
VOCEA 

Heather Fredericks stătea întinsă în pat, cu privirea aţintită în 
plafon, când, de undeva de afară, auzi o voce: 

— Heather. 

Rămase nemișcată, cu ochii pironiţi în tavan, așteptând. 

Câteva clipe mai târziu auzi din nou vocea: 

— Heather, vino afară. 

Nu se sinchisi să se îmbrace sau să-și pună măcar un halat, ci 
părăsi pur și simplu încăperea, urmând supusă forma aceea 
nedeslușită... 

— Urmează-mă. 

Doar un pas o mai despărțea de marginea peretelui abrupt al 
canionului care cobora spre hăul aflat la aproape trei sute de 
metri dedesubt. Heather se opri, așteptând din nou. 

— Sari! porunci vocea. 


e PROLOG 


Femeia se afla la tablă în faţa clasei, privindu-și elevii, care 
lucrau la problema pe care le-o dăduse cu câteva minute 
înainte. Deși își plimba continuu privirea asupra clasei, mintea ei 
nu înregistra imaginile cu care o hrăneau ochii. 

Căldura zilei creștea, ceea ce era bine. 

Cu cât devenea mai fierbinte soarele ce lovea acoperișul, cu 
atât o dureau mai puţin articulațiile degetelor de la mâini și de 
la picioare, mâinile și labele picioarelor - sau chiar, în ultima 
vreme, brațele și picioarele. 

Era și asta o consolare, deși nu prea mare. Dacă frigul iernii o 
amenința cu imobilizarea totală, verile îi puteau oferi măcar o 
speranţă - verile uscate, deșertice, când căldura îi va pătrunde 
în oase, aducându-i o ușoară alinare, o palidă atenuare a durerii 
provocate de boală, durere care creștea în fiecare lună, ca și 
urâta deformare a articulaţiilor ei strâmbe. 

Ar fi trebuit să se simtă mai bine acum. Doctorul îi promisese 
că noul tratament va da rezultate. Nu, nu era chiar adevărat, își 
reaminti ea. Spusese că speră să dea rezultate; nu-i promisese 
nimic. 

Scrâșni din dinţi, refuzându-și chiar și alinarea trecătoare a 
unui suspin în clipa în care o străbătu o durere ascuţită pornită 
din inelarul drept. 

Din instinct dori să-și frece degetul care o durea, dar asta n-ar 
fi făcut decât să-i sporească durerea la mâna dreaptă și, deja, 
de-abia mai putea ţine creta pentru restul orei. 

Impotriva voinței ei, ochii i se îndreptară spre ceas. 

Încă zece minute și se va auzi soneria de amiază. O altă zi de 
școală se va sfârși. 

Va rezista. 

e 

În al patrulea rând al clasei, băiatul se uită încă o dată la 
problema pe care o copiase pe hârtia de pe bancă și calculă 
repede rezultatul în minte. Era corect, nu se îndoia de asta, și 
chiar dacă nu ar fi fost, puţin îi păsa. 

Işi puse creionul jos și își lăsă privirea să alunece spre 
fereastră, unde căldura făcea ca înălțimile podișului să tremure 
în depărtare. 

Acolo ar trebui să fie astăzi - hoinărind pe culmi sau în 
răcoarea canionului, înotând într-una din gropile adânci pe care 


râul le săpase în albia canionului, eliberându-se de mânia 
strânsă în el, prin mișcare. Se certase din nou cu tatăl său în 
dimineața aceea și ultimul lucru pe care și-l dorise era să treacă 
de la apăsarea din propria lui casă la cea a școlii. 

Poate că ar trebui pur și simplu să se ridice și să iasă. 

Încercă să-și alunge din minte gândul care-l ispitea. 

Acceptase să meargă la școală în vara aceasta și o va face. 

Dar va fi ultima vară. 

Chiar așa, aceste câteva săptămâni de școală ar putea fi 
ultimele din viaţa lui. 

Își ridică privirile spre ceas și trase aer în piept. 

Încă nouă minute. 

Atunci, în timp ce privea secundarul zvâcnind ușor pe 
cadranul ceasului, avu brusc senzaţia că nu numai pe el îl 
preocupa trecerea timpului. 

Instinctiv, își îndreptă privirile către profesoară. 

Ca și cum i-ar fi simţit privirea, ea își luă ochii de la ceas 
uitându-se o clipă la el, iar băiatului i se păru că zărește pe 
buzele ei umbra unui surâs. 

Apoi se încruntă ușor și se întoarse cu spatele, ca și cum i-ar fi 
fost rușine că își trădase durerea faţă de el. 

Băiatul se întreba de ce mai continua să predea. Știa - ca 
toată lumea - câtă suferinţă îi provoca artrita, cât de mult o 
chinuia iarna. Chiar și acum își amintea de ziua aceea, din luna 
ianuarie a anului anterior, când temperatura coborâse mult sub 
zero grade și o zărise stând în mașină, în parcare. O privise 
câteva minute fără să-i poată vedea clar fața prin parbrizul 
umed, dar reușind totuși să-i simtă ezitarea de a renunţa la 
căldura automobilului pentru a ieși în aerul îngheţat al dimineţii. 

În cele din urmă, se apropiase de mașină și o întrebase dacă 
se simte bine. 

Ea dăduse din cap, apoi deschisese ușa. 

Încet, cu greutate, își lăsase picioarele pe pământ, apoi se 
ridicase în sfârșit, cu atenţie, lăsând să-i scape un suspin, semn 
al luptei cu durerea. 

Se oferise s-o ajute, dar ea clătinase din cap. 

Băiatul se îndepărtase, grăbindu-se spre clădirea școlii, dar 
odată ajuns înăuntru, se întorsese s-o privească prin ușile de 
sticlă. 


Ea se mișca încet, fiecare pas vădind o suferinţă cumplită, cu 
fața plecată în încercarea de a-și ascunde durerea. 

Dar continua să se miște, continua să meargă, neezitând nici 
măcar în fața scărilor, când trebuise să se împingă încet în sus, 
apucând bara de fier cu mâna stângă, ca o gheară, în timp ce 
dreapta era încleștată de durere. 

Nu va renunţa. 

Nu va renunţa niciodată. 

Va continua să predea, forțându-și elevii să muncească mai 
mult și mai bine, până în ziua în care va muri. 

Băiatul zâmbi ușor amintindu-și de ultima dată când trebuise 
să suporte mustrările ei severe. Îl reţinuse după ore și îi pusese 
în brațe o temă pentru acasă, fixându-l acuzator cu ochii, în 
timp ce-l anunţa că intenţiona să-l lase corigent. 

Se uitase la temă și descoperise două greșeli, ceea ce nu i se 
părea atât de grav. Când dăduse glas acestei păreri, ochii ei îl 
priviseră batjocoritor: poate că pentru restul clasei două greșeli 
nu era mare lucru, dar de la el se aștepta la mai mult. La mai 
mult. Era mai inteligent decât toţi ceilalţi, iar munca nu ar fi 
trebuit să fie o piedică. 

El se foise încurcat, dar ea continuase: dacă nu avea de gând 
să se străduiască la liceu, cum avea să se descurce la 
universitate, unde erau o mulţime de tineri mai deștepți decât 
el? 

Asta se întâmplase când îi spusese că nu avea de gând să se 
ducă la universitate. Chiar și acum regreta că îi spusese. 

În timp ce-l fixa cu privirea, pumnul ei izbise masa cu o forță 
care ar fi trebuit s-o facă să ţipe. Dar el fusese cel care tresărise 
din pricina loviturii, iar ea zâmbise triumfătoare. 

— Dacă eu pot să fac asta, spusese ea, atunci și tu poţi să te 
duci la universitate, fir-ar să fie. 

Nici nu voia să se gândească la ce va spune ea, când, la 
începutul ultimului an, avea să afle că el se gândea să renunţe 
la liceu. 

Dar voia să facă și alte lucruri, lucruri pe care nu dorea să le 
amâne. 

e 

Profesoara se uită încă o dată la ceas pe furiș. Încă două 
minute. Se va putea duce acasă, să stea în curte, ignorând 
umbra plopilor pentru a putea sta la soare, lăsând căldura 


amiezii să-i pătrundă durerea, în timp ce va lucra la planurile de 
lecție și va corecta lucrările pe care le dăduse clasei în 
dimineaţa aceea. 

Începu să-și strângă lucrurile împrăștiate pe birou. 

Se încruntă ușor când un miros ciudat îi umplu nările. O clipă 
nu-și putu da seama ce era, apoi îl identifică. 

Era un miros dezgustător, ca al unui depozit de gunoaie într-o 
zi caniculară. 

Adulmecă aerul nesigură, încruntându-se din ce în ce mai 
tare. Depozitul fusese închis cu ani în urmă, fiind înlocuit de o 
staţie de reciclare a gunoaielor. 

Își ridică privirea pentru a vedea dacă mai observase și 
altcineva mirosul. 

Simţi o durere ascuțită în cap. 

Tresări, dar durerea dispăruse la fel de repede cum venise. 

Scutură din cap, ca și cum ar fi vrut să alunge ultimele 
zvâcniri de durere, apoi se uită la clasă. 

O lumină roșie părea că domină încăperea. 

Vedea fețe - fețe ce știa că aparţineau elevilor ei - dar, 
mărginite de o aură roșie, abia percepute printr-un zid de 
durere, i se păreau ciudate. 

Și nici nu le putea asocia cu vreun nume. 

Cuţitul din cap începu să se răsucească din nou. 

La început doar un fior, apoi înteţindu-se repede, până când 
capul păru că-i zvâcnește de durere. 

Lumina roșiatică deveni mai puternică, iar mirosul din nări se 
transformă în duhoare. 

Simţi un bâzâit puternic în urechi. 

Durerea din cap se înteţi, transformându-se acum într-un 
junghi ascuţit. Făcu un pas înapoi, ca pentru a scăpa de durere, 
dar aceasta păru s-o urmărească. 

Zgomotul din urechi deveni țipăt, iar roșeaţa din cameră fu 
pătrunsă de fulgere verzi și albastre. 

Și atunci, în timp ce o cuprindea panica, văzu o mână imensă 
desfăcându-se deasupra ei, încercând s-o atingă cu degetele, s- 
o înșface. 

Țipă. 


Băiatul își ridică privirea când ţipătul pătrunzător sfâșie 
tăcerea din încăpere. O fracțiune de secundă nu-și dădu seama 
de unde venise, dar apoi se uită la profesoară. 

Avea ochii larg deschiși de durere sau de groază - nu putea 
spune care din ele -, iar când ultimul țipăt i se topi pe buze, 
gura i se strâmbă de suferința. 

Își ridică braţele ca pentru a se feri de ceva nevăzut ce o 
ataca, apoi se clătină înapoi, se lovi de perete și păru că 
încremenește o clipă. 

În timp ce băiatul o privea, mai ţipă o dată și se prăbuși la 
pământ. 

Braţele îi fluturară prin aer câteva secunde, apoi și le strânse 
pe lângă corp, aducându-și genunchii la piept și rostogolindu-se 
deznădăjduită pe scândurile uzate din lemn. 

Băiatul se ridică de la locul lui și ţâșni în fata clasei, 
îngenunchind lângă ea. Dar când întinse mâna s-o atingă, ea 
ţipă din nou și se trase înapoi, doar pentru a se prăbuși o clipă 
mai târziu, cu hohote isterice. 

Când ambulanţa veni s-o ia, mai suspina încă, mai ţipa încă. 

Băiatul privi mașina îndepărtându-se, dar și după ce aceasta 
dispăru, tipetele și suspinele îi stăruiră în memorie. 

Poate ceilalţi elevi din clasă ar putea uita suferința la care 
fuseseră martori în ziua aceea. 

Nu însă și el. 


e Capitolul 1 

Judith Sheffield simţi obișnuita crampa în stomac în momentul 
în care soneria anunţă sfârșitul orelor. Tot ce-i mai rămânea de 
făcut era să meargă la locul de parcare, rugându-se, ca de 
obicei, să-și găsească și astăzi cauciucurile mașinii umflate și 
toate ferestrele întregi. Ziua în sine nu fusese prea rea. 
Amândouă orele merseseră bine, ceea ce de fapt însemna, își 
reaminti ea cu mâhnire, doar că neplăcerile fuseseră 
neînsemnate. 

Cel puţin astăzi nu se bătuse nimeni în clasă. După doi ani de 
predat în partea de est a orașului Los Angeles, Judith considera 
asta o victorie. Și totuși, faptul că acceptase să predea în timpul 
perioadei de vară fusese o greșeala. Ar fi trebuit să folosească 
vara pentru a se relaxa, reîntineri și pentru a se pregăti pentru 
haosul mult mai mare al anului școlar obișnuit. Dar se lăsase 
tentată de banii în plus și își făcuse iluzii că elevii din timpul 
verii vor fi mai interesaţi decât cei care se înghesuie în timpul 
unui semestru obișnuit. 

Adevărul - pe care ea îl știa foarte bine - era că elevii 
sezonului estival se aflau acolo deoarece credeau că în timpul 
verii cursurile sunt mai puţin exigente. În cele din urmă se 
dovedise că aveau dreptate, deoarece, pe măsură ce energia lui 
Judith secase treptat în lunile iulie și august, ea începuse să se 
eschiveze, ignorând lucrări nepredate și lipsind de la obișnuitele 
meditații de dimineaţa. Pe măsură ce căldura și smogul din Los 
Angeles deveneau tot mai apăsătoare, începuse chiar să 
scurteze cea de-a doua oră, dornică să se întoarcă în micul ei 
apartament din Redondo Beach, să-și scoată hainele și apoi să- 
și petreacă după-amiaza întinsă la soare pe plajă, ascultând 
zgomotul valurilor și încercând să se convingă că îi va fi mai 
ușor să predea în Los Angeles pe măsură ce va câștiga mai 
multă experiență. 

li era din ce în ce mai greu să se convingă. 

Clopoţelul sună și copiii se revărsară pe coridoare ca o toaletă 
care dă pe dinafară. Judith își reproșă cruzimea comparaţiei, 
apoi se hotări că nu-i pasă - încerca să fie o profesoară bună, să 
manifeste interes pentru elevi, dar dacă lor nu le păsa, de ce i- 
ar păsa ei? Și, de fapt, ce putea face cu adevărat? 

Ar putea încerca să se implice mai mult. 

Și o va face. 


În următoarele șase săptămâni se va relaxa, iar pe la mijlocul 
lui septembrie va fi pregătită, căutând noi modalităţi de a atrage 
interesul copiilor, scotocind în bugetul școlii după banii necesari 
pentru noi cărți. Poate că în toamna aceasta va organiza chiar 
un grup de desen pentru a face ca sala de clasă să arate mai 
puţin posomorâtă. L-ar putea convinge pe tatăl lui Bobby Lansky 
să-i dea niște ipsos - la urma urmei Bobby fusese cel care 
azvârlise banca și făcuse o gaură în perete - ea însăși urmând 
să aducă pizza pe care ar folosi-o ca momeală pentru a-i 
convinge să vină pe câţiva din elevii mai buni. 

Așteptă până când se stinse zgomotul ultimilor copii, termină 
de aranjat hârtiile de pe masă, apoi ieși din clasă încuind ușa în 
urma ei. Se uită cu atenţie pe coridor, care părea părăsit, și își 
spuse că astăzi nu vor fi probleme - era ultima zi a semestrului 
de vară și probabil că și cei mai îndărjiţi scandalagii vor fi fost 
nerăbdători să părăsească clădirea. 

Dar, pe când se îndrepta către scara din spate, i se păru că 
aude un târșâit ușor. Ingheţă ascultând. 

Un chicot cu ecou maliţios plutea pe coridor. 

Se întoarse și porni către scara principală, aflată la celălalt 
capăt al coridorului. 

Grăbi pasul și, instinctiv, își apucă cu putere geanta grea de 
piele, strângând cu o mână cureaua de umăr, în timp ce cealaltă 
atârna protector peste clapa poșetei. 

In spatele ei auzi un fluierat ușor și se stăpâni cu putere să nu 
o ia la fuga. 

Un alt fluierat, domol și seducător, răsună pe coridor, iar 
Judith își simţi faţa înroșindu-se puternic. 

Trebuia să se fi obișnuit până acum cu aceste șuierături de 
lup - le auzea în fiecare zi. In majoritatea cazurilor le ignora pur 
și simplu. 

Dar astăzi, pe coridorul părăsit de la etajul al treilea, sunetul 
avea o notă rău-prevestitoare. 

In capul scărilor ezită, refuzând să privească înapoi; aruncă 
doar o privire furișă în casa scării. 

Nimeni. 

incepu să coboare, cu repeziciune, ţinând o mână pe 
balustradă. Ajunsese la primul cot și începu să coboare cele 
cincisprezece trepte care duceau la etajul al doilea, când auzi 
deodată alt șuierat. 


Doi băieți pe care nu-i recunoscu pășiră în cadrul larg al ușilor 
duble de la etajul inferior. Se uitau la ea, zâmbind batjocoritor. 

Deși Judith știa că nu aveau mai mult de șaptesprezece sau 
optsprezece ani, privirile lor păreau mult mai mature, apariţia 
lor greoaie în ușă având un aer răuvoitor. 

Judith se opri și teama obișnuită puse din nou stăpânire pe ea. 
Degetele i se încleștară pe cureaua genţii și își continuă încet 
coborârea. 

Unul din băieţi fluieră din nou, în timp ce celălalt își mângâie 
sugestiv vintrele. 

— Am ceva pentru tine, drăguţo, spuse el. Vrei să vezi? 

Judith nu răspunse. Ajunse la capătul scărilor și încercă să 
coboare la etajul inferior. 

Băiatul mai solid făcu o mișcare s-o oprească. 

— Nu vrei să te distrezi? întrebă el, cu o voce cântată în care 
se simțea ameninţare. 

Judith căută înnebunită în minte. Ar putea ţipa, dar nu era 
nimeni s-o ajute. Și dacă cineva i-ar auzi strigătul, oare s-ar 
repezi s-o ajute? 

Puțin probabil. 

Ar putea încerca să fugă în sus, dar o dovadă de frică n-ar 
face decât să-i ațâțe pe băieţi, făcând din ceea ce ar fi putut fi 
un joc ceva mult mai grav. 

Inaintă din nou, gândindu-se la lecţiile învățate vara trecută, 
după primul an ca profesoară aici. 

— Dacă nu vă supăraţi, spuse ea, făcând efortul să-și menţină 
vocea fermă, aș vrea să ajung la ședință. 

Nu era nicio ședință, dar cel puţin băieţii ar putea crede că 
este așteptată undeva. 

Al doilea băiat se îndreptă spre ea. 

— Am ceva care ar vrea să facă cunoștință cu tine. 

Când era gata s-o atingă cu mâna, Judith se învârti, 
desprinzându-și geanta de pe umăr și rotind-o cu putere. Se 
opri, iar geanta lovi capul băiatului, greutatea celor zece fișicuri 
de câte 25 de cenți pe care le ţinea întotdeauna înăuntru dându- 
i destulă forță pentru a-l izbi pe adolescent de perete. În timp ce 
pretinsul ei agresor urla de durere, iar prietenul lui se holba la 
Judith cu gura căscată de surpriză, ea o luă la fugă, repezindu-se 
în jos pe scări și apucându-se de balustradă pentru a-și menţine 
echilibrul. 


— Prinde-o! îl auzi pe unul din ei strigând când ajunse la 
parter. 

Pași tropăiră pe scări. Alergă pe coridor luând-o la stânga, 
spre ușa laterală care dădea în parcarea facultăţii. Când ajunse 
la ușă, își auzi urmăritorii care goneau pe coridor după ea. 
Împinse cu putere ușile, rugându-se să fie cineva prin preajmă - 
oricine. 

În parcare erau câteva mașini, dar nu se vedea nimeni. 

Se poticni pe scări, scotocindu-se în geantă după chei, apoi o 
luă la goană spre mașină. Impinse cu putere cheia în broască 
tocmai când urmăritorii ei ieșeau ca o explozie din clădire, o suci 
cu violență și reuși să deschidă ușa. Prăbușindu-se înăuntru, 
închise ușa cu o mișcare bruscă și o blocă chiar în momentul în 
care băieţii ajunseră la mașină. 

Când puse cheia în contact băieții începură să zgâlțâie mașina 
- o Honda Civic micuță pe care o avea de cinci ani. 

O clipă motorul scrâșni în gol, apoi porni, iar ea apăsă cu 
putere pe acceleraţie, pornind brusc motorul. 

Băieţii râdeau acum, iar mașina se zgâlţâia nebunește. Fără 
să rostească vreun cuvânt, Judith acceleră și deblocă frâna. 
Honda ţâșni, iar atacatorii se dădură înapoi. Judith coti brusc, 
îndreptându-se către poarta parcării, și deodată băieţii alergară 
la altă mașină, un Chevrolet scund vopsit într-un roșu 
strălucitor, ca un măr glasat. Când Judith ieși din parcare și o luă 
la stânga spre autostradă, aflată la un kilometru și jumătate 
spre vest, Chevrolet-ul porni imediat în urma ei. 

Aveau de gând să se ţină după ea până acasă! 

Gândind cu repeziciune, Judith coti repede la dreapta, trecu 
de două cvartale, apoi o luă la stânga și din nou la dreapta. 

Chevrolet-ul roșu se afla în urma ei atât de aproape, încât era 
sigură că aveau s-o lovească. Dar, în momentul în care coti din 
nou, agresorii ei își dădură probabil seama încotro se îndrepta. 

După blocul din faţă se afla clădirea joasă a circumscripţiei de 
poliție, cu câteva mașini în faţă. La colțul următor Chevrolet-ul 
coti și dispăru în traficul de pe Whitier Boulevard. Tremurând, 
Judith trase mașina în faţa secţiei de poliție, opri motorul și 
rămase așa câteva minute, până când respiraţia îi reveni la 
normal și teama începu să i se domolească. 

În sfârșit, când mâinile ei reușiră să apuce volanul fără să 
tremure, porni din nou motorul și o luă spre casă. Dar pe când 


cotea spre autostradă îndreptându-se spre plajă, își dădu seama 
ce se întâmpla cu ea. 

Deși avea doar douăzeci și șase de ani, începea să se simtă 
epuizarea. Nu-i mai păsa de elevii ei; nu se mai putea deranja 
nici măcar să informeze poliţia de ceea ce se întâmplase. 

Traficul înainta încet pe întinderea largă a autostrăzii Santa 
Monica. În depărtare, acolo unde ar fi putut vedea colinele care 
înconjoară bazinul Los Angeles, astăzi se afla doar un văl 
maroniu întunecat de smog, la fel de greu și de dezgustător ca 
și dispoziţia ei. Zilnic, în următoarele șase săptămâni, se va 
gândi cu o groază din ce în ce mai mare la acea primă zi de 
școală. 

Își propusese să devină profesoară, nu gardian. 

O oră mai târziu își lăsă mașina în garajul aflat la subsolul 
blocului în care locuia, despărțit de plajă de un cvartal, și intră în 
micul ei apartament. Avusese de gând să stea aici doar 
temporar, dar părea evident că își va petrece aici tot restul 
vieţii. Cu salariul ei nu avea nicio șansă să-și poată cumpăra 
vreodată o casă în sudul Californiei și, peste tot, chiriile se aflau 
într-o creștere ameţitoare - deocamdată se afla la adăpostul 
contractului de închiriere, pe care îl va reînnoi săptămâna 
aceasta, sperând ca anul viitor controlul chiriilor să ajungă și în 
zona ei. Dacă nu se va întâmpla așa și chiria va crește din nou, 
va trebui să-și găsească o colegă de cameră - poate chiar două. 

Descuie ușa glisantă a holului și își lăsă geanta grea pe 
măsuţa de cafea. Pe când intra în bucătărie să caute o Coca, 
începu să sune telefonul, și se hotărî să lase robotul să 
răspundă. Probabil că era unul din băieţii care o urmăriseră, 
sunând acum ca s-o hărțuiască în continuare. 

Își spuse în gând că va trebui să-și schimbe numărul de 
telefon, fără să-l mai înregistreze public. 

Dar peste un moment, pe măsură ce se derula banda și o 
voce pe care nu o mai auzise de ani de zile începu să vorbească, 
smulse receptorul. 

— Mătușă Rita? întrebă ea. Chiar dumneata ești? 

— Judith! exclamă Rita Moreland. Am crezut că nu ești acolo. 
Voiam să-ți las un mesaj. 

— Nu mai răspund la telefon până nu știu cine e, spuse Judith. 

Rezemându-și receptorul de umăr, deschise frigiderul și 
scoase o Coca. 


— Am avut o zi grea. 

— O, Doamne, murmură Rita Moreland, scuzându-se. Dacă e 
cazul, pot să sun mai târziu. 

— Nu! protestă Judith. Doar că a fost ultima zi a semestrului 
de vară și s-a întâmplat ceva. 

Douăzeci de minute mai târziu, după ce terminase deja o 
Coca și deschisese alta, Judith își dădu seama că tocmai se 
eliberase de toate problemele destăinuindu-le unei femei pe 
care nu o mai văzuse de aproape zece ani. Deși îi spusese Ritei 
Moreland „mătușă” toată viața, cei din familia Moreland nu-i 
erau rude deloc, ci vechi prieteni de familie. 

— lartă-mă, spuse ea. Cred că pur și simplu aveam nevoie să 
vorbesc cu cineva acum și, din întâmplare, ai sunat tu. Și nici 
măcar nu te-am întrebat de ce. 

Rita Moreland râse ușor, cu un sunet ciudat ca de clopoței, 
care o purtă pe Judith înapoi, în copilăria ce-i părea atât de 
îndepărtată în timp și spaţiu. 

— De fapt, spuse Rita, poate că soarta m-a făcut să sun 
astăzi. Am o problemă și sunt disperată. Și m-am gândit la tine. 
Dacă o să spui nu, adăugă ea repede, crede-mă, o să înţeleg 
perfect. 

Judith se încruntă, dezorientată. 

— Doamne, ce e? întrebă ea. Ştii că dacă pot face ceva pentru 
dumneata și unchiul Max... 

— Vai, nu, o întrerupse Rita. Nu de noi e vorba. De școală. 
Avem un loc pentru o profesoară de matematică. Biata Reba 
Tucker e în spital... 

— Doamna Tucker? spuse Judith surprinsă. 

Reba Tucker îi fusese profesoară și își aduse aminte de ea cu 
drag. 

— Știu că e foarte târziu, continuă Rita grăbită, și că ai deja 
un post, dar ne chinuim îngrozitor să găsim pe cineva. 

Rita Moreland continua să vorbească, dar Judith asculta numai 
pe jumătate ce spunea ea. In cele din urmă o întrerupse: 

— Mătușă Rita? întrebă ea. Cum mai arată acum Borrego? E 
atâta timp de când am fost pe-acolo. 

Rita Moreland se opri o clipă, apoi, din nou, râsul ei de 
clopoței se auzi pe fir. 


— E la fel, spuse ea. Aici, în New Mexico, lucrurile nu se 
schimbă prea repede, știi și tu. Suntem cam aceiași din 
totdeauna. 

În clipa aceea Judith Sheffield se hotărî. 

— Accept postul, mătușă Rita, spuse ea. 

e 

Jed Arnold stătea ghemuit pe locul șoferului din Ford-ul său 
vechi de zece ani, bătând nerăbdător toba cu degetele pe volan. 
Radioul urla, dat pe singurul post cu un semnal destul de 
puternic pentru a se auzi din Santa Fe până în Borrego. 
Transmitea muzică western și country douăzeci și patru de ore 
pe zi, dar el era de părere că era mai bine decât deloc. 

— Poate că Jeff n-o să vină, spuse Gina Alvarez, întinzându-se 
să dea radioul mai încet. 

Era ghemuită pe locul de lângă Jed, cu capul sprijinit de 
umărul lui. Pe bordul mașinii se aflau resturile unui hamburger și 
ale unei băuturi, și când Gina simţi o apăsare pe umăr, întinse 
mâna, luă ultimul cartof și i-l îndesă lui Jed în gură. 

— O să vină, îi spuse Jed, mestecând cartoful. Trebuia să ia și 
niște bere. 

Gina se încordă, apoi se așeză în capul oaselor și se mută în 
partea cealaltă a mașinii, aruncând o privire rapidă spre 
bancheta din spate, unde Heather Fredericks se giugiulea cu 
Randy Sparks. 

— N-ai spus că o să aducă cineva bere, spuse ea cu un ton de 
reproș. 

Jed îi zâmbi în felul lui impertinent și pe jumătate batjocoritor 
care făcea întotdeauna ca inima să-i bată cu putere. 

— Dacă ţi-aș fi spus, n-ai fi venit, nu-i așa? 

Gina ezită, apoi scutură din umeri. 

— Poate, ocoli ea răspunsul. Poate că da, poate că nu. 

— N-ai fi venit, declară Jed pe un ton sigur de el. Mi-ai fi ţinut 
o predică despre efectele dăunătoare ale alcoolului și apoi mi-ai 
fi închis ușa în nas. 

— Nu-i adevărat, i-o întoarse Gina. De ce se poartă toată 
lumea de parcă aș fi o sfântă? 

— Pentru că ești, îi răspunse Heather Fredericks din spate, 
eliberându-se din brațele lui Randy și încheindu-se la bluză. 

— Nu-i adevărat, protestă Gina. Dar ce-o să se întâmple dacă 
ne prinde cineva? 


Jed oftă mimând exasperarea. 

— N-o să ne prindă nimeni, îi spuse. Tot ce facem e să ieșim și 
să ne plimbăm puţin pe autostradă, după care mergem în sus 
pe canion și bem câteva beri. Ce-i mare lucru? 

Gina reflectă și apoi hotărî că poate avea dreptate - poate nu 
era mare lucru. Cam toate cunoștințele ei - în mod sigur toți 
prietenii lui Jed - își luau vreo două lădiţe și aproape în fiecare 
weekend mergeau în canionul Mordida. Și de fapt nici nu făceau 
nimic rău. Se duceau doar să înoate, apoi stăteau împreună pe 
plajă, ascultând radioul și discutând. Și dacă nu se ducea cu ei, 
tot ce-i rămânea de făcut era să stea acasă cu surioara ei, 
uitându-se la televizor. 

Maică-sa s-ar înfuria dacă ar afla, dar era vineri seara și va 
avea de lucru la bar cel puţin până la unu noaptea. Oră la care 
Gina va fi acasă în pat, dormind. 

O pereche de faruri luminară reclama de pe pereţii urâţi, 
portocalii, din faţă și se auzi sunetul puternic al unui claxon în 
momentul în care Jeff Hankins trase Plymouth-ul lui vechi lângă 
Ford. Lăsă motorul să meargă, ameninţător, apoi îi strigă lui Jed: 

— Tot mai crezi că rabla asta mă poate lua? 

Jed chicoti, apoi porni și el motorul Ford-ului. ` 

— Nu putem afla decât într-un singur fel, nu? strigă și el. În 
timp ce încerca să dea în spate, mașina zvâcni înapoi cu destulă 
forță ca s-o arunce pe Gina de bordul mașinii. Ea se împinse 
înapoi pe scaun și își trase centura în jurul taliei. 

— Ce s-a întâmplat? o necăji Jed. Crezi că am uitat să conduc? 

— Cred că în cazul în care ai să răstorni mașina, aș vrea să 
rămân unde sunt, îi spuse Gina. 

leșiră din parcare și o clipă mai târziu Jeff Hankins își trase 
mașina lângă Ford. 

— La canion? întrebă el. 

— Te-ai prins, îi răspunse Jed. Oricând ești gata. 

Jeff dădu din cap, apoi porni brusc motorul și mașina lui țâșni 
înainte, cu cauciucurile scrâșnind. O secundă mai târziu, Jed 
apăsă pedala de acceleraţie a Ford-ului. Tocmai când se 
pregătea să treacă în viteza a doua, îl ajunse din urmă pe Jeff, 
dar când reuși, mașina acestuia o luă din nou înainte. 

— La naiba, zbieră el. Ce dracu’ i-a făcut? 

— l-a băgat un carburator nou, spuse Randy din spate. Pe un 
dolar că te ia. 


Jed forță motorul și schimbă din nou viteza, dar Plymouth-ul 
se afla mult înaintea lui, făcându-i semne, batjocoritor, cu 
farurile din spate, pe când ieșea în goană din oraș. Pe distanță 
de un kilometru și jumătate drumul era drept, apoi cotea la 
dreapta și după încă vreun kilometru și jumătate se bifurca spre 
canion. Jed începu să rânjească de îndată ce zări un drum 
lăturalnic în față. 

— Am pornit! strigă el, apoi apăsă cu putere frânele și răsuci 
volanul. 

Mașina se învârti, apoi părăsi șoseaua și ţâșni pe un drum 
murdar care se desprindea din cel principal. 

Randy Sparks se întoarse și văzu Plymouth-ul dispărând în 
depărtare. 

— Ei, ce dracu’ faci? întrebă el. 

— O iau pe scurtătură! 

Jed răsuci volanul, strângându-l cu putere, în timp ce Ford-ul 
se târa greoi pe drumul accidentat. 

— Eşti nebun? O s-o faci praf. 

Se izbiră de o ridicătură și mașina bufni surd când suspensiile 
atinseră pământul. În momentul acela un zgomot asurzitor 
umplu noaptea. 

— O, Doamne, murmură Jed. S-a dus toba. 

Mașina își pierdu direcția pe drumul denivelat, șasiul izbindu- 
se cu putere la fiecare câteva secunde. În depărtare, Gina văzu 
Plymouth-ul lui Jeff Hankins cotind pe drumul principal. Îl văzu și 
Jeff, micșoră viteza și ambreie motorul. Fără tobă, zgomotul țevii 
de eșapament se înteți, dar mașina ţâșni înainte. 

Când, un minut mai târziu, ajunse din nou pe drumul 
principal, Jed se afla doar la zece metri în faţa celeilalte mașini. 
Răsuci volanul încă o dată și mașina derapă. Cauciucurile de pe 
partea dreaptă părăsiră șoseaua, izbiră pietrișul din afara 
carosabilului și în cele din urmă intrară în șanțul de lângă drum. 
Volanul se desprinse din strânsoarea lui Jed și continuă să se 
învârtească. 

Lovindu-se, mașina se dezechilibră, se rostogoli și rămase cu 
roţile în sus, învârtindu-se încet. Când motorul se opri, se lăsă 
brusc liniștea, urmată de un scrâșnet de cauciucuri în clipa în 
care Jeff Hankins frână să oprească. 


Un moment mai târziu Jeff și prietena lui, JoAnna Garcia, se 
aflau în șanț, uitându-se paralizaţi la ceea ce mai rămăsese din 
Ford. 

— Heather! ţipă JoAnna, recăpătându-și în cele din urmă 
vocea. Gina! O, Doamne, Dumnezeule. Aţi păţit ceva? 

— Deschide ușa, mormăi Gina. 

Era încă legată de scaun, suspendată în poziţia inversă, capul 
atingându-i acoperișul mașinii. Bâjbâi după centură, o desfăcu și 
căzu grămadă chiar pe plafon. Joanna se lupta cu ușa 
deteriorată. Cu una din balamale deja ruptă, ușa scârţâi a 
protest, apoi căzu în șanț. O clipă mai târziu, Randy Sparks reuși 
să forţeze și ușa din spate, și cei patru tineri începură să se 
târască afară din epavă. 

Heather Fredericks se tăiase la mâna dreaptă și avea un 
cucui, iar mâna stângă a lui Randy Sparks sângera, dar 
altminteri nu păreau a fi răniți. 

— Ce dracu’ ai vrut să faci? întrebă Jeff, pe măsură ce 
ușurarea că prietenii lui scăpaseră făcea loc mâniei. Ai fi putut 
să te omori și pe tine, și pe ceilalţi! 

Jed Arnold abia auzi cuvintele lui Jeff. Se uita cu durere la ce 
mai rămăsese din mașină. Parcă-l auzea deja pe taică-său 
țipând la el. Tatăl lui nu dorise deloc ca el să-și cumpere mașina, 
iar acum... 

Gândurile îi fură întrerupte de sunetul tânguit al unei sirene. 
Își ridică privirea și zări scânteind luminile roșii și albastre ale 
unei mașini de poliţie care străbătea întunericul venind spre ei. 

e 

jed se afla singur în mica secție de poliţie din subsolul 
Primăriei, așteptând ca tatăl lui să vină să-l ia. Prietenii lui 
plecaseră cu o oră înainte, Randy Sparks, Gina și Heather duși la 
spital pentru îngrijire, iar Jeff și Joanna trimiși acasă. 

Dar Jed aștepta încă. Taică-său lucra în schimburi la rafinărie 
și nu ieșea decât după miezul nopţii. Jed încercase din răsputeri 
să-l convingă pe Billy Clark să-l lase să plece, dar ajutorul de 
șerif nu făcuse decât să-l privească cu răceală. 

— Era cât pe-aci să mori și să omori și alți trei puști în seara 
asta, corcitură nenorocită. 

Ochii lui Jed sclipiră cu o furie reţinută la auzul termenului, dar 
tăcu din gură. 


— Chiar crezi că am de gând să-ţi dau drumul? continuă 
polițistul. Ne-ai făcut destule necazuri până acum, dar de data 
asta nu scapi. 

li luase amprentele, îl fotografiase, apoi îl încuiase în singura 
celulă a secţiei, în timp ce el scrisese raportul și o citaţie 
împotriva lui Jed, pentru șofat imprudent și punerea în pericol de 
vieţi omenești. 

În celulă, Jed aşteptă în tăcere, până când tatăl lui apăru în 
sfârșit, puţin după miezul nopţii. 

Fără să-și vorbească, Jed semnă pentru a-și lua lucrurile și nu 
arătă nicio urmă de emoție când taică-său îl scoase din secţie și 
îl conduse acasă. 

In aceeași tăcere îl ascultă pe Frank Arnold ţinându-i predici 
despre cât de mare era prostia pe care o făcuse și spunându-i 
că-și poate lua gândul de la repararea mașinii. 

In cele din urmă se culcă, dar nu adormi. 

Ramase treaz, amintindu-și cuvintele lui Billy Clark și știind că 
acesta spunea cu voce tare ceea ce aproape toată lumea din 
Borrego gândea. 

El, Jed Arnold, nu era alb, nu era nici indian. 

Era altceva, ceva între amândouă. 

Uneori - ca acum - se simțea de parcă nu și-ar fi găsit locul 
nicăieri. 

Tocmai în momente ca acestea, noaptea târziu, când era 
singur, furia reţinută dinăuntrul lui ameninţa să izbucnească la 
suprafață. 

Tocmai în momente ca acestea se întreba dacă n-ar fi posibil 
ca mânia lui să se reverse și să poată chiar omori pe cineva. 

Sau poate chiar să se omoare pe sine. 

Știa foarte bine că și asta era o posibilitate. 


e Capitolul 2 

La o săptămână după telefonul Ritei Moreland, Judith Sheffield 
se afla în drum spre Borrego. Imediat după discuţie avusese un 
moment de panică, întrebându-se dacă nu se grăbise să accepte 
oferta, dar în dimineaţa următoare, când pentru prima dată 
după luni de zile se trezise cu sentimentul că aștepta cu 
nerăbdare ziua, în loc să se îngrozească, își dădu seama că 
făcuse alegerea potrivită. 

În următoarele cinci zile se ocupă de detaliile plecării. Fu 
surprinzător de simplu. Proprietarul se simţi de fapt ușurat când 
îi spuse că nu mai dorea să-și reînnoiască contractul - avea trei 
oameni dispuși să plătească o chirie mult mai mare decât Judith. 
lar noul chiriaș, nerăbdător să se mute cât mai repede cu 
putință, acceptă pe loc să cumpere mobila lăsată de Judith. 

O lăsă pe toată, împachetându-și numai hainele și lucrurile 
personale în cufărul pe care-l folosise ca măsuţă de cafea și 
trimițându-și înainte cu vaporul cărțile și discurile. 

Momentul de care se temea cel mai mult - cel în care îi spuse 
lui Floyd Morales că nu va semna contractul pentru anul următor 
- se dovedi a fi aproape la fel de simplu. 

— În mod sigur nu-mi faci viaţa mai ușoară, comentase 
directorul. Dar nu pot să spun că te condamn. M-am gândit și eu 
de foarte multe ori să plec dracului de aici. 

Judith își ridicase sprâncenele, dar Morales dăduse doar din 
umeri. 

— Ce pot să fac? Am crescut aici... familia mea locuiește aici - 
poate că simt că le datorez ceva. 

Dar apoi privirea îi alunecase spre fereastră și spre terenul de 
joacă plin de hârtii și împrejmuit ca o închisoare, care se 
întindea dincolo de biroul lui. 

— Nu știu, meditase el. Uneori totul pare lipsit de speranţă. 

În cele din urmă, își ridicase capul, reluându-și vioiciunea lui 
obișnuită. 

— Dar mai există copii care au nevoie de o educaţie și o 
merită. Așa că nu pot să renunţ și să plec. 

Judith simţi înțepătura cuvintelor lui. 

— Asta crezi? Că renunţ? Că dau bir cu fugiţii? 

Morales își ceruse scuze imediat. 


— Bineînţeles că nu. Faci exact ce am făcut și eu când am 
venit aici după facultate. Te duci acasă să-i ajuţi. Nimeni nu te 
poate condamna pentru asta. 

Îi întinsese mâna. 

— Sunt norocoși să te aibă pe tine. Știi să te porți cu copiii. 

Judith zâmbise cu amărăciune. 

— De-ar fi adevărat. 

— Este, insistase Morales. Știu că a fost greu, dar faţă de 
majoritatea profesorilor, ai avut mai puţine neplăceri cu copiii. 
Ai făcut în așa fel încât cel puţin șase dintre ei să-și schimbe 
părerea. l-ai păstrat la școală tocmai când erau pe punctul de a 
renunţa. 

— Șase, repetase Judith. Din câte sute? Totuși, nu mi se pare 
prea mult. 

Oricum, când ieșise pentru ultima dată din școală, simţi o 
acută senzaţie de regret. Erau câţiva elevi - nu prea mulţi, dar 
totuși câţiva - de la care ar fi dorit să-și ia rămas-bun. 

In dimineaţa următoare, când citi despre încăierarea unor 
bande din noaptea precedentă și află că unul dintre cei mai buni 
elevi ai ei nu-i supravieţuise, se evaporă și ultimul regret. 

Acum, în timp ce parcurgea ultimii optzeci de kilometri de la 
nord de Autostrada Interstatală 40, străbătând fâșia îngustă de 
pământ ce desparte rezervaţia Navajo, la vest, de ţinuturile 
apașilor, la est, încă avea siguranţa că făcuse ceea ce trebuie. 

Cerul din New Mexico, o imensă întindere de un albastru 
strălucitor care părea - într-un mod neverosimil - să se fi mărit 
și mai mult decât și-l amintea din copilărie, se desfășura 
deasupra ei, făcând ca până și podișurile ce se înălțau din 
deșert să pară pitice. 

Se simţi tentată să o ia pe alt drum, de o oră și ceva, pentru a 
vizita în treacăt ruinele imense de la Chaco Canyon, dar când 
ajunse la bifurcaţie, se răzgândi, dintr-o dată, nerăbdătoare să 
revadă Borrego. 

Borrego. 

Orașul în care crescuse, dar unde nu se așteptase să mai vină 
vreodată, cel puţin până săptămâna trecută. 

Trecu de ultima ridicătură a deșertului care se unduia ușor și 
trase mașina la marginea drumului, parcă Honda pe porţiunea 
necirculată și cobori din mașină. Se sprijini de capotă, uitându- 
se la orașul ce se zărea în depărtare. 


Borrego ar fi putut fi frumos: întins la poalele unuia dintre 
podișuri, se afla în apropierea intrării în Canionul Mordida, un 
defileu îngust și adânc care, deși reprezenta doar o părticică din 
Marele Canion de la vest, avea o frumuseţe unică, cu solul plat 
împestriţat de plopi și un fir de apă ce curgea potolit tot timpul 
anului. 

Orașul nu fusese ridicat pe malul râului, deoarece Mordida, ca 
toate apele din regiune, se putea transforma într-un torent 
furtunos doar în câteva minute, alimentat de ploile torențiale ce 
se puteau dezlănţui din cerul deșertic într-o clipă. 

Mordida nu mai era totuși o ameninţare pentru oraș; orașul 
fusese ferit de inundaţii rapide de mai bine de cincizeci de ani, 
de când peste una din strâmtorile canionului se construise un 
mic baraj ce alimenta cu electricitate rafinăria pe care o 
construise Samuel Moreland când descoperise petrol în zonă. 

Pentru că asta era de fapt Borrego - un oraș petrolier. Dar nu 
unul înfloritor ca orașele din Texas. Nu, Borrego era un sătuc în 
care trăiau muncitorii de la rafinărie, împreună cu cei de la 
sonde și cu echipele care se ocupau de baraj. Deoarece 
rezervele de petrol ale orașului fuseseră întotdeauna reduse, tot 
așa fuseseră și perspectivele orașului, care atinsese apogeul 
imediat după construirea barajului și a rafinăriei. De atunci 
intrase în declin. Familia Sheffield se mutase de la Borrego la 
Los Angeles tocmai din acest motiv, când Judith avea 
șaisprezece ani. Acum, clipind din pricina soarelui orbitor, reuși 
să deslușească clădirile vechi care alcătuiau orașul. 

Un strat de praf părea că se întinde peste Borrego, strat pe 
care nici ploile furtunoase ale deșertului nu păreau a-l 
îndepărta, de parcă orașul ar fi ignorat cu bună-știinţă peisajul 
înconjurător, roșu impresionant, portocaliu și cafeniu, și s-ar fi 
temut de domul nesfârșit, de un albastru cobalt, al cerului de 
deasupra. Borrego părea a se ghemui defensiv la pământ, multe 
din vechile sale clădiri de chirpici fiind de mult înlocuite de 
conglomerate de culoarea cenușei ale căror acoperișuri din 
metal sau asfalt mai mult absorbeau decât reflectau dogoarea 
verii. 

Privirea lui Judith alunecă spre culmea podișului și pentru o 
clipă își imagină că vede cu adevărat micul Kokati Pueblo. Spera 
că cel puţin acesta nu se schimbase încă, dar după ce vizitase 
ieri podișurile Hopi și văzuse aceleași case construite din blocuri 


cenușii, cu acoperișul de tablă, locuite de atât de mulți indieni - 
care își lăsaseră minunatele lor pueblos pradă intemperiilor -, 
începuse să-și piardă speranţa. Era fără îndoială posibil - dacă 
nu chiar probabil - ca indienii Kokati să-și fi părăsit vechiul sat 
pentru ceva ce nu era cu nimic mai bun, ci numai nou. 

Se urcă din nou în Honda, porni motorul și parcurse cei câţiva 
kilometri ce-i mai rămăseseră până în Borrego. La vreo doi 
kilometri și jumătate în afara orașului, departe de șosea, 
rafinăria de petrol se înălța exact așa cum și-o amintea - un 
labirint de conducte și piloni, cu un mic parc de cisterne în 
spate. Apoi urma scurtătura ce ducea spre canion - tot 
nepavată, ceva mai mare decât două șanțuri gemene - ce 
străbătea deșertul până în punctul unde se despica podișul. 

In cele din urmă, ajunse și în oraș, al cărui hotar era marcat 
de clădirea scundă, urâtă, de culoare portocalie a parcării A&W. 
Nu era una din cele noi - luminoasă și aerisită, cu mese și o 
tejghea cu fast-food - ci una în stilul vechi. 

Cu vreo doi chelneri adolescenţi în uniforme demodate, 
tolăniţi la o masă de picnic din marginea parcării pustii. 

Judith se întrebă dacă A&W rămăsese și acum locul unde se 
întâlneau tinerii seara alergând zgomotoși de colo-colo printre 
mașini, apoi gonind nebunește prin întuneric, fără nicio ţintă, 
pentru a reveni în parcare peste câteva minute. 

Strada principală era neschimbată. Cele două magazine 
rivale, aceleași, se aflau faţă în față, unul din ele învecinându-se 
cu magazinul de textile, celălalt cu farmacia și poșta. Dincolo de 
ele erau câteva magazine noi pe care Judith nu le recunoscu, iar 
altele vechi dispăruseră. 

Două cvartale mai departe, faţă în faţă cu micul cinematograf 
ce era acum acoperit în întregime de scânduri, se afla Clădirea 
Borrego - o construcţie din cărămidă cu patru etaje, ce găzduia 
banca la primul etaj și birourile Companiei Petroliere Borrego la 
etajele superioare. Iniţial, fusese destinată a fi prima din multele 
clădiri supraetajate menite să dea așezării înfățișarea unui 
orășel modern. 

Dar Borrego rămăsese și acum orășelul de provincie de 
odinioară, ghemuit în deșertul înalt, ignorat complet de 
schimbările ce afectaseră granițele sudice. 

Și totuși Judith se bucură că orașul se schimbase atât de 
puțin. În mod ciudat, se simţi liniștită când recunoscu câţiva 


oameni ce sporovăiau în faţa poștei mici, cu feţele uscate de 
clima deșertului dar cu trăsăturile aproape neschimbate - ca și 
cele ale orașului -, doar mai profund marcate de timp și de 
natură decât cu zece ani înainte. 

Lăsă în urmă orașul, luând-o spre est, și după vreun kilometru 
și jumătate coti pe șoseaua ce ducea la poalele podișului și ale 
casei celei mari - o construcţie imitând stilul victorian, ce se 
ridica îndrăzneață în total contrast cu împrejurimile, nu chiar un 
conac, dar cu siguranță cea mai mare casă din oraș. Bătrânul 
Samuel Moreland o construise pentru soţia lui, într-o vreme 
când nimeni nu construia asemenea lucruri. Fiul său Max și Rita 
Moreland locuiau încă aici. 

Inconjurată de un pâlc de plopi mari care o adăposteau de 
soare și ascundeau de ochii privitorului cele mai stridente detalii 
ornamentale, casa avea un aspect de trăinicie și permanenţă pe 
care Judith îl admira. Inaltă și oarecum îngustă, părea a privi 
înspre deșert cu o dezaprobare de fată bătrână, ca și cum și-ar fi 
supravegheat din priviri împrejurimile cu un dezgust abia 
disimulat. Judith trase Honda în faţa casei, apoi intră în umbra 
răcoroasă a plopilor. Chiar înainte de a fi urcat scările înguste 
spre verandă, se deschise ușa mare și Rita Moreland ieși afară, 
cu braţele deschise a bun-venit. 

— Judith? Chiar tu ești? Nu-mi închipuiam că o să ajungi decât 
mâine! 

Judith urcă repede scările și se trezi în brațele bătrânei, apoi 
se trase înapoi pentru a o privi bine pe femeia care-i ţinuse cel 
mai bine loc de bunică. 

— Arăţi minunat, mătușă Rita. 

Era adevărat. La șaptezeci și doi de ani, Rita Moreland nu 
părea a avea mai mult de șaizeci. Statura ei înaltă, oarecum 
uscățivă, era încă perfect dreaptă, și era îmbrăcată cu o fustă 
simplă de in și o bluză, așa cum o știa Judith dintotdeauna. La 
gât avea un colier vechi din argint cu flori turcoaz, iar la mâini 
câteva brățări, cele mai multe cu desene moderne Hopi. Părul, 
alb ca zăpada, era răsucit într-un coc elegant, prins cu un 
pieptene de argint. Doar ochii, însufleţiţi de plăcere, îi 
contraziceau înfățișarea de un calm glacial. 

— Da, dar tu te-ai schimbat, îi răspunse Rita. Ai crescut și ești 
la fel de drăguță ca maică-ta. Deși, adăugă ea, aplecându-și 


capul cercetătoare, cred că părul tău începe să capete o nuanţă 
puţin mai închisă. 

Judith zâmbi. 

— E vârsta, mătușă Rita. Unchiul Max e aici? 

Ochii Ritei se umbriră pentru o fracțiune de secundă, apoi se 
luminară și clătină din cap. 

— Ah, nu - el e întotdeauna la birou sau la fabrică, îl știi pe 
Max - o să muncească până când o să cadă din picioare, deși 
îmi promite întruna că o să se potolească. Și acum, haide 
înăuntru. 

Înainte ca Judith să se împotrivească, Rita se și repezi pe scări 
în jos și trase din portbagajul Hondei unul din bagajele fetei. 

Sus, Judith admiră cu o plăcere nestingherită camera pe care 
i-o alesese Rita. Era o încăpere mare pe colț - aproape cât două 
camere, din moment ce turnul din colțul sudic al casei era 
încorporat în ea. Avea un pat imens cu patru tăblii, iar în turn se 
afla o canapea plină de perne și un fotoliu mare. Peretele 
rotunjit al turnului avea cinci ferestre, iar vederea, încadrată de 
doi plopi, era o panoramă a deșertului și a podișurilor, orașul 
apărând în faţă ca o mică aglomerare de clădiri. 

— De aici poţi vedea pe o distanţă de optzeci de kilometri, îi 
spuse Rita, citindu-i gândurile. Sigur că ar fi și mai frumos fără 
oraș și fără rafinărie, dar fără ele nu am fi nici noi aici, nu-i așa? 

Ridică una din valize pe pat și o deschise. 

— Hai să despachetăm. Până atunci ar trebui să se întoarcă și 
Max și vom putea cu toţii să bem gin cu apă tonică. 

Judith închise valiza cu un gest hotărât. 

— Am o idee și mai bună, spuse ea. Hai să lăsăm 
despachetatul pentru mai târziu, iar noi două să bem ceva chiar 
acum. A fost un drum lung. 

Lung, reflectă ea, urmând-o pe Rita la parter, dar a meritat. 
Toate îndoielile ei se risipiseră. 

Era fericită să fie acasă. 

e 

Întinsă pe un șezlong sub unul din plopi, sorbindu-și încet cel 
de-al doilea pahar, Judith simţi o stare de liniște și de confort 
cum nu mai trăise de ani de zile. Rita o pusese la curent cu 
toate noutăţile din ultimii zece ani, atâtea câte erau. Mulţi dintre 
cei cu care copilărise erau încă aici, căsătoriţi, majoritatea 
având cel puţin un copil. Laura Sanders, căreia îi promisese să-i 


scrie, dar nu o făcuse niciodată, se întorsese acum cinci ani, 
după ce absolvise o școală sanitară și se angajase la Borrego 
High. Singura veste care o mâhnise cu adevărat era moartea 
Alicei Arnold cu patru ani în urmă. 

— Cum a reacţionat Jed? întrebă Judith. 

ȘI-I reaminti pe băieţel - care avea doar cinci sau șase ani 
când îl văzuse ultima dată - cu pielea întunecată a indienilor 
Kokati, moștenită de la mama lui, și părul negru ca tăciunele, 
dar cu ochii albaștri, sclipitori, ai tatălui său. Își aducea aminte 
de el ca de un copil fericit, interesat de tot ce vedea, plin de 
întrebări, mereu dornic să exploreze canionul sau podișul. Judith 
stătuse de multe ori cu el, de două-trei ori chiar în week-end, în 
timp ce Frank era plecat cu Alice, sperând să-i alunge ciudata 
melancolie prin călătoriile la Santa Fe, sau pe înălțimile 
canionului din Utah. Lui Judith îi făcuseră plăcere zilele acelea, 
când avusese grijă de Jed, ducându-l cu bicicleta la canion, 
cocoţat pe șa în faţa ei, sau pe înălțimile podișului, să-și vadă 
bunicul din Kokati. Jed privea totul cu ochii lui strălucitori, 
vorbea întruna, punea întrebări, îndemnând-o să exploreze mai 
departe. Își pierduse mama când avea doar unsprezece ani... 

— A fost greu pentru el, o auzi pe Rita. El a găsit-o. Într-una 
din zile s-a întors de la școală, iar ea era acolo... 

Vocea i se frânse și amândouă tăcură o clipă. 

— Acum ce face? întrebă Judith. Ce lucru groaznic pentru un 
copil la vârsta aceea. 

— E greu de spus, răspunse Rita. În multe privinţe seamănă 
bine cu mama lui. Mi-e teamă că ceva din el va rămâne mereu 
necunoscut celorlalți. Ca și cum și-ar fi izolat o parte din sine. 

Privirile li se întâlniră. 

— Ştii, e foarte greu pentru el aici, fiind pe jumătate indian. 

— Dar nu la fel de greu cum trebuie să-i fi fost lui Alice, 
încercând să trăiască în Borrego după ce a crescut în Kokati. 
După ce s-a măritat cu Frank, tatăl ei aproape că nu-i mai 
vorbea. 

— Știu, suspină Rita. În felul lor, indienii pot fi la fel de plini de 
prejudecăţi ca și noi. 

Mai discutară o vreme și, în cele din urmă, Judith abordă un 
subiect pe care îl evitase - motivul reîntoarcerii ei în Borrego. 

— Ce știi de doamna Tucker? întrebă ea. Ce mai face? 


Încă o dată, la fel ca atunci când o întrebase de Max, un nor 
de îngrijorare trecu peste ochii Ritei Moreland, dar de data asta 
persistă. 

— Poate că ar trebui să păstrezi întrebarea asta pentru Greg, 
începu ea. 

— Greg? exclamă Judith. Vrei să spui că și Greg e aici? 

Rita o privi cu ochi mari. 

— Vrei să spui că nu știai? întrebă ea. Acum zece ani aveai o 
slăbiciune așa de mare pentru el, încât m-am gândit că ăsta ar 
putea fi unul din motivele pentru care te-ai întors. 

„Slăbiciune, se gândi Judith. Prima iubire din viaţa mea, și 
lumea și-o amintește doar ca pe o slăbiciune.” 

Și totuși, cu siguranţă că nebunie fusese. 

Greg Moreland - nepotul lui Max și al Ritei - își petrecea toate 
verile în Borrego, întorcându-se în fiecare primăvară de la 
internat, impresionând toate fetele din oraș cu buclele lui blonde 
și bărbia cu gropițe, dar și cu subtilităţile lui complicate, 
lăsându-le apoi toamna cu inima zdrobită, în timp ce el se 
întorcea în New England, mai întâi pentru liceu, apoi pentru 
facultatea de medicină. În vara ce precedase ultimul lui an la 
Harvard, fusese rândul lui Judith să se îndrăgostească de el. Nu 
că el i-ar fi dat vreo atenţie, în afara celor două-trei dansuri de 
la balurile de sfârșit de săptămână, din sala sindicatelor. 

Dar fusese de ajuns pentru a se îndrăgosti de el - sau cel 
puţin să facă o pasiune - și când el a plecat, a fost convinsă că 
va muri. 

Nu numai că nu murise, dar făcuse imediat o pasiune pentru 
altcineva - chiar și mai inaccesibil decât Greg - și nici măcar nu 
se gândise la Greg în ultimii cinci ani. 

— Dar ce naiba face aici? întrebă ea. Nu știu de ce, dar mi l- 
am închipuit întotdeauna deschizându-și un cabinet foarte 
căutat în Park Avenue, în New York. 

Rita chicoti aprobator. 

— Nu pot să neg că și eu m-am așteptat tot la asta. Dar s-a 
dovedit că ne-am înșelat. A lucrat într-un spital din Boston, apoi 
s-a întors aici vara pentru a mai analiza lucrurile și nu a mai 
plecat de atunci. 

Rita strălucea de mândrie, de parcă Greg i-ar fi fost copil, nu 
nepot. 


— A început să-l viziteze din când în când pe Bob Banning la 
clinică, dându-i câte o mână de ajutor la urgente, iar la sfârșitul 
verii s-a hotărât să stea până la Crăciun. Asta a fost acum șase 
ani și el e încă aici. 

— Locuiește aici? 

— A, nu, răspunse Rita. Are o căsuţă în oraș - nimic deosebit, 
judecând după gusturile lui de altădată. 

Judith se încruntă. 

— Dar are o mulţime de bani, nu-i așa? De ce nu și-a făcut 
ceva nemaipomenit? 

Rita zâmbi misterios. 

— De ce nu-l întrebi chiar pe el? O să vină la cină astă-seară. 

Judith o privi fix pe Rita o clipă, apoi își înclină ușor capul. 

— Asta face parte dintr-un plan? întrebă cu cochetărie. 

Zâmbetul Ritei se stinse. 

— Aș vrea să fie așa, spuse ea încet. Dar nu cred că aș fi mers 
până într-acolo încât s-o bag pe biata Reba în spital. 

Lui Judith îi pieri râsul. 

— lartă-mă, spuse ea. N-am vrut să... 

— Sigur că nu, o linişti Rita. 

Judith nu mai spuse nimic, dar se aplecă pe spate, 
destinzându-se la căldura soarelui ce începea acum să coboare 
spre apus. 

Multe lucruri din Borrego nu se schimbaseră deloc. 

Dar la fel de multe, realiză ea brusc, se schimbaseră. 

Pe neașteptate, gândurile i se întoarseră la Alice Arnold și își 
propuse să-l sune pe Frank a doua zi. 

Câte lucruri se întâmplaseră aici, demult. 

lar acum se afla din nou aici. 

e 

— Cum te simţi? întrebă Greg Moreland, desfăcând cu grijă 
bandajul de pe brațul lui Heather Fredericks. 

Heather gemu când tifonul se desprinse de pe rană, apoi se 
destinse, dându-și seama că nu o durea deloc. Și totuși, tăietura 
arăta urât cu crusta sângerie și cele patru cusături pe care 
doctorul le făcuse în urmă cu o săptămână. 

— Bine, spuse ea. O să rămână cicatrice? 

Greg zâmbi cât se poate de liniștitor. 

— AȘ lăsa eu o cicatrice unei fete așa de drăguțe? 

Heather roși, fâstăcită de compliment, și clătină din cap. 


Greg începu să îndepărteze cu grijă sângele uscat, mulțumit 
că rana se vindeca bine. Nicio umflătură care ar fi putut indica 
vreo infecţie, iar marginile se îmbinau perfect. Intr-o săptămână 
nu va mai rămâne decât o urmă foarte subţire, care va dispărea 
și aceea peste o lună. 

— Ce-ai zice să scoatem firele? întrebă el. 

Heather dădu din umeri, dar se încruntă la gândul acesta, în 
timp ce Greg începu să taie cu grijă firele, desprinzându-le apoi 
cu o pensetă. Când termină, acoperi din nou tăietura cu un 
pansament steril, apoi înlocui bandajul vechi cu unul nou. 

— Ce-ţi face capul? întrebă el când termină. Te-ai lovit destul 
de zdravăn. Ai dureri de cap? Ți se încețoșează privirea? 

Heather clătină din nou din cap. 

— Am luat aspirină vreo două zile, dar nici măcar nu s-a prea 
umflat. 

— În regulă, spuse Greg, notând ceva pe fișa lui Heather. Deci 
cam asta e până săptămâna viitoare, când ai să poţi scăpa de 
bandajul ăsta. 

Heather se strâmbă. 

— Cui îi pasă de bandaj? Oricum mama n-o să mă mai lase să 
ies două săptămâni. Și nici măcar n-a fost vina mea. 

Greg se rezemă de spătarul scaunului și o privi pe Heather 
întrebător. Poate că Heather avea dreptate, cel puţin în cazul 
acesta. Fusese pe bancheta din spate a mașinii lui Jed Arnold și 
nu băuse. Dar apoi își aminti cele două cutii de bere din mașina 
lui Jeff Hankins. 

— Bănuiesc că nici nu aveai de gând să bei vreo bere, nu-i 
așa? întrebă el. 

Faţa lui Heather căpătă o expresie îmbufnată. 

— Poate că nici n-am știut că era acolo. 

— Poate că nu, o aprobă Greg. Dar e aproape sigur că ai știut, 
și e încă și mai sigur că ai fi băut mai mult decât ai voie dacă ați 
fi ajuns cu toţii la canion. 

Se aplecă înainte și blândeţea îi dispăru din voce. 

— Nu v-aţi gândit nicio clipă cât de norocoși aţi fost, nu-i așa? 

Heather ridică posomorâtă din umeri, dându-și seama că nu-l 
va putea prosti pe doctorul Moreland s-o convingă pe maică-sa 
să n-o mai urmărească. 

— Acum pot pleca? întrebă ea. 


Greg deschise gura ca și cum ar mai fi vrut să spună ceva, 
dar se răzgândi. Dădu din cap, îi spuse lui Heather să-și fixeze o 
oră pentru săptămâna viitoare, apoi o privi ieșind. 

O fată care se îndreaptă spre dezastru, gândi el. 

Ca atâția alți copii din Borrego. 

Prea multe de făcut nu erau, și nici nu prea aveau ce să 
aștepte. 

Majoritatea vor sfârși ca părinţii lor, căsătorindu-se prea 
tineri, având prea mulţi copii, petrecându-și apoi viaţa în rulote 
sau în bloculețe urâte de beton, la fel cu cele în care crescuseră. 

Greg vedea asta zilnic - vedea nemulțumirea și nefericirea 
părinţilor, vedea plictiseala și dezinteresul copiilor. 

Poate că de asta se întorsese în Borrego. 

Dorea să schimbe ceea ce vedea acolo. 

Dar în anumite zile, ca de pildă astăzi, când încercase să bage 
minţile în cap unor copii ca Heather Fredericks, se întreba dacă 
nu cumva își irosea timpul. 

Copii ca Heather Fredericks și prietenii ei pur și simplu nu 
păreau să-l asculte, nu păreau să înveţe ceva. 

Și totuși, nu se putea opri să nu încerce. 

Oftă, își ridică privirile spre ceas, apoi începu să-și strângă 
lucrurile de pe birou. Peste o oră era așteptat acasă la unchiul și 
mătuşa lui. Dacă se grăbea, avea timp să facă repede un duș și 
poate chiar să doarmă o jumătate de oră. 

Chiar dacă Judith Sheffield era tot atât de drăguță pe cât își 
amintea el că fusese cu zece ani înainte, avea să fie o seară 
lungă. 


e Capitolul 3 

Judith stătea tăcută într-unul din fotoliile mari, căptușite cu 
piele, care flancau căminul din sufrageria familiei Moreland. 
Incepea în sfârșit să simtă oboseala zilei petrecute pe drum și, 
deși s-ar fi putut probabil scuza cu o oră în urmă pentru a merge 
la culcare, zăbovea, ascultând discuţia dintre Max și Greg. 

Era evident că Max era mândru de nepotul lui și Judith 
înţelegea de ce. | se părea că Greg își pierduse rafinamentul 
blazat afișat în perioada facultăţii, iar trăsăturile lui de o 
perfecţiune aproape artificială se îmblânziseră ușor o dată cu 
trecerea anilor. Acum, la treizeci de ani, părul lui întunecat nu 
mai era pieptănat cu perfecțiunea de odinioară, iar ochii negri 
căpătaseră o adâncime nouă. Deși arăta încă extrem de bine, nu 
mai părea să fie nici conștient, nici impresionat de asta. Părea 
mult mai interesat de munca lui decât de orice altceva, deși 
Judith observă că ascultase cu multă atenţie când ea îl întrebase 
pe Max despre planurile sale de viitor. 

Max nu îmbătrânise la fel de elegant ca soţia lui în ultimii zece 
ani, constată Judith cu tristeţe. Fruntea îi era puternic brăzdată, 
iar pielea feţei părea să-și fi pierdut tonusul - cute de piele îi 
atârnau la fălci, în timp ce ochii i se afundaseră adânc în orbite. 
lar dincolo de plăcerea lui evidentă de a o vedea, Judith crezu că 
descoperă o anumită încordare, ca și cum ar fi fost îngrijorat de 
ceva, dar nu dorea să se gândească la asta și nici să-și 
împărtășească temerile altcuiva. Și totuși, după masă, ea 
insistase și, în cele din urmă, el recunoscuse că erau ceva 
probleme la rafinărie. Deși făcuse tot posibilul pentru a 
minimaliza situaţia, ea înţelese că ultimii ani, când preţurile la 
petrol scăzuseră brusc, fuseseră dificili pentru compania lui. 
Trebuia să facă față unei datorii mari, iar rafinăria se deteriora 
în fiecare an. 

— Dar o să se rezolve, o asigurase el în final. Afacerile cu 
petrol au oscilat întotdeauna și vor continua s-o facă. Ce naiba, 
dacă totul ar merge ca uns câţiva ani, probabil că aș începe să 
mă simt inutil și m-aș apuca de altceva. 

Apoi, ca pentru a-și pune în evidenţă dorința de a schimba 
subiectul, îndreptase mâna în direcția lui Greg. 

— Ei, dacă vrei să afli ceva cu adevărat interesant, întreabă-l 
ce face sus în canion. 


— Nu e mare lucru, spuse Greg. Unchiul Max încearcă să mă 
facă să par cel mai grozav de la Maica Tereza încoace, dar mă 
tem că nu suferă comparaţie. 

— Ce anume nu suferă comparaţie? 

— Ei, îţi amintești vechea fermă de acolo de sus? 

Judith dădu din cap, amintindu-și-o cu claritate. În copilărie, 
fusese unul din locurile cele mai misterioase și mai căutate de 
ea și de prietenii ei. Pe înălțimile canionului, doar la vreo opt 
sute de metri mai jos de baraj, fusese o fermă abandonată cu 
câteva clădiri, printre care un vechi hambar și o baracă. 
Legendele despre fermă abundau, vechi povești cu strigoi pe 
care ea și prietenii ei nu mai oboseau să le spună. Ferma, de 
mult nelocuită și aproape în ruină, nu era folosită pe motiv că 
era nesigură și de aceea devenise un loc preferat al 
aventurierilor de zece ani. 

Judith își aducea încă aminte de sentimentul fascinant al 
aventurii interzise pe care îl dădea căţăratul în podul pentru fân, 
de scârţâitul acestuia - când se ruga să nu cedeze scândurile 
sub ea, tremurând la zgomotul făpturilor mici și nevăzute ce 
alergau peste tot și, mai târziu, fălindu-se cu descoperirile ei în 
fața copiilor mai mici, în timp ce le spunea ce loc îngrozitor era. 

— Deci ce-ai făcut cu el? întrebă Judith. 

— L-a transformat în sanatoriu, anunţă Max cu mândrie. 

Judith își înclină capul a îndoială. 

— Sanatoriu? repetă ea nesigur. Nu cred că înțeleg. 

Greg clătină din cap. 

— Nu e chiar un sanatoriu, spuse el. E mai mult un azil, dar, 
de când am și câţiva pacienţi în refacere care nu au unde să se 
ducă, toată lumea de aici a început să-i spună sanatoriu. Chiar și 
unchiul Max, care ar trebui să-și vadă de treabă, adăugă el, 
simulând o privire către unchiul lui. E doar un loc pentru oamenii 
care au nevoie de puţină îngrijire medicală - nimic de proporţii, 
desigur - dar care nu au mulţi bani sau asigurare. 

— Ce dracu’, e mult mai mult decât atât, declară Max, 
întorcându-se s-o privească pe Judith. 

Radia și, în timp ce vorbea, energia și entuziasmul de altădată 
îi reveniră în voce. 

— Locul acela vechi stătea acolo putrezind, iar Greg s-a 
gândit ce să facă cu el. Are acolo câteva infirmiere și câţiva 
specialiști în terapie fizică, dar dacă pici acolo din întâmplare, 


juri că ești într-o staţiune. Fiecare are camera lui și îți aduc și 
masa dacă ai nevoie. Dar el s-a gândit cum s-o facă fără să 
coste prea mult. E un loc nemaipomenit pentru cei care sunt 
prea bolnavi ca să stea acasă, dar nu-și pot permite să stea la 
spital sau într-un sanatoriu particular. 

— Se părea că e nevoie de ceva intermediar, spuse Greg cu o 
expresie serioasă de data aceasta. Un loc plăcut pentru cei care 
fie urmau să se facă bine destul de repede, fie nu mai puteau fi 
tratați și aveau nevoie de un loc confortabil unde să-și petreacă 
ultimele zile sau săptămâni. Așa că am înfiinţat o fundaţie și l- 
am păcălit pe unchiul Max să doneze pământul și clădirile. 

— Dar pui și tu o mulţime de bani, spuse Rita Moreland, vocea 
ei reflectând aceeași mândrie față de Greg ca și a soțului ei un 
moment mai devreme. 

— Nu chiar atât de mult, răspunse Greg. De fapt, mi-am 
petrecut o groază de timp adunând subvenţii, și merge destul 
de bine. Cred, adăugă el, cu o sfială neașteptată în glas, că nu 
am făcut decât să ridic locul în care mi-ar plăcea să stau eu 
însumi. 

Judith tăcu câteva clipe, apoi îi veni în minte un gând. 

— Doamna Tucker acolo se află? întrebă ea. 

De data aceasta Rita dădu din cap, cu o expresie mai gravă. 

— Ce s-a întâmplat cu ea? îl întrebă Judith pe Greg. 

El dădu din mâini a neputinţă. 

— Unul din acele cazuri pe care nu le poţi prevedea. A avut un 
atac. M-a luat prin surprindere - o tratam pentru artrită și o 
supravegheam îndeaproape. Tensiunea arterială era bună și, cu 
excepția artritei, părea a fi în formă foarte bună. 

Se uită la unchiul lui, cu o expresie exagerată de 
dezaprobare. 

— Nu era ca unii pe care aș putea să-i numesc, a căror 
tensiune e mult mai mare decât ar trebui să fie, care au arterele 
aproape în întregime astupate pentru că mănâncă de șaptezeci 
și cinci de ani ce nu trebuie și care sunt victime în așteptarea 
unui atac. 

— Nu-mi sună cunoscut, mormăi Max, turnându-și o altă 
porție de whisky din sticla deschisă de pe măsuţa de cafea din 
faţa lui. 

Ridică paharul și îi zâmbi larg nepotului său. 


— Subţiază sângele, nu? întrebă el și dădu pe gât dintr-o 
înghiţitură tot conținutul paharului. 

Greg își roti ochii, prefăcându-se îngrozit. 

— Deci, doamna Tucker părea să se simtă bine și, deodată, 
luna trecută a avut un atac puternic de apoplexie. S-a întâmplat 
în timp ce era la oră și cred că a fost destul de neplăcut pentru 
copii. Nu și-au dat seama ce s-a întâmplat și n-au putut face 
nimic. Cu o clipă înainte le preda ceva, iar în clipa următoare era 
pe jos, în plină criză. Acum... Vocea îi scăzu și își desfăcu 
mâinile într-un gest deprimat, de neputinţă. Se pare că nu-mi 
rămâne altceva de făcut pentru ea decât să o fac să se simtă 
confortabil. 

Conversaţia alunecase spre altceva, dar Judith asculta numai 
pe jumătate, gândindu-se intens la situaţia tristă a fostei ei 
profesoare. Încercă să-și imagineze cum trebuie să te simţi ca 
prizonier, așa cum era doamna Tucker acum, incapabilă să-și 
poarte de grijă, incapabilă să comunice măcar. 

Toată viața redusă la o cămăruţă în care aștepta să moară. 

În asemenea condiţii, își închipui Judith, un om trebuie să se 
roage să moară în fiecare clipă, zi de zi. Era multă vreme de 
când ajunsese la înțelegerea faptului că uneori e mai ușor să 
mori decât să continui să trăiești. 

e 

Heather Fredericks stătea întinsă în pat, cu ochii pironiţi în 
tavan. Nu știa de cât timp era trează, nu știa nici măcar ce 
anume o trezise. 

Știa doar că se simţea perfect relaxată - chiar și durerea din 
braţ, o pulsaţie persistentă care o tot deranjase când se dusese 
la culcare mai devreme, părea să fi dispărut. 

Mintea îi trecea de la una la alta, gândurile îi pluteau leneșe, 
imagini șterse apărând din vreme în vreme, dispărând apoi din 
nou. 

Și deodată, de undeva de afară, auzi o voce. 

— Heather. 

Doar un singur cuvânt; nimic altceva. 

Rămase nemișcată, cu ochii pironiţi în tavan, așteptând. 

Câteva clipe mai târziu, auzi din nou vocea: 

— Heather, vino afară. 

Fără să se gândească, Heather dădu la o parte cuverturile și 
se ridică. Nu avea pe ea decât pijamaua de flanelă, dar nu se 


sinchisi să se îmbrace sau să-și pună măcar un halat înainte de 
a da ascultare vocii pe care o auzise. Părăsi pur și simplu 
încăperea, lipăi desculță pe coridor și prin bucătărie, apoi ieși pe 
ușa din spate, lăsând-o deschisă în urma ei. 

Odată ajunsă afară, se opri, așteptând. 

Câteva clipe mai târziu, vocea ajunse din nou la ea, venind ca 
de nicăieri. 

— Urmează-mă. 

Heather se uită în jur, nepunând la îndoială porunca, dar 
căutând persoana care ar fi putut rosti cuvintele. 

Luna era sus pe cer și aproape plină, iar deșertul era inundat 
de o lumină palidă, argintie. O clipă, Heather nu zări nimic, dar 
apoi, din umbra adâncă din spatele garajului apăru o siluetă. O 
privi în tăcere și într-o clipă se întoarse și începu să se 
îndepărteze, traversând curtea din spate și deschizând o poartă 
din gardul familiei Fredericks. 

Casa, aflată chiar la marginea orașului, era despărțită de 
deșert doar printr-un gard, așa că Heather, traversând pajiștea 
și ieșind și ea pe poartă, lăsă imediat în urmă orașul. 

Era singură în deșert, urmând o formă nedeslușită. 

Și totuși, nu-i era teamă. 

Silueta din faţa ei avea un pas constant, mișcându-se cu 
repeziciune, iar Heather se strădui să ţină pasul, dar în mintea ei 
nu se întrebă ce făcea și nici de ce o făcea. 

Știa doar că trebuia să respecte instrucţiunile pe care le 
primise. Și într-adevăr, nu dorea să facă decât acest lucru. 

Merse aproape o oră, pășind egal cu picioarele goale pe 
nisipul și pietrele deșertului. 

Călcă pe o sticlă spartă, ciobul ascuţit rănindu-i piciorul, dar 
nici nu simţi durerea provocată de tăietură și nici nu observă 
sângele care țâșni din ea. Atenţia îi rămase îndreptată asupra 
umbrei întunecate din faţa ei, care o conducea cu siguranţă prin 
deșert. 

Cărarea pe care mergeau începu să urce, transformându-se 
apoi într-o mulţime de potecuţe neregulate ce duceau spre 
vârful podișului. Dar nici în timp ce urca, Heather nu-și simți 
mușchii obosiţi și nu-și pierdu răsuflarea. Până și pulsul îi 
rămase neschimbat. 


În cele din urmă, ajunseră pe platou, dar silueta mergea 
înainte, fără să vorbească, fără să se oprească, fără măcar să 
privească înapoi. 

lar Heather o urma. 

În sfârșit, silueta rămase nemișcată. 

— Oprește-te. 

Cuvântul fusese rostit încet, dar efectul asupra lui Heather nu 
fu mai puţin puternic decât dacă i s-ar fi strigat direct în ureche. 

Pe loc se opri și ea, apoi rămase nemișcată, așteptând să i se 
spună ce să facă mai departe. 

— Întoarce-te la stânga, spuse vocea. 

Heather se întoarse. 

— Mergi zece pași înainte. 

Heather porni, numărând în tăcere. Când ajunse la zece, se 
opri din nou. 

— Uită-te în jos. 

Heather își mută privirea, apoi se uită în jos. 

Doar un pas o mai despărțea de marginea peretelui 
canionului, care cobora spre hăul aflat la aproape trei sute de 
metri dedesubt. La poalele canionului, abia vizibil, desluși firul 
de apă sclipind ușor în lumina lunii. 

— Sari, porunci vocea. 

Fără să se gândească, fără să ezite, Heather Fredericks păși 
dincolo de marginea prăpastiei și se aruncă tăcută în hău. 

Silueta nedeslușită așteptă câteva clipe, uitându-se după ea 
până ce dispăru, apoi începu să se retragă în tăcere, 
îndreptându-se cu pași siguri către oraș. 

În sfârșit, după atâţia ani de pregătire, sosise momentul. 

e 

Jed Arnold stătea răsturnat pe canapeaua uzată din sufrageria 
casei pe care o împărțea cu tatăl lui. Televizorul era dat pe un 
post ce prezenta reluarea unui spectacol pe care Jed îl văzuse 
deja și care nu-i plăcuse prea mult nici prima dată. Și nu că s-ar 
fi uitat la el; mai mult decât orice, servea drept zgomot de fond, 
umplând tăcerea. 

Fusese ținut în casă două săptămâni și mai avea încă una - 
încă șapte seri lungi în care nu avea nimic de făcut și nu putea 
vorbi cu nimeni. 

O mașină trase în faţa casei, iar motorul se auzi o clipă înainte 
de a înceta brusc. Jed auzi două uși ale mașinii trântindu-se, 


apoi o bătaie puternică la ușa din față. Se rostogoli de pe 
canapea, deschise ușa și se trezi cu Randy Sparks și Jeff Hankins 
rânjind la el cu gura până la urechi. 

— Hai, spuse Randy. Jeff are niște bere și ne ducem sus la 
canion. Înotăm puţin dezbrăcaţi și ne pilim. 

Jed începu să clatine din cap, dar apoi se răzgândi. La urma 
urmei, era doar unsprezece și jumătate. Taică-su plecase la 
lucru cu o oră înainte și avea să se întoarcă de-abia după șapte 
și jumătate dimineaţa. Până atunci se va întoarce acasă. Și chiar 
dacă ar merge să bea câteva beri, taică-su nu va ști niciodată. 

Dar dacă îl va suna să-l verifice, așa cum o făcuse aseară? 

La asta se putea răspunde simplu, se gândi Jed - dacă ar lua 
telefonul din furcă, ar spune că a vorbit cu prietenii și taică-su 
nu-și va da seama niciodată. 

O dată ce se hotărî, se duse în bucătărie, scoase receptorul 
din furcă și îl puse pe masă. Apoi se duse în camera lui și trase 
haina de piele din maldărul de haine de pe scaun. 

Lăsând televizorul deschis și luminile aprinse, aruncă o privire 
vinovată către casa de alături, dar fu aproape sigur că vecinii se 
culcaseră cu o oră înainte. 

După ce se așeză pe bancheta din spate a mașinii lui Jeff, 
ghemuit să nu îl vadă nimeni până ce trecură de primele câteva 
cvartale, fu sigur că avea să scape cu bine. 

— În regulă, spuse Randy de pe locul din faţă, câteva minute 
mai târziu. Am ieșit din oraș. 

Jed se ridică, se uită repede pe geamul din spate, apoi se 
liniști. Nu se vedea nicio altă mașină și chiar luminile 
strălucitoare ale parcării A&W de-abia se deslușeau în 
depărtare. 

— Taică-tu tot mai e supărat pe tine? întrebă Jeff odată ajunși 
la bifurcația ce ducea pe platoul canionului, încă se vedeau 
urmele slabe de alunecare, de săptămână trecută, când mașina 
lui Jed se învârtise și se rostogolise în șanț. 

— Sigur, răspunse Jed. Nu trece ziulica fără să-mi ţină o 
predică despre responsabilitate. Ca și cum el n-ar fi făcut nicio 
greșeală când era de vârsta mea. 

— Poate n-a făcut, fu de părere Jeff. Mama spune că a fost 
întotdeauna fără pată. 

Jed își dădu ochii peste cap. 


— Nu asta spun toţi? Dar nu-i decât un rahat, dacă vrei să știi 
părerea mea. 

— Da, dar nu ţi-a cerut-o nimeni spuse Randy, deschizând 
radioul și dându-l la maximum. 

O apucară pe drumul ce ducea spre canion, lăsând în urmă un 
nor de praf pe măsură ce roţile intrau în colb. Jeff apăsă mai tare 
pe accelerator, mărind și mai mult viteza. Plymouth-ul ţâșni prin 
deșert către gura canionului. 

Câteva minute mai târziu, Jeff parcă mașina la o cotitură a 
canionului, chiar lângă peretele sudic al acestuia, unde pârâul 
săpase o groapă adâncă, lăsând o plajă înclinată ușor, mărginită 
de plopi pe malul opus. Se mai vedea încă lumina slabă a lunii 
pe peretele nordic al canionului, dar apa era învăluită în umbre 
adânci, iar aerul nopţii devenise rece. În timp ce Randy Sparks 
fixa cele două pachete a câte șase cutii de bere între niște 
pietre ceva mai sus pe firul apei, așa încât chiar apa să le 
menţină reci, Jed și Jeff se dezbrăcară și plonjară în apă. 

Apa era rece aici, mult mai rece decât cea de la suprafața 
lacului ce se afla trei kilometri mai sus, deoarece apa care 
curgea prin turbinele barajului venea de la fundul rezervorului și 
nu se încălzea decât când ajungea în Colorado, la o mie șase 
sute de kilometri depărtare. 

Trupul lui Jed despică apa înotând în susul râului, așezat în 
așa fel în calea curentului, încât să poată înota cât dorește, dar 
să nu se îndepărteze de locul de unde pornise. În cele din urmă, 
se întoarse pe spate și se lăsă să plutească, cu picioarele 
înainte, către punctul aflat la cincizeci de metri mai jos, unde 
albia râului se îngusta, strecurându-se printre grămezi de 
bolovani seculari, rotunjiți de apă. Apa se prăvălea într-o 
vâltoare - cunoscută de generaţii de copii din Borrego sub 
numele de Cascada -, cotind și răsucindu-se pe o distanţă de o 
sută de metri înainte de a ajunge la următorul ochi de apă, iar 
jed simţi cum îl cuprinde cunoscutul freamăt de emoție pe 
măsură ce curentul devenea mai puternic. Cascada putea fi 
periculoasă - primăvara, când deversoarele barajului erau larg 
deschise pentru a elibera apa provenită din zăpada ce se topea 
sus pe munţii dinspre nord, putea deveni mortală. Prin 
septembrie deja, chiar unii din cei mai curajoși liceeni din 
Borrego își încercau puterile venind la cascadă. 


În seara aceea curentul părea ceva mai puternic decât de 
obicei, ceea ce însemna că barajul funcţiona probabil la 
capacitatea maximă. Dacă ar da de bucluc... Pentru o clipă 
aproape se răzgândi, dar vocea lui Randy îl galvaniză. 

— Ce e? strigă prietenul lui. Corcitura nu mai are curaj? 

Cuvintele lui Randy îl loviră ca niște pietre. Primul impuls fu 
să se întoarcă de la intrarea în Cascadă, să se ducă pe mal și să- 
i înfunde celuilalt epitetul în gât. O clipă mai târziu, fu nevoit să 
renunţe, deoarece îl prinse curentul și îl împinse înainte. Își 
adună puterile pentru primul prag. Aici trebuia să te împingi cu 
piciorul stâng chiar la momentul potrivit, altminteri riscai să fii 
prins între două stânci uriașe. Porțiunea aceea nu era foarte 
periculoasă, dar distrugea tot farmecul înotului - o dată ce te 
opreai, nu mai puteai reveni în curent și trebuia să ieși, să te 
caţeri pe stânci până la ochiul de apă din susul râului și s-o iei 
de la început. 

Simţi că piciorul îi atinge bolovanul, își îndoi genunchiul și se 
împinse cu putere. Corpul i se răsuci în apă, își încordă degetele 
de la picioare și își folosi picioarele ca și cum ar fi fost prora unei 
mici plute. Cunoștea fiecare centimetru al Cascadei, știa unde 
să se împingă cu picioarele, unde să-și folosească mâinile. 

Se apropia acum de locul lui favorit - o stâncă uriașă 
despicată adânc. Scobită de râu de-a lungul mileniilor, stânca 
devenise un jgheab natural perfect. Simţi cum forța curentului 
crește, apoi ajunse în jgheab, pielea frecându-i-se de piatra 
alunecoasă, iar apa curgându-i în cascadă peste trup. Prinse 
viteză, apoi se aruncă peste ultima buză a cascadei în ochiul de 
apă dedesubt. 

Și se lovi de ceva necunoscut, ceva ce nu mai fusese 
niciodată acolo. 

Se opri călcând apa, apoi se scufundă pentru a explora 
adâncimile, pentru a încerca să localizeze obiectul acela straniu. 

Apucă ceva cu mâna, apoi dădu de fund cu picioarele și se 
împinse în sus. 

Când ajunse la suprafață se chinui să deslușească în întuneric 
ce anume ţinea în mână. 

Era o masă de flanelă îmbibată cu apă, iar înăuntrul ei se afla 
trupul sfărâmat al lui Heather Fredericks. 


e Capitolul 4 

Prin rotirea lor ușoară, luminile celor două mașini de poliţie și 
ale ambulanţei aruncau forme caleidoscopice roșii și albastre pe 
pereţii canionului, provocându-i lui Jed o senzaţie stranie de 
hipnoză. Stătea încă încremenit pe o piatră, la câţiva metri de 
locul unde găsise cu aproape o oră înainte cadavrul lui Heather 
Fredericks. Randy Sparks rămăsese cu el cât timp Jeff dăduse 
fuga în oraș și, deși nu trecuse mai mult de o jumătate de oră de 
la sosirea zgomotoasă a patrulelor și a ambulanţei în canion, 
umplând noaptea de tânguirea sirenelor, lui Jed i se părea că 
trecuseră ore. 

Nu-și amintea deloc că o trăsese pe Heather la mal; singura 
imagine ce-i rămăsese în minte - și care cu siguranţă îl va însoţi 
tot restul vieţii - era aceea a feței lui Heather, cu ochii deschiși, 
holbându-se la el fără viaţă în lumina argintie a lunii. 

De-abia de realizase sosirea poliţiei și, în timp ce infirmierii 
mutaseră pe o targă trupul sfărâmat al lui Heather, Jed se uitase 
la ei, mintea jucându-i feste, așa că de câteva ori fusese 
aproape sigur că o văzuse pe Heather mișcând. Ascultând, 
concentrându-se, își imagină chiar că aude un geamăt slab - 
geamătul atât de mult dorit care să-i spună că de fapt nu 
murise. 

Doar tăcerea - absenţa vaietului sirenei de la ambulanţa ce 
dispăruse în întuneric - îi spuse lui Jed că fata pe care o știuse 
de o viaţă era moartă cu adevărat, că ceea ce se întâmpla nu 
era doar un coșmar din care urma să se trezească pe 
canapeaua din sufragerie, cu televizorul zumzăind. 

— Ești gata să spui ce s-a întâmplat? 

Jed ridică privirile și îi văzu pe cei doi polițiști, Billy Clark și 
Dan Rogers, privindu-l de pe mal. Clark își aprinse lanterna, 
îndreptând-o direct spre ochii lui Jed, iar băiatul își ridică braţul, 
ferindu-se de lumina orbitoare. 

— Trebuie să știm ce s-a întâmplat, băiete, mârâi Clark. 

jed dădu din cap, încercând să se limpezească, dar imaginea 
lui Heather refuză să dispară. 

— Nu-nu s-a întâmplat nimic, spuse el, cu voce slabă. Am 
trecut prin cascadă și când am ajuns la fund, am găsit-o acolo. 

Billy Clark își strâmbă buzele. 

— Sigur. lar tu și amicii tăi punkiști nu făceaţi nimic rău, nu? 
Aţi venit doar să înotaţi puţin, și te-ai pomenit cu prietena ta 


înecată. Crezi c-o să creadă cineva asta? De ce nu ne spui ce s-a 
întâmplat cu adevărat? 

Jed înghiţi cu nervozitate și se uită în jur. La câţiva metri 
depărtare, așezați pe locurile din față ale Plymouth-ului, Randy 
Sparks și Jeff Hankins îl priveau îngrijorați. 

— Dar asta s-a întâmplat, spuse Jed. Nu i-aţi întrebat pe Jeff și 
pe Randy? 

— Eu te întreb pe tine, băiete, mârâi Clark. Și pot să-ţi spun 
chiar acum că procurorul va examina fata, încercând să afle ce i 
s-a întâmplat. Şi dacă o să afle că a făcut dragoste astă-seară o 
să afle și cu cine. Pricepi, corcitură? Cel mai bun lucru pe care-l 
poţi face pentru tine e să spui adevărul, și să-l spui pe loc. 

Jed simţi cum nodul obișnuit de mânie începe să îndepărteze 
șocul. Cu ochii îngustați și pumnii strânși, stăpânindu-se să nu 
reacționeze la insultă, spuse: 

— Las-o baltă, Clark. Dacă ai de gând să mă arestezi, fă-o 
odată și apoi cheamă-l pe tata. Dar dacă vrei să știi ce s-a 
întâmplat, asta încerc să-ţi spun. 

Clark păru pe punctul de a-i răspunde, dar interveni Dan 
Rogers. 

— Haide, Billy. Toată lumea din oraș știe că Jed iese cu Gina 
Alvarez și chiar dacă Heather ar fi fost prietena lui, nu asta are 
importanţă. 

Se întoarse spre Jed, cu o voce prietenoasă: 

— Nimeni nu spune că ai făcut ceva, Jed. Vrem doar să știm 
ce s-a întâmplat. 

Incet, aproape ezitând, Jed repetă ceea ce spusese înainte, 
începând cu momentul în care Randy și Jeff veniseră la el acasă 
la puţin timp după ce tatăl lui plecase la lucru. Când termină, își 
ridică privirile spre Billy Clark, provocator. 

— Asta-i adevărul, spuse el. Jur că așa e. 

Clark îl privi lung, în tăcere, dar în cele din urmă, aproape fără 
să vrea, dădu din cap aprobator. 

— Bine. Se potrivește cu ce-au spus amicii tăi. lar doctorii par 
să creadă că stătea în apă de cel puţin o oră. 

Jed închise ochii și simţi cum corpul i se relaxează puţin. 

— Ce... ce i s-a întâmplat? întrebă el. 

Dan Rogers fu cel care îi răspunse. 

— Nu știm. S-ar părea că a căzut din vârf sau a fost împinsă. 
O să știm mult mai multe după ce aflăm ce-a făcut în seara asta. 


Se întoarse spre Clark. 

— Billy, ce-ar fi să iei vreo doi oameni și să te duci la părinții 
lui Heather? Eu o să duc băieţii la secţie și o să le iau declaraţii. 

Clark păru că vrea să-l contrazică, apoi se răzgândi. Fără să 
rostească un cuvânt, se îndreptă către una din mașinile poliţiei 
și, o clipă mai târziu, dispăru în întuneric. 

— Vrei să mergi cu mine? întrebă Dan Rogers, îndreptându-se 
spre mașina lui Jeff Hankins împreună cu Jed. Cred că te simţi un 
pic zdruncinat. 

jed dădu din cap și apoi se duse să aștepte în mașina poliţiei 
în timp ce Rogers vorbea cu Jeff și Randy. Polițistul reveni la 
volan și porni motorul. 

Jed, preocupat de ceea ce se întâmplase, nu se uită înapoi pe 
când ieșeau din canion; Jeff îi urma la scurtă distanţă. 

Știa că se află din nou în încurcătură, dar nu pentru ceva ce 
făcuse. 

Era în încurcătură doar pentru că era ceea ce era. 

e 

Reenie Fredericks se uită la cei trei polițiști cu ochii goi. 

— Nu se poate, spuse ea. Heather e în pat, doarme. 

Dar privirea lui Billy Clark o făcu să se întoarcă și să alerge 
din prag până în camera lui Heather, unde privi într-o tăcere 
încremenită patul gol. 

Hainele lui Heather erau încă împrăștiate pe podea în felul 
neglijent care uneori ameninţa să o scoată din minţi pe Reenie. 
Acum le privi pur și simplu cu deznădejde. Dacă Heather ar fi 
vrut să o șteargă afară, cu siguranţă că ar fi pus ceva pe ea... 

Porni înapoi spre ușa din faţă, dar simţi un curent. Întorcându- 
se, aproape așteptându-se să o vadă pe Heather intrând, zări în 
schimb ușa de la bucătărie deschisă, o gaură căscată spre 
întunericul nopții și spre deșertul gol ce se întindea dincolo de 
gard. Uitându-se la ușă cu privirea goală, își dădu deodată 
seama de adevărul cuvintelor lui Billy Clark. Un geamăt de 
neliniște îi ţâșni din gâtlej. 

— Dar n-ar fi ieșit așa, spuse Reenie cu douăzeci de minute 
mai târziu, când Billy Clark îi povesti că atunci când fusese 
găsită, Heather avea pe ea doar pijamaua. Dacă ar fi vrut să 
iasă, s-ar fi îmbrăcat! 

Și totuși, căutând prin casă, polițiștii nu găsiră nicio urmă de 
luptă, și chiar și mama ei recunoscu că nu s-ar fi imaginat 


dormind netulburată în camera de alături dacă Heather s-ar fi 
luptat cu cineva care ar fi vrut să o răpească. 

Era aproape unu și jumătate noaptea când unul din polițiști 
aduse un câine și începu căutarea. Urma era proaspătă și 
câinele o descoperi imediat. Adulmecând cu vioiciune, străbătu 
deșertul, iar după cincisprezece minute lanternele oamenilor 
începură să descopere pete de sânge, încă vizibile pe pământul 
tare al deșertului. 

Ajunseră în sfârșit pe platou, unde urma se termina brusc 
chiar pe marginea prăpastiei. 

— Doamne, spuse încet Billy Clark, privind în jos în abisul 
întunecat. Ce naiba s-a întâmplat aici? 

El și oamenii lui studiară terenul cu atenţie, căutând orice 
urmă de luptă, orice semn că Heather nu fusese singură. Dar nu 
găsiră nimic. 

Doar câteva urme însângerate de pași, un contur întunecat pe 
marginea rotunjită de vânt a prăpastiei. Heather părea să fi 
mers normal; nu era niciun semn că și-ar fi târât picioarele, ca și 
cum cineva ar fi tras-o forţat spre margine, și niciun indiciu că ar 
fi alergat și nu ar fi văzut unde se îndreaptă decât când era prea 
târziu. 

Chiar la marginea stâncii erau două urme de pași, una lângă 
alta, ca și cum s-ar fi oprit acolo, uitându-se în prăpastie. 

— Doamne, spuse încă o dată Clark, dând încet din cap. De ce 
naiba ar face un copil așa ceva? E lipsit de sens. 

Unul din oameni dădu din umeri. 

— Cine știe? întrebă el. Poate era drogată. Copiii de azi fac tot 
felul de nebunii. 

Stătură în tăcere câteva clipe pe margine, privind în jos, după 
care se întoarseră și porniră înapoi spre oraș. Se mișcau încet, 
amânând inconștient momentul în care vor trebui să-i spună lui 
Reenie Fredericks că fiica ei, un copil obișnuit, aparent fără 
probleme mari, se sinucisese. 

e 

Frank Arnold păstră tăcere în timp ce-l conducea pe fiul său 
acasă de la secția de poliţie pentru a doua oară într-o 
săptămână. Stătea ferm la volanul camionetei, cu fălcile 
încleștate și privirea încremenită asupra drumului din faţa lui. 
Dar tensiunea din trupul său greoi era o forță aproape palpabilă 
în spaţiul închis al cabinei. Jed, cu faţa trasă, stătea tăcut lângă 


tatăl lui, uitându-se în noapte, ignorând mânia înăbușită a 
acestuia, având încă în minte ochii fără viaţă ai lui Heather, 
holbându-se la el. Când, în sfârșit, Frank o apucă pe drumul spre 
căsuta lor din Sixth End și opri motorul, Jed nu făcu nicio 
mișcare să coboare. 

— Am ajuns, spuse Frank, deschizând ușa pe partea lui și 
sărind din cabină. 

O clipă se îndoi că fiul său îl auzise, dar în momentul în care 
fu gata să deschidă gura, cealaltă ușă a camionetei se deschise 
și Jed se strecură afară. 

Intrară în casă pe ușa din spate, iar Frank aprinse lumina în 
bucătărie. Se duse la frigider și scoase o bere. Se gândi o clipă, 
apoi mai scoase una, arătându-i-o lui Jed. 

— Vrei una? Sau ai vrea mai degrabă o înghiţitură de coniac? 

Jed se uită la tatăl său fără să știe ce să creadă, iar Frank 
reuși să zâmbească trist. 

— Încă mai sunt supărat pe tine, dar nu-s așa de supărat să 
nu-mi închipui prin ce trebuie să treci acum. Dacă ești destul de 
mare să scoţi un cadavru din apă, bănuiesc că ești destul de 
mare să iei o înghiţitură de coniac ca să-ţi mai treacă. 

Jed ezită, apoi clătină din cap. 

— Cred c-o să beau o Coca, spuse el. 

Frank așteptă până când Jed deschise băutura și se așeză la 
masă în faţa lui, înainte de a-i vorbi. După ce băiatul luă prima 
înghiţitură, Frank bău și el din bere, apoi puse sticla pe masă. 

— Te simţi bine? întrebă el. 

Jed vru să confirme, dar apoi clătină din cap. 

— Nu știu. O văd întruna uitându-se la mine. Eu... 

Vocea îi tremură, apoi tăcu și ochii i se umplură de lacrimi. 

— Ce naiba făceai acolo, Jed? spuse încet Frank, uitându-se fix 
la sticla din faţa lui. Nu m-ai crezut pe cuvânt când am spus că 
n-ai voie să ieși din casă? 

— Nu m-am dus acolo ca să intru în bucluc... începu Jed, dar 
taică-su i-o reteză: 

— Rahat! Tipi ca Randy Sparks și Jeff Hankins nu se duc să se 
îmbete la miezul nopții fără să vrea să intre în bucluc. 

— Nu erau betți, protestă Jed. Poate băuseră fiecare o bere 
când au venit aici și... 

— Și nimic! explodă Frank, lovind masa cu pumnul, cu destulă 
forţă pentru a răsturna sticla de bere. 


O ridică tocmai când berea începu să se reverse cu spumă pe 
masă, dar ignoră pata de lichid, privindu-și fiul. 

— Ce naiba se petrece cu tine, Jed? Ești de două ori mai 
deștept decât ticăloșii ăștia, dar îi lași să te bage în bucluc. De 
ce dracu’ nu vrei să te mai asculţi și pe tine, nu numai pe cretinii 
ăștia? 

— Nu sunt cretini, izbucni Jed, propria lui mânie opunându-se 
furiei tatălui său. Nu fac nimic rău și nu mă forţează să fac ceva 
ce nu vreau. Nu eram obligat să merg cu ei astă-seară! Puteam 
să stau singur acasă, cum am stat și noaptea trecută și acum 
două nopţi și acum trei nopţi. Dar de ce naiba as face-o? Tu ori 
dormi, ori ești la lucru sau la altă blestemată de întâlnire. Eu ce 
trebuie să fac? Să stau și să vorbesc cu pereţii tot timpul? lar 
atunci când te văd, tot ce faci e să ţipi la mine! 

Ochii lui Frank se îngustară de mânie și o venă de pe frunte i 
se umflă. Dar apoi, controlându-și furia, își înghiţi cuvintele și se 
trezi numărând încet până la zece, așa cum insistase Alice să 
facă atunci când mânia - la fel de iute ca și a fiului său - 
ameninţa să pună stăpânire pe el. 

Când ajunse la zece, începu din nou. 

Și totuși, a treia oară, furia se afla din nou sub control și 
începu în sfârșit să se gândească la ceea ce spusese Jed. În 
ultimii patru ani, de când murise Alice, îl lăsase din ce în ce mai 
mult pe Jed să se descurce singur. Explicaţia, în parte, era că 
lucra în schimburi, iar programul său se potrivea cu cel al lui Jed 
o dată la trei săptămâni. Într-una din săptămâni pleca la lucru 
tocmai când Jed ajungea acasă, iar în a treia săptămână de-abia 
se scula, încă ameţit de somnul neodihnitor, singurul în care se 
putea cufunda când ajungea acasă după schimbul de noapte. 
Jed avea dreptate în privinţa întâlnirilor. Dar ce putea face? Era 
președintele uneia din organizaţiile sindicale locale, indiferent 
de cât de mult încerca să-și organizeze programul în așa fel 
încât să fie cât mai des cu fiul lui, se ivea întotdeauna ceva. 

In ultimele șase luni circulaseră zvonuri că Max Moreland va 
trebui să vândă în sfârșit rafinăria. Max insista că nu era nimic 
adevărat, dar din experienţă Frank știa că, atunci când se 
bârfește atât de mult, trebuie să fie ceva adevărat. Așa încât, 
din iarna trecută, se implicase mai mult ca oricând în treburile 
sindicale, lucrând cu un grup de avocaţi și contabili din Santa Fe 


pentru a vedea în ce măsură ar fi posibilă o preluare a 
Companiei petroliere Borrego de către angajați. 

Ceea ce însemna că Jed rămânea singur chiar mai mult decât 
de obicei, deoarece Frank își petrecea majoritatea timpului 
parcurgând cu mașina cei două sute patruzeci de kilometri ce 
despărțeau Borrego de Santa Fe. Și, dacă era sincer cu sine 
însuși știa că problemele lui Jed - probleme pe care Frank le 
ignorase din răsputeri sau le pusese doar pe seama unei 
neliniști tipic adolescentine - se agravaseră în aceste șase luni. 

În timpul semestrului de primăvară, notele lui Jed, care nu 
puseseră niciodată probleme înainte, coborâseră brusc. Înainte 
ca Frank să-și dea seama de situaţie, era prea târziu. O 
corigenţă la geometrie îl trimise pe Jed la cursurile de vară. 

Se certaseră îngrozitor atunci. Doar ameninţându-l pe băiat că 
îi va lua mașina, îl convinsese pe acesta că nu avea de ales. 

În cele din urmă Reba Tucker suferise un atac și aceasta puse 
repede capăt cursurilor de vară, iar Jed rămase oricum fără 
mașină. 

— Uite, spuse el într-un târziu, lăsându-se greu pe scaun și 
întrebându-se de ce astfel de conversații trebuiau să aibă loc 
atât de dimineaţă, și nu la o oră mai rezonabilă. Știu că ţi-a fost 
greu în ultima vreme. Dar nici pentru mine nu a fost ușor. 
Uneori simt că încerc să fac totul și cred că te las prea mult să-ți 
porţi singur de grijă. Dar până de curând, asta nu a constituit o 
problemă. 

Ochii lui Jed se umbriră. 

— Întotdeauna a fost o problemă, spuse el cu o notă de 
revoltă în glas. Dacă n-ar fi fost nicio problemă, mama ar fi fost 
încă în viață, nu-i așa? 

Cuvintele lui Jed îl loviră puternic pe Frank. Se uită la Jed în 
tăcere, încercând să-și dea seama dacă ceea ce spusese băiatul 
era doar urmarea unei mânii de moment sau dacă era ceva ce-l 
rodea de luni de zile, poate chiar de ani. Și totuși, cercetând 
durerea din ochii fiului său, își dădu seama că ceea ce spusese 
fusese provocat de ceva ce băiatul ţinuse ascuns multă vreme. 

— Deci despre asta e vorba? întrebă Frank încet. Despre 
maică-ta? 

Faţa lui Jed se înăspri. 


— Dar e adevărat, nu? întrebă el cu o iritare aproape 
copilărească în glas. Nu de asta a murit? Pentru ce te-ai purtat și 
cu ea cum te porţi cu mine? 

Furia îl cuprinse pe Frank și se ridică în picioare, dominându-și 
fiul. 

— Nu, fir-ar să fie, tună el. Ce s-a întâmplat cu mama ta nu 
are nimic de-a face cu mine. Am iubit-o cât am putut eu să 
iubesc pe cineva, și m-a iubit și ea pe mine. 

Și totuși, chiar în timp ce rostea aceste cuvinte, în adâncul 
sufletului, Frank știa că tocmai dragostea lor se făcuse în cele 
din urmă vinovată de moartea ei, cel puţin în parte. Pentru că 
Alice, în ciuda iubirii împărtășite, nu putuse niciodată să aibă un 
loc al ei în Borrego. O parte din ea tânjea mereu să fie din nou în 
Kokati, cu oamenii cu care crescuse. Nu vorbise des despre 
asta, dar uneori o făcuse, în special în ultimele luni, când se 
cuibărea în braţele lui noaptea. 

„Nimeni nu mă place, șoptise ea, strângându-l în brațe, îmi 
dau seama după felul în care mă privesc ceilalţi. Ei cred că sunt 
proastă și nu-și închipuie că eu aud lucrurile pe care le spun ei 
despre indieni.” 

„Dar nu vor să te jignească, îi spusese Frank. Tocmai faptul că 
auzi aceste lucruri înseamnă că nu se mai gândesc la tine ca la 
o indiancă.” 

Dar Alice nu fusese convinsă. Ultimele săptămâni le petrecuse 
din ce în ce mai singură, plimbându-se prin deșert. 

În acea ultimă zi plecase înainte de răsărit, iar Frank aproape 
că își luase o zi liberă ca să o caute. Dar în cele din urmă se 
hotărâse s-o lase singură. 

lar la trei și jumătate după-amiaza îl sunase Jed, suspinând 
isteric. Băiatul venise ca de obicei de la școală și deschisese ușa 
garajului ca să-și lase bicicleta. 

Și dăduse peste corpul maică-sii, atârnând de grindă, cu o 
funie groasă în jurul gâtului. 

Și totuși, până acum nu știuse niciodată că Jed îl consideră 
vinovat de ceea ce se întâmplase cu Alice. Acum, controlându-și 
vocea cât putea de bine, încercă să-i explice fiului său ce se 
întâmplase cu adevărat. Jed ascultă în tăcere și nu-l întrerupse 
până la sfârșit. Apoi, după ce trecură câteva minute, dădu încet 
din cap. 


— Deci mama s-a simţit ca mine, spuse el. Ca și cum nu s-ar fi 
acomodat nicăieri, ca și cum n-ar fi iubit-o nimeni. 

— Dar nu era adevărat, insistă Frank. Toată lumea din oraș o 
iubea pe mama ta. 

Jed îl privi cu mâhnire. 

— Oare chiar așa a fost? La urma urmei, era indiancă, nu? Așa 
că nu-mi servi mie rahatul ăsta că toată lumea din oraș iubește 
indienii. 

— Dar mama ta era deosebită... începu Frank și își dădu 
seama că ceea ce spusese era o greșeală. 

— Chiar așa? întrebă Jed. Nu s-a acomodat cu adevărat 
niciodată. Nu aparținea acestui loc, iar în Kokati nimeni n-a mai 
avut încredere în ea după ce s-a măritat cu tine. 

— Nu e adevărat, spuse Frank. Nu a spus niciodată... 

— Nu ţi-a spus fie, îl întrerupse Jed cu disperare în voce. Dar 
mi-a spus mie. 

Frank și-ar fi dorit să poată pune capăt discuţiei ce va urma, 
dar știa că trebuie să asculte. 

— Bine, spuse el cu vocea înecată. Ce ţi-a spus? 

Jed își încleștă maxilarele, iar ochii lui reflectară durerea ce-i 
venea din adâncul sufletului. 

— Că uneori și-ar fi dorit să nu mă fi avut niciodată, șopti el. 
Spunea că uneori se gândea că ar fi mai ușor ca eu să nu exist 
deloc decât să-mi petrec toată viaţa neadaptându-mă nicăieri, 
neaparținând cu adevărat nici unui loc. 

— Dar faci parte din ceva, protestă Frank. Ești fiul meu. 

— Sunt corcitura de fiu-tău, spuse Jed cu amărăciune. Și asta-i 
tot ce o să fiu vreodată. 

— Acum tu spui tâmpenii, îi replică Frank. Și dacă asta a 
simţit mama ta, îmi pare rău. Nu a avut dreptate. Eşti tu însuţi și 
poţi să fii tot ce dorești să fii. Dacă nu-ţi place aici, poţi pleca. Și 
după ce termini liceul, chiar vei pleca. La universitate o să-ţi dai 
seama că nimănui nu-i pasă de unde vii sau din ce familie te 
tragi. Singurele lucruri care vor avea importanţă sunt mintea și 
talentul tău. Și le ai pe amândouă din plin. 

— Cum să nu, mormăi Jed. Doar că n-o să mă duc la 
universitate. 

Frank se uită uimit la el. 

— Ce dracu' spui acolo? Bineînţeles că te duci la facultate. 
Mama ta și cu mine... 


— La dracu’ cu mama, izbucni Jed, ridicându-se în picioare. Nu 
înţelegi că e moartă? Nu te-a iubit nici pe tine, nici pe mine. Așa 
încât cui dracu' îi pasă ce dorea ea? Nici măcar nu i-a păsat 
îndeajuns ca să rămână cu mine și să mă ajute! Tot ce vreau e 
să-mi iau o slujbă și să câștig ceva bani ca să pot să plec 
dracului de-aici. E clar? 

Înainte ca Frank să spună ceva, Jed se întoarse și ieși cu 
zgomot din bucătărie. Frank rămase uitându-se la sticla de bere 
câteva clipe, apoi o goli în tăcere, o aruncă la gunoi, stinse 
luminile și se îndreptă spre dormitor. Se opri în faţa ușii lui Jed, 
puse mâna pe clanţă, apoi se răzgândi. 

În clipa aceea, în orele târzii ale dimineţii, simţi deodată că 
nu-l cunoștea deloc pe fiul său și că nu avea nici cea mai mică 
idee de ce să-i spună. 

Peste câteva clipe, întins în pat, încercând să adoarmă, se 
simţi mai singur decât în toţi anii de când murise Alice. Până 
astă-seară crezuse întotdeauna că cel puţin îl avea pe Jed. 

Acum nici nu mai era sigur că avea un fiu. 

e 

Greg Moreland intră în spital la ora opt în dimineaţa 
următoare, zâmbindu-i infirmierei de serviciu, Gloria Hernandez. 

— Ce mai e? Altă noapte liniștită? întrebă el. 

Zâmbetul îi pieri repede când Gloria îl privi cu o expresie 
ravășită. 

— De-ar fi fost așa, spuse ea. Dar am primit un cadavru pe la 
unu noaptea. Doctor Banning îl examinează acum jos. 

Ultima urmă de zâmbet pieri de pe faţa lui Moreland. 

— Un cadavru? Ce s-a întâmplat? 

— Pare o sinucidere, îi spuse Gloria. E Heather Fredericks. 

Greg dădu formal din cap, apoi intră în birou, își puse un halat 
alb și cobori jos la morga din subsolul spitalului, îl găsi pe Bob 
Banning în unica sală de autopsie, îl salută cu capul, apoi se 
apropie de Heather Fredericks. 

Corpul ei zăcea pe masa de metal cu abdomenul deschis de 
jos până la piept. Organele, îndepărtate cu grijă din cavitatea 
toracică, stăteau acolo unde le pusese Banning, iar mici mostre 
de fiecare urmau să fie testate într-un laborator din Santa Fe. 

Greg se întoarse repede, evitând instinctiv să privească faţa 
lui Heather. Era singurul lucru pe care îl detesta la meseria de 
doctor - nu se putuse obişnui cu vederea cadavrelor, nu își 


dezvoltase acea detașare clinică pe care majoritatea doctorilor 
reușesc s-o aibă în faţa morţii. 

Pentru el, cadavrul era încă o persoană și, deși știa că e lipsit 
de rațiune, simțea uneori că și după moarte o persoană e 
capabilă să simtă durerea. 

Luă carnetul cu însemnările lui Bob Banning și se uită repede 
peste ele. De la prima examinare sumară, moartea părea să fi 
fost instantanee și provocată de o traumă severă. 

Aproape fiecare os din trupul lui Heather părea să fi fost 
sfărâmat de cădere: ambele braţe și picioare, șoldurile, spatele 
și gâtul, ca și clavicula. Și craniul era fracturat, iar pe spate 
carnea era sfâșiată. 

După ce termină de citit însemnările, încremenit de șocul 
provocat de ceea ce i se întâmplase pacientei lui, reuși în sfârșit 
să-i vorbească lui Banning. 

— Doamne Dumnezeule, cum de s-a întâmplat asta? 

Banning dădu din umeri, cu ochii ţintă la ceea ce făcea. 

— A căzut de la trei sute de metri și s-a lovit de o stâncă din 
râu. E ruptă în bucăţi ca un mănunchi de chibrituri. 

— Și e sigur că s-a sinucis? 

Banning dădu din cap. 

— Cel puţin deocamdată. Va trebui să aștept analizele de 
laborator înainte de a face raportul final, dar se pare că pur și 
simplu a mers din casă până la marginea canionului - desculță 
și numai în pijama - și a sărit. Nicio urmă de luptă - mama ei nu 
a auzit nimic. S-a dus la culcare și peste câteva ore s-a trezit, a 
ieșit din casă și s-a omorât. Doar dacă cumva se droga... 

Greg Moreland își încruntă sprâncenele și clătină din cap. 

— Nu Heather, spuse el. O îngrijeam după accidentul acela 
din urmă cu o săptămână și, dacă s-ar fi drogat, crede-mă că 
mi-aș fi dat seama. Am văzut-o ieri și se simţea bine. Rănile i se 
vindecau și cea mai mare problemă pe care o avea era că 
maică-sa îi interzisese să iasă din casă. Dar așa ceva cu greu l- 
ar face pe un copil să-și ia viaţa. 

Banning își întinse mușchii obosiţi și căscă, simțind cum 
oboseala îi cuprinde mintea. 

— Nu știu, spuse el ca un ecou la cuvintele Gloriei Hernandez, 
cu câteva clipe în urmă. Cred că am fost destul de norocoși. 
Lucrurile astea par să se întâmple zilnic de la o vreme. Copii 
care parcă nu au probleme cedează dintr-o dată. E ca și cum 


lumea a devenit prea complicată pentru ei și orice pare mai ușor 
decât să trebuiască să facă faţă zilei de mâine. Se îndreptă spre 
chiuvetă și începu să se spele. 

— Mâine vom afla sigur. Dar dacă sângele e curat, o declar 
sinucidere. 

Mai târziu, în birou, Greg se trezi reflectând asupra cuvintelor 
lui Banning. 

Și se gândi și la Heather Fredericks. Îi plăcuse Heather, deși 
deseori fusese cam autoritară, încercând să obţină întotdeauna 
ce voia. Dar era convins că nimeni nu-și imagina că ar putea să 
se sinucidă. 

La urma urmelor, poate că vor găsi ceva care să infirme 
sinuciderea. 

Cu un oftat adânc, ridică telefonul și sună la recepţie. 

— Gloria? Când vin rapoartele de la laborator despre Heather 
Fredericks, păstrează-mi o copie, te rog. 

— Desigur, domnule doctor, răspunse Gloria. Aș fi făcut-o 
oricum. Era pacienta dumneavoastră, nu? 

— Da, era, încuviinţă Greg și închise. 

Dar în ziua aceea și în cea următoare, se gândi întruna la 
Heather, întrebându-se ce va descoperi laboratorul, în cazul în 
care va descoperi ceva. 


e Capitolul 5 

Înmormântarea lui Heather Fredericks avu loc după trei zile, 
într-o zi tipică de vară, când cerul din New Mexico e albastru 
închis și fără nori, și până și căldura deșertului devenise 
suportabilă datorită uscăciunii aerului. Dar, stând cu Max și Rita 
Moreland în cimitirul de lângă vechea biserică metodistă la care 
mergea și ea în copilărie, Judith Sheffield simţi că e ceva rău în 
atmosferă. Deși un cer înnorat ar fi părut un clișeu, ar fi fost cu 
mult mai potrivit situaţiei. 

Ted și Reenie Fredericks priveau cu ochi goi sicriul cu 
rămășițele singurului lor copil, ca și cum nu pricepeau încă ce se 
întâmplase. Dar pe când preotul rostea ultimele cuvinte ale 
slujbei, iar sicriul era coborât încet în pământ, un geamăt 
disperat de durere izbucni din pieptul lui Reenie, care se aruncă 
în braţele soțului ei, îngropându-și faţa la pieptul lui. Judith, 
stânjenită de durerea insuportabilă a lui Reenie, își feri privirile, 
îndreptându-le spre mulţime. 

Fu surprinsă de cât de multă lume recunoscu, mulți din ei 
oameni cu care copilărise. Acum, văzându-i după zece ani, era 
uimită, deși fără motiv, să vadă că nu mai erau adolescenții pe 
care și-i amintea ea. Majoritatea aveau copii, până în zece ani și, 
privindu-i, nu se putu opri să nu se întrebe ce gândeau. Oare se 
întrebau și ei, ca ea, care din ceilalţi adolescenți din mulţime ar 
putea face același lucru ca și Heather? Oare se întrebau dacă 
peste câţiva ani, sau mâine chiar, ar putea fi copilul lor în sicriul 
acela? Fiecare faţă pe care o privea avea o expresie de șoc - șoc 
și teamă. 

Prietenii lui Heather păreau să se fi adunat într-un singur loc 
din proprie voinţă, așezați aproape de sicriu, dar separați de 
părinţii lui Heather chiar de acesta. 

Cu uimire, Judith descoperi chiar pe câţiva din colegii de clasă 
ai fetei moarte, deși ultima dată când îi văzuse aveau doar cinci 
sau șase ani. 

Erau acolo Randy Sparks și Jeff Hankins - nedespărţiţi, se 
pare, încă din copilărie. Dar ceva se schimbase la amândoi. 
Judith le privi feţele - a lui Randy, îngustă și oarecum scobită, 
contrastând cu cea a lui Jeff, mai degrabă bucălată, ceea ce-i 
dădea un aer de copil - și își dădu seama cu tristeţe că ochii lor, 
ca și întreaga înfățișare de altfel, pierduseră orice urmă de 
inocenţă. Ședeau împreună, cu un aer de trântori, ca pentru a 


semnala celor ce i-ar putea privi că și aici, la înmormântarea 
uneia din prietenele lor, erau tot calmi, oarecum detașaţi de tot 
ce se întâmpla. Cu ei se aflau două fete, iar Judith era sigură că 
una din ele era Gina Alvarez. La fel de drăguță cum fusese și în 
copilărie, Gina avea ochi negri ce păreau a străluci de viaţă, iar 
părul castaniu încadra o față ce se maturizase, trecând de la 
drăgălășenia unei fetiţe la frumuseţea unei tinere femei. 

Lângă Gina stătea un băiat pe care Judith îl recunoscu 
imediat. Intr-adevăr, l-ar fi recunoscut pe Jed Arnold fie și numai 
după ochi - ochii aceia incredibil de luminoși, de un albastru 
aproape turcoaz, puși și mai mult în evidenţă de trăsăturile clare 
ale feței și de pielea bronzată moștenită de la mama lui. 

Avea ochii tatălui său. Judith scrută mulțimea, căutându-l pe 
Frank Arnold. Îl văzu după o clipă, stând singur, uitându-se fix la 
sicriu, ca și cum nu era chiar convins că ar fi trebuit să vină la 
înmormântare. Își amintea de o altă înmormântare, unde 
rămășițele soției lui erau încredințate pământului? 

Tocmai se pregătea să se uite în altă parte, când Frank își 
ridică brusc privirile, ca și cum i-ar fi simţit ochii. O clipă, el avu 
o expresie uimită, dar apoi întâlni ochii lui Judith și se mișcă 
ușor, îndreptându-și spatele. Dădu ușor din cap, arătându-i că o 
recunoaște, iar ea simţi că roșește, revărsându-i-se în minte 
toate amintirile copilăriei. 

Se întoarse, alăturându-se Ritei și lui Max Moreland pe când 
aceștia se îndreptau spre familia Fredericks. Ajungând în faţa 
lor, Judith îi întinse mâna lui Reenie Fredericks. 

— Imi pare rău, spuse ea. S-ar putea să nu vă mai amintiţi de 
mine, dar... 

— Cum să nu-mi amintesc, spuse Reenie, luându-i ferm mâna. 
Te numeai Judy Sheffield! 

— Tot așa am rămas, răspunse Judith. Doar că acum e Judith. 
Nu mi-a prea plăcut niciodată „Judy”. 

— Știu, spuse Reenie, iar zâmbetul slab i se șterse când ochii 
îi căzură pe mormântul fiicei sale. Și Heather detesta 
diminutivele. Ba chiar voia să conving pe toată lumea să-mi 
spună Renee. 

O clipă lacrimile părură a o năpădi din nou, apoi își controlă 
emoția. 

— Da, o să-mi amintesc să-ţi spun Judith. Cred că pot face 
asta pentru Heather, nu? 


Vocea îi tremură, dar apoi persoana din spatele lui Judith îi 
vorbi, iar Reenie se întoarse, forțându-se încă o dată să 
zâmbească, hotărâtă să își ţină cumpătul. 

Judith se îndepărtă, trecând printre oameni, oprindu-se să 
vorbească puţin cu unii, făcând din cap altora. Într-un fel, parcă 
nu ar fi părăsit niciodată Borrego. Se aflau aici aceiași oameni, 
făcând aceleași lucruri pe care le făcuseră acum zece ani. 

Nicio surpriză. 

Un incredibil sentiment de familiaritate. 

Și deodată se trezi faţă în faţă cu Frank Arnold. 

Era tot singur, dar nu îl zări decât când el îi întinse mâna și o 
făcu să se întoarcă. 

— Presupun că toată lumea îţi spune că nu te-ai schimbat 
deloc, dar eu n-am să fac asta, spuse el. 

Judith simţi cum îi crește pulsul și se rugă să nu se vadă. 

— Vrei să spui că nu m-ai recunoscut? întrebă ea și regretă 
imediat ce zisese. 

Nu se imaginase niciodată flirtând și nu avea intenţia să o 
facă acum. 

— Am spus o prostie, continuă ea fără pauză, din moment ce 
m-ai salutat mai devreme. 

— O, sigur că te-am recunoscut, răspunse Frank. Dar ai 
crescut. Cât ai acum? Douăzeci și cinci? 

— Douăzeci și șase, îi spuse Judith. 

Frank își ridică sprâncenele a deznădejde. 

— Aceeași diferenţă, spuse el. Nu e ca atunci când eram copii, 
iar câţiva ani diferenţă ne aruncă în lumi diferite. 

Ochii i se umbriră ușor. L-ai văzut pe Jed? 

Judith aprobă din cap, dar ceva în glasul lui îi spuse că nuera 
doar o întrebare obișnuită. 

— N-am vorbit cu el, dar arată fermecător ca întotdeauna. Cu 
ochii tăi și trăsăturile și pielea lui Alice, ar trebui să facă film. 

Frank zâmbi, dar părea forțat, și când vorbi, avu o nervozitate 
în glas. 

— Poate ar trebui să-i sugerezi și lui asta. 

Judith se dădu înapoi, jenată. 

— Îmi pare rău. N-am vrut... 

— Ei, spuse Frank repede, să nu-ţi pară rău. Doar că trec 
printr-o perioadă dificilă cu Jed. 

Reuși să zâmbească chinuit. 


— Când ţi se dă copilul, nu ţi se dă și un manual și cred că 
acum sunt un pic neajutorat. Dar n-ar trebui să-mi vărs necazul 
pe tine. Imi cer scuze. 

Judith se relaxă o clipă, dar când Frank întinse mâna pentru a- 
i strânge braţul, încurajator, se simţi de parcă ar fi fost 
străbătută de un șoc electric. 

— Nicio problemă, îl asigură ea. Apoi crezu că înţelesese ce 
spusese Frank. Jed a găsit-o pe Heather, nu-i așa? 

Frank dădu din cap. 

— A fost destul de rău, dar nu asta-i de fapt problema lui. 

Păru că vrea să mai spună ceva, apoi se răzgândi. 

— Și cu siguranţă că nu am niciun drept să te plictisesc cu 
necazurile mele, nu? De-abia te cunosc. 

O undă de panică inexplicabilă o cuprinse când Frank se 
întoarse să plece. De data aceasta ea îl apucă de braţ. 

— Nu așa de repede, Frank, spuse ea, încercând din răsputeri 
să pară că îl ridiculizează. Mă știi dintotdeauna, iar Jed era 
preferatul meu când aveam grijă de copii. Și pe urmă, mai sunt 
și profesoară de liceu, deci se presupune că sunt un fel de 
expert în problemele adolescenților. Spune-mi care-i problema. 

Frank o cântări o clipă din ochi, apoi se hotări. 

— Bine, spuse el, încercând să dea glasului aceeași nuanţa de 
glumă, dar nefăcând niciun efort de a-și masca adânca 
îngrijorare. 

— Spune că e gata să se lase de școală și să-și ia o slujbă ca 
să poată pleca de aici. Crede că aici nimeni nu-l înghite pentru 
că e pe jumătate indian și crede că maică-sa s-a omorât pentru 
că era indiancă și nici pe ea n-o iubea nimeni. 

Aproape surprinzător și pentru ea, ochii lui Judith îl priviră 
deschis pe Frank și îi puse prima întrebare ce-i veni în minte. 

— Are dreptate? 

Frank voi să nege imediat, dar când deschise gura, cuvintele 
nu erau cele pe care le dorise. 

— Nu știu, spuse el încet, cu durere vizibilă nu doar în glas, ci 
și în ochi. Poate că are. 

O clipă Judith nu spuse nimic, luptându-se cu impulsul de a 
lua în brațe trupul masiv al lui Frank și de a-l linişti. 

— Eu... Dacă pot face ceva... începu ea, lăsând propoziţia 
neterminată, simțindu-se brusc încurcată. 


De data aceasta Frank rămase o clipă tăcut. Apoi îi zâmbi 
aproape sfios. 

— Poate ai putea să vii într-o seară la masă, sugeră el. Ezită, 
apoi se înroși ușor. Jed te-a plăcut întotdeauna. 

Privirile li se întâlniră din nou, de data aceasta timp de mai 
multe secunde. 

— Diseară? se auzi Judith întrebând. 

Vizibil îmbujorat, Frank reuși să dea din cap. 

e 

Max Moreland o privi pe Judith pe deasupra ramelor 
ochelarilor săi, cu o expresie de surpriză aproape comică ce-i 
dădea aerul unui Norman Rockwell de pe coperta lui „Saturday 
Evening Post”. 

— Frank Arnold te-a invitat la cină? 

Judith îl privi întrebător. 

— E aşa de ciudat? Ne cunoaştem de ani de zile - aveam grijă 
de Jed, ai uitat? 

Max ignoră a doua întrebare, concentrându-se în schimb 
asupra celei dintâi. 

— Ei, nu știu ce numești tu ciudat, dar Frank n-a mai invitat 
nicăieri nicio femeie de când a murit Alice. 

Judith simți că îi arde fața și speră să nu se vadă. 

— Nu e chiar o întâlnire, spuse ea, dar văzu că Max nu o 
credea. E doar o invitaţie la masă. 

Ochii bătrânului sclipiră cu o ironie răutăcioasă, iar Judith se 
întoarse către Rita Moreland, căutându-i sprijinul. 

— Mătușă Rita, vrei să-i spui lui Max că asta nu înseamnă 
nimic? 

— Asta nu înseamnă nimic, Max, repetă Rita ca un papagal, 
neridicându-și ochii de pe perna pe care broda un model 
incredibil de complicat. Mă crezi? 

— Nu, răspunse Max degajat. Dar tu? 

— Nici eu nu mă cred, răspunse Rita, privind-o cu căldură pe 
Judith. Vii acasă în seara asta? 

Din îmbujorată cum era, Judith deveni stacojie. 

— Sunteţi îngrozitori amândoi! exclamă ea, dar se aplecă să-i 
sărute pe flecare înainte de a pleca. Și totuși, intrând în Borrego, 
gândul pe care îl reprimase toată după-amiaza apăru din nou la 
suprafaţă. Dacă Frank avusese în minte tocmai ca ea să-și 
petreacă noaptea acolo? 


Ce credea ea despre asta? 

Adevărul era că nu știa, sau cel puţin nu dorea să se ocupe de 
ceea ce știa, și anume că se simțea cu siguranță atrasă de Frank 
și era aproape sigură că și el se simţea atras de ea în aceeași 
măsură. O parte din ea se simţea adolescenta de șaisprezece 
ani, de acum zece ani, când se gândea la Frank ca la un om 
matur, mult mai mare decât ea. 

Și totuși, acum, nouă ani nu mai păreau atât de mult. 

Casa familiei Arnold era vopsită în alb, iar Judith zâmbi 
amintindu-și: Frank și Alice își vopseaua casa în fiecare an, 
refuzând s-o abandoneze intemperiilor așa cum făceau 
majoritatea oamenilor din Borrego. Și se pare că și fără Alice, 
Frank era hotărât să menţină casa la fel de îngrijită ca în ziua în 
care o cumpărase. 

Parcă Honda, străbătu repede cărarea ce trecea peste 
pajiștea bine întreținută din fața căsuţei și bătu la ușă. Se 
deschise după o clipă și Jed Arnold apăru în faţa ei, cu o 
expresie total opacă, de parcă și-ar fi propus să nu lase pe 
nimeni să vadă ce se petrece în mintea lui. 

— Jed! exclamă Judith. Regret că n-am ajuns să-ţi vorbesc la 
înmormântarea lui Heather, dar... 

— E-n regulă, răspunse Jed, trăgându-se înapoi din fața mâinii 
întinse a lui Judith, dar deschizându-i ușa ca să poată intra. Era o 
mulţime de lume acolo. 

Închise ușa după ea, apoi rămase pe loc, parcă neștiind ce să 
mai facă. 

— Tata e în bucătărie, spuse el în cele din urmă. 

Un zâmbet ușor începu să i se contureze la colțurile gurii. 

— Încearcă să gătească ceva, dar am impresia că nu prea știe 
ce face. 

Jed zâmbi mai tare. 

— Poate ar fi bine să intri și să vezi dacă nu-l poţi îndepărta 
de mâncare înainte s-o facă praf. 

Apoi, când Judith o porni spre bucătărie, deschise din nou 
gura: 

— Cum ar trebui să-ţi spun? 

Judith se întoarse și îl privi, reamintindu-și apoi propria ei jenă 
când ajunsese la vârsta la care îi era rușine să le mai spună 
prietenilor părinţilor ei DI sau Dna Cutare, dar nici nu îndrăznea 


să le spună pe numele mic. Câţiva ani nu le spusese în niciun 
fel. Acum dădu din umeri. 

— Nu știu, spuse ea. Atâta timp cât nu e Judy, pe care-l 
detest, sau domnișoara Sheffield, care mă face să mă simt ca o 
fată bătrână care e și profesoară. 

Jed avu o expresie malițioasă. 

— Dar chiar asta ești, nu-i așa? 

Judith îl privi o clipă cu buzele strânse. 

— Și știu că detest acest termen așa cum detești și tu să ţi se 
spună „corcitură”. Am dreptate? 

Jed deschise gura șocat, și o fracțiune de secundă ochii îi 
sclipiră de mânie. Dar peste o clipă recunoscu că avea dreptate, 
și zâmbetul lui - același care nu încetase niciodată să o farmece 
pe Judith când era adolescentă - îi străbătu din nou faţa. 

— Poţi să fii și tare, nu? observă el. Jude. Așa am să-ți spun. 
Ca în cântecul acela vechi pe care-l cântă tata mereu - Beatles, 
știi? 

— Patronul cauzelor pierdute, oftă Judith. Ei, cred că-i mai 
bine decât „profesoară fată-bătrână”. lar ţie îţi convine, „Jed”? 

— E mai bine decât „corcitură”, propuse Jed, întinzându-i în 
cele din urmă mâna. 

Judith i-o luă, apoi îl trase impulsiv spre ea și îl îmbrăţișă. 

— Sunt tare bucuroasă că te văd, spuse ea. 

Jed ezită, apoi îi întoarse îmbrăţișarea. 

— Și eu sunt destul de bucuros că te-ai întors, spuse el. Mi- 
amintesc când eram mic și mă distram întotdeauna mai mult cu 
tine decât cu oricine altcineva. 

Frank apăru în ușa bucătăriei. 

— Ce se petrece aici? întrebă el, privindu-l pe Jed, aproape 
neliniștit. 

— Nimic. Discutăm despre vremurile de altădată. Jed mi-a 
spus că nu te-ai perfecţionat prea mult în materie de gătit în 
ultimii ani. 

O clipă Frank păru jignit, dar apoi izbucni în râs. 

— Ei, dacă asta credeţi, atunci de ce nu pregătiţi voi masa, iar 
eu o să văd sfârșitul meciului de fotbal. Işi scoase șorțul pe care- 
| purta și i-l aruncă lui Jed. 

Tatăl și fiul schimbară o privire, privire pe care Judith nu o 
prea înţelese. In tăcerea tensionată care urmă, se temu că Jed 
ar putea arunca șorţul pe jos și ar ieși din casă. El încremeni o 


clipă, ţinând șorţul nesigur în mână. Apoi, ca și cum ar fi luat o 
decizie bine cântărită, strânse sortul și îi întoarse zâmbetul 
tatălui său. 

— S-a făcut, spuse el. Măcar o dată să avem și noi o masă 
decentă. 

e 

Era aproape miezul nopţii când Judith porni din nou spre casa 
familiei Moreland și, înainte de a pleca, promisese că va reveni 
peste două seri. După un început tensionat, seara decursese 
bine, cu excepţia sentimentului incomod că într-un fel Alice 
Arnold se afla încă în casă, privindu-i. Toţi trei stătuseră la masă 
vorbind, mult după ce terminaseră de mâncat, la început 
șovăielnic, apoi cu o ușurință crescândă. Judith avu impresia 
clară că Frank și Jed petreceau puţin timp stând de vorbă. Intr- 
adevăr, cei doi păreau aproape ca doi străini locuind sub același 
acoperiș, doi oameni cu vieți atât de despărțite, încât de-abia se 
cunoșteau. 

Un moment tensionat se ivise când Judith îi sugerase lui Jed 
să meargă împreună să călărească a doua zi. Lui Jed i se 
aprinseră ochii, dar apoi entuziasmul i se stinse. 

— Nu cred că pot, spusese el. Două săptămâni n-am voie să 
ies din casă. 

Dar Frank, aruncând fiului său o privire întrebătoare, clătinase 
din cap. 

— Mi se pare că atunci când am luat decizia, am vrut să te ţin 
un timp departe de unii din prietenii tăi. Dar nu văd cum i se 
aplică asta și lui Judith. Dacă vrei să te duci, nu văd de ce n-ai 
face-o. 

Numai după ce Jed plecase în sfârșit la culcare și rămăsese 
singură cu Frank, Judith aduse din nou vorba despre asta. 

— Nu vreau să mă amestec între tine și Jed, spuse ea. Dacă 
vrei să-l ţii în casă mâine, eu sunt de acord. 

Frank dădu din cap. 

— Nu, e-n regulă. De fapt nu sunt sigur că pedeapsa era cel 
mai nimerit lucru. Oricum, am sentimentul că ar pleca de îndată 
ce m-aș duce la lucru. Azi nu-i mai poţi controla pe copii așa 
cum o făceai altădată. Ceva s-a schimbat. Mă îngrijorează, 
Judith. Mă îngrijorează toţi copiii de aici. Nu doar Jed - toţi. E 
ceva cu ei - pur și simplu nu par fericiţi. 


Judith se gândi la copiii cărora le fusese profesoară - sau cel 
puţin încercase să le fie - în ultimii câţiva ani. Tineri suspicioși, 
cu probleme. Cu siguranţă că nu păreau fericiți. 

— Lumea a devenit mult mai complicată acum, Frank, spuse 
ea încet. In copilărie știai destul de bine ce ţi se va întâmpla 
când vei crește. Te căsătoreai, aveai copii, o slujbă, și viaţa se 
desfășura la fel ca întotdeauna. Dar copiii aceștia la ce să se 
aștepte? Locurile de muncă se împuţinează din ce în ce mai 
mult, chiar și pentru cei care termină universitatea. Ar putea să 
se căsătorească, dar unde vor locui? Cât costă acum o casă aici 
în Borrego? 

Frank ridică din umeri. 

— Nu știu - patruzeci, poate cincizeci de mii. 

— Și tu cât ai dat pe asta? 

— Șaptesprezece mii cinci sute, recunoscu Frank. Și a trebuit 
să mă împrumut pentru plata în numerar. 

— lar copiii știu toate astea, îi spuse ea. Știu preţurile și că 
probabil n-o să-și poată permite niciodată lucrurile pe care le au 
părinţii lor. Și știi ceva? Au dreptate! 

— Și ce propui să facem? întrebase Frank. 

Se aflau deja afară, iar ea era la volan. 

— Nu știu, răspunsese ea. 

Acum, lăsând orașul în spate, se îndreptă spre deșert, apoi o 
luă la stânga pe drumul îngust ce ducea la casa Moreland și 
reflectă asupra a ceea ce spusese. 

An de an, se părea, problemele adolescenților se agravau. 

Și an de an, nimeni nu părea să găsească o soluție. 

Doar că, fără să știe Judith, exista o persoană în Borrego care 
găsise o soluţie. 

lar persoana aceea testase soluţia pe Heather Fredericks. 

Și moartea acesteia dovedise în cele din urmă că soluţia era 
viabilă. 


e Capitolul 6 

În dimineaţa următoare, Judith și Jed călăreau tăcuţi, Judith 
relaxându-se în șa în timp ce o cuprindea din nou vechea 
plăcere a mersului călare prin deșert. Dimineaţa era încă rece, 
iar aerul, înmiresmat de salvie și ienupăr, îi umplu nările, 
amintindu-i încă o dată de deosebirea dintre aerul de aici și 
atmosfera încărcată de smog pe care o lăsase în urmă la Los 
Angeles. Era încă cufundată în reverie, când Ginger, iapa pe 
care o călărea, se feri brusc, scoase un nechezat speriat și apoi 
se ridică pe picioarele din spate. Aplecându-se și strunind calul, 
Judith se ţinu în șa, apoi zări șarpele cu clopoței, strâns încolăcit 
într-un fel de adăpost al unei stânci la câţiva metri distanţă, cu 
coada ridicată și zornăind încet, în timp ce capul triunghiular se 
mișca periculos înainte și înapoi. 

Limba, intrând și ieșind cu repeziciune din gură, părea 
aproape o antenă vie în căutarea prăzii. 

— Ușurel, Ginger, murmură Judith cu capul aproape de ureche 
calului. Ușurel, fetițo. 

Calul se răsuci, apoi reveni pe cele patru picioare. Judith îl 
lăsă să fugă spre dreapta, depărtându-se de șarpe, apoi îl făcu 
să se oprească. Când se uită din nou, șarpele dispăruse. 

— Ai păţit ceva? îl auzi pe Jed întrebând. 

— Nu. Cred că nu mă uitam pe unde merg. 

II măsură atentă cu privirea pe Jed. 

— Tu nu l-ai văzut? Șarpele? 

Jed se arătă uimit și clătină din cap. 

— De ce? Ar fi trebuit? 

Judith deschise gura să mai spună ceva, dar apoi se răzgândi. 
Apucând ferm frâiele lui Ginger, o readuse înapoi, apoi o obligă 
la un trap reţinut până când ajunseră la punctul unde începea 
drumul abrupt ce ducea la podiș. Când Jed o ajunse din urmă, își 
tinu calul deoparte până trecu Blackie, apoi îl lăsă să meargă în 
spatele calului castrat. 

Inaintând încet, alegându-și cu grijă drumul pe cărarea 
stâncoasă ce în unele locuri rosese pur și simplu suprafaţa 
podișului, cei doi cai urcau în pas uniform. De-abia când 
ajunseră în vârf Judith își permise plăcerea de a se întoarce să 
privească peisajul de jos. 

Clădirile orașului păreau mici văzute de pe înălțimile 
podișului; orașul însuși arăta aproape pierdut în întinsa 


grandoare a deșertului ce se desfășura dedesubt, părând să 
crească la nesfârșit, întrerupt doar de podișurile ce-i punctau 
întinderea și de albiile firelor de apă ce șerpuiau fără ţintă. 
Departe, o stâncă imensă se înălța din deșert ca un turn de 
pază, incredibil de zveltă, stând singură într-o izolare regală. 

— Ai urcat-o vreodată? întrebă Judith. 

Jed înclină capul, apoi zâmbi ștrengărește. 

— Nu uiţi nimic, nu-i așa? întrebă el. Dar înainte ca Judith să 
poată răspunde, clătină din cap. Cred că pe asta am cam uitat- 
o. Oricum, nu cred că aș vrea să mai încerc. Nu prea mă dau în 
vânt după înălțimi. 

— Tu? întrebă Judith. Alergai în sus și în jos pe marginea 
canionului de parcă ar fi fost doar un canal de irigație. Eram 
moartă de frică. Mereu mi-era teamă că ai să cazi și va trebui să 
le spun alor tăi ce s-a întâmplat. 

Din nou un nor ciudat trecu peste ochii lui Jed și ea se hotărî. 

— Haide, spuse, trăgând de capul lui Ginger și îndreptând 
calul spre poteca ce trecea chiar prin mijlocul podișului, „m-am 
hotărât unde vreau să merg.” 

O jumătate de oră mai târziu ajunseră în faţa panoramei 
vechiului sat Kokati, iar Judith o opri pe Ginger. 

— Slavă Domnului, respiră ea ușor când Jed ajunse lângă ea. 
Mi-era teamă că au făcut și din Kokati ce au făcut din orașele 
Hopi. 

jed o privi întrebător și ea îi vorbi de înghesuiala de colibe 
sordide din carton gudronat, cu acoperișuri de tablă, ce 
răsăriseră în spatele satelor care stăteau de veacuri pe 
marginile celor trei podișuri Hopi. 

— Mi-era teamă că s-ar fi putut întâmpla și aici, încheie ea. 
Dar nu e așa. Arată exact cum mi-l aminteam. 

Cu un dezgust evident, Jed privi satul în care crescuse mama 
lui. 

— Aici ai vrut să vii? întrebă el, nevenindu-i să creadă. 

Judith aprobă din cap. 

— Îmi place așa de mult, spuse ea. Întotdeauna mi-a plăcut. 
Chiar când eram mică îmi plăcea să vin aici sus. Credeam că 
trebuie să fie ceva magic în pueblo. 

— Singurul lucru magic ar fi dacă toată lumea s-ar deștepta și 
ar pleca de aici, bombăni Jed. Nu înțeleg deloc cum pot trăi aici 
sus: trebuie să care apă de la lac și nici electricitate nu au. 


— Dar așa au ales ei, răspunse Judith. Dacă ar vrea, ar putea 
aduce electricitate de la baraj. Max spune că oferta e valabilă de 
când tatăl lui a construit barajul, dar ei au refuzat-o întotdeauna. 

— Tâmpiţi... murmură Jed. 

— Poate. Sau poate nu. Ai stat vreodată să te gândești cum ar 
arăta locul acesta dacă ar accepta oferta lui Max? 

— Sigur, răspunse Jed. Ar avea o viaţă decentă - bucătării și 
dormitoare adevărate, televizor și tot ce mai au oamenii astăzi. 

— Da, dar cum ar arăta? insistă Judith. Se întoarse să mai 
privească o dată locul străvechi. De-a lungul marginii podișului, 
se întindea un șir de case cu două și trei etaje, din piatră, lemn 
și chirpici, fiecare încadrând o mică curte centrală. Pereţii erau 
groși - aproape de un metru, unde podeaua era mai joasă, iar 
acoperișurile plate. Singura concesie pe care vechiul pueblo 
părea să o fi făcut lumii moderne era instalarea ferestrelor în 
unele camere; rame uzate de lemn cu geamuri mici, care, în 
ciuda vârstei, arătau deplasat în construcţia primitivă de 
chirpici. 

— Da, recunosc că ar arăta oarecum diferit, admise Jed în cele 
din urmă. Vreau să spun că artrebui refăcute pentru a introduce 
tevile și firele în... 

— Ar trebui reînceput totul, îi spuse Judith. Nu poţi doar să 
refaci așa ceva. Pueblo are mai mult de șase sute de ani; cel 
puţin anumite părţi. Chiar crezi că ar trebui să-l facă bucăţi doar 
ca să introducă niște ţevi și electricitate? 

— Dar cu vremea cum rămâne? întrebă Jed, regretând pe loc, 
pentru că știa la fel de bine ca și Judith că nu era izolare mai 
eficientă decât pereţii aceia groși. 

Judith nu se obosi să răspundă. În schimb întrebă: 

— Mergem să vedem dacă bunicul tău e acasă? 

Acum Jed fu evident stânjenit și-i evită privirea. 

— De cât timp nu l-ai mai văzut, Jed? 

jed se mișcă în șa, dar în cele din urmă își ridică privirea 
mușcându-și neliniștit buza de sus. 

— Nu știu, mormăi abia auzit. De mult, cred. 

— De cinci ani? întrebă Judith, fiind aproape sigură că nu e 
departe de adevăr. 

Jed ridică din umeri, dar nu negă. Judith tăcu câteva clipe, 
umplându-se de frumuseţea graţioasă a satului Kokati și a 
lacului ce inunda canionul, pe a cărui buză era așezat satul. Apoi 


privi în depărtare. Deși orașul Borrego era invizibil de aici, pe 
toată întinderea deșertului erau împrăștiate semne ale 
existenţei lui. 

— Uită-te în jur, Jed, spuse ea încet. Uită-te în jur, așa cum 
obișnuiai să faci când erai copil, și spune-mi ce vezi. Spune-mi 
ce ţi se pare bine și ce nu. 

Jed își înclină ușor capul, cu mirare în ochi, dar Judith rămase 
impasibilă, hotărâtă să nu-l lase deloc să vadă ce e în mintea ei. 
Într-un târziu, Jed își mută privirea de la ea și, în timp ce ea 
privea, Jed începu să scruteze peisajul din jur. 

— Cred că pueblo arată bine, recunoscu el în cele din urmă, 
ezitând. Doar că ar trebui să te întrebi de ce ar vrea cineva să 
locuiască în el. Dar, oarecum, arată ca și cum ar fi o parte a 
podișului. 

— Altceva? insistă Judith. 

Jed îi surâse cu amărăciune. 

— Ce e ăsta? Un test? 

— Poate. Dar fără note. Mai uită-te puţin în jur. 

Jed începu din nou să scruteze peisajul, concentrându-se în 
sfârșit asupra lacului. _ 

— Nu-mi place lacul, spuse în cel din urmă. Imi place 
porțiunea canionului de sub baraj, unde cresc plopi de-a lungul 
apei și unde sunt tot felul de păsări și animale. 

O amintire se trezi în el, ceva la care nu se gândise de mult. 

— Bunicul spunea întotdeauna că lacul seamănă prea mult cu 
cerul, iar cerul nu aparține canionului. Nu m-am gândit mult la 
asta, dar poate că are dreptate. la uite... 

Arătă înspre prăpastia îngustă unde se afla lacul. 

— Vezi cum apa roade gresia? Și sunt pete chiar la suprafață, 
unde se infiltrează și mai multă apă. Toată tărăşenia o să se 
prăbușească într-o zi. Dar sigur că nu va avea nicio importanţă 
pentru că tot canionul se va umple de mâl de la izvor, mult 
înainte ca pereţii să se prăbușească. E o prostie, când te 
gândești, vreau să spun, să distrugi tot canionul numai ca să ai 
electricitate vreo sută de ani. 

— Altceva? întrebă Judith. 

Jed își plimbă ochii peste întinderea largă a deșertului. Odată, 
cu trei ani în urmă, se urcase aici după-amiază târziu și ajunsese 
în vârf la timp pentru a vedea soarele apunând, pe când luna 
plină se înălța la est. La orizont izbucniseră cinci vijelii separate, 


atât de îndepărtate, încât chiar atunci când fulgerele iluminau 
cerul, abia de se auzea bubuitul tunetului. Se așezase pe o 
piatră și pur și simplu privise cerul aproape o oră, până când 
soarele dispăruse în cele din urmă, iar vijeliile se depărtaseră, 
stingându-se dincolo de linia orizontului, și doar lumina 
strălucitoare a lunii mai lumina deșertul, aruncând umbre lungi 
și negre de pe podișurile depărtate. Incepuseră zgomotele nopții 
și le ascultase un timp, plecând doar atunci când apăruseră 
luminile de la câmpul petrolifer și de la rafinărie, stricând totul. 

— Rafinăria, spuse el acum. Și sondele și rezervoarele. Uneori 
aș vrea să văd deșertul așa cum era, înainte de a se ivi 
drumurile și liniile de electricitate. 

— Dar asta îţi place, nu? întrebă Judith. Vreau să spun, fără 
petrol nici n-ai fi aici, nu-i așa? Și Borrego nu ar avea nicio 
rațiune de a exista. Nu că asta ar însemna ceva pentru tine, 
adăugă ca. Înţeleg că nu prea te dai în vânt după Borrego. 

Ochii lui Jed avură o lucire stinsă. 

— De ce m-aș da? întrebă el. E urât și nu ai nimic de făcut 
aici. Pur și simplu stă acolo și nimănui nu-i pasă de el. Adică, te- 
ai uitat vreodată cu adevărat la el? Doamne, de câte ori cineva 
are nevoie de o locuinţă, doar ce construiește o casă din acelea 
din cuburi cenușii, sau târăște o rulotă. 

Vocea lui căpătă o nuanţă disprețuitoare. 

— Cei ce locuiesc în rulote dau cea mai mare bătaie de cap. 
Ele durează doar câţiva ani și apoi oamenii se mută pur și 
simplu și le lasă să ruginească. Și sunt gunoaie peste tot - tatăl 
lui Randy Sparks trebuie să aibă vreo zece mașini stricate în 
curte. Dar nu face nimic cu ele. Spune mereu că o să le repare, 
dar toată lumea știe că n-o va face! 

Privirea îi trecu din nou de la Judith la pueblo. 

— Apoi te uiţi la indieni. Cel puţin ei nu se înconjoară de atâta 
gunoi pe care n-au de gând să-l folosească. 

Chicoti sub impresia unui alt gând. 

— Ce mai rahat, ei nu prea au nimic! 

Judith vorbi încet. 

— De-asta nu mai vii aici sus? întrebă ea. Deoarece crezi că 
aici nu e nimic? 

Jed ridică din umeri. 


— Poate, murmură el. Dar nu e numai asta. Știi cum sunt cei 
din Kokati - dacă nu ești unul de-al lor, nu vor să aibă prea mult 
de-a face cu tine. 

— Dar tu ești de-al lor, îi reaminti Judith. Cel puţin mama ta 
era, iar bunicul tău este încă. 

Jed scutură din cap. 

— Crezi că asta contează? întrebă el, nemaifăcând acum 
niciun efort de a-și ascunde mânia din voce. Bunica mamei nici 
măcar n-a mai vorbit cu ea după ce s-a măritat cu tata. 

— Bunica ei aparţinea unei alte generaţii, îi reaminti Judith. 
Când eram mică, veneam aici. 

Tăcu câteva clipe, sub impresia amintirilor. Avea vreo opt ani 
când venise pentru prima dată singură în pueblo, pe calul primit 
în dar de la tatăl ei de ziua ei. Câţiva copii indieni jucau baseball 
- mai mult încercări - iar ea îi privise o vreme. Apoi unul dintre 
ei o întrebase dacă vrea să joace, iar ea își legase calul și li se 
alăturase. |Incepuse să joace în partea dreaptă și ajunsese 
treptat în punctul unde ar fi trebuit să lovească mingea când 
cineva chemase copiii la masă. Nici nu-i trecuse prin minte să 
nu meargă cu ei, și puțin mai târziu se afla într-una din curţi, 
mâncând pâinea cenușie pe care femeile Kokati încă o făceau ca 
pe vremuri, măcinând porumbul în mojare cu pisălogul, 
amestecând apoi făina groasă cu apă și frigând-o pe o piatră 
fierbinte. Nu-i dăduse nimeni de înţeles că nu ar trebui să fie 
acolo, iar după masă se întorsese la joc cu restul copiilor și 
ajunsese acasă spre seară. Când mama ei a întrebat-o unde 
fusese, i-a răspuns că fusese sus pe podiș și că se jucase cu 
copii indieni. Mama ei nu-i spusese să nu mai facă asta, așa că 
peste o săptămână se dusese înapoi. De atunci urcase mereu la 
pueblo cel puţin o dată pe săptămână și curând ajunsese să-i 
cunoască pe toți. 

— Deci te-au lăsat să vii și să te joci cu copiii lor, îi spuse Jed. 
Ce mare scofală? 

Judith dădu din umeri. 

— Poate chiar asta, răspunse ea. Din punctul lor de vedere 
eram doar un alt copil. Și veneam să mă joc cu copiii lor, nu să 
mă holbez la ei. Cum te-ai simţi dacă oamenii ar veni acolo sus 
să se uite fix la tine și să te roage să te lași pictat ca și cum ai fi 
un fel de exponat? 


Fața lui Jed căpătă o expresie cinică, oarecum negativistă 
pentru vârsta lui. 

— Bine, aprobă el, ezitând în mod vizibil să-i dea dreptate. 
Dar a venit vreodată unul din ei în Borrego să te viziteze? 

Judith aprobă cu capul. 

— Bineînţeles. De ce să nu vină? 

De data asta Jed o privi cu totul neîncrezător. 

— Fugi de-aici. Doar știi ce cred majoritatea oamenilor din 
oraș despre indieni. 

— Cred o mulţime de prostii, răspunse Judith. lar cele mai 
multe pur și simplu nu sunt adevărate. Sigur că există o mulţime 
de indieni care se îmbată mai tot timpul, dar există o mulţime 
de albi în Borrego care fac același lucru. Când nu ai nimic de 
făcut, tot aia e, indiferent dacă ești indian sau alb. Și cred că 
poate de aceea indienii Kokati au rămas atât de legaţi de 
vechile obiceiuri. Au multe lucruri de făcut în pueblo. Încă își 
lucrează pământurile ca pe vremuri, aducând apă de la canion, 
și încă fac totul așa cum au făcut-o întotdeauna. Nu au timp să 
iasă și să se îmbete și nu vor nici să accepte bani de la Birou. 
Sigur, recunoscu ea, sunt mult mai norocoși decât majoritatea 
triburilor. Încă mai au aproape tot pământul și nu au fost 
niciodată dezrădăcinați. 

Faţa lui Jed reflectă dispreț. 

— Dacă totul e așa de minunat în pueblo, cum se face că 
mama nu a stat acolo? 

Judith îi susţinu privirea. 

— Mi se pare că asta-i o întrebarea pe care poate ar trebui să 
i-o pui bunicului tău, spuse ea. 

Jed tăcu o clipă, iar când vorbi, vocea îi fu dură. 

— Bine, spuse el. S-o facem. 

Infigându-și călcâiele în coastele calului negru, cloncăni, 
lovind ușor cu frâiele gâtul calului. Animalul masiv o luă îndată 
la un trap rapid, iar Jed îl îndreptă direct spre pueblo. 

Opriră caii la pas când se apropiară de pueblo, descălecând în 
cele din urmă, când mai aveau de mers cincizeci de metri, 
legând frâiele de o bară unde se aflau cinci catări, cu coastele 
vizibil ieșite prin piele. Erau animale de muncă, aproape 
epuizate de ani de zile de suit și coborât potecile abrupte ce 
duceau din vârful podișului spre deșert, și având spinările 
cocoșate de greutate vaselor cu care cărau apa la pueblo. 


Nechezară ușor când Jed și Judith își legară caii și se feriră de 
animalele mai mari ca și cum le-ar fi respins prezenţa. La rândul 
lor, Blackie și Ginger ignorară catârii, preferând să mestece 
paiele presărate lângă bară. 

Jed și Judith o luară pe la marginea vechiului cimitir al satului, 
apoi o apucară pe o alee îngustă ce tăia cele două părţi 
principale al satului. După vreo cincisprezece metri, aleea ducea 
într-o piaţă, iar ei se opriră să se uite în jur. Nimic nu părea să se 
fi schimbat în cei zece ani de când Judith nu mai fusese acolo. 
Câteva femei lucrau în curte, făcând oale din frânghii răsucite 
de lut. O fetiţă, nu mai mare de doi ani, se juca cu o grămăjoară 
de lut, încercând deja să imite gesturile mamei sale, răsucind 
lutul între mânuţe, aproape surprinsă când vreo bucăţică îi 
cădea în praf. 

Câteva clipe femeile nu părură a-i băga în seamă, dar în cele 
din urmă, una din ele își ridică privirile și zâmbi. 

— Jed! În sfârșit te-ai hotărât să urci să ne mai vezi? Apoi ochii 
îi alunecară spre Judith și se luminară deodată. Judy Sheffield! 

Incepu să vorbească repede în Kokati, iar o clipă mai târziu 
Judith fu înconjurată de cinci femei, toate punând întrebări în 
același timp. 

jed se uita la primirea caldă de care se bucura Judith și 
regretă că fusese de acord să vină. Se simțea din nou ca un 
intrus, în timp ce Jude, care nu era de-a lor, era tratată ca o rudă 
de mult pierdută. Una din femei se întoarse spre el. 

— II cauţi pe bunicul tău? 

Jed simţi că roșește ușor, apoi dădu din cap. 

Femeia arătă cu capul spre o altă alee îngustă. 

— E în Kiva. 

Apoi își îndreptă din nou atenţia spre Judith, iar Jed, simţindu- 
se de parcă ar fi fost privit din dosul fiecărei uși și ferestre din 
pueblo, traversă piața și păși în umbra uliţei înguste. 

Urmă drumul, ieșind pe platforma lată ce se întindea între 
pueblo și marginea canionului. La jumătatea distanţei între 
peretele satului și buza prăpastiei se ridica o casă joasă, de 
câţiva metri. Dintr-o gaură în centru se înălțau o scară și un fir 
continuu de fum de la focul mic ce ardea aproape mereu în kiva. 
Jed se opri, neștiind ce să facă, uitându-se la intrarea în cameră. 
Din copilărie i se păruse întotdeauna un loc întunecos și interzis. 
In Kiva se adunau bărbaţii Kokati pentru a-și desfășura ritualurile 


spirituale. Era locul de unde ieșeau în zilele de sărbătoare, 
purtând costume elaborate, pentru a dansa în curte. 

Dar mai era și locul unde se duceau pentru a fi singuri, pentru 
a sporovăi între ei fără să fie deranjaţi de nevestele și copiii lor, 
sau pur și simplu pentru a sta să reflecteze, ori să comunice cu 
spiritele care locuiau sub podeaua kivei. 

Dar se simţea oare în stare s-o facă? Să se urce pur și simplu 
până la deschizătura din acoperiș și să coboare înăuntru? Era 
doar un copil și nici măcar membru al tribului. 

Și atunci își aminti. 

Avea șaisprezece ani, și printre Kokati asta îl făcea să fie 
bărbat. Respirând adânc, se îndreptă spre kiva. 

Ezită când ajunse la trapă, apoi mai respiră o dată și cobori 
scara în cameră. Era circulară, având cam cincisprezece metri în 
diametru; fusese tăiată în gresia podișului cu secole în urmă. De 
jur împrejur se afla o bancă de piatră, iar un cerc cu ţăruși 
formau un mic inel între pereţii camerei și focul din centru. Când 
Jed păși de pe scară pe podeaua K/vei, ochii începură să-l usture 
de la fum. Câteva clipe nu văzu nimic în pâcla de sub acoperișul 
jos. Dar curând ochii începură să se obișnuiască cu întunericul și 
în cele din urmă îl zări pe bunicul lui. 

Vulturul Cafeniu stătea singur pe bancă cu faţa la răsărit, cu 
ochii închiși, cu trupul complet nemișcat. Jed se apropie de el cu 
teamă, așteptând ca ochii bătrânului să se deschidă și să îl 
fixeze acuzator. Dar Vulturul Cafeniu nu părea deloc conștient 
de prezenţa lui. Când Jed se așeză pe bancă lângă el, bătrânul 
nici măcar nu clinti un mușchi. 

Jed se așeză, la început nervos, simțind sub șezut duritatea 
pietrei și uitându-se curios în jur. Analiză construcţia boitei, 
examinând cu atenţie trunchiurile cojite de copaci ce se 
întindeau dinspre pereţi înspre interior, spre bârnele grele care 
fuseseră sprijinite cândva pe vârfurile ţărușilor și bârnele mai 
mici așezate de-a curmezișul deasupra grinzilor principale. Casa 
boltită avea o ordine geometrică, iar patina întunecată a 
lemnului vechi dădea senzaţia de veșnicie. Cu excepţia 
petecului de lumină ce venea prin acoperiș, alunecând pe podea 
pe măsură ce se mișca și soarele pe cer, nu prea era mare lucru 
care să spună ce se întâmpla dincolo de pereţii camerei, iar 
când se așeză lângă bunicul lui, Jed descoperi că propria lui 
minte începe să alunece în direcţii stranii. 


Cu ochii încremeniţi asupra focului începu să-și imagineze că 
vede niște forme dansând în flăcări. 

II apucă o somnolenţă și simţi că i se îngreunează pleoapele. 
Când deschise iar ochii, petecul de soare era departe de locul 
unde fusese ultima dată. 

— Ce crezi despre asta? îl auzi pe bunicul lui întrebând. 

— Nu... nu știu, murmură Jed. Cred că am adormit. 

Vulturul Cafeniu se uită la Jed cu o privire adâncă, de 
nepătruns. 

— N-ai adormit. Aici se întâmplă altceva. Ceva ce n-ai să 
înţelegi ani de zile. Unii nu înțeleg niciodată. 

Se ridică, se întinse, apoi se uită la Jed. 

— Ce-ai zice să mergem afară? Orice ţi s-ar fi întâmplat, s-a 
terminat acum. 

Când, o clipă mai târziu, ieșiră în lumina orbitoare a zilei, Jed 
clipi, apoi se uită la soare. 

— Doamne, spuse el. Cred că am stat înăuntru trei ore. 

Vulturul Cafeniu ridică din umeri. 

— Se întâmplă. 

Apoi se uită la Jed, cântărindu-l cu privirea. 

— Ai crescut. Nu chiar ca taică-tu, dar mult mai mare decât 
oricare din copiii de aici. Și totuși, o văd pe mama ta în tine. 

Vocea lui Jed căpătă o notă războinică. 

— Cum de nu pot oamenii arăta ca ei înșiși? 

Bătrânul ridică ușor din sprâncene. 

— Și ce e rău în asta? întrebă el cu blândeţe. Fetița mea a fost 
o femeie frumoasă. 

Apoi o sclipire din ochii lui Jed îl făcu pe indian să se încrunte. 

— De-asta ai venit aici? Să mă întrebi despre maică-ta? 

Jed se simţi încurcat, ca și cum bunicul lui îi scrutase adâncul 
sufletului. 

— De fapt, nu... nu știu. Ți-o aduci aminte pe Judy Sheffield? 

Vulturul Cafeniu dădu afirmativ din cap. 

— Am urcat cu caii azi-dimineaţă. Am început să vorbim 
despre pueblo și despre trib și... 

Vocea i se pierdu când nu-și mai găsi cuvintele. 

Vulturul Cafeniu ignoră jena lui Jed. 

— Mi-o aduc aminte. Mi-amintesc prima zi când a urcat aici. A 
început să se joace cu câţiva copii și, până să-ţi dai seama, se 


purta de parcă s-ar fi născut aici. Oameni ca ea se vor simţi 
întotdeauna bine indiferent unde se află. 

Vocea i se schimbă ușor, căpătând o nuanță tristă. 

— Sunt și altfel de oameni, spuse el. Tocmai opusul lui Judy 
Sheffield. 

— Acum vrea să i se spună Judith, îl întrerupse Jed. 

Vulturul Cafeniu își înclină capul aprobator, dar ochii lui 
pătrunzători îi fixară pe ai lui Jed. 

— Despre mama ta ai venit să vorbești, nu? Nu despre Judith 
Sheffield. 

Lui Jed i se tăie răsuflarea: cum de știuse bunicul lui la ce se 
gândea el? Dar de fapt bunicul lui știuse întotdeauna lucruri pe 
care nu i le spusese nimeni. Dădu din cap. 

— Mama ta aparţinea altor oameni - oameni care nu pot fi 
niciodată fericiţi, spuse Vulturul Cafeniu. Indiferent unde se duc 
sau cu cine sunt. A simţit întotdeauna că toată lumea făcea 
parte din ceva dar că ea era un intrus. 

Se opri, punând o mână pe umărul lui Jed. 

— Cred că de asta a făcut ceea ce a făcut, Jed. Cred că în cele 
din urmă și-a dat seama că n-avea să fie niciodată fericită - 
orice ar fi însemnând asta - și pur și simplu a renunțat. 

Jed îl privi furios pe bătrân, scuturându-i mâna noduroasă. 

— Nu te cred, spuse el. A fost mai mult decât atât. A fost din 
cauza tatălui meu și a tuturor celor de acolo de jos. 

Vulturul Cafeniu clătină din cap, dar refuză să răspundă 
mâniei lui Jed. 

— N-am spus că a fost vina ei. Pur și simplu așa s-au petrecut 
lucrurile. N-a fost fericită niciodată, nici aici, și nici în Borrego. Și 
nimeni nu putea face nimic. Nici eu, și nici tatăl tău. Era în firea 
ei. Nu aparținea lumii, așa că a părăsit-o. 

Jed lovi cu piciorul praful de sub tălpi, simțindu-se deodată 
înspăimântat. Gândurile îi  năvăliră unul după altul, 
recunoscându-se pe sine în cuvintele bunicului său despre 
maică-sa. Oare același lucru avea să i se întâmple și lui? Avea 
să se trezească într-o dimineaţă și să hotărască dintr-o dată să 
se ducă totul dracului? 

Apoi spectrul lui Heather Fredericks îi apăru din nou în minte 
și o dată cu el, un gând - unul căruia îi dădu glas fără să vrea. 

— Poate că asta i s-a întâmplat și lui Heather. 

Vulturul Cafeniu își îngustă ochii. 


— Fata care a murit în canion acum câteva zile? 

Jed dădu din cap. 

— S-a omorât. 

— Asta se spune în Borrego? întrebă Vulturul Cafeniu. 

Clătină din cap. 

— Nu e adevărat. N-a sărit pentru că a vrut. 

Jed își privi bunicul cu suspiciune. 

— Nu, continuă Vulturul Cafeniu, vorbind aproape ca pentru 
sine acum. Nu ea a vrut. Cineva a făcut-o să sară. 

Jed își strânse sprâncenele cu mânie. 

— Poliţiștii nu spun așa, zise el provocator. 

Vulturul Cafeniu ridică din umeri. 

— Nu contează ce spun polițiștii. Eu eram în kiva când s-a 
întâmplat. Am văzut. 

Jed se holbă la bunicul lui, vizibil neîncrezător. 

— Haide, spuse el. Dacă erai în kiva, n-ai avut cum să vezi. 

Vulturul Cafeniu își privi nepotul impasibil. 

— Asta crezi? întrebă el. Ei bine, dacă ai urca aici mai des și ai 
afla cine ești de fapt, poate ai gândi altfel. 

e 

O jumătate de oră mai târziu, pe când coborau podişul, Judith 
aprecie în cele din urmă că tăcerea durase destul. 

— Ei? Ce-i aflat? 

Jed se uită la ea. 

— De la bunicu'? întrebă el, cu o voce dură, aproape 
batjocoritoare. Oh, am aflat o mulţime de lucruri. Dar nu despre 
mama, ci despre el! Știi ceva? E nebun. Pur și simplu nebun de 
legat. 

Judith îl privi fix. În mod sigur, ceva se întâmplase. Dar ce? 
Înainte de a-l întreba, Jed îi spuse chiar el. 

— Ştii ce a spus? A spus că Heather nu s-a omorât. Că cineva 
a omorât-o și că el a văzut. Era în kiva și a văzut. Nu ţi se pare 
nemaipomenit? Rahat! Bătrânul s-a ţicnit complet! 

Îmboldindu-și calul, ţâșni înainte, lăsând-o pe Judith să se uite 
în urma lui. 


e Capitolul 7 

Jed își privi tatăl cu mânie. Era în dimineaţa de după călătoria 
la Kokati cu Jude. Când se întorsese în ziua precedentă, tatăl lui 
plecase deja la lucru, iar când ajunsese acasă puţin înainte de 
miezul nopţii, Jed se culcase deja. Deci doar cu câteva minute în 
urmă îi spusese în sfârșit tatălui său ce se petrecuse în pueblo. 
lar acum tatăl lui se supărase din nou pe el, așa cum făcea 
aproape în fiecare zi în ultima vreme. 

— Nu văd care-i problema, mormăi Jed, privind în cafea. Tot 
ce-am spus e că bunicul s-a ţicnit. 

Frank își strânse fălcile. 

— Nu-l cunoști pe bunicul tău și nu știi nimic despre indienii 
Kokati. 

Jed își ridică privirile, ochii lui plini de dispreţ întâlnindu-i pe 
cei ai tatălui său. 

— Doamne, tată, nu trebuie să fi deștept ca să-ţi dai seama 
de asta. Cum naiba ar fi putut bunicul să vadă ce s-a întâmplat 
cu Heather dacă era în kiva? Ce au acolo? Vreun fel de monitor 
TV? 

Frank clătină din cap. Își aminti ziua în care murise Alice și se 
întâmplase ceva, ceva ce nu-i spusese fiului său niciodată. 

— Ți-aduci aminte când a murit mama? întrebă el. Ochii lui 
Jed, o opacitate bruscă ce-i cuprinse privirea, spuseră mai mult 
decât orice cuvinte pe care le-ar fi rostit. Vulturul Cafeniu a 
venit aici în ziua aceea, continuă Frank. Mi-a spus ce se 
întâmplase. Spunea că se simţise ciudat dimineaţa când se 
trezise și se dusese în kiva. 

Vocea îi scăzu, devenind răgușită. 

— Și în timp ce era acolo jos, o văzuse pe Alice luându-și 
viaţa. 

Tăcu o clipă, apoi continuă cu o voce tremurătoare: 

— De asta a venit aici în ziua aceea, Jed. Spera să se înșele. 
Dar n-a fost așa. 

Acum fu rândul lui Jed să tacă, privindu-l pe tatăl lui cu ochii 
îngustaţi de mânie. 

— Nu-i adevărat, șopti el. Dacă ar fi crezut cu adevărat că se 
întâmplă ceva, ar fi coborât mai devreme. Ar fi oprit-o. Dar nu a 
făcut-o, nu? Și după asta pretinde că a văzut ce s-a întâmplat... 

Sună telefonul, un sunet strident ce tăie cuvintele lui Jed. 
Tăcu, în timp ce Frank se întinse și ridică receptorul. 


— Arnold, spuse el. 

Ascultă câteva clipe, mormăind din când în când răspunsuri: 

— Bine. Vin imediat. 

Puse receptorul în furcă și se ridică. 

— Trebuie să mă duc la uzină, îi spuse lui Jed. Au o problemă 
și n-au destui oameni. 

Jed deschise gura să protesteze, apoi o închise din nou. La ce 
dracu' ar folosi? Taică-su n-avea oricum de gând să-l asculte. 

— Grozav, mormăi pentru sine în timp ce Frank dispărea pe 
ușa de la bucătărie peste câteva clipe, îmbrăcat în salopeta 
cenușie care era uniforma lui de lucru. Începi să vorbești despre 
mama și apoi dispari. 

Lovi masa cu pumnul, iar cafeaua din ceașcă se vărsă în 
farfurie. 

— Ei, cui îi pasă? strigă el în casa pustie acum. Cui dracului îi 
pasă? 

e 

Frank ajunse la rafinăria situată la opt kilometri în afara 
orașului și trase mașina în locul obișnuit de parcare din fața 
porţii. Dar în loc să se îndrepte spre uzină, traversă strada și 
intră în biroul șefului. Îndată ce zări faţa încruntată a lui Bobbie 
Packard, de obicei surâzătoare își dădu seama că se mai 
întâmplase ceva. Se uită dincolo de secretară în biroul lui Otto 
Kruger, aproape așteptându-se să vadă faţa lui Kruger, 
îmbujorată de mânie nestăpânită, dar șeful uzinei nu se zărea 
nicăieri. 

— Unde e Otto? întrebă el. În uzină, făcând mai mult scandal 
decât au făcut deja? 

Secretara ridică din umeri. 

— L-au chemat în oraș pentru o întâlnire în biroul domnului 
Moreland, spuse ea. Se pare că Max ar fi în sfârșit gata să 
vândă. 

Frank se simţi cuprins de un val de mânie, dar se stăpâni 
repede. Nu putea fi adevărat. Nu puteau fi decât vorbe goale. 
Zvonurile circulaseră de luni de zile, chiar de când începuseră 
tatonările de la UniChem. Dar până acum Max susţinuse că nu 
avea de gând să vândă compania și că, dacă ar face-o totuși, nu 
o va vinde unui conglomerat imens, impersonal. Ci lucrătorilor 
de la Compania Petrolieră Borrego. Așa că Frank își înăbuși 


potopul de mânie și clătină din cap. Nu avea rost ca Bobbie să 
răspândească zvonuri în tot orașul. 

— Crede-mă pe cuvânt, Bobbie, spuse el. Dacă Max vrea să 
vândă, o să vină întâi la noi. 

— Nu știu, oftă Bobbie. După cum vorbea Otto, se pare că 
Max e aproape falit. 

Clipi din ochi conspirativ. 

— Și dacă vrei să afli părerea mea, Otto va face totul să-l 
convingă pe Max să vândă celor de la UniChem și nu nouă. Cred 
c-o să-l concediezi îndată ce o să ai ocazia. 

Buzele lui Frank se răsuciră într-un zâmbet trist. 

— Și oare cum o să am ocazia? întrebă el. 

Bobbie chicoti. 

— Haide, Frank. Crezi că dacă angajaţii ar cumpăra aici, n-ai 
sfârși în consiliul de conducere? 

Frank ridică din umeri evaziv. 

— Chiar dacă eu aș face consiliul, aș avea doar un singur vot, 
remarcă el. 

Bobbie retușa cu atenţie o unghie deja perfectă. 

— Și toată lumea ar vota ca tine, iar Otto știe bine asta. 

Zâmbetul lui Frank îi cuprinse toată faţa. 

— Otto știe cât de mult îl urăști? 

— Bineînţeles, spuse ea cu vioiciune. Dar n-are importanţă, 
oricine i-ar fi fost secretară l-ar fi urât. 

Frank dădu din cap absent, fără ca mintea să mai înregistreze 
cuvintele lui Bobbie. Se întreba deja dacă nu ar trebui să 
convoace o ședință sindicală pentru seara aceea. Dacă într- 
adevăr era ceva real în zvonul că Max era pe punctul de a vinde 
compania, atunci erau multe de făcut. 

Cu luni în urmă găsise în Santa Fe un avocat și un contabil și îi 
angajase în secret pentru a studia posibilitatea preluării 
companiei de către angajaţi. Nu fusese greu - Compania 
Petrolieră Borrego era o companie mică, iar tipul acesta de 
transfer de proprietate avusese loc în toată ţara. Constatase cu 
plăcere că, în majoritatea cazurilor, transformarea companiilor 
în organizaţii profitabile fusese aproape imediată; când oamenii 
lucrau pentru ei înșiși, deveneau mult mai eficienţi. 

Mai eficienţi și mai atenţi, reflectă el în timp ce ieși din birou 
și traversă strada din nou, de data aceasta pentru a se ocupa de 
problema care îl adusese aici la început. Intră în baraca de 


încărcare pentru a verifica producţia din noaptea precedentă, îl 
salută cu o mișcare a capului pe Fred Cummings și luă fișa care 
indica fiecare galon de benzină pompată din staţia de cisterne în 
camioane. 

Clătină din cap cu tristețe, încercând să descifreze ce 
mâăzgălise Fred și întrebându-se din nou de ce nu se putea 
introduce pe computer întregul sistem. Dar știa răspunsul - 
aceeași lipsă de bani care părea că sugrumă Compania 
Petrolieră Borrego la fiece mișcare. Și totuși, preţul petrolului 
era din nou într-o ușoară creștere, iar el crezuse că se apropiau 
de sfârșitul perioadei de pierderi. Dar când privirea îi căzu pe 
ultimul rând al listei de transporturi, se încruntă. 

Fred oprise încărcarea la patru dimineaţa. 

— S-a întâmplat când s-a stricat pompa, explică Fred. Am 
încercat s-o reparăm, dar cineva a defectat piesele și nu am 
avut altele. 

Frank se încruntă ameninţător. În urmă cu o lună chiar el 
revizuise inventarul și îi dăduse o listă lui Kruger. Se părea că 
piesele nu fuseseră comandate deloc. 

— Bine, spuse el. Daţi-mi o listă cu ce vă trebuie și fac gălăgie 
la Albuquerque. Ar trebui să putem reîncepe lucrul azi după- 
amiază. 

Dar Fred Cummings clătină din cap. 

— N-o să meargă, spuse el. Am vorbit deja cu furnizorul și 
spune că nu mai avem credit. Dacă vrem piese pentru pompă, 
trebuie să plătim cu bani gheață. 

Frank se încruntă și mai tare. 

— Bine, atunci să reparăm piesele pe care le avem. Asta 
putem face? întrebă el, cunoscând răspunsul chiar înainte de a 
deschide gura. 

— Bănuiesc că putem s-o reparăm, spuse Cummings în cele 
din urmă, evitând privirea lui Frank. Dar asta cere o echipă care 
să lucreze în plus și Kruger n-autorizează așa ceva. 

Evitând în continuare privirea lui Frank, își luă pachetul cu 
mâncarea de prânz și se îndreptă spre ușă, dar Frank îl opri. 

— Ai putea să mai rămâi vreo două ore din timpul tău, sugeră 
el. 

Cummings scuipă în praful din faţa ușii. 


— Bănuiesc c-aș putea, aprobă el prietenos. Dar nu e utilajul 
meu și nu-i prea văd pe Kruger, pe Moreland sau pe alţii venind 
să-mi tundă mie iarba pe timpul lor. 

Pe când Cummings se îndepărta, Frank înjură încet pentru 
sine. Și totuși, omul avea dreptate: de ce să stea peste program 
știind foarte bine că nu va fi plătit pentru asta? Dar în cele din 
urmă, incapacitatea orașului Borrego de a livra benzină, chiar și 
numai pentru o zi, nu va face decât să crească numărul 
pierderilor și să determine reducerea costurilor. Curând va 
crește numărul concedierilor, iar în final, concedierile vor face să 
scadă și mai mult producţia. 

Continuând să înjure, Frank examină programul de lucru, 
căutând o cale de a lua de la munca obișnuită destui oameni 
pentru a forma o echipă care să repare pompa stricată. 

Și când se va întoarce Kruger, va avea o mică discuție cu el. 
Dacă nici măcar nu mai plăteau furnizorii, situaţia era mult mai 
gravă decât orice i se spusese. 

Ce dracu' se petrecea? 

Ridică telefonul să-l sune pe Jed și să-i explice ce se întâmplă. 

— Probabil c-o să fiu prins toată ziua, spuse el. 

Jed îl ascultă în tăcere, dar pe când vorbea, Frank își imagină 
cu claritate privirea întunecată a băiatului, privirea de 
resemnare pe care Jed o avea întotdeauna atunci când el 
trebuia să-și schimbe programul. Dar nu putea face nimic. 

e 

După-amiază Frank simţi că îl lasă nervii. Pompa stricată, 
făcută bucăţi, zăcea risipită în drumul prăfuit. Doi oameni din 
echipa lui improvizată dispăruseră după prânz, trimiși la 
îndeletnicirile lor obișnuite de Otto Kruger, care susținuse că 
pompa nu va fi de mare folos dacă rafinăria va trebui închisă pe 
motiv că nu se ocupă nimeni de ea. Frank îi amintise că întreaga 
rafinărie fusese închisă cu doar două săptămâni înainte și că 
fiecare conductă și valvă de acolo fuseseră curățate și 
examinate cu atenţie. In momentul acela uzina era în stare să 
funcționeze singură câteva ore. Dar Kruger insistase, iar Frank 
hotărâse că nu merita să se mai zbată din moment ce ceilalți doi 
muncitori urmau să se ocupe în următoarele ore de repararea 
axului rupt de la motorul pompei. 

Dacă putea fi reparat. Carlos Alvarez și Jerry Polanski 
susținuseră că puteau face sudura destul de ușor, dar Frank nu 


era atât de sigur. | se părea că axul s-ar fi îndoit destul de rău la 
rupere și bănuia că și dacă sudura ar fi reușit, pompa se putea 
strica din nou de îndată ce ar fi reasamblată și pusă în 
funcţiune. 

Dar acum reparația se efectuase, iar Alvarez și Polanski 
începeau procesul de reasamblare. Lipsit de ajutorul a doi dintre 
oamenii săi, Frank puse el însuși umărul, ţinând fix axul în timp 
ce Carlos atașa cu atenţie garnitura care urma să-l prindă de 
pompă. 

— Ce dracu' faceţi aici? se auzi din spate vocea aspră a lui 
Otto Kruger. Frank așteptă până când Carlos strânse ultimul 
șurub, apoi se îndreptă de spate. Folosind eșarfa pe care o purta 
de obicei și care-i atârna acum din buzunarul de la spate, își 
șterse sudoarea de pe frunte. 

— Aproape am terminat reparația... începu el, dar Kruger nu-l 
lăsă să termine. 

— Nesocotind toate legile sindicatelor? bombăni șeful. 

Frank se încordă, încercând să-și ţină firea. 

— Alvarez și Polanski nu fac parte din echipa depozitului, 
continuă Kruger. Nu e treaba lor să lucreze la pompă. lar tu ești 
șef de echipă, nu? Asta presupune să te asiguri că oamenii tăi 
fac ce trebuie. Nu să muncești tu pentru ei. 

Frank își simţi furia urcând din stomac, dar în niciun caz nu 
avea de gând să se ia la ceartă cu Kruger. Nu aici, în orice caz. 

— Poate ar trebui să mergem în biroul tău să discutăm asta, 
Otto. 

Vocea îi era calmă, dar ochii îi scăpărau de furie. Ce naiba 
încerca să facă omul ăsta? Nu era și așa situaţia destul de 
proastă, fără să fie nevoie ca Kruger să-l împiedice să-și facă 
munca? 

— Dacă asta vrei, mormăi Kruger. 

Scuipă în praf, apoi își îndreptă atenţia către Alvarez și 
Polanski. 

— Lăsaţi pompa și treceţi la treaba voastră. 

Frank văzu mâna lui Carlos strângând cheia pe care o ţinea, 
dar dădu din cap doar atât cât să-i facă semn s-o lase baltă. 
Fără o vorbă, Carlos puse cheia jos și se îndepărtă de magazia 
de încărcare. Peste o clipă îl urmă și Jerry Polanski. Abia după ce 
dispărură amândoi în uzină, Kruger se întoarse și traversă 


strada spre birou. Frank îl urmă, reușind doar un mic gest cu 
capul spre Bobbie Packard când trecu pe lângă biroul ei. 

Fără să o vadă șeful, aceasta se strâmbă în spatele lui și apoi 
îi făcu lui Frank un semn de încurajare cu degetul. 

— Închide ușa, mârâi Kruger, tolănindu-se în scaunul lui și 
urcându-și picioarele pe masă. N-are rost să ne vânturăm 
problemele în faţa angajaţilor, nu? 

Frank închise încet ușa, lipsindu-l deliberat pe Kruger de 
plăcerea de a-i vedea mânia. 

— Mi se pare că amândoi facem parte din angajaţii de aici, 
observă el pe un ton egal, rămânând lângă ușă, dar 
încrucișându-și braţele și sprijinindu-se de perete. Ascultă, de ce 
nu-mi spui ce se petrece? Nu mai avem credit la furnizori și 
ultimii oameni din echipa depozitului au fost concediaţi acum o 
săptămână. Cum naiba să repar pompa aia, dacă nu folosesc 
oameni din uzină? Și nu-mi servi mie rahatul că nu e treaba mea 
să lucrez la ea, pentru că știm amândoi că treaba mea e să fac 
în așa fel ca schimbul să meargă, chiar dacă trebuie s-o fac 
singur. 

Kruger îi ocoli privirea. 

— Concedierile alea au fost temporare. Am pierdut foarte 
mult cât a fost rafinăria închisă. Oamenii vor fi angajaţi din nou, 
de îndată ce o să ne putem permite. 

— Dar dacă nu putem scoate benzina din rezervoare... începu 
Frank. Încă o dată Kruger nu-l lăsă să termine. 

— De fapt ar trebui să primim o nouă pompă de încărcare 
într-o săptămână sau două, spuse el. Și din moment ce nu avem 
niciun fel de probleme cu depozitarea, s-ar părea că munca ta a 
fost o pierdere de timp, nu-i așa? 

Nu doar refuzul lui Kruger de a-i întâlni privirile îi trezi 
suspiciuni lui Frank, ci și superioritatea din vocea lui. 

— Ce se întâmplă? întrebă el. Max o să obţină un nou credit? 

De data asta Kruger zâmbi, dar răsucindu-și cu cruzime 
buzele. 

— Cred că poţi să-i spui și așa, zise el, lungind intenţionat 
cuvintele. Oricum, până când o să luăm pompa nouă, ar trebui 
să fim pregătiţi să angajăm oamenii din nou. 

Ochii lui Frank Arnold îi sfredeliră pe ai lui Kruger. 


— Se va vinde, nu? întrebă el, dar cuvintele fură rostite mai 
mult ca o afirmaţie decât ca o întrebare. Un nod rece de mâniei 
se formă în stomac. Vrei să-mi spui că Max vinde? 

Kruger își întinse mâinile într-un gest de eschivare. 

— N-a făcut-o încă, spuse el. 

Își coborî picioarele de pe masă și scaunul se îndreptă brusc 
când el se lăsă pe spate. 

— Dar petrecerea e pe sfârșite, îi declară el, ochii lui 
întâlnindu-i pe ai lui Frank pentru prima dată, și dacă aș fi în 
locul tău, aș începe să mă gândesc cum aș putea să profit dacă 
cineva cumpără într-adevăr locul acesta. 

— Vrei să spui că asta s-a întâmplat? întrebă Frank. Asta s-a 
discutat la întâlnirea de azi-dimineață? 

Kruger dădu din umeri. 

— După cum am auzit eu, cineva face presiuni să cumpere. 

— Dar Max n-o să facă asta, protestă Frank. Toată lumea știe 
că dacă va vinde, mai întâi va oferi compania angajaţilor lui. 

Kruger chicoti înfundat. 

— Dacă ai asta în scris, te sfătuiesc să chemi repede un 
avocat. Pentru că dacă n-o ai în scris, cred că e destul de sigur 
că de luna viitoare o să lucrăm amândoi pentru altcineva. Ceea 
ce, adăugă el cu un zâmbet adevărat de data asta, mie îmi 
convine. Pe tine cum te aranjează? 

Fiecare fibră din corpul lui Frank simţea nevoia să-l lovească 
pe Kruger, să-i văre ticălosului zâmbetul în gât. Dar știa că 
probabil era exact ce spera Kruger. Nu prea existau motive pe 
care Kruger să le folosească să-l concedieze, dar violenţa fizică 
era cu siguranţă unul din ele. Așa că Frank se stăpâni, 
înfundându-și mâinile adânc în buzunare, ca și cum era singura 
cale de a le controla. Dar când vorbi, nu făcu niciun efort de a-și 
ascunde furia. 

— Nu mă aranjează deloc, replică el. Și pot să fac câte ceva în 
privinţa asta. Mintea începuse deja să-i lucreze. Va trebui să 
organizeze o întâlnire sindicală și să prezinte în faţa membrilor o 
ofertă de a cumpăra compania. Asta însemna ca în afara orelor 
de lucru să petreacă practic săptămâni întregi cu avocatul și 
contabilul din Santa Fe. 

Dar trebuia să existe o modalitate de a contracara orice altă 
ofertă pe care Max Moreland s-ar putea s-o fi avut deja pe birou. 


Îi întoarse spatele lui Kruger, împingând cu atâta forţă ușa 
biroului, încât aproape ieși din balamale. Bobbie Packard, 
surprinsă de apariţia lui bruscă, își ridică privirile. 

— Ce e? întrebă ea. 

Ochii lui Frank scăpărară de mânie. 

— Adică nu ţi-a spus? Cineva încearcă să cumpere rafinăria lui 
Max. Și pun pariu că nu-i interesează uzina - fără o mulţime de 
îmbunătăţiri, nici măcar nu poate funcţiona, chiar fără profit. lar 
cei care o preiau nu sunt interesaţi să investească - vor să facă 
bani repede, ceea ce înseamnă că or să păstreze sondele și or 
să închidă uzina. Destul de clar, nu? 

Arătă cu capul spre biroul lui Kruger. 

— Pariez că ticălosul ăsta a promis deja să supravegheze 
sondele în timp ce noi ceilalți vom căuta de lucru într-un loc 
unde nu e nimic de făcut. 

Bobbie clătină din cap uimită. 

— Domnul Moreland spunea... 

Frank se aplecă și se uită în ochii secretarei. 

— Nu înţelegi, Bobbie? întrebă el. Max a ajuns la capătul 
funiei. A băgat în locul ăsta și ultimul bănuț pe care îl avea, dar 
nu e de ajuns. E învechit și uzat, și poţi fi sigură că nimeni din 
afară nu se gândește să cheltuiască aici o mulţime de bani. Nu 
vor vrea decât sondele. 

Fără să aștepte răspunsul ei, ieși din birou și traversă drumul 
spre uzină. 

De la fereastra biroului său, Otto Kruger îl privi pe Frank 
Arnold dispărând în rafinărie și își dădu imediat seama de ceea 
ce voia să facă. Un timp stătu liniștit, savurând mânia lui Frank 
Arnold, bucurându-se de furia pe care i-o provocase. Nu se 
întâmplă prea des să-l aibă la mână pe Frank, dar de câte ori o 
făcea, simţea o plăcere nemăsurată. 

Îl ura pe Frank de ani de zile și știa și de ce: Frank cunoștea 
rafinăria mai bine ca el și se bucura de încrederea oamenilor. 

Chiar și Max Moreland avea mai mult respect pentru Frank 
decât avea pentru el, credea Kruger. Cu un an înainte, când 
dorise să știe de ce, cu toată inteligenţa lui Frank Arnold, nu 
fusese promovat mai sus de funcţia de maistru de tură, Kruger 
își aminti că Max îi zâmbise aproape cu milă. 

— Am nevoie de el acolo unde este, Otto, îi explicase el. Nu 
poţi să conduci o rafinărie de petrol fără un om ca Frank Arnold. 


A, tu te descurci grozav, supraveghind întreaga operaţiune. Dar 
fără Frank nu ar exista o operaţiune pe care s-o supraveghezi. 

Sigur că el nu răspunsese nimic, dar din ziua aceea începuse 
să-l urască pe Frank. 

Să îl urască la fel de mult cum îl ura și pe Max Moreland. 

În cele din urmă, se întoarse la birou și ridică receptorul 
telefonului. Formă repede un număr, apoi vorbi imediat ce i se 
răspunse la capătul celălalt, fără a aștepta vreun cuvânt de 
salut. 

— Tocmai am vorbit cu Arnold, spuse el. l-am spus destul ca 
să-l provoc, și e exact cum ţi-am spus. O să facă scandal. 

Apoi, știind că spusese destul și că nu urma niciun răspuns, 
închise telefonul cu un zâmbet de satisfacţie. 

Curând, foarte curând, Frank Arnold nu-i va mai sta pe cap. 

Era un gând ce-i făcea o plăcere deosebită. 

Frank Arnold își ridică privirea de pe ziar când fiul său intră în 
bucătărie, îmbrăcat - ca de obicei - într-un fel calculat cu grijă, 
pentru a spune lumii că nu dă doi bani pe ce crede ea. Frank își 
înghiţi cuvintele mustrătoare ce-i veniră imediat pe buze. În 
ultimele două săptămâni, în care părea să-și fi petrecut fiecare 
moment din zi cu avocaţii și contabilii, relaţiile lui cu Jed păreau 
a se fi înrăutățit și mai tare. Chiar de Ziua Muncii, în week-end-ul 
ce tocmai se terminase, cei doi abia își vorbiseră, exceptând 
seara de vineri, când Judith Sheffield venise la cină. 

In seara aceea nici nu se pusese problema cine va găti. Când 
Frank venise de la lucru, casa era deja plină de mirosul fripturii 
din cuptor. Atunci, ca și alte dăţi, când Judith petrecuse seara cu 
ei în căsuţa din Sixth East, Jed păruse pe deplin fericit, de parcă 
resentimentele lui dispăruseră ca prin farmec. Dar în dimineața 
următoare, când Judith nu mai era acolo, se retrăsese din nou în 
spatele măștii lui posomorâte, și abia de-și spuseseră ceva la 
micul dejun. Poate că dacă Judith ar fi rămas peste noapte... 

Abandonă repede gândul, deși fuseseră câteva seri în ultimele 
săptămâni când fusese aproape sigur că ar fi rămas dacă ar fi 
rugat-o. De fiecare dată își pierduse curajul, îngrozit să nu se 
facă de râs fiindcă crezuse că ea l-ar putea considera la fel de 
atrăgător pe cât o găsea el pe ea. Și totuși, dacă Judith ar fi fost 
aici în dimineaţa asta, lucrurile ar fi mers mai bine între el și Jed, 
era sigur de asta. Totul părea să fie mai bine când Judith era 
aici. Părea că-i înțelege stările, chiar și importanţa a ceea ce 
încerca să facă. 

Totuși, în ciuda week-end-ului festiv, Frank trebuise să plece 
la Santa Fe, pentru o altă serie de întâlniri ce vor culmina în 
această seară la sediul sindicatului, când le va prezenta în 
sfârșit angajaţilor un plan de cumpărare a companiei. 

Presupunând, desigur, că până diseară compania nu va fi deja 
vândută celor de la UniChem. 

Și dacă planul lui reușea, îl va ierta totuși Jed pentru tot 
timpul pierdut? se întrebă Frank. Oare mândria pentru realizarea 
tatălui său va acoperi prăpastia dintre ei? Lăsându-se pe spate, 
Frank își încrucișă brațele, iar ochii îi căzură din nou pe hainele 
„trăsnet” ale lui Jed. Se întrebă dacă Jed era conștient că atenţia 
exagerată pe care o dădea felului său de a se îmbrăca nu făcea 
decât să anuleze mesajul pe care voia să-l transmită: dacă într- 


adevăr nu-i păsa cum arată, de ce blugii îi erau atât de 
meticulos sfâșiaţi, de ce haina neagră de piele era analizată în 
fiecare zi pentru numărul capselor lipsă și de ce părul unsuros al 
lui Jed se afla întotdeauna într-o totală supunere față de toanele 
de moment? De ce, dacă într-adevăr nu îi păsa de ce credea 
lumea, fiul său făcea efortul constant de a arăta ca un 
răufăcător și de a-și ascunde inteligența? 

Frank cunoștea răspunsul, cel puţin în mare. Dar în afară de 
pierderea mamei sale, Jed avusese parte de-a lungul anilor de 
mai multe momente grele decât s-ar fi cuvenit - toate legate de 
moștenirea lui indiană - și în cele din urmă își construise o 
carapace care le spunea oamenilor să se ţină la distanţă, care îi 
prevenea că va răspunde loviturilor dacă va fi provocat. Frank 
presupunea că platoșa lui Jed servea un scop, protejându-l pe 
băiat de lucruri cu care nu voia să aibă de-a face. Dar acum era 
aproape adult și în pericol de a-și nenoroci viaţa. Frank văzuse 
prea mulţi tineri ca Jed - inteligenţi, dar încrâncenaţi - 
renunțând pur și simplu și sfârșind într-o slujbă la terenurile 
petroliere sau la rafinărie, petrecându-și serile bând peste 
măsură în barul cafenelei. Și nu asta își dorea pentru Jed. Jed 
avea să meargă la universitate și să scape de Borrego, să facă 
ceva mai mult în viață decât făcuse el. Cu condiţia ca Jed să 
renunţe la imaginea sa și la gândul că a merge la școală nu mai 
e la modă. 

— Sper că azi n-au de gând să facă poze cu clasa, spuse 
Frank încet, lăsând ziarul. 

Lui Jed începură să-i lucească imediat ochii, înțelegând ce 
voia să spună de fapt tatăl său. 

— Nu-ţi place cum arăt? întrebă el. 

— N-am spus asta, se apără Frank. Doar că pentru prima zi de 
școală... 

Jed îl întrerupse. 

— Ce mare lucru că e prima zi de școală? insistă el. E doar o 
altă zi în care stăm și ascultăm niște profesori plicticoși, 
spunând lucruri plicticoase... 

— Destul! 

Duritatea din vocea lui Frank îl reduse la tăcere pe Jed, și 
băiatul se cufundă în scaunul lui. 

— Știu ce crezi despre școală și am obosit să tot aud asta. 


— Mă descurc, murmură Jed. Și nu văd cum faptul că n-aş 
termina școala te-ar deranja. 

Frank își aținti ochii asupra lui Jed. 

— Crezi că e mare lucru să fii maistru și să răspunzi de 
schimb la rafinărie? Dacă aș fi fost mai atent când eram de 
vârsta ta, aș fi putut conduce totul. 

— Sigur, îi răspunse Jed imediat cu o voce întunecată. Și 
domnul Moreland ar continua să fie proprietar. Fii serios, tată! 
Nu-mi pasă nici dacă ai avea toate gradaţiile pe care ţi le pot da 
- tot pentru Max Moreland ai lucra. Nu se schimbă nimic - dacă 
nu ești bogat de la început, nici nu te îmbogățești. Așa că de ce 
naiba m-aș mai duce la școală? Ce mare scofală dacă trec sau 
nu? Tot la rafinărie am să sfârșesc, ca și tine! De fapt, adăugă 
el, împingând scaunul în spate și ridicându-se, poate o s-o fac 
astăzi. Poate că în loc să mă duc la școală, o să mă duc la 
birourile companiei să-mi iau o slujbă! 

Deci asta e, reflectă Frank. Tocmai despre asta nu voise să 
vorbească. Se uită la Jed, știind că băiatul aștepta ca el să 
explodeze, să înceapă să strige. Controlându-se, se lăsă pe 
spate și ridică din umeri. 

— Bine, dacă asta vrei să faci, nu prea stă în puterea mea să 
te opresc. Ai șaisprezece ani - nu există nicio lege care spune că 
trebuie să mergi la școală. 

Ochii lui Jed avură o lucire de nesiguranţă. 

— Totuși, aș putea să te ajut să nu-ţi pierzi timpul - compania 
nu are locuri de muncă. Singurul motiv pentru care mai lucrez 
eu e vârsta. Așa că mai bine ai încerca la unele magazine - 
poate au ei nevoie de ajutor. 

Se uită la calendarul de pe perete. 

— Să vedem... cred că pot să-ţi mai las o săptămână sau zece 
zile, așa că ce-ai zice să începem plata chiriei pe cincisprezece? 
Asta ţi-ar da timp să-ţi găsești o slujbă. 

Jed clipi. 

— Chirie? întrebă el cu o voce spartă. Ce vrei să spui? 

Frank ridică din nou din umeri, dând neputincios din mâini. 

— Păi, ce să facem? Dacă te duci la școală, eu plătesc 
facturile. Dacă nu, îţi plătești partea ta. 

ÎI privi cu atenţie pe Jed, și aproape că zări gândurile ce 
treceau prin mintea fiului său, calculând cât ar putea câștiga în 
piaţă, îndesând produsele în saci, sau ca funcţionar la depozitul 


de cherestea. În cele din urmă Jed își termină cafeaua, apoi se 
ridică cu o faţă războinică. 

— O s-o fac, poate, spuse el. Poate că o să încep să caut, să 
văd ce fel de slujbă o să găsesc. 

Frank dădu din cap cu înțelegere. 

— Cred că e o idee bună. Luă din nou ziarul și se prefăcu că 
citește, dar îl urmări cu privirea pe Jed, neomiţând faptul că 
atunci când acesta ieși pe ușa din spate câteva clipe mai târziu, 
avea cu el traista de școală. 

J 

Stuart Beckwith, directorul liceului, schiță un zâmbet când 
Judith Sheffield intră în biroul său. Și-o amintea bine - o fată 
blondă, cu ochi albaștri, care stătea întotdeauna în primul rând 
la orele lui de științe sociale, și punea prea multe întrebări. Și 
iat-o acum aici, din nou în Borrego, privindu-l cu aceeași ochi 
albaștri strălucitori, la fel de întrebători ca întotdeauna. Împinse 
cu mâna un morman de dosare și făcu loc pe masă, apoi își 
trecu nervos mâna peste căpățâna aproape cheală, ca și cum ar 
fi aranjat o buclă de păr dispărută de mult. 

— Deci, spuse el în timp ce ea se așeză pe scaunul din faţa 
lui, începând să răsfoiască în grabă dosarele, cum e din nou 
acasă? 

Judith ridică din umeri, simțind că emoția ce pusese stăpânire 
pe ea de dimineaţă începe să se risipească. Acum zece ani, ca 
adolescentă, credea că Beckwith e meschin, dar acum își dădea 
seama că ceea ce odinioară părea micime și ranchiună nu era 
altceva decât slăbiciune. Cunoștea perfect tipul acesta de 
oameni de la Los Angeles - tipul de administrator a cărui regulă 
de bază este de „a nu face valuri”. 

Ea făcuse întotdeauna valuri și nu avea intenţia să se 
schimbe. Și totuși, nu dorea să și-l îndepărteze pe Beckwith 
chiar din prima zi de lucru. 

— E interesant, spuse ea prudent. Orașul nu s-a prea 
schimbat. De fapt, adăugă ea fără să se gândească, nici nu pare 
a fi fost zugrăvit de când am plecat. 

Regretă imediat ce spusese când o încordare defensivă se citi 
pe fața searbădă a lui Beckwith. 

— N-am vrut... începu ea să se scuze, dar surprinzător, el o 
întrerupse. 

— Bineînţeles că ai vrut, spuse el. 


Judith simţi că se înroșește ușor, și o tăcere neplăcută se 
așternu în încăpere, până când, ca și cum ar fi luat o hotărâre, 
Beckwith se aplecă înainte și își așeză braţele pe birou. 

— Mi-e teamă că am început cu stângul, nu-i așa? Dar trebuie 
să mărturisesc că nu știu încă ce să fac. A fost foarte greu s-o 
pierd pe Reba Tucker și... 

Apoi făcu o pauză, ţuguindu-și buzele într-un zâmbet ce i se 
păru lui Judith fals. 

— Și trebuie să mărturisesc, continuă el, că a avea pe unul 
din proprii mei elevi ca profesor aici mă face să mă simt puţin 
bătrân. 

Judith nu-și dădu seama dacă trebuia să râdă, dar se hotărî să 
nu o facă. 

— Mi-a părut foarte rău când am auzit de doamna Tucker, 
spuse ea, ignorând gluma firavă a lui Beckwith. Părea mereu 
atât de... puternică, ăsta cred că e cuvântul. 

Beckwith își înclină capul cu o expresie puţin prea îndurerată. 

— Cu toţii am crezut că era, spuse el. Și a părut să lovească 
din senin. Avea ore în perioada de vară și la început totul părea 
a fi în regulă. Apoi a început să aibă stări ciudate și în cele din 
urmă, în fine... 

Vocea i se stinse și avu un gest de neputinţă, ca și cum nu 
mai era nimic de spus. 

Judith se încordă. Rita Moreland spusese clar că doamna 
Tucker suferise un atac, iar Greg, doctorul ei, confirmase. Dar 
ceea ce spunea Beckwith avea o cu totul altă implicație. 

— Vreţi să spuneţi că a făcut un fel de depresiune nervoasă? 

Beckwith ezită, apoi oftă. 

— Cred că așa ar trebui numită, da, spuse el. Sigur, tânărul 
Greg Moreland spune că a fost un atac, dar mie mi se pare că a 
fost mai mult decât atât. În săptămânile dinaintea... episodului, 
părea a fi apatică. 

Cloncăni aproape ca o găină. 

— Neobișnuit pentru Reba. Foarte neobișnuit pentru ea. 

Se uită cu înţeles la ceas, apoi împinse un alt dosar spre 
Judith. 

— În orice caz, aici sunt planurile ei de lecţie. Le folosea pe 
aceleași în fiecare an, și sunt sigur că n-ar avea nimic împotrivă 
să le folosești și tu. 

Judith nu făcu niciun gest să ia dosarul. 


— Sunteţi foarte amabil, spuse ea, dar, se întâmplă să am 
propriile mele planuri. Sunt sigură că știți, am predat în L.A. în 
ultimii ani și cred că mi-ar fi mai ușor să fac ce știu să fac, decât 
să încerc să devin doamna Tucker. _ 

Beckwith se lăsă pe spate, cu mâinile încrucișate pe burtă. Işi 
strânse buzele într-un fel dezaprobator, care o făcu pe Judith să 
se simtă brusc de parcă ar fi trecut printr-un fel de examen oral 
la care tocmai căzuse. Se ridică, punând în ordine dosarele ce 
conţineau situaţiile elevilor ei. 

— Dacă tot trebuie să mă uit prin ele înainte de începerea 
orelor, ar trebui să plec, spuse ea. 

Beckwith păru să-i dea drumul fără alte cuvinte, dar parcă 
răzgândindu-se, se ridică în timp ce ea se întoarse spre ușă și îi 
zâmbi, apoi ocoli masa pentru a-i strânge mâna. 

— Dă-mi voie să-ţi urez bun venit în Borrego, spuse el. 
Trebuie să mărturisesc că am avut mari îndoieli în privința 
venirii tale. Mi-a fost teamă că ai să vrei să începi să schimbi 
totul, să modernizezi lotul, cam așa ceva. Dar nu avem bani să 
facem prea multe, și știi că nu suntem decât un liceu retras într- 
un loc unde nu se întâmplă nimic. Dacă crezi că te împaci cu 
asta, sunt sigur că ne vom înţelege de minune. 

Judith ezită doar o clipă înainte de a lua mâna întinsă a lui 
Beckwith. Și totuși, ieșind din birou se întrebă dacă, la urma 
urmelor, făcuse bine că se întorsese în Borrego și acceptase 
slujba. Intrevederea decursese ciudat, iar Beckwith, odinioară 
profesorul pe care îl aprecia cel mai puţin, nu devenise deloc 
mai agreabil acum că era director al liceului din Borrego. Dar 
ceea ce o frământa cel mai mult, neieșindu-i din minte pe când 
străbătea în grabă clădirea pentru a-și găsi clasa, era ciudata lui 
relatare despre ce i se întâmplase Rebei Tucker. 

Ce voise să spună? Ceea ce i se întâmplase doamnei Tucker 
fusese altceva decât un atac? 

e 

Casa se afla în vârful unei mici ridicături de pe albia 
Canionului Mordida, aproape nevăzută dintr-un pâlc de plopi. 
Chiar și în perioada cea mai caldă a zilei, aici era întotdeauna 
răcoare, iar când femeia ieși din clădire, simţi un ușor fior. 
Soarele înaintase mult pe cer, așa încât, chiar fără copaci, casa 
ar fi intrat în umbră, și îi veni în minte gândul - nu pentru prima 
dată - că era un loc ciudat pentru un centru de reabilitare. Cum 


să se facă cineva bine fără niciun pic de soare? Și totuși, locul 
era frumos, iar plata bună și, Dumnezeu îi era martor, munca 
destul de ușoară. 

Echilibră tava pe genunchiul ridicat și deschise repede ușa 
micuței rezerve. Nu era aprinsă nicio lumină și bâjbâi după 
comutator, întrebându-se, nu pentru prima dată, cum pot 
oamenii sta toată ziua pe întuneric. 

Nu că cea mai nouă pacientă ar fi putut face ceva în privinţa 
asta, își reaminti. 

Lumina se aprinse, iar femeia se uită înspre pat. 

Era acolo, stând lângă fereastră, uitându-se la canion, așa 
cum făcuse și cu o oră în urmă, când venise ultima dată la ea. 

— Am venit cu prânzul, spuse îngrijitoarea, cu o veselie care 
știa că suna fals, dar nefăcându-și probleme, din moment ce nici 
nu era sigur că femeia o auzise. 

Victima unui atac, o numise doctorul Moreland. 

Pur și simplu senilă, reflectă femeia. 

Și totuși, avea ceva de făcut. Puse tava pe măsuta cu rotile, 
apoi o împinse pentru a o aduce lângă scaunul în care stătea 
femeia. Pe urmă o mișcă pe pacientă, întorcându-se de la 
fereastra pe care privea în gol, și îi mai puse o pernă la spate. 

Ridicând capacul de pe singurul fel de mâncare de pe tavă, 
îngrijitoarea scufundă o lingură în terciul moale, cenușiu, apoi o 
apropie de buzele pacientei. 

— Haide, doamnă Tucker, îngână ea. Doar trebuie să 
mâncăm, nu? Nu vrem să murim de foame. 

Lingura atinse buzele Rebei Tucker și, ca de obicei, ele se 
deschiseră doar pentru ca îngrijitoarea să-i strecoare hrana în 
gură. 

Femeia așteptă o clipă până când simţi limba doamnei Tucker 
înfășurându-se pe lingură, luând hrana din ea pentru a-i putea 
da drumul pe gât. Apoi pregăti o a doua înghiţitură. 

Încet, concentrându-și puţina minte ce-i mai rămăsese asupra 
îndeletnicirii prezente, Reba Tucker reuși să înghită fiertura. 

Uneori, ca acum de pildă, își dorea să poată vorbi. Când era 
singură, făcea uneori exerciţii, mișcându-și încet limba, 
chinuindu-se să articuleze sunetele ce-i fuseseră odinioară atât 
de naturale. 

Ştia că îngrijitoarea nu credea că poate vorbi, nu credea nici 
că poate auzi. 


Și asta îi convenea de minune Rebei. 

Să creadă toţi că nu poate auzi, și nici vorbi. 

Încă nu știa cine sunt ei, nici măcar unde se află ea însăși. 

Nu-și amintea decât că se trezise aici. 

Atâta doar, că nu știa unde era „aici” și nici ce i se 
întâmplase. 

Se instalase panica și ţipase lung, dar din fericire nu știa cât 
timp durase ţipătul, deoarece nu mai era conștientă nici de timp 
și nici de loc. 

Era întuneric, apoi se făcea lumină. 

Și mai erau și coșmarurile. 

Poate, gândi ea în colţișorul minţii ce părea să mai 
funcţioneze, ar trebui să nu mai mănânce și să moară de foame. 
Nu-și dădea bine seama, pentru că uneori, în acele momente 
trecătoare când nu putea să gândească, credea că murise deja 
și ajunsese în lad. 

Dar nu avea niciun rost să moară din nou, și apoi, dacă nu era 
deja moartă, știa că nu o vor lăsa să moară. 

Dacă ar lăsa-o să moară, nu i-ar mai putea da coşmaruri. 

La atât se reducea viața în cazul Rebei Tucker. 

Să aștepte coșmarurile. 


e Capitolul 9 

— Nu vrei să te grăbești? insistă Gina Alvarez, deși știa că 
vorbește la pereţi. 

Pentru Jed, a te grăbi la ore nu era în niciun caz un lucru de 
admirat. De fapt, totul era să arăţi ca și cum nu-ţi pasă dacă 
ajungi acolo sau nu. Fata se uită la Jed și îi văzu ochii incredibil 
de albaștri sclipind de satisfacţie. Știa că o testa, știa că voia să 
vadă dacă îl va aștepta sau va porni de una singură, pentru a nu 
întârzia la ore. Se luptă cu sine, o parte din ea dorind să-l lase 
acolo, sprijinit de dulapul lui, flecărind cu prietenii. Nici măcar 
nu-i plăceau prietenii lui - îi păreau niște neisprăviţi care nu 
știau ce vor să facă cu viaţa lor. 

Gina știa foarte bine ce avea să facă cu a ei. Avea să termine 
liceul din Borrego cu distincţii, apoi să obţină o bursă la Vassar. 
Maică-sa îi spusese că își pierde timpul, că fetele din Borrego nu 
merg la Vassar - nu merg deloc la facultate, mai ales când tatăl 
lor e un beţiv care le-a abandonat, iar mama lor le-a crescut 
lucrând ca ospătăriţă într-o cafenea dărăpănată. Dar Ginei nu-i 
păsa ce făceau alte fete. Pur și simplu, nu dorea să sfârșească 
precum maică-sa, care se căsătorise imediat, făcuse câțiva copii 
și se întrebase ce se întâmplă când soțul ei o părăsise brusc, iar 
ea rămăsese să-și crească copiii cu ce se nimerea să câștige de 
pe la mese. 

Așa că Gina își vedea de drumul ei, ignorând ecranul sclipitor 
al televizorului și învățând în fiecare noapte, găsindu-și timp să 
fie și în fruntea galeriei echipei de fotbal, să facă parte din 
consiliul elevilor, să aibă grijă de sora ei mai mică și să menţină 
și relaţia ei cu Jed Arnold. 

Dar uneori, ca acum, se întreba de ce își mai bate capul cu 
jed. Unul din motive era, desigur, înfățișarea lui brunetă, 
atrăgătoare - fără îndoială că Jed era cel mai drăguţ băiat din 
oraș. Dar mai era și altceva. Simţise întotdeauna că Jed era mai 
mult decât arăta el lumii, că imaginea lui de dur nu era decât 
atât - o imagine. Uneori, când erau împreună, singuri, la 
marginea canionului, se schimba. Se lăsa pe spate, uitându-se la 
nori, și îi arăta ce vedea în ei - orașe fantastice suspendate, 
circuri cu animale și acrobaţi. Odată, îi spusese chiar povești pe 
care le auzise de la bunicul lui indian, despre zeii care trăiau pe 
podișuri și chiar în canion, având grijă de Kokati. 


— Înseamnă „Oamenii”, îi explicase el. Dar vocea lui căpătase 
o nuanţă aproape dispreţuitoare pe măsură ce continuase. Așa 
își spun ei, ca și cum nimeni altcineva nu e real, cu excepţia lor. 
Bunicul spune că zeii sunt toţi în așteptare acum dar că, în 
curând, urmează să se întâmple ceva, și tot pământul va fi 
înapoiat celor din neamul Kokati. 

Ea încercase să-l facă să-i explice asta, dar el dăduse doar din 
umeri: 

— De unde să știu? Știi cum sunt cei din neamul Kokati - nu 
spun niciodată totul și nu au încredere în albi. 

— Dar tu ești de-al lor, protestase Gina și în clipa aceea un văl 
întunecat se lăsase peste ochii lui Jed. 

— Nu, nu sunt, se împotrivise el. Nu sunt nimic, să-ţi intre 
asta în cap! Nu sunt nici alb, și nici Kokati. 

Din ziua aceea își dăduse seama că exista o parte a lui Jed 
Arnold pe care abia o cunoștea. Și așa, în ciuda felului său de a 
fi, care o înnebunea uneori, continua să iasă cu Jed, încercând 
să găsească o cale de a descoperi ceea ce se petrecea cu 
adevărat în sufletul lui. 

Când soneria sună ultima dată, anunțând prima oră și 
întrerupând-o din visare, se hotări. 

— Poate ţie nu-ți pasă că întârzii, dar mie da, spuse ea. Se 
îndepărtă de Jed și o porni pe coridor. 

— Am întârziat deja, îl auzi spunând când o ajunse din urmă. 
Și ce dacă? Profesoara e Jude Sheffield, și știi că e nebună după 
mine. Aș putea întârzia o jumătate de oră și n-ar spune nimic. 

Inclinându-se exagerat în faţa Ginei, deschise larg ușa clasei 
și îi făcu semn să intre. Restul elevilor, aflaţi deja la locurile lor, 
chicotiră apreciativ. 

Judith, care stătea la tablă schiţând programa pentru 
semestrul acela, se întoarse să vadă ce provocase râsetele din 
clasă. Gina Alvarez, cu fața îmbujorată de rușine, evită ochii lui 
Judith și se strecură repede într-un loc din ultimul rând. Dar Jed 
Arnold, fixând-o cu ochii lui surprinzător de albaștri și având o 
expresie de aroganță pe care ea o văzuse atât de des în estul 
Los Angeles-ului, se îndrepta cu nonșalanţă spre banca din faţă. 

— Imi pare foarte rău, Jed, spuse Judith cu voce calmă. Nu pot 
accepta întârzierile. Dacă eu pot veni la timp, poți și tu. 

Jed se opri în loc, apoi îi rânji șmecherește profesoarei. 

— Ei, ce mare scofală? Câteva minute amărâte acolo? 


Judith dădu din cap. 

— Sunt minutele me/e amărâte, Jed, și nu-mi place să le 
irosesc. Dacă te întorci în pauza următoare, o să-ți dau tema 
pentru acasă. 

Jed rămase cu gura căscată. Revenindu-și, întrebă: 

— Cum adică, să mă întorc? Nu mă duc nicăieri. 

Se îndreptă încă o dată spre banca goală. 

Expresia lui Judith se înăspri. 

— Ai înțeles bine, nu te duci în banca aia, îl aprobă ea. Nu mă 
interesează deloc unde te duci și ce faci, dar te rog să nu-ți 
închipui că poţi să apari pe aici când ai tu chef. 

In clasă se lăsă o tăcere încordată, dar Judith nu-și dezlipi 
ochii de la Jed. Acesta se afla încă pe culoarul de lângă perete, 
dar ea știa deja că învinsese. Dacă ar fi vrut s-o sfideze, s-ar fi 
așezat și ar fi provocat-o să vină să-l dea afară. Dar n-o făcu. In 
schimb, își încruntă sprâncenele nesigur, apoi încruntarea i se 
transformă în ameninţare. 

Dar expresia de ameninţare nu se instalase îndeajuns de 
rapid ca să-i ascundă lui Judith durerea din ochii băiatului. 
Plecându-și capul, acesta se întoarse și ieși din clasă. 

O fracțiune de secundă Judith simţi imboldul de a merge după 
el, de a-l aduce înapoi, dar se stăpâni, hotărâtă ca prietenia ei 
cu Jed să nu se amestece cu disciplina din clasă. Ca și cum nu s- 
ar fi întâmplat nimic, se întoarse la tablă. Dar tăcerea pe care o 
provocase stăruia încă și, în timp ce creta continua să zgârie 
tabla, nu mai auzi nimic din rumoarea ce precedase 
confruntarea ei cu Jed. 

Işi zâmbi. Acum, că le câștigase atenţia, se putea pregăti să le 
predea. Işi spuse că trebuia să găsească o cale de a-i mulţumi 
lui Jed pentru șansa pe care i-o oferise. Dacă nu cumva îl lovise 
prea tare. Dacă nu cumva el simţea că și ea îl trădase. 

(J 

Când se auzi soneria anunțând pauza de prânz, Judith își privi 
ultimii elevi de la orele de dimineață ieșind din clasă și își zâmbi 
- cu siguranță se răspândise vestea că nu trebuie să te pui rău 
cu domnișoara Sheffield. Işi dăduse seama de asta când 
începuse a treia oră și zărise doi potenţiali scandalagii intrând 
agale tocmai când sunase soneria. Erau Randy Sparks și Jeff 
Hankins - prieteni cu Jed. In timp ce-i rânjeau cu insolență, ea îi 
strigă pe nume și le spuse să se așeze lângă ușă. 


— În felul ăsta o să fie mai puţin zgomot când o să vă dau 
afară, se justificase ea cu o politețe ostentativă. 

Restul clasei chicotise apreciativ, iar Randy și Jeff se 
înroșiseră amândoi. Dar restul orei o priviseră în tăcere, vrând 
parcă s-o cântărească. De atunci nu mai avusese probleme 
deloc. 

Se deschise ușa și apăru un chip. 

— Te întâlnești cu cineva la prânz, sau pot să te însoțesc eu 
până în hol? 

Judith își ridică sprâncenele întrebător, iar bărbatul intră în 
cameră. Cam de aceeași vârstă ca Judith, ar fi putut fi atrăgător 
cu părul lui blond și ochii calzi, cenușii, dacă nu ar fi fost 
expresia obosită a feței, pe care Judith o mai văzuse. „lată, își 
spuse ea imediat, un om care n-ar trebui să predea.” Părea deja 
epuizat, încă înainte de a avea treizeci de ani. 

— Sunt Elliott Halvorson, spuse el, întinzându-i mâna. M-am 
gândit că ai vrea să vezi cine-ţi sunt colegii. 

Judith luă mâna întinsă, apoi și-o retrase când i se păru că 
Halvorson o ţine cam prea mult. 

— Bun, spuse ea, punându-și geanta pe umăr. 

Il urmă pe Halvorson, apoi o luă la dreapta spre bufet. 

— Nu pe acolo, spuse el, apucând-o de mână. Pe acolo ajungi 
direct la grădina zoologică. 

— Grădina zoologică? repetă Judith. 

— Așa îi spunem noi bufetului, răspunse Halvorson, zâmbind 
cu amărăciune. Toţi ne ţinem destul de departe de el. Dacă vrei 
să-ți tihnească prânzul, n-ai de ales decât salonul profesorilor. 

Judith clătină din cap. 

— Du-te înainte, spuse ea. Cred că cel puţin azi aș vrea să 
văd ce se petrece la bufet. 

Halvorson o fixă o clipă, suspectând-o că și-a pierdut minţile, 
apoi dădu din umeri. 

— S-ar putea să merite, zise el. 

O urmă, apoi se opri când ajunseră în fața bufetului. 

— Ştii ceva, îi spuse el. Dacă reziști toată ora, îţi plătesc eu 
masa. 

Judith zâmbi. 

— S-a făcut, spuse ea. Ai putea chiar să plătești cât timp stăm 
la coadă. Ușurează contabilitatea. 


Trase de ușă și fu imediat izbită de vacarmul muzicii rock care 
aproape acoperea zgomotul vocilor, unii tineri încercând să se 
facă auziţi peste urletele muzicii heavy metal. 

Se uită în jur și zări imediat sursa vacarmului. La o masă din 
colțul îndepărtat, stătea Jed Arnold cu Randy Sparks, Jeff 
Hankins, Gina Alvarez și alți câţiva tineri pe care Judith nu-i 
recunoscu. În timp ce instrumentul exploziv continua să umple 
camera cu zbieretele muzicii, Jed, lăsat pe spate în scaun și 
folosind un cuţit drept catapultă, azvârlea câte o bucăţică de unt 
în tavan, unde acesta se și lipea, adăugând încă o bobițţă 
galbenă unui strat și așa destul de gros de încercări anterioare. 
Îi urmări în tăcere, în timp ce Randy Sparks făcea încercări 
repetate de a atinge performanţa lui Jed, făcând să plouă cu unt 
peste mesele din apropiere. Începu să-și croiască drum printre 
mese, până când ajunse lângă Randy. 

Aplecându-se, apăsă un buton al aparatului, oprind banda. 
Când se făcu brusc liniște, Randy o privi mânios. 

— Ei, ce crezi că faci? întrebă el. A 

— Opresc muzica, răspunse Judith. In cazul în care n-ai 
observat, sunt aici și oameni care încearcă să-și vorbească. 

Randy își împinse scaunul și sări în picioare, răsucindu-se 
pentru a se putea arunca asupra lui Judith. Dar chiar când se 
întorcea, ea îl prinse cu îndemânare de încheietură, apoi îi 
răsuci cu putere brațul la spate. Randy gemu de durere. 

— Să nu încerci niciodată să mă lovești, îi spuse ea atât de 
încet, încât el de-abia îi auzi cuvintele. L-am dat pe Jed afară de 
la oră azi-dimineaţă și pot să te dau și pe tine afară de aici într-o 
clipă. Așa că așază-te în liniște și lasă lumea să mănânce. In 
regulă? 

Randy reuși să dea din cap, neputând să vorbească din 
pricina durerii, iar Judith îl eliberă, dându-i drumul înapoi în 
scaun și îndreptându-și privirea spre Jed. 

— Bună șmecheria cu untul, remarcă ea, apoi se uită în sus la 
tavan. Dacă socotim doi cenți și jumătate rotocolul, cam cât 
crezi că face ce-i acolo sus? Și să nu uităm și preţul vopselei, 
șase dolari galonul. 

Tinerii de la masă tăceau toți, aruncându-și priviri nervoase. 

Judith, știind că se bucură de atenţie deplină, continuă să 
vorbească, părând că face conversație. 


— Sigur, ca să facem o treabă bună, va trebui să zugrăvim tot 
tavanul și cred că puteţi socoti cam șaizeci de metri pătraţi de 
galon. Adăugați preţul zugravului la 12,75 de dolari ora, calculat 
pentru, să zicem, trei ore și un sfert. 

Le zâmbi celor șase puști de la masă care erau și ei într-una 
din clasele ei. 

— Oricine reuşeşte să calculeze valoarea totală a 
stricăciunilor și a reparațiilor cu numai o diferenţă de zece 
dolari, va lua automat notă maximă mâine dimineaţă, iar eu mă 
întorc peste cinci minute să răspund la întrebări. Apoi, lăsându-i 
pe toţi cei de la masă în afară de Jed, cu gura căscată, se 
îndreptă spre coadă, unde o aștepta Elliott Halvorson. 

Jed, remarcă ea, arbora o satisfacţie infatuată de parcă ea ar 
fi făcut exact ce anticipase el. 

În schimb, Elliott Halvorson numai infatuat nu era. 

— Ţi-ai ieșit din minţi? întrebă el pe când înaintau la coadă. 
Randy Sparks ar putea da școala în judecată pentru ce-ai făcut 
adineauri. 

Judith aprobă din cap. 

— Dar n-o s-o facă, spuse ea. Ca să facă asta, va trebui să 
recunoască ce s-a întâmplat. Și ce-o să se întâmple cu imaginea 
lui, când va trebui să recunoască faţă de toată lumea din oraș 
că o profesoară - o femeie, nici mai mult nici mai puţin - l-a 
învins? 

— Dar deja a văzut toată lumea, remarcă Halvorson. 

— Da, dar asta-i altceva. Dacă le spune că m-a lăsat să-i 
sucesc brațul tocmai pentru că n-a vrut să mă lovească, atunci 
iese onorabil. Işi încărcă tava, apoi după ce Halvorson plăti 
pentru amândoi, se îndreptă din nou spre masă. 

Randy Sparks refuză să-i întâlnească privirea, iar Jed nu mai 
era la masă. O clipă Judith se întrebă dacă nu se înșelase și 
acesta plecase, dar apoi îl zări. 

Mergea de-a lungul peretelui, calculând cu atenție 
dimensiunile autoservirii. Fără o vorbă, Judith se așeză la masă 
și începu să mănânce, începând, totodată, să numere 
rotocoalele de unt ce erau lipite de tavan. Apoi, în timp ce 
calcula formula ce urma să rezolve problema pe care le-o 
dăduse copiilor, întinse mâna și deschise casetofonul, dar atât 
de încet, încât doar elevii de la masă îl puteau auzi. 


Cu cinci minute înainte de a se termina ora, începu să strângă 
șerveţelele pe care copiii mâzgăliseră soluţia la problemă. 

În cele din urmă se uită la ei, nefiind surprinsă să-i vadă pe 
toţi șase privind-o cu prudenţă. 

— OK, spuse. Nu e rău deloc. E destul de bine, așa că toată 
lumea va lua mâine 10, în afară de Jed. Vrei să-mi spui de ce 
prețul tău e așa de mare? 

Jed ridică din umeri. 

— Nu aţi inclus cât de mult va costa curăţatul înainte să 
înceapă vopsitul. Vopseaua nu prinde pe ceva gras. 

Judith tăcu o clipă, apoi aprobă încet din cap. 

— Touché, spuse ea, scriind un 10 pe șervetțelul lui Jed, apoi 
înapoindu-i-l. 

Când ieși din autoservire câteva minute mai târziu, însoțită de 
un Elliott foarte tăcut, simţi nu numai ochii lui Jed, dar și pe ai 
tuturor elevilor, fixând-o meditativ. 

e 

Greg Moreland își ridică privirea spre ceas, surprins că trecuse 
deja o jumătate de zi. În dimineața aceea fusese la 
Cottonwoods, unde o examinase încă o dată pe Reba Tucker. 
Starea ei se înrăutăţise - trecuse printr-o altă serie de comoții 
mai ușoare noaptea precedentă - dar era încă în viață. 
Semnalele ei vitale erau mai puternice ca oricând și, până acum, 
inima și plămânii păreau total neafectaţi de ceea ce se petrecea 
cu creierul ei. 

Greg știa că acesta se distrugea încet-încet, și tot ce-i 
rămânea de făcut era să se întrebe cât o să mai poată rezista 
Reba. 

Încă un atac mai puternic - ca acela din ziua când căzuse în 
clasă - și totul s-ar termina. Greg se întrebă chiar dacă asta nu 
ar fi o binecuvântare pentru ea acum. 

Când se uitase fix la el în dimineaţa aceea, ochii ei fuseseră 
îngroziţi, iar gura i se mișcase de parcă ar fi încercat să 
vorbească. Vorbirea devenise însă de mult ceva imposibil pentru 
ea; nu era în stare decât să dea din când în când drumul unui 
șuvoi de ţipete incoerente, ţipete provocate de durere sau de 
groază. 

Doctorul nu putea spune de care anume, pentru că știa foarte 
bine că putea fi oricare din ele. Atacurile suferite de Reba 
puteau provoca ușor iluzia durerii sau iluzia groazei. Pentru 


Reba, suferinţa ar fi fost la fel de mare indiferent de starea prin 
care ar fi trecut, presupunând că mai era conștientă de starea 
ei. Greg spera ca mintea să-i fie atât de departe, încât să nu-și 
mai dea seama de ce se petrecea cu ea. 

Într-o săptămână - cel mult două - va muri, și asta va fi cu 
adevărat o binecuvântare. 

Și-o scoase pe Reba din minte și, luând rapoartele de pe 
birou, începu să le studieze cu atenţie. 

Cinci minute mai târziu, Greg ieși din birou, îndreptându-se 
spre Clădirea Borrego și spre ultima întâlnire din ziua aceea. 

Era o întâlnire pe care nu o aștepta cu plăcere. 


e Capitolul 10 

Otto Kruger privi pe fereastra micuţului său birou din clădirea 
ce supraveghea barajul înspre înălțimile Canionului Mordida. Nu 
avea nevoie să se uite la ceas ca să-și dea seama că era 
aproape ora plecării - umbra întunecată a soarelui ce cobora, 
agăţându-se de peretele canionului, îi indica ora cu o diferenţă 
de câteva minute. Apoi, fără tragere de inimă, își îndreptă 
privirea chiar spre marginea canionului și spre silueta 
singuratică ce veghea acolo. 

Era Vulturul Cafeniu. Stătea pe marginea canionului, 
nemișcat, corpul fiindu-i pătruns de aceeași surprinzătoare 
concentrare pe care Otto o mai văzuse doar la păsările de la 
care indianul își primise numele. La început, când Vulturul 
Cafeniu luase poziţia de santinelă în după-amiaza aceea, Otto îl 
privise din când în când, apoi uitase de el. Bill Watkins, 
supraveghetorul barajului îi spusese că cei din neamul Kokati 
veneau deseori deasupra barajului pentru a-l privi câteva clipe, 
dezaprobând în tăcere existența lui, apoi se îndepărtau încet, 
revenind la treburile lor. 

Dar Vulturul Cafeniu rămăsese acolo toată după-amiaza, 
nemișcat, fără măcar o tresărire a vreunui mușchi din corpul lui 
uscat. In cele din urmă, începuse să-l neliniștească pe Otto și se 
gândise să trimită pe cineva care să-l facă să plece de acolo, dar 
Vulturul Cafeniu nu făcea niciun rău. Dacă indianul avea poftă 
să stea acolo ca un prost, de ce să intervină? 

Totuși, prezenţa santinelei indiene îl făcea din ce în ce mai 
nervos, ca și cum ceva în privirea acesteia îi atrăgea atenția, ca 
și cum bătrânul nu se concentra de fapt asupra barajului, ci 
asupra lui. 

Părea că indianul aflase cumva de prezenţa lui la baraj în 
după-amiaza aceea și aștepta și el același lucru ca și Otto. 

„Să-l ia dracu’, își spuse Otto în cele din urmă. Ne urăsc pe 
toți, și urăsc și barajul. Și ce dacă?” Enervat, termină de citit 
rapoartele lui Watkins din ziua aceea și le puse în plicul pe care 
urma să îl lase la biroul lui Max Moreland în drum spre casă. 

„Ca un nenorocit de curier”, reflectă el, dezaprobând încă o 
dată munca în plus ce-i revenise, pe măsură ce compania se 
văzuse silită să dea afară din ce în ce mai mulți oameni. „Dar nu 
va dura mult, își spuse. Compania pierde prea mulţi bani pentru 


ca Max să mai poată rămâne mult timp. Curând - poate chiar azi 
- Moreland va trebui să înfrunte realitatea.” 

Gândurile îi fură întrerupte când o lumină roșie începu să 
clipească pe panoul de comandă din faţa lui. În același timp, se 
auzi o sonerie stridentă în toată clădirea, iar o sirenă începu să 
răsune afară, trimițând spre canion sunete stranii. 

Cu pulsul mărit, Kruger lăsă pe masă rapoartele. Peste o clipă 
Bill Watkins se năpusti pe ușă, dându-l pe Otto la o parte, și 
începând să analizeze cadranele și indicatorii de pe panoul de 
comandă. 

— Ce dracu' se-ntâmplă? întrebă Kruger. 

Watkins nu răspunse. Cu tendoanele de la gât încordate, 
începu să răsucească manete și butoane. Înșfăcă un telefon și 
începu să dea ordine zbierând: 

— Deschideţi valva principală de derivație și închideţi bazinul 
de captare unu. Și goliţi tunelul! Închide-ţi turbina și secaţi-l. 

Otto făcu ochii mari pe măsură ce cuvintele lui Watkins îl 
făceau să-și dea seama de implicaţii și, instinctiv, privirea părăsi 
tabloul de comandă, îndreptându-se spre baraj. Deși părea să 
nu se fi întâmplat nimic, oamenii ţâșniră ca un șuvoi prin 
deschiderea ce ducea în interiorul barajului. Câţiva alergau spre 
punctul de control; alţii se aplecau peste baraj, uitându-se în jos 
la peretele de ciment. 

Brusc, la fel de repede cum începuseră, sirena și soneria 
încetară. 

Otto întoarse capul spre Watkins, care, cocoţat pe un scaun, 
analiza numeroasele contoare împrăștiate pe tabloul de 
comandă din fața lui. 

— Ce-a fost? întrebă Otto din nou și de data aceasta Watkins 
îi răspunse. 

— S-a dat ceva peste cap la tunelul principal. S-ar putea să se 
fi crăpat. 

— Doamne, gâfâi Otto, întorcându-și privirea spre baraj. N-o 
să... 
Watkins îl privi posac. 

— N-o să se prăbușească, nu. Nici gând. Când Sam Moreland 
a construit barajul ăsta, l-a făcut bine. 

Se lăsă pe spate în scaun, frecându-se inconștient la ceafă 

pentru a se liniști. 


— N-avem de-a face decât cu ce s-ar putea numi un neajuns 
minor, spuse el laconic. Cred că vom fi nevoiţi să reducem 
curentul la rafinărie cam la jumătate, poate mai mult. Sigur, 
vom fi nevoiţi să închidem complet puţurile, ca rafinăria să mai 
poată funcţiona. 

Otto înghiţi în sec, încercând să pară impasibil. Dar era clar că 
asta era lovitura de graţie. Acum Max va trebui să vândă. 
Watkins îl privi lung, ca și cum i-ar fi citit gândurile. 

— Nu s-ar fi întâmplat dacă ai fi dat dovadă de ceva curaj 
când s-a discutat programul de întreţinere luna trecută, îi spuse 
el. 

Otto își îngustă ochii. 

— Trebuia să facem economie, spuse el înțepat. Mi s-a spus 
că putem economisi douăzeci și cinci de mii în felul ăsta, fără să 
sacrificâăm măsurile de securitate. Max a fost de acord. 

Nu fusese chiar așa, deoarece rapoartele de întreţinere 
semnate de Max erau puţin diferite de cele pe care Kruger le 
pusese în dosare. În majoritatea cazurilor erau corecte; doar o 
singură pagină fusese schimbată. 

O singură pagină, redând amănunţit lucrările de întreţinere 
interzise de Kruger. Dar semnătura din josul paginii era totuși a 
lui Max Moreland. 

— Chiar așa? spuse Watkins, lungind cuvintele și atingând cu 
limba locul unde cu un an în urmă pierduse un canin. Ei bine, se 
pare că cine ţi-a spus n-a prea fost în temă, nu? 

Se ridică cu greutate și, fără să-i mai adreseze vreun cuvânt, 
părăsi punctul de control pentru a inspecta personal tunelul de 
alimentare. 

Rămas singur, Otto savură momentul, apoi ridică receptorul 
telefonului. Și-ar fi dorit să vadă privirea din ochii lui Max când 
acesta va înțelege că totul se sfârșise, că va trebui în sfârșit să 
vândă Compania Petrolieră Borrego. 

Kruger era sigur că de data asta nu mai erau fonduri pentru 
repararea daunei. 

Așteptând să răspundă cineva la capătul firului, ochii lui Otto 
se îndreptară încă o dată spre marginea canionului. 

Vulturul Cafeniu plecase. 

Otto se încruntă de-a binelea. Parcă indianul ar fi știut ce avea 
să se întâmple cu barajul și ar fi așteptat să vadă asta. 

Dar era imposibil - nu ar fi avut cum să știe. 


Oare? 
Pe Otto Kruger îl trecu un fior rece. 
e 

Max Moreland şedea la uriașul birou de mahon pe care tatăl 
său îl expediase cu vaporul spre ținuturile sălbatice din New 
Mexico, în urmă cu aproape șaptezeci de ani. Privea hârtiile 
așezate ordonat în faţa lui, dar mintea îi fugea la anii aceia 
trecuţi, la anii copilăriei, când își însoțea tatăl în cercetările lui 
prin ţinut, acesta petrecându-și aproape tot timpul astupând 
fântânile arteziene care ţâșneau în timpul forărilor, apoi 
îndreptându-se spre următorul loc ce-i părea potrivit. În cele din 
urmă Sam Moreland găsise ceea ce căutase. La început un put, 
apoi încă unul și încă unul. Făcuse împrumuturi, garantând cu 
puţurile, și construise prima mică rafinărie, iar apoi continuase 
să reinvestească profiturile pentru a fora mai mult și pentru a 
extinde rafinăria, făcând din Compania Petrolieră Borrego o 
întreprindere destul de mare pentru a putea susține un oraș de 
aproape zece mii de locuitori. lar acum părea că munca lui și a 
tatălui său se ducea toată de râpă. 

Își ridică încet privirea din hârtiile pe care le studiase. 
Îndrăgea biroul acesta, cu lambriuri de mahon cu luciri calde și 
covorul tip Two Grey Hills, minunat țesut, care acoperise 
podeaua din ziua în care Clădirea Borrego fusese terminată la 
intersecția a două străzi, Unu și E, formând noul centru al satului 
prăfuit. Ochii îi alunecară peste colecția de păpuși Kachina, 
începută de tatăl său și îmbogăţită de el. Acum cuprindeau un 
perete întreg. Fără un motiv anume, se trezi întrebându-se dacă 
ar trebui să le lase la locul lor sau să le ia cu el dacă va fi nevoit 
să elibereze acest birou. 

Devenea din ce în ce mai clar că va trebui să facă asta. Deși 
unele din problemele companiei se datorau scăderii prețului 
petrolului din anii anteriori, era conștient că mare parte din 
probleme se datorau lui însuși. 

Pur și simplu nu ţinuse pasul cu timpul. 

Rafinăria era în mare parte învechită, și existau tot felul de 
metode noi de forare care, în mod sigur, ar fi dublat sau chiar 
triplat producția de ţiţei. Rămăsese în urmă. 

Era nevoie de bani ca întreprinderea să devină din nou 
prosperă, iar el nu mai avea. Îi cheltuise pe toţi ca să menţină în 
funcțiune rafinăria lui învechită, iar apoi se împrumutase. 


Și totuși, ceva în el refuza să accepte inevitabilul. Se uită din 
nou la hârtiile din fața lui - hârtiile prin care vindea toată 
instalaţia, până la ultimul șurub, lui UniChem, la un preț mai 
mult decât rezonabil. Incă nu se putea convinge să le semneze. 

Toată ziua căutase o cale de a-și ține promisiunea faţă de 
Frank Arnold - și față de mulţi alţii - prin care angajaţii aveau să 
aibă întâietate la cumpărarea companiei dacă va fi vreodată 
nevoit s-o vândă. 

Dar ce să le lase? 

Un munte de datorii tronând peste o uzină învechită. 

Și vor trebui să facă alte datorii, ca să poată măcar să spere 
că vreodată compania va putea achita totul. 

Presupunând, desigur, că ar găsi un creditor, ceea ce era 
foarte puţin probabil, având în vedere contextul industriei 
petroliere și valoarea netă a bunurilor companiei. 

Și totuși, continua să lucreze, căutând ceva ce ar fi putut fi 
omis, umblând cu înfrigurare după ceva ce ar putea amâna 
inevitabilul. 

Dar nu putuse refuza întâlnirea cu Paul Kendall, 
reprezentantul UniChem, care îl contactase cu o ofertă de 
cumpărare cu câteva luni în urmă. Kendall îi plăcuse, era un tip 
solid, cu faţa rumenă, trecut de patruzeci de ani, care-i amintea 
de el însuși la aceeași vârstă. lar Kendall îi cunoștea starea 
sufletească și își găsise chiar timp să îi arate lui Max câteva din 
locurile unde lucrurile merseseră prost în ultimul sfert de veac 
ce trecuse parcă prea brusc. 

— Nimeni nu v-ar putea acuza de proastă administrare, 
domnule Moreland, îl asigurase Kendall. Dumnezeu e martor, aţi 
făcut tot posibilul, și mult timp nici nu s-a putut face mai mult. 
Dar ați fost singur aici, iar dezvoltarea industriei a trecut pe 
lângă dumneavoastră. Și cine ar fi putut anticipa ce s-a 
întâmplat cu prețul petrolului? Durează de ani de zile și abia 
acum încep să-și revină. 

Pe măsură ce treceau săptămânile, el și Kendall continuaseră 
negocierea. Max trebui să recunoască faptul că oferta lui 
Kendall fusese mai mult decât rezonabilă. El și Rita s-ar fi ales 
cu mai mulţi bani decât ar fi avut vreodată nevoie, iar UniChem 
se angajase să facă o imensă infuzie de capital în această 
operaţiune. 


La început, Max avusese bănuiala, ca și Frank Arnold, că 
UniChem va închide rafinăria și va transporta pur și simplu 
ţiţeiul la instalaţiile lor din vest. Kendall susţinuse că nu asta le 
era intenţia. El și restul conducerii UniChem aveau în proiect o 
piaţă puternică și anticipau că va fi nevoie de mai multe 
rafinării, nu de mai puţine. Max căzuse până la urmă în propria 
lui cursă. 

Cu o privire atât de pătrunzătoare încât îi îngheţă sufletul lui 
Kendall, el întrebă: 

— Atunci sunteţi de acord să semnaţi o garanţie prin care 
rafinăria va rămâne în funcţiune în următorii douăzeci și cinci de 
ani? 

Kendall râse zgomotos. 

— Nicidecum, spuse el. Dar cred că ne putem înţelege pentru 
zece ani, nu? 

În clipa aceea Max știu că nu va mai putea rezista mult. 

Acum, își îndreptă încă o dată atenţia asupra hârtiilor din faţa 
lui și ridică stiloul. Tocmai semna ultima pagină a acordului, 
când sună melodios telefonul, iar secretara îl informă că e Otto 
Kruger. 

Obosit, ridică receptorul. 

— Da, Otto? Ce e? 

De partea cealaltă a camerei, Paul Kendall își ridică privirea 
când sună telefonul. Avusese o discuţie cu Greg Moreland, 
explicându-i cu răbdare tânărului documentele complicate ce 
conţineau oferta făcută companiei, lăsându-l pe bătrân să se 
obișnuiască cu inevitabilul cum putea mai bine. Făcu semn spre 
telefonul de la masa de discuţii, iar când Max aprobă cu capul, 
apăsă un buton care amplifică vocea lui Kruger așa încât și el și 
Greg să poată auzi clar. 

— ... înseamnă o închidere a barajului, Max, îl auziră pe 
Kruger spunând. Și a puțurilor, și poate și a rafinăriei. 

Kendall văzu cum lui Max Moreland îi dispare sângele din 
obraji. 

Când se termină convorbirea, Paul Kendall îl privi pe Max. 

— Dacă asta vă va face să vă simţiţi mai bine, domnule 
Moreland, oferta noastră nu va fi afectată. Oferta rămâne în 
picioare și ne vom ocupa noi de baraj. 

Max tăcu o clipă. Cu o expresie mohorâtă apăsă pe butonul 
telefonului. 


— Vreau dosarele de întreţinere ale barajului, spuse el. 

Culoarea îi revenise în obraji, iar vocea păru să devină brusc 
mai puternică. 

Kendall se uită întrebător la Greg, care dădu din umeri, dar nu 
spuse nimic; secretara lui Max intră în birou cu trei dosare 
masive. Le puse pe masa lui Max apoi se întoarse să plece. 

— la-l și pe dânsul te rog, spuse Max tăios, arătând cu capul 
spre Kendall și începând deja să răsfoiască dosarele. Kendall 
începu să protesteze, dar Max îl reduse la tăcere cu o privire. 

— Îmi pare rău, domnule Kendall, spuse el. Vreau să știu ce s- 
a întâmplat la baraj și până nu aflu, mă tem că nu vă pot lăsa să 
semnaţi hârtiile. Deocamdată înțelegerea noastră va trebui să 
mai aștepte. 

Strecură documentele lui Kendall în sertarul din mijloc al 
biroului, apoi îl încuie. 

Kendall se încruntă. 

— Dar v-am spus deja... 

— Am auzit ce-aţi spus, îl întrerupse Max. S-ar putea să n-aibă 
nicio importanţă pentru dumneavoastră și pentru compania 
dumneavoastră, dar pentru mine are una foarte mare. Nu vând 
rahat la preț de îngrășământ. 

Kendall își ridică ușor sprâncenele, dar o urmă pe secretară și 
ieși din birou fără să mai scoată un cuvânt. Când ușa se închise 
în urma lui, Max își ridică din nou privirea, de data aceasta 
fixându-l pe Greg. 

— Se întâmplă ceva, spuse el cu vocea scăzută. la uită-te la 
asta. 

Greg traversă camera până la biroul unchiului său și se aplecă 
să se uite la pagina din dosar. Notaţiile de pe pagină erau 
pentru el la fel de indescifrabile cum erau pentru pacienţi 
propriile lui reţete. 

— Ce sunt astea? 

— Rezultatele ultimei inspecții a barajului și reparaţiile care 
trebuiau făcute. Doar că ce-i aici și ce am semnat eu nu sunt 
unul și același lucru. 

Greg se încruntă. 

— Nu cred că înțeleg... 

Max își încleștă mânios pumnul. 

— Înseamnă că ceea ce am autorizat eu - ce am ordonat, fir- 
ar să fie - nu s-a făcut. Oi fi îmbătrânind eu, dar îmi aduc aminte 


ce citesc și ce semnez. Și ceea ce am semnat eu era ordinul de 
reparare a tuturor fisurilor din conducta principală. Dar 
directivele alea nu sunt aici. Doamne, cine se uită la asta va 
crede că am pierdut total controlul! 

Ridică vocea și o vână începu să i se umfle pe frunte. 

— La dracu’ - uită-te la asta! E raportul lui Watkins despre 
avaria descoperită la ultima inspecţie. 

Ridică pagina și începu să citească cu glas tare: 

— „Fisuri transversale la bazinul de captare - eroziune a 
carcasei principale în zona turbinei.” Drace, sunt zece sau 
cincisprezece observaţii aici și fiecare din ele avea nevoie de 
intervenţii. Dar după ce scrie aici, nu am autorizat nicio 
reparaţie. Ceea ce e o minciună sfruntată! 

Lovi masa cu pumnul, aproape tremurând de furie. 

— Hei, mai ușor, spuse Greg, alarmat de mânia unchiului său. 
Poate greșești. Poate ai crezut că le-ai autorizat, dar ai uitat... 

— Nu! zbieră Max. Nu uit astfel de lucruri. Nu atât de 
importante ca barajul. 

Tăcu o clipă, nemișcat, în timp ce cu mintea căuta rapid să 
afle ce s-ar fi putut întâmplă. 

— Bine, spuse el în timp ce își recăpăta respiraţia normală, 
potolindu-și furia și lăsând loc raţiunii. Uite ce-o să facem. li spui 
lui Kendall că va trebui să aștepte cel puţin până mâine. lar între 
timp voi avea o mică discuţie cu Otto Kruger. E ceva putred aici 
și singurul lucru care s-ar fi putut întâmpla e ca Kruger să fi 
schimbat ordinele după ce le-am semnat. lar asta, adăugă el, mi 
se pare un semn destul de clar că cineva îl plătește. 

Un rânjet sarcastic îi cuprinse faţa și își îndreptă ochii spre 
ușa pe care Paul Kendall ieșise cu câteva clipe în urmă. 

— Ei, cine crezi tu că ar fi fost interesat să-l plătească pe Otto 
ca să saboteze barajul? întrebă el. 

Vocea i se înăspri. 

— Dacă reușesc să-l prind pe ticălosul ăsta, nu va mai fi 
nevoie să vindem compania. 

— Chiar dacă o vei putea dovedi, ce importanţă mai are? 
întrebă Greg. Asta presupune un proces și te-ar putea ţine ani 
de zile. Nu avem nici timp, nici bani pentru așa ceva... 

— O să găsim, spuse Max, ridicând brusc vocea, într-un fel în 
care Greg nu îl mai auzise de ani de zile. Al naibii să fiu dacă-i 
las să mă prostească așa. 


Ridică telefonul și începu să formeze un număr, apoi făcu 
semn spre ușă. 

— Hai, du-te. Fă-i vânt lui Kendall și nu sufla o vorbă despre 
dispoziţiile astea. Dacă am dreptate, vreau să-i iau prin 
surprindere. 

Greg, știind că nu avea rost să-l contrazică pe unchiul său, se 
ridică și ieși din birou. Paul Kendall aștepta în antecameră, după 
biroul secretarei. Când intră, Kendall se ridică în picioare. 

— Ce se petrece? 

Greg dădu din umeri. 

— Nimic deosebit. Vrea doar să afle ce s-a întâmplat la baraj. 
Nu cred că se va mai face ceva până mâine. 

Kendall îl privi cu șiretenie. 

— Doar nu se gândește să se retragă, nu? Nu va primi o 
ofertă mai bună. 

Greg clătină din cap. 

— Nu, nicidecum, spuse el. Nu-l cunoști pe unchiul Max. Dacă 
barajul e într-adevăr avariat, va insista să coboare prețul 
companiei. 

— Fii serios, Greg, răspunse Kendall. Dacă suntem de acord 
să plătim, de ce să accepte mai puţin? 

Greg zâmbi subţire. 

— Pentru că așa e el. Poate că el este ultimul om de afaceri 
cinstit. 

Din nou Kendall se uită la Greg cu ochii mijiţi. 

— Dar va respecta înțelegerea? întrebă el. 

Greg ezită, apoi aprobă cu capul. 

— Da, spuse el. Va respecta înțelegerea. A semnat deja 
documentele și, indiferent de ce crede, nu prea are de ales, nu? 

Îi întinse mâna lui Kendall. 

— Acum te rog să mă scuzi, am ceva de lucru la birou. 

Kendall apucă mâna întinsă a lui Greg, strângând-o cu putere. 

— Atunci, pe mâine. 

Din nou Greg dădu din cap. 

— Pe mâine. 

a 

Max conducea încet, doar pe jumătate atent la drumul din 
faţă. Soarele cobora, iar la apus cerul începea să capete o 
culoare roșie, strălucitoare, cu nuanțe portocalii, violete și 


purpurii. Dar Max nu vedea nimic din toate astea. Mintea îi vuia. 
Să fie oare posibil ca după atâţia ani Otto Kruger să-l fi trădat? 

Sigur că da. Kruger știa la fel de bine ca oricine situaţia 
financiară a companiei, iar Max știa chiar din ziua în care îl 
angajase pe Kruger că interesul primordial al acestuia se 
îndrepta spre propria lui persoană. Dacă cineva i-ar fi oferit o 
afacere, Kruger nu era omul care să refuze, mai cu seamă când i 
se oferea drept alternativă să nu mai lucreze pentru Frank 
Arnold. 

Frank Arnold. 

Cum naiba avea să-i explice lui Frank ce se întâmplase? De 
câte ori nu-i spusese lui Frank că atunci când va veni timpul să 
vândă, angajaţii vor avea prioritate? 

Dar așteptase prea mult, iar ca să vândă acum angajaţilor, 
indiferent de starea barajului, părea o greșeală. În ciuda bravurii 
din vorbele lui, știa că Greg are dreptate. 

Nu avea nici timp și nici bani pentru un proces îndelungat, pe 
care l-ar pierde oricum în cele din urmă. 

Se afla acum pe podiș, mergând pe drumul neasfaltat ce 
ducea la baraj și, în timp ce-și îndreptă privirea spre canion, 
mânia ascunsă îl părăsi. Işi dădu seama că nu era vorba numai 
de timpul și banii ce-i lipseau ca să se lupte cu UniChem. 

Îi lipsea și cheful. 

Mai bine să renunțe elegant, hotărî el, să recunoască faptul că 
fusese învins. La urma urmei, de pierdut tot pierdea, indiferent 
dacă Kruger îl vânduse sau nu. În cele din urmă, nici nu avea 
importanță pentru că, până la urmă, starea barajului era 
responsabilitatea lui, nu a lui Kruger. Știa ce reparaţii ordonase 
și ar fi trebuit să urce la baraj să se asigure că se făceau. 

Dacă nu-și putea îndeplini îndatoririle, era timpul să se 
retragă. Dacă UniChem cumpăra, cel puţin putea să asigure 
viitorul tuturor celor ce lucraseră pentru el, pentru următorii 
zece ani, și niciunul dintre ei nu va trebui să trăiască cu spectrul 
datoriilor mai mult decât atât. 

Totul se va aranja o dată ce-și vor reveni din șoc. 

Și pentru el totul se va aranja. 

Nu! 

Blestemat să fie dacă se va lăsa trădat în felul acesta și se va 
îndrepta în tăcere spre uitare. 

Niciodată! 


Brusc se încruntă, în clipa în care simţi în cap o durere 
ascuțită. 

Degetele i se încleștară pe volan și închise ochii din reflex, ca 
pentru a îndepărta durerea surdă. Un miros insuportabil, putred 
și insistent, îi pătrunse nările. Când deschise ochii, vederea îi 
era înceţoșată, totul era o pâclă roșie, deasă. 

Durerea îi străpunse din nou creierul, cu mai multă putere de 
data asta, și întreg corpul îi fu cuprins de spasme. 

O clipă mai târziu se eliberă de spasme și trase de volan cu 
întreaga greutate când se rostogoli în scaunul alăturat. 

Mașina derapă, se clătină spre marginea canionului, apoi se 
izbi de un bolovan. 

Se opri în momentul ciocnirii, partea din faţă cedând datorită 
izbiturii. Motorul se opri aproape imediat. 

Parbrizul nu se sparse, iar ușa din dreptul volanului se 
deschise, una din balamale rupându-se din pricina izbiturii. 

Ar fi fost ușor pentru oricine să se târască și să iasă 
nevătămat din mașina avariată. 

Pentru oricine, în afară de Max Moreland. 

Fiindcă Max, la șaptezeci și cinci de ani, murise deja înainte 
ca mașina să părăsească drumul și să se izbească de bolovan. 

Poate murise chiar înainte de asta. 

Poate murise în biroul său, când își pusese în cele din urmă 
semnătura pe documentele de la UniChem, renunțând la 
compania care fusese întreaga lui viață. 

Nu mai conta când murise Max. 

Singurul lucru care mai conta era felul în care murise. 


e Capitolul 11 


Răcoarea nopţii deșertului se instalase deja. Frank Arnold 
întârzie în cabina camionetei sale, privind clădirea joasă ce 
fusese odată centrul social al orașului Borrego. Doar cu câţiva 
ani în urmă, când compania era foarte rentabilă, sala 
sindicatului fusese bine întreţinută, cu exteriorul proaspăt 
zugrăvit în fiecare an, cu pajiștile regulat udate și tunse cel 
puţin o dată pe săptămână în timpul verii. Acum, chiar în lumina 
palidă a lunii ce răsărea, starea de degradare a clădirii era 
vizibilă. Sala sindicatului, ca și restul orașului, vădea aceleași 
semne ale nenorocirii care atinsese compania. Vopseaua 
începea să se scorojească, pajiștile fuseseră lăsate să moară, 
fiind încetul cu încetul invadate de tufișuri de salvie și scaieţi. 

Frank știa că, în parte, neglijenţa se datora lipsei de bani. Pe 
măsură ce primele deveneau mai rare - și mai mici -, iar 
preţurile continuau să crească, sindicatul căpăta din ce în ce 
mai puțin sprijin de la membrii săi. Această atitudine negativă 
se conturase încet, dar cu claritate: Ce rost avea sindicatul, 
dacă nu putea obţine pentru membrii săi un nivel de viaţă mai 
ridicat? Așa că întâlnirile de la sfârșit de săptămână, dansurile 
de vineri seara și jocurile cu mingea, duminica, pe terenul din 
spatele sălii, se răriseră și ele, lipsindu-le și fondurile și interesul 
care le ţinea în viaţă. 

Sclipirea farurilor lumină cabina camionetei când o altă 
mașină sosi în parcare și se opri la câţiva metri distanţă. Frank 
hotări să se miște și ieși, întâmpinându-l pe Tom Kennedy, 
avocatul care venise din Santa Fe să-l ajute pe Frank să 
răspundă șuvoiului de întrebări pe care întâlnirea de astă-seară 
îl va stârni cu siguranţă. 

Cei doi intrară împreună în sală și, în timp ce Frank dădea 
drumul la lumină și la căldură, Kennedy instală o masă pe micul 
podium din colţul îndepărtat al sălii principale. 

— Câţi crezi că vor veni? întrebă Kennedy în timp ce Frank 
aranja rândurile de scaune pliante din faţa podiumului. 

— Poate vreo două sute. Cred că vor veni și o mulţime de 
soţii. 

Dar o jumătate de oră mai târziu, când Frank bătu cu 
ciocănelul în masă și se ridică să anunţe începerea ședinței, 
socotise mai puţin de o sută de oameni. Zvonul după care 
compania fusese deja vândută se răspândise ca focul și chiar 


majoritatea celor veniţi la întâlnire nu păreau să creadă că se 
mai putea face ceva. Ştia că pierduse deja. Și totuși, trebuia să 
încerce. Își privi însemnările pe care le făcuse în timpul cinei, 
dar tocmai când se pregătea să înceapă, se deschise ușa și Jerry 
Polanski intră în încăpere, palid. Îi făcu semn lui Frank, dar apoi, 
în loc să aștepte ca acesta să vină la el, o porni grăbit spre 
centru și se urcă pe podium. 

— A murit Max, Frank, spuse el, aplecându-se peste masă și 
vorbind atât de încet, încât nu fu auzit decât de Frank și Tom 
Kennedy. 

Frank se uită încremenit la Polanski. 

— L-au găsit acum o jumătate de oră, continuă Polanski. Era 
în drum spre baraj și mașina a derapat. 

Frank își încleștă pumnii, iar articulațiile degetelor se albiră. 

— Doamne, suspină el, lăsându-se să cadă în scaun. 

Se luptă o clipă cu propriile lui emoţii, iar ochii i se umeziră și 
se simţi sufocat de suspine. Îl știa pe Max Moreland de-o viaţă. ÎI 
îndrăgise și îl respectase, știind că și acesta avusese aceleași 
sentimente faţă de el. Și cu toate că în anii din urmă fuseseră 
deseori siliți să se întâlnească ca adversari, relaţia lor personală 
nu se schimbase. 

Acum Max nu mai era. 

Stăpânindu-și în cele din urmă emoția care ameninţa să-l 
copleșească, Frank se uită nesigur la mulțimea din fața lui. Toţi 
îl priveau temători, ca și cum știau că li se va anunţa o nouă 
catastrofă. Cu vocea ușor tremurătoare, Frank începu să 
vorbească: 

— Știţi cu toţii de ce am organizat această ședință, începu el. 
Speram să găsim o cale de a cumpăra Compania Petroliera 
Borrego de la Max Moreland, chiar dacă se pare că astăzi a 
acceptat s-o vândă lui UniChem. 

Ezită, apoi continuă: 

— Tom Kennedy, aici de față, era de părere că am fi avut o 
șansă, dar... 

Vocea îl părăsi din nou, însă voința îi domină încă o dată 
emoția. 

— Dar, din nefericire, toate astea sunt de domeniul trecutului. 
Tocmai am fost anunţat că Max a murit. 


Urmă o clipă de tăcere îngrozită, apoi se ridică murmurul 
vocilor. Frank izbi cu ciocanul în masă. Încet, murmurele 
începură să scadă. 

— Nu știm cu exactitate ce s-a întâmplat, continuă el. Dar, 
ținând seama de împrejurări, nu văd de ce această ședință ar 
mai continua. Deci, dacă nu există obiecţii, ședința se întrerupe. 

Mai lovi o dată cu ciocanul, apoi se lăsă în scaun. 

Într-o clipă, încăperea prinse viaţă. Lumea se strânse în jurul 
mesei, se auzeau voci puternice punându-i întrebări lui Jerry 
Polanski, care nu putea decât să repete ceea ce-i spusese deja 
lui Frank. După câteva minute, Frank se aplecă spre Tom 
Kennedy. 

— Hai să ieşim de-aici. Simt nevoia să beau ceva. 

În timp ce Kennedy începu să-și pună hârtiile în servietă, 
Frank împinse scaunul în spate și începu să-și facă drum prin 
mulțime, ignorând mâinile agăţate de mâneca lui și vocile care-i 
zbierau în ureche, punându-i întrebări. Afară, se opri o clipă, 
respirând adânc aerul rece al nopţii, într-un inutil efort de a 
alunga bănuielile urâte ce începeau să ia contur în mintea lui. 

O oră mai târziu, stătea singur la o masă din barul aflat în 
colţul îndepărtat al cafenelei. Tom Kennedy, Jerry Polanski, 
Carlos Alvarez și alți câţiva stăteau la alte mese, schimbându-și 
locurile din când în când. Frank se uita fix la paharul din faţa lui, 
plin pe jumătate cu a patra porţie de tărie. Voia ca băutura să-l 
amorțească, să-l facă să nu mai gândească. Și totuși, mintea îi 
era încă limpede. 

Limpede, și mergând foarte bine. 

Dădu whisky-ul pe gât, apoi luă repede trei înghiţituri de bere, 
izbind halba de masă cu o forţă care întrerupse discuţia. 

— L-au omorât, spuse el, dând glas pentru prima dată 
bănuielilor care-i tulburaseră mintea din clipa în care părăsise 
sala sindicatelor. 

Unul din ultimii sosiți - Jesus Hernandez, un electrician de la 
baraj - îl auzi și începu să-l privească, cu gura schimonosită de 
un rânjet pe jumătate amețit. 

— Omorât? Fugi de-aici, Frank, mormăi el. De ce dracu' să 
vrea cineva să-l omoare pe bătrânul Max? Era un băiat de 
treabă. 

Ridică brațul și îi făcu semn chelneriței. 


— Ei, Katie. Mai adu-ne un rând și vino să asculţi ce spune 
bătrânu' Frank. 

Katie Alvarez veni cu o tavă cu băuturi. După ce puse pahare 
la câteva mese și îi mai aduse lui Frank un amestec de whisky 
cu bere, își îndreptă atenţia către Jesus Hernandez. 

— Și ce are Frank de zis de trebuie să aud eu? întrebă ea, 
prefăcându-se mai interesată decât era. Invăţase demult că 
oamenii lăsau bacșișuri mai mari dacă la ascultai poveștile 
nefericite. 

— Crede că tipii de la UniChem l-au omorât pe Max Moreland, 
răspunse Hernandez, dând pe gât jumătate din ultimul pahar. Iți 
vine să crezi? 

Pentru prima dată de săptămâni întregi, atenţia lui Katie fu 
reținută de ce spunea un client. 

— Omorât? repetă ea, ca un ecou la cuvintele lui Hernandez. 
De ce ar face asta? 

Frank înghiţi al cincilea pahar de whisky, luă o înghiţitură de 
bere, apoi se șterse la gură cu mâneca de la cămașă. 

— Ca să nu le facă necazuri, spuse el, articulând mai greu, pe 
măsură ce alcoolul din sânge începea să-i cuprindă creierul. 
Puteam să-l fac să renunțe, și toată lumea știe asta, continuă el. 
Chiar deunăzi i-am spus lui Kruger. l-am spus că întrevăd o 
soluție. Așa că au aranjat în așa fel, încât să nu-i pot vorbi. 

Işi plimbă privirea peste masa dezordonată. 

— Ticăloșii, murmură el cu jumătate de glas. Ticăloșii nu s-au 
dat înapoi și l-au omorât pe bătrânu' Max. 

Katie se uită nervoasă în jur. Dacă ce spusese el ar ajunge la 
cei de la UniChem, Frank ar fi în mod sigur dat afară, dar nu 
părea să fi auzit nimeni de la celelalte mese. Dacă l-ar convinge 
să meargă acasă să se culce și să uite... 

— Hai, Frank, spuse ea. Ai băut prea mult și ești supărat. 
Astea-s prostii, și nici tu nu crezi ce spui. 

II luă de braţ și încercă să-l facă să se ridice încet în picioare. 

— Ce-ar fi să te duci acasă și să te culci. OK? 

Frank îi dădu mâna la o parte, se bâțâi și se uită ameţit la ea. 
Se clătină, apoi se sprijini de masă ca să nu cadă. 

— Să-ţi spun ceva, zise el. Aici se întâmplă ceva. 

Își îngustă ochii și o privi pe Katie cercetător. 

— Ce, și tu faci parte din asta? întrebă el. Nu cumva ești cu 
tipul ăla de la UniChem - cum îl cheamă? Kendall? 


Katie simţi că își iese din sărite. Ştia ce credea despre ea o 
mulţime de lume din oraș; nu se deosebea de ce credea lumea 
în general despre chelnerițele din baruri. Dar crezuse că Frank 
Arnold nu era așa. Apoi își aminti că era beat. 

— Sigur, spuse ea, silindu-se să-i zâmbească. Nu l-am văzut 
niciodată, dar îl zăpăcesc de cap în fiecare noapte. O.K.? Acum 
hai să mergem. 

ÎI luă din nou de braţ, îndreptându-l încet spre ușă, iar când 
ajunseră afară, părea să-și mai fi recăpătat echilibrul. 

— Crezi că poţi să conduci? întrebă ea. Pot să rog pe cineva. 

Dar Frank clătină din cap. 

— Mă simt bine, spuse el, inspirând adânc, apoi scuturându-și 
tot corpul, ca un câine care se scutură de apă. Deschise ușa 
camionetei și se aruncă în cabină. Apoi deschise geamul și îi 
vorbi încă o dată: 

— lartă-mă pentru ce ţi-am spus înăuntru. Cred că am băut 
cam mult. 

Katie chicoti. 

— Și eu cred, îl aprobă ca, bătându-l prietenește pe braț. 
Ascultă, Frank, ia-o mai încet. Mergi cu atenţie și nu mai tot da 
din gură despre Max. Dacă ce-ai spus înăuntru ajunge la 
UniChem sau la Otto Kruger, te-ar putea pune pe liber. 

— Kruger va încerca s-o facă oricum, replică Frank. Dar nu 
poate pentru că n-o să-i dau niciun motiv. Doar de-asta e 
sindicatul, nu? 

Katie dădu din cap, mimând disperarea, dar se hotărî să mai 
încerce o dată să-l lămurească. 

— Frank, nu știi ce s-a întâmplat cu Max. Dar dacă te apuci să 
spui la toată lumea că a fost omorât, asta-i calomnie, sau 
injurie, sau ceva pe-acolo, și fac pariu că te dau afară pentru 
asta. 

— Nu și dacă-i adevărat, mormăi Frank. 

Porni brusc motorul camionetei, iar roţile se învârtiră în 
pietrișul rar când demară. Cauciucurile scârțâiră a protest când 
loviră pavajul, apoi reveniră, iar camioneta începu să ţopăie pe 
drum. O clipă, Katie crezu că Frank pierduse complet controlul, 
dar apoi mașina se întoarse, luă direcţia corectă și porni pe 
șosea. Îl privi până când coti, după ce trecu de două cvartale, 
apoi dădu obosită din cap și intră în bar. Avea o presimţire că 


Frank Arnold nu era singurul bețiv de care trebuia să se ocupe în 
seara aceea. Barul era plin de ei. 
(J 

Frank deschise ambele geamuri, iar aerul rece îi limpezi fața, 
trezindu-l un pic. Conducea bine, cu o viteză de șaisprezece 
kilometri sub limită, și cu volanul drept. Dar dacă ar mai fi băut 
ceva, nu ar fi fost în stare să conducă. 

Trecură încă cinci minute până să-și dea seama încotro se 
îndrepta, deși, cotind pe aleea lungă cu pietriș care ducea spre 
o ridicătură de la poalele podișului, unde părinţii lui Max 
Moreland își construiseră imensitatea de casă victoriană cu mult 
timp în urmă, își dădu seama că se hotărâse să vină aici de cum 
părăsise barul. 

Voia să vorbească cu Judith Sheffield, voia ca ea să-l asculte, 
să-l creadă. 

Și pe urmă, gândi el, tot ce mai putea face acum era să îi 
prezinte condoleanţe Ritei Moreland. 

Doi iepuri dintr-o lovitură. Cuvintele banale păreau confuze 
chiar și în minte. 

Trase șovăitor în faţa casei, punându-și camioneta lângă 
mașina uzată a lui Greg Moreland, un Jeep Wagoneer. Urcă 
scările ce duceau în veranda spațioasă din fața casei, apoi se 
sprijini cu putere de ușă, simțind că îl cuprinde un val de 
amețeală. Poate că totuși nu ar fi trebuit să vină aici. Dar apoi 
ușa se deschise și Judith Sheffield se uită la el, cu faţa pământie 
și brăzdată de lacrimi. 

Se priviră o clipă fără să-și vorbească, apoi Judith făcu un pas 
înainte. Braţele lui Frank o înlănţuiră, iar faţa i se lipi de pieptul 
lui. Suspină o dată, apoi simţi cum Frank o mângâie încet pe 
păr. Revenindu-și, se dădu înapoi. 

— Îmi... îmi pare așa de bine că ești aici. E îngrozitor. 

Frank, simțindu-se deodată treaz, dădu din cap. 

— Rita cum suportă? 

Judith reuși să schițeze un zâmbet. 

— La suprafaţă, mai bine decât mine, cred. Dar o știi pe Rita - 
indiferent de ce se întâmplă, nu-și pierde niciodată cumpătul. E 
în sufragerie. 

ÎI luă de mână și îl conduse în casă. 

Rita Moreland, cu corpul ei suplu drept și având fiecare șuviţă 
de păr alb la locul ei, se ridică atunci când intrară. 


— Frank, spuse ea, luându-i mâna și strângând-o. Îmi pare 
așa de bine că ai venit. Voiam să te sun, dar... 

Vocea o părăsi. 

— Eu ar fi trebuit să te sun, Rita, replică Frank. De fapt, ar fi 
trebuit să vin de cum am auzit. 

Rita clătină din cap. 

— Nicio problemă. Greg e aici, iar lumea s-a perindat pe aici 
toată seara. 

Frank simţi un val de greață când alcoolul din sânge puse din 
nou stăpânire pe el și se clătină ușor. 

— Nu... nu știu ce să spun, murmură el. Pur și simplu nu pot 
să cred că e mort. Nu Max. Era atât de... 

Se poticni, neputându-și găsi cuvintele. 

— Știu, îi spuse Rita, conducându-l ușor spre o canapea și 
făcându-i semn lui Greg să toarne o ceașcă de cafea din imensul 
vas de argint așezat pe un bufet. O să ne fie foarte greu fără el, 
dar o să continuăm să trăim, așa cum i-ar fi plăcut lui să ne 
vadă. 

Se așeză dreaptă pe marginea unui scaun cu spătarul curbat, 
din faţa canapelei. 

Greg veni și puse o ceașcă cu cafea pe masa din fața lui 
Frank. 

— Se pare că ai băut ceva... începu el, dar înainte de a 
termina propoziţia, vocea melodioasă a Ritei interveni cu 
blândețe. 

— Cred că și mie mi-ar prinde bine, Greg. Poate o înghiţitură 
din whisky-ul unchiului tău. 

Deși vorbise cu Greg, ochii ei continuaseră să se uite la Frank 
Arnold. 

— Frank? 

Frank ezită, apoi clătină din cap. 

— Cred că am băut destul, Rita. Probabil nici n-ar fi trebuit să 
vin aici astă-seară. 

— Prostii, spuse Rita cu exact atâta duritate în glas de câtă 
era nevoie pentru ca Frank să înţeleagă că nu o spunea numai 
din politeţe. Cu excepţia familiei, nimeni din oraș nu a fost mai 
apropiat de Max ca tine. 

Frank aprobă cu o mișcare a capului, apoi își trecu nervos 
limba peste buze. Ştia că nu ar trebui să aducă vorba despre 


asta, dar mai știa și că nu se va putea stăpâni. Ceva din privirea 
Ritei îi spuse că ea știa deja ce avea să-i spună. 

— Cred că l-au omorât, o trânti el. 

Rita Moreland, cu mâna spre băutura pe care i-o întindea 
Greg, nici măcar nu tresări. Rămase cu ochii la Frank. 

— Continuă, spuse ea încet. 

Frank îi întâlni privirea fixă. 

— Nu știu ce s-a întâmplat cu Max, dar nu pot crede că a fost 
doar un accident. Cred că l-au împins cumva de pe drum. 

Incepu să vorbească mai repede, rostogolind cuvintele unul 
după altul, pe măsură ce acestea îi ajungeau de la creier pe 
buze: 

— Max era un șofer bun. Nu ar fi derapat așa de pe drum. Și 
dacă te gândești - UniChem voia compania, iar Max nu voia să 
le-o dea - el voia să ne-o vândă nouă, așa mi-a spus... 

— la ascultă, îl întrerupse Greg Moreland. 

Puse paharul pe măsuţa de cafea din fața mătușii lui, în timp 
ce ochii acesteia rămăseseră aţintiţi la Frank, cu faţa ca o mască 
impenetrabilă. Greg îl ţintui pe Frank cu privirea. 

— Ai băut mult prea mult, Frank, și nu știu ce-ţi închipui, 
venind aici tocmai în seara asta și făcând astfel de acuzații. Nu 
știi ce vorbești. 

— Știu ce cred... începu Frank, dar încă o dată Greg Moreland 
îi tăie vorba indignat. 

— Ştii doar ce-ţi închipui, strigă el. Dacă vrei să știi ce s-a 
întâmplat, eu - sau chiar mătușa Rita - îţi spunem imediat! A 
fost un accident în care a fost implicată doar mașina lui Max. Și 
nici măcar nu a fost greșeala unchiului. Murise deja când mașina 
a părăsit șoseaua. 

Frank se încruntă ca și cum nu putea pătrunde sensul 
cuvintelor. 

— Nu... 

— Nu înţelegi? îi termină Greg cuvintele, cu vocea sugrumată 
de furie. Poate dacă nu te-ai fi dus să te îmbeţi astă-seară, ai 
înțelege. A murit la volan, Frank. Tocmai vânduse compania, 
care, în afară de mătușa Rita, reprezenta singurul lucru 
important pentru el. Trăia sub o mare tensiune și a făcut un atac 
de apoplexie la volan. Asta l-a omorât, Frank. Nu accidentul. Un 
atac. Era deja mort când s-a produs accidentul. 


Uluit, Frank se lăsă să cadă în scaun. Cu privirea aţintită 
asupra lui Greg Moreland, își dădu seama după mânia din ochii 
lui Greg că nepotul lui Max îi spunea adevărul. Reuși apoi să-și 
îndrepte privirea spre Rita Moreland și îl cuprinse un val de 
rușine văzând durerea din ochii ei. 

Ce durere îi provocase cu acuzaţiile lui de om beat! 

— Îmi-îmi pare rău, Rita, spuse el, ridicându-se în picioare și 
reușind să facă un singur pas spre ea, înainte de a se prăbuși 
din nou în scaun. 

Vorbele lui avură efect asupra Ritei Moreland, care își reveni 
dintr-o dată. 

— Nu-i nimic, spuse ea, cuvintele de iertare venindu-i pe buze 
aproape automat. Toţi am trecut azi printr-un șoc îngrozitor. 

— Nu contează, interveni Greg Moreland cu răceală în glas. N- 
avea niciun drept să vină aici și să te mâhnească așa, mătușă 
Rita. Ar trebui să chem poliţia. 

Dar Rita se împotrivi, ridicând mâna. 

— Nu e nevoie de asta, Greg. Îl cunosc pe Frank de mai mulţi 
ani decât te cunosc pe tine, chiar. Poate dacă-l suni pe Jed... 

— Mi se pare că a venit cu mașina lui... începu Greg, dar Rita 
clătină din cap. 

— Nu e nevoie de alte accidente, Greg. Te rog, sună-l pe Jed. 

— Nu trebuie să-l chemi, interveni repede Judith, dorind să 
tempereze situaţia înainte ca Frank să izbucnească. Il duc eu 
acasă, iar Jed mă poate aduce înapoi. 

Greg fu gata s-o contrazică, dar se răzgândi la o privire a 
mătușii lui. Când o clipă mai târziu ieși din cameră, se uită fix la 
Judith, iar ea avu pentru o fracțiune de secundă impresia 
ciudată că era gelos. Dar de ce ar fi? De când se întorsese în 
Borrego, nu-i dăduse nici cea mai mică atenţie. 

— Eu... Urc doar să-mi iau haina, se bâlbâi ea, simțindu-se de 
parcă, fără să vrea, ar fi complicat lucrurile. 

După ce Judith ieși și ea din cameră, Rita Moreland ridică în 
sfârșit paharul neatins de pe măsuța de cafea, se uită o clipă la 
el, apoi îl goli. Se opri, așteptând parcă efectul întăritor al 
alcoolului, apoi îl privi pe Frank în ochi încă o dată. 

— Aș vrea să știi că înțeleg ce simţi, spuse ea cu blândeţe, cu 
vocea eliberată acum de eleganța controlată atent atâţia ani, 
încât îi devenise o a doua natură. De fapt, ce-ai spus tu mi-a 
trecut și mie prin minte. Max m-a sunat chiar înainte de a muri. 


Se întâmplase ceva și, deși semnase deja hârtiile, a spus că mai 
avea timp să dea înapoi. Și avea de gând s-o facă. 

Ridică neajutorată din umeri. 

— Nu știu sigur ce era, nu mi-a spus. Dar trebuie să-ţi spun că 
primul lucru la care m-am gândit când Greg mi-a spus ce se 
întâmplase a fost că - dintr-un motiv sau altul - l-au omorât. Dar 
am greșit, Frank. Greg mă asigură că a fost un atac de 
apoplexie, Frank, atât și nimic altceva. Max era la vârsta când 
se pot întâmpla astfel de lucruri și Greg îl avertizase de luni de 
zile. A fost ceva ce nimeni nu a putut să prevadă. 

Frank se simţi și mai rușinat. 

Venise aici să-i adreseze condoleanţe și să-și exprime 
durerea. 

În loc de asta, Rita Moreland era cea care îl liniștea pe el. 

e 

Jed se trezi cu greutate. Era înconjurat de întuneric și totuși 
camera i se umpluse de o ciudată lumină argintie, ca și cum 
luna plină strălucea chiar prin tavan. Dar când se uită pe 
fereastră, afară noaptea era de un negru catifelat. 

Lumina părea că vine chiar din cameră. 

Se ridică în capul oaselor, apoi gâfâi îngrozit. 

O pasăre enormă era cocoțată pe tăblia de fier a patului. 
Părea a fi un vultur, dar Jed era sigur că nu mai văzuse niciunul 
atât de mare. În timp ce-o privea, pasărea își deschise deodată 
aripile, iar penele umplură camera, întinzându-se de la un 
perete la altul. Jed simţi că inima începe să-i bată cu putere și se 
trase instinctiv înapoi. Dar o clipă mai târziu, pasărea își strânse 
aripile și își întoarse capul într-o parte, fixându-l cu un ochi pe 
Jed. 

Lumina argintie emana chiar din ochiul păsării uriașe, o 
strălucire rece care stăruia în cameră și, cu toate astea, nu 
alunga întunericul. Când Jed ridică mâna ca să-și ferească ochii, 
descoperi că mâna îi era invizibilă. Deși își simțea degetele 
atingându-i faţa, avea înainte numai imaginea păsării, cât se 
poate de clară. 

Ciocul păsării se deschise și din gâtlej îi ţâșni un singur 
cuvânt: 

— Vino. 

jed îngheță recunoscând vocea care venea din adâncul 
giganticei păsări. 


Era vocea bunicului său, la fel de sonoră, ca și cum chiar 
bătrânul însuși ar fi stat la capătul patului. 

Enorma pasăre mai rosti încă o dată cuvântul: 

— Vino. 

Apoi își întinse aripile, iar când ţâșni în sus, camera se umplu 
de un zgomot asurzitor. Păru că trece chiar prin tavan și, în timp 
ce se ridica din ce în ce mai sus în întunericul de smoală al 
nopţii, Jed mai zări lumina argintie ce-i izvora din ochi. Pluti în 
aer o clipă, se roti, aripile foșniră puternic când găsiră curentul 
și se înălță spre podiș. 

Când dispăru, Jed se trezi a doua oară. 

_ De data aceasta era întins pe canapea, cu televizorul deschis. 
In mintea lui, visul din care se trezise adineauri era încă viu și 
puternic. 

Atât de puternic, încât părea că nu fusese un vis. Chiar și 
acum, deși era complet treaz, simţea că fusese prezent la 
întâlnirea cu imensa pasăre. 

Simţea o nevoie stranie de a merge pe podiș, la Kokati, să 
dea de bunicul lui. 

Fu trezit din visare de zgomotul mașinii lui Frank care venea 
pe alee, iar o clipă mai târziu apăru și Frank în bucătărie, pe ușa 
din spate, sprijinindu-se puternic de Judith Sheffield. Jed se uită 
o clipă prostește la tatăl lui, apoi la Judith. 

— E beat, spuse ea. Ajută-mă să-l duc în camera lui și o să-ți 
spun pe urmă ce s-a întâmplat. 

jed îl apucă pe taică-su de cealaltă mână și amândoi reușiră 
să treacă cu Frank prin sufragerie și hol până în dormitorul 
mare. Se prăbuși pe pat, se rostogoli pe spate și întinse brațele 
spre Judith. 

— Rămâi cu mine? întrebă el. 

Judith simţi că se înroșește și aruncă o privire spre Jed. Spre 
surpriza ei, băiatul zâmbea cu toată gura. 

— Nu e amuzant deloc, i-o tăie ea. 

Altceva nici nu mai găsea de spus... 

Jed nu reuși să-si controleze zâmbetul. 

— De ce să n-o spună? De o săptămână întreagă așteaptă 
asta. N-ai observat felul în care te privește? 

Judith se înroși mai tare. 

— Jed! 


— Da, e adevărat, chiar dacă e prea beat ca să-și dea seama 
de ce-a spus, susținu Jed. 

O privi fix, cu o strălucire neobrăzată în ochi: 

— Vrei să-l dezbraci tu, sau o fac eu? 

— Fă-o tu, murmură Judith, cu obrajii arzându-i încă. Mă duc 
să fac niște cafea. 

După cinci minute, Jed veni și el în bucătărie, tot chicotind. 

— Ce s-a întâmplat? întrebă el. Nu cred că l-am mai văzut 
vreodată beat. Nu așa, în orice caz. E torpilat. 

— Max Moreland a murit azi după-amiază, îi spuse Judith. 

Lui Jed îi pieri râsul. 

— Domnul Moreland? repetă el, Ce... ce s-a întâmplat? 

Judith îi explică, apoi adăugă: 

— Tatălui tău i-a intrat în cap ideea că cineva de la UniChem 
l-a omorât pe Max. 

— O, Doamne, gemu Jed. Ce-o să se întâmple acum? 

Vocea lui Frank Arnold se auzi în toată bucătăria. 

— Acum am de gând să aflu ce s-a întâmplat cu adevărat. 

Jed și Judith se întoarse să-l privească. Stătea în ușă, cu un 
halat aruncat pe trupul lui voinic și cu faţa încă udă de dușul 
rece din care abia ieșise. 

— Credeam că dormi, spuse Judith. 

Frank clătină din cap. 

— Nu dormeam și nici nu eram așa de beat ca să nu știu ce 
spun. 

O privi drept în ochi și cobori glasul: 

— lar Jed avea dreptate - chiar am vrut să te rog să rămâi, 
toată săptămâna asta. 

Din nou Judith simţi că se înroșește și din nou se trezi 
privindu-l involuntar pe Jed. 

Jed, dându-și seama că de el depindea dacă Judith avea să-și 
petreacă noaptea cu tatăl lui, ezită doar o clipă. 

— Cred c-o s-o șterg puţin, spuse el, cu ochii la tatăl lui. E 
ceva dacă iau mașina? 

— Cheile sunt înăuntru, răspunse Frank, fără să-și ia o clipă 
ochii de la Judith. 

jed porni spre ușa din spate, apoi se întoarse și-i făcu cu 
ochiul lui Judith. 


— Ne vedem dimineață. Și să știi că ar fi nemaipomenite niște 
clătite la micul dejun. De ani de zile n-am mai mâncat o clătită 
ca lumea în casa asta. 

Abia după ce depăși primul cvartal își dădu seama încotro se 
îndrepta. Când plecase, crezuse că o să se plimbe un pic sau că 
o să treacă pe la Gina Alvarez, să vadă dacă nu s-a culcat. 

Dar acum, că se afla în camionetă, știa. 

Se ducea la Kokati, să-și vadă bunicul. 

Vulturul Cafeniu ieși din kiva. Stătuse ore întregi pe banca de 
piatră din fața focului, nemișcat, cu mintea îndreptată în afară, 
pregătită să accepte orice ar putea apărea din s/papu, aflat în 
mijlocul podelei. 

Păstrase tăcerea în timpul acestei lungi veghi, ascultând doar 
vocile din lumea de dincolo. Când își reveni în cele din urmă, 
descoperi că era singur în kiva. Când intrase în locul sfânt cu 
multe ore înainte mai fuseseră zece oameni cu el și nu-și 
reamintea să fi plecat. Dar nu conta; i se întâmpla deseori când 
se afla în comuniune cu spiritele ca, atunci când aceasta lua 
sfârșit, să nu-și mai amintească unde fusese sau ce făcuse, cu 
atât mai puţin ce ar fi putut face alţii din jurul lui. 

Intr-adevăr, judecând ce-și amintea, ar fi putut să nu stea 
deloc în kiva. 

In seara asta, în timp ce ieșea prin deschizătura din podul 
casei boltite, avu senzaţia certă că nu părăsea kiva pentru 
prima dată de când începuse veghea. 

In seara asta fusese posedat de Rakantoh, cel mai mare 
dintre spiritele Kokati, care sălășluise în canion, până când 
barajul îl silise să-și ia zborul din casa lui. 

Da, în seara asta, marele spirit vultur Rakantoh venise la el și 
zburaseră împreună. Zburaseră și văzuseră multe lucruri; lucruri 
pe care, din motive ce spiritul nu i le dezvăluise încă, trebuia să 
i le spună nepotului său. 

Așa că se îndepărtă de kiva și se duse să privească atât 
canionul cât și lacul care se revărsase peste vechea casă a lui 
Rakantoh. 

Se opri la marginea canionului, așteptând în beznă, și când, o 
jumătate de oră mai târziu, văzu lumina farurilor săltând peste 
podiș, în depărtare, știu de îndată că era Jed. 

Rakantoh îl chemase, iar el răspunsese chemării. 


În seara asta Vulturul Cafeniu își va introduce nepotul în 
misterele Kivei. 


e Capitolul 12 


Se apropia miezul nopţii și Rita Moreland știa că ar trebui să 
se simtă epuizată. Abia de o oră telefonul încetase să mai sune, 
și deși Greg o certase, insistase să răspundă de fiecare dată, 
schimbând câteva cuvinte cu toţi cei care își exprimaseră 
compasiunea pentru situaţia ei. După o vreme, cuvintele îi 
veniseră aproape automat, dar continuase să asculte și să 
vorbească, uimită de cât de mult fusese iubit soțul ei. Totuși, de 
o oră, telefonul avusese îngăduinţa de a nu mai suna, și 
stătuseră amândoi în faţa micului foc din care nu mai 
rămăseseră acum decât câţiva cărbuni aprinși. 

— Ar trebui să te duci la culcare, mătușă Rita, spuse Greg, 
ridicându-se de pe canapea pentru a răscoli câţiva tăciuni din 
cămin, punând apoi paravanul în fața imensului grătar de alamă 
care era acolo de când se înălțase casa. 

Rita dădu din mână, refuzând. 

— N-aș putea dormi. Aș sta în pat, așteptându-l pe Max să 
vină acasă. 

Privirea, eliberată de obișnuita ei reţinere, se îndreptă asupra 
nepotului ei, mohorâtă și însingurată. 

— Dar n-o să vină, nu-i așa? întrebă ea. 

Greg tăcu, știind că nu era nevoie să răspundă. 

Rita se aplecă și își ridică paharul. Mai rămăsese un deget din 
whisky-ul preferat al lui Max, iar Rita îl ridică în lumina focului, 
tăciunii aprinși aruncând sclipiri stranii spre lichidul de culoarea 
chihlimbarului. 

— Trebuie să hotărâm ce facem, Greg, spuse ea. 

Greg aprobă scurt din cap și se lăsă pe canapea. 

— Înmormântarea va fi vineri dimineaţă, îi spuse el. Am făcut 
aproape toate pregătirile. Va fi la biserica veche. 

— Nu la asta mă gândeam, răspunse Rita, cu o detaşare 
ciudată în glas, ca și cum nu ajunsese să se gândească la 
înmormântarea lui Max. Mă gândeam la companie. 

Greg își ridică ușor sprâncenele. 

— Nu cred că mai trebuie făcut ceva. Unchiul Max a semnat 
actele de vânzare astăzi - sunt în biroul lui. 

Rita își strânse buzele. 

— Dar s-a întâmplat ceva - se ducea la baraj să vorbească cu 
Otto Kruger. 

Greg dădu din cap. 


— Era ceva în legătură cu lucrările de reparaţie, spuse el. Au 
avut probleme astăzi. O avarie la conducta principală. Unchiul 
Max credea că era ceva în neregulă... 

— Neregulă? repetă Rita. Ce vrei să spui? 

Greg se uită în jos și, când vorbi din nou, era aproape 
stânjenit de ceea ce avea să spună. 

— Din nefericire, unchiul Max nu a citit foarte atent ultimele 
rapoarte, spuse el. Era de părere că reparaţiile pe care le 
hotărâse nu se executaseră. Dar semnase raportul și dispoziţiile 
cu privire la reparații. 

Rita se încruntă. 

— Mi-e greu să cred că Max n-ar fi avut grijă de baraj, spuse 
ea. 

Greg îi întâlni privirea. 

— Mătușă Rita, începuse să îmbătrânească. Suferea deja de 
tensiune, iar arterele lui nu erau în cea mai bună stare. Ar fi 
trebuit să se pensioneze de cinci ani. 

Rita începu să analizeze lucrurile în minte, auzind parcă din 
nou ultima discuţie pe care o avusese cu Max. Părea supărat - 
chiar furios - dar nu-i spusese despre ce era vorba. 

Pe cine se supărase? Pe el însuși, după ce-și descoperise 
greșeala? Sau pe altcineva? 

Ea nu va ști niciodată. 

Respiră adânc. 

— Bine, spuse ea. Presupun că nu mai are niciun rost să 
încercăm să aflăm cu exactitate ce s-a întâmplat. Dar ce facem 
cu vânzarea? Max nu părea a fi de acord cu ea. 

— Nu e chiar așa, răspunse Greg. Dorea să afle ce se 
întâmplase la baraj - cât era de gravă avaria. Cred că ar fi 
afectat valoarea companiei. 

— Vrei să spui că UniChem s-ar putea să nu mai fie 
interesată? întrebă Rita. Spre surprinderea ei, Greg clătină din 
cap. 

— Nicidecum. De fapt, Paul Kendall a auzit tot ce a avut de 
spus Otto Kruger despre baraj și n-a părut că-l deranjează. E de 
acord să încheie afacerea fără nicio modificare. 

Rita îl privi fix. 

— Dar e lipsit de sens. Dacă barajul e grav avariat, valoarea 
companiei nu mai e aceeași. 

Greg ridică din umeri. 


— Bănuiesc că atunci când ai atât de mulţi bani ca UniChem, 
nu contează prea mult, indiferent de cât trebuie pentru 
reparaţii. Se pare că vor compania, fără să-i intereseze preţul. 

— Dar de ce? insistă Rita. Max spunea întotdeauna că dacă o 
afacere pare prea bună ca să fie adevărată, atunci într-adevăr e 
prea bună pentru a fi adevărată. Dacă sunt de acord să 
plătească același preț indiferent de starea barajului... 

Inainte de a-și termina gândul, în casă se auzi o izbitură 
puternică, urmată de zgomotul ţăndărilor de sticlă. Rita și Greg 
se priviră o clipă, apoi Greg se ridică, repezindu-se în salon. 

Pe podeaua de lemn, printre cioburile ferestrei de la ușa 
masivă de stejar, se afla o piatră de mărimea unui pumn. 
Lăsând-o acolo, Greg deschise repede ușa și păși în veranda 
spațioasă din faţa casei. Dar știa deja că e prea târziu. Luna era 
joasă și fu cuprins de bezna nopţii deșertice. 

Cine aruncase piatra dispăruse deja în pustiul întins ce 
înconjura casa. Totuși, Greg cobori de pe verandă și inspectă 
repede împrejurimile, înainte de a reveni și de a ridica atent 
piatra dintre cioburile de sticlă. 

Era o piatră de râu, rotundă, plată și netezită de mii de ani de 
rostogoliri. Dar pe una din feţe, fusese scrijelat un cuvânt. 

Cățea. 

Greg se uită la ea uluit, apoi își ridică privirea spre mătușa lui, 
care stătea în arcada largă de la intrarea în sufragerie. 

— Ce scrie? întrebă Rita, cu o voce clară și calmă. 

Greg îi dădu piatra, iar ea o întoarse și citi acel singur cuvânt. 

— De ce dracu’ ar vrea cineva să facă așa ceva? întrebă el. Și 
tocmai în noaptea asta? 

Rita clătină din cap. 

— Nu știu, spuse ea cu glas mâhnit. Se vede că totuși nu mă 
bucur de simpatia întregului oraș. 

Privirea lui Greg se înăspri. 

— Chem poliţia, spuse el. Nu văd de ce ar trebui să închidem 
ochii la vandalism. 

Rita respiră adânc, apoi clătină din cap. 

— Nu, spuse ea, în sfârșit cuprinsă de oboseala interminabilei 
seri. Nu astă-seară. Acum nu vreau să vorbesc cu nimeni, Greg. 
Nu vreau decât să mă duc la culcare și să stau să mă gândesc 
puţin. 


Dar câteva minute mai târziu, când fu în sfârșit singură în 
patul mare pe care îl împărţise cu Max aproape o jumătate de 
secol, își dădu seama că nu se putea gândi la nimic. 

Adormi și îl visă pe Max. 

Jed nu știa cât e ceasul, dar soarele se ridicase și un petec 
strălucitor de lumină rămăsese prins de marginea dinspre apus 
a podelei. Focul mai mocnea încă, fire de fum ridicându-se într- 
un dans de o clipă în razele soarelui, pentru ca apoi să se înalțe, 
ieșind prin deschizătura din tavan și lăsându-se purtate de 
suflarea vântului. 

Incă nu-și dădea bine seama de cele întâmplate în seara de 
dinainte. Când ajunsese la Kokati și-și găsise bunicul 
așteptându-l, nu fusese surprins, ca și cum nu era nimic anormal 
în faptul că Vulturul Cafeniu știa că va veni. Îi povestise 
bunicului său visul, iar acesta zâmbise uimit, ascultându-l. 

— Poate, spuse bătrânul visător când Jed termină, bunicul tău 
nu e chiar nebun, nu? 

— Dar ce s-a întâmplat? întrebase Jed. Ce-am văzut? 

Vulturul Cafeniu ridică din umeri. 

— In vise poţi vedea orice. Uneori poate fi adevărat, alteori 
poate să nu fie. Uneori înseamnă ceva, alteori nu. 

Când văzu privirea uluită de pe faţa lui Jed, continuă: 

— Necazul cu cei din neamul tatălui tău e că nu vor să-și 
deschidă minţile. Când visează, spun că tot ce văd vine din 
mintea lor. Când au ochii închiși, ei nu cred că se mai poate 
vedea și în alt fel. Dar pentru „oameni”, somnul e o lume 
diferită. Când dormim, noi vedem lucruri diferite. 

— Nu pricep. 

Vulturul Cafeniu își puse un braț pe umerii lui Jed. 

— Dar ce nevoie ai? Dacă nu înţelegi de ce e albastru cerul, 
asta îl face să aibă altă culoare? Simplul fapt că nu știi de unde 
vine ceva nu înseamnă că acel ceva e mai puţin adevărat. Hai 
să mergem. 

Il conduse pe Jed spre kiva, dar când se apropiară de scară, 
Jed ezită, amintindu-și ciudata senzaţie de oprire a timpului pe 
care o cunoscuse ultima dată când intrase în kiva, cu prilejul 
vizitei sale la Kokati. 

— Ce... Ce-o să se întâmple? 


— Cine știe? îi răspunse Vulturul Cafeniu. Poate că nimic. 
Poate c-o să stăm puţin și o să-ţi spun povești, ca atunci când 
aveai doar cinci ani. 

II împinse pe Jed înainte, iar Jed cobori în bezna camerei 
subterane. Ca de obicei, în vatră trosnea focul, dar căldura 
sufocantă din timpul zilei dispăruse prin deschizătura din tavan. 
In seara aceea în cameră stăruia doar o căldură intimă, care nu 
avea nimic din zăpușeala ameţitoare ce se făcea simțită când 
soarele era la zenit. 

— Aici jos poţi să afli aproape orice, îi spuse Vulturul Cafeniu 
când se așezară pe bancă. Pentru mine, locul ăsta e ca o ușă. 
Pot să stau aici ore întregi, uitându-mă la lucruri pe care nu le 
pot vedea în altă parte. Dacă vreau, uneori pot să ies chiar pe 
ușă și să merg în alte locuri. 

Îi zâmbi lui Jed. 

— Astă-seară, de exemplu. Astă-seară am fost cu Rakantoh și 
am vorbit cu tine. 

Jed zâmbi cu nervozitate. 

— Fii serios, doar nu-ţi închipui c-o să te cred, nu? 

Dar chiar în timp ce vorbea, își aminti cuvântul ce ieșise din 
gâtlejul păsării, cuvânt rostit cu vocea bunicului său. 

— Vită-te la foc, îi spuse Vulturul Cafeniu. Privește flăcările. 
Lasă-te să plutești. Lasă focul să-ţi arate calea și nu-ţi fie frică. 

Jed se lăsă pe spate, sprijinindu-se de peretele de piatră. 
Câteva minute își plimbă privirea prin camera slab luminată, 
uitându-se la umbrele din jur, examinând pietrele ce acopereau 
podeaua. Curând însă, focul păru să-i capteze privirea și începu 
să se uite încremenit la flăcări. 

Un timp nu văzu nimic, dar încet-încet flăcările începură să ia 
anumite forme, și el începu să-și imagineze că prind viaţă. 
Apăreau forme fără contur - un șarpe cu nuanţe sclipitoare se 
strecură printre cărbuni, pentru a dispărea după o clipă, 
transformat într-o pasăre care se ridică din cenușă și dispăru 
apoi la fel de repede cum apăruse. 

Focul se însufleți și o întreagă lume nouă se ivi în cercul de 
piatră care o înconjura. Viaţa apărea și dispărea, fiinţe ciudate 
prindeau viaţă o clipă, apoi mureau, sau se transformau în 
altceva. Jed simţi că mintea începe să-i crească și să se îndrepte 
către lumea din foc, voind să-i exploreze fiecare colţișor. 


Apoi focul crescu, înconjurându-l, și dintr-o dată el însuși 
începu să meargă printre cărbuni. Dar nu simţi niciun fel de 
frică, nicio arsură, iar nările, în loc să i se umple de aroma acră 
a fumului, palpitară la nenumăratele parfumuri ale nopţii 
deșertice - salvie și ienupăr - și la miresmele pământului. 

In faţa lui apăru o pasăre, aceeași pasăre pe care o văzuse în 
vis, iar când pasărea își întinse aripile pentru a se înălța la cer, 
Jed se lăsă purtat de ea. 

Se ridică din foc, pluti ca fumul prin deschizătura tavanului și 
ajunse în cerul rece al nopţii. Pasărea uriașă se înălţă lângă el, 
iar Jed simţi că ar putea întinde mâna să-i atingă penele. intinse 
mâna. Brusc, pasărea se lăsă dusă de curent și se ridică mai 
sus. 

In timp ce se înălţau, Jed se uită la pueblo, risipit pe marginea 
podișului. De sus, părea a fi reflectarea perfectă a peisajului ce-l 
înconjura. Pieţele păreau că unduiesc printre clădiri la fel cum 
suprafața plată a deșertului șerpuia printre podișurile lipite de-a 
lungul ei, iar limbile de fum care se înălţau din vetrele satului 
păreau că se adună deasupra lui ca norii nesfârșiți. Văzut din 
înaltul cerului întunecat, Kokati părea perfect. 

Jed se roti cu pasărea uriașă și pluti peste canion. Deasupra 
lacului aerul era îngheţat și, o clipă, Jed crezu că va cădea din 
cer și se va prăbuși în apele de sub el. Suportă doar un moment 
imaginea adâncurilor întunecate, simțindu-se apoi cuprins de un 
sentiment de gol și de singurătate deznădăjduită, care îi 
provoca suferinţă. Apoi se trezi deasupra hidoasei cicatrice din 
ciment care era barajul, iar canionul își desfășură întinderea sub 
ochii lui. Chiar și de la înălțimea la care plutea, auzi susurul ușor 
al pârâului ce se strecura printre pietre și foșnetele înfundate 
ale animalelor mici străbătând întunericul după hrană. 

In faţa lui se deschise gura canionului și imensitatea 
deșertului se eliberă dintre maluri. Respiră adânc, umplându-și 
plămânii de aer curat, simțind atingerea vântului pe față. 

Dar o clipă mai târziu, nările i se blocară, înecate de un miros 
insuportabil, iar Jed își dădu seama că se afla acum deasupra 
rafinăriei. Ca un cuib hidos de vipere, conductele înnegrite se 
încolăceau, răsucindu-se în jurul furnalelor care luceau drăcește, 
expectorând fumul spre cer. Îngreţoșat, își îndepărtă privirile, 
doar pentru a se trezi faţă în faţă cu terenurile petroliere, cu 
sondele ca niște gigantice insecte ce sugeau sângele din trupul 


planetei. Din nou se simţi cuprins de deznădejde; își îndepărtă 
privirea încă o dată. 

Se afla acum deasupra satului și zări în depărtare sclipirea 
mânioasă a luminii artificiale, mult prea strălucitoare pentru 
întunericul nopţii, și zbură înspre ea. 

Dedesubt se afla acum forma greoaie a casei victoriene a 
familiei Moreland, cu ferestrele strălucind toate de lumină, ca și 
cum ocupanţii ei încercau să alunge însăși noaptea. 

Ceva mișcă apoi, iar Jed își îndreptă privirile într-acolo. O 
siluetă se mișca prin întuneric, înaintând cu repeziciune prin 
deșert, târându-se pe pământ. Jed se lăsă în jos, uitându-se cu 
atenţie, în timp ce umbra se strecura printre pietre și copaci. 
Apoi, în cele din urmă, se plictisi și se lăsă încă o dată în voia 
vântului, simțindu-se una cu cerul. 

Închise ochii, lăsându-și mintea să se înalte liberă... 

lar acum era dimineaţă, și kiva începea deja să se umple de 
căldura soarelui și a focului. Jed clipi și se întinse, anticipând 
durerea care îl va cuprinde când își va arcui mușchii, după 
atâtea ore de stat pe banca tare de piatră. 

Dar își simţi corpul relaxat, ca și cum ar fi dormit toată 
noaptea. 

Și totuși, în mintea lui, toate imaginile pe care le văzuse când 
privise focul sau când se imaginase zburând împreună cu 
pasărea uriașă erau încă limpezi. 

Și nu păreau nici fragmente vagi și trecătoare ale viselor care 
îi rămâneau câteodată în memorie câteva clipe după ce se 
trezea, pentru a dispărea apoi pentru totdeauna în secunda 
următoare. Nu, erau amintiri clare, la fel de limpezi și de 
puternice ca ale călătoriei cu Judith pe înălțimile podișului; sau 
la fel de puternice ca venirea lui, în ajun, în camioneta tatălui 
său. 

Amintirile nu erau deloc amintiri din vis. Erau amintiri a ceva 
ce avusese loc cu adevărat. Când își dădu seama de asta șocat, 
simţi un gol în stomac și inima începu să-i bată cu putere. Când 
se întoarse către bunicul său cu o faţă înspăimântată, Vulturul 
Cafeniu râse doar încetișor. 

— Ce s-a întâmplat? întrebă bătrânul. Ce-ai văzut? 

Jed îi explică cum putu mai bine ce i se petrecuse în timpul 
nopţii, dar chiar în timp ce-și asculta cuvintele, își dădu seama 
că păreau o nebunie. 


Nimic nu era posibil din toate astea. 

Dar când termină, Vulturul Cafeniu dădu din cap. 

— Pasărea e Rakantoh, spuse el cu ochii aţintiţi încă o dată la 
foc. E totemul clanului nostru. Ce-ai simţit tu când erai deasupra 
lacului erau propriile lui simţăminte. Sălașul lui e pe undeva pe 
acolo, sub apă, iar el încearcă să se întoarcă. Dar nu poate. 

Puse ușor o mână pe genunchiul lui Jed. 

— Poate simte și el ca tine, continuă el. Poate simte că nu are 
adăpost și nu-și găsește locul nicăieri. Dar nu-i adevărat, 
desigur. 

Vulturul Cafeniu oftă cu năduf. 

— Casa lui e încă aici. Într-o bună zi se va întoarce să și-o ia 
înapoi. 

Jed scoase un sforăit înfundat. 

— Da? întrebă el. Cum? 

Vulturul Cafeniu clătină din cap. 

— Sunt anumite lucruri pe care niciunul din noi nu le poate ști. 

Se ridică și se îndreptă spre scară. 

— E timpul să pleci, spuse el. Aici sus timpul n-ar avea mare 
însemnătate, dar jos, în Borrego, taică-tu s-ar putea să se 
îngrijoreze. 

jed îndreptă camioneta pe drumul șerpuitor ce ducea la 
poalele podișului, apoi se opri la una din cotituri pentru a se uita 
pe întinsul deșertului. În depărtare, văzu rafinăria și terenurile 
petroliere, lucruri pe care le văzuse o viață întreagă. Dar în 
dimineaţa aceasta, după tot ce i se întâmplase în timpul noptii 
ele păreau diferite. 

Păreau nelalocul lor. 

Nelalocul lor și parcă primejdioase. Conducea mai încet acum, 
uitându-se la toate lucrurile pe care cei din Borrego le făcuseră 
în zona aceea. 

Rafinăria și barajul, drumurile pavate și cablurile electrice. 

Conducte uriașe, ţâșnind peste deșert ca tăieturile făcute de 
bisturiul unui chirurg. 

Tot ce se credea că ușurează viaţa celor care le-au construit. 
Dar acum, gândindu-se la toate astea, își dădu seama că 
lucrurile nu se petrecuseră tocmai așa. 

Fiindcă oamenii din Borrego, spre deosebire de indienii Kokati, 
deveniseră sclavii a ceea ce construiseră, petrecându-și 


majoritatea timpului îngrijind niște mașinării care ar fi trebuit să 
aibă grijă de ei. 

Singurul lucru bun, gândi el, era că cel puţin cei mai mulţi 
dintre ei nu știau că sunt sclavi. 

Dând frâu liber gândurilor, se întrebă ce s-ar întâmpla dacă ar 
afla vreodată. 

e 

— Ei, spuse Judith Sheffield, uitându-se la ceas și lăsând creta 
pe marginea tablei, ne aliniem toți ca la grădiniță? 

Clasa trepidă de râsete, iar Gina Alvarez zâmbi larg. 

— Poate ar trebui să ne prindem acordurile părinților de bluze, 
sugeră ea. 

Judith îi zâmbi. Când un pic mai devreme explicase clasei ce 
avea să se întâmple în dimineața aceea la ora opt și patruzeci și 
cinci nu făcuse efortul de a-și ascunde disprețul pentru planurile 
logistice precise ale lui Stuart Beckwith. Abia de dăduse atenţie 
întâlnirii corpului profesoral din ajun, când acesta explicase 
laborios cum avea să se facă distribuirea vaccinului împotriva 
gripei. Ei i se păruse mai mult o campanie militară decât o 
simplă inoculare, și imediat ce el începuse să se repete, ceea ce 
se întâmplase la două minute după prezentare, Judith se trezi 
gândindu-se nu la logistica administrării vaccinului, ci chiar la 
vaccin. 

La urma urmei, doar primăvara trecută auzise că vaccinul 
antigripal nu va mai fi administrat în masă. Dacă oamenii voiau 
să-l facă, trebuiau să facă rost de el personal. Și nici nu auzise 
nimic despre vreo epidemie bântuind ţara, ceea ce făcea 
invariabil obiectul știrilor de la jurnalul de seară. In cele din 
urmă, enervată de faptul că Beckwith irosea, după părerea ei, 
timpul profesorilor, se hotărâse să-și sune doctorita din Los 
Angeles, care îi era și prietenă apropiată. 

— De fapt, îi spusese Sally Rosen, chiar este o epidemie, mică 
și destul de bine localizată în New England. Dar nu se fac 
inoculări. E ceva nou. 

Judith nu făcuse prea mare caz de asta; o interesase mult mai 
mult să audă de ultimul prieten al lui Sally. Apoi, când Greg 
venise acasă cu o seară înainte, cu vestea morții lui Max, îi 
dispăruse complet din minte. 

În dimineaţa aceasta, când Frank își scrise numele pe hârtia 
prin care-și exprima acordul, lăsată de Jed pe ușa de la frigider - 


și care se afla acum în poșeta lui Judith - își amintise discuţia cu 
Sally și se dusese să vorbească cu Beckwith îndată ce venise la 
școală. 

Când intrase în biroul lui, el își lipise un zâmbet pe faţă, care 
însă dispăruse îndată ce ea îi spusese că ar vrea să-l întrebe 
ceva despre inoculările ce urmau să li se facă copiilor în ziua 
aceea. 

— Nu mai spune, zisese el, privind-o ţintă, ca și cum ar fi 
văzut o ploșniţă târându-se pe podea. N-am știut că ai 
cunoștințe medicale, Judy. 

— Nu e vorba de cunoștințele mele, răspunsese Judy. Ci de 
ale unei prietene. Am vorbit întâmplător cu ea ieri. Mi-a spus că 
nu e nicio epidemie aici și, chiar dacă ar fi, nu există niciun 
vaccin. 

Beckwith se încruntă și mai tare. 

— Mă tem că nu ai găsit persoana potrivită, spuse el. Greg 
Moreland a dispus să se facă vaccinul. Dacă ai vreo problemă, 
ar trebui s-o discuţi cu el. 

Judith își simţi faţa arzând. 

— Mie mi se pare că tocmai dacă e vreo problemă... începu 
ea, dar de data aceasta Beckwith n-o lăsă să termine. 

— Ceea ce spui tu e că ar trebui să pun în pericol sănătatea 
elevilor numai pentru că o prietenă de-a ta nu a auzit de 
această epidemie. 

— Dacă așa vreţi să-i spuneţi, foarte bine! răspunse Judith, 
apoi regretă că nu își stăpânise mânia din voce. Dar era prea 
târziu. 

— Exact așa vreau să-i spun, Judy, spusese Beckwith. Și până 
când vei fi director aici, cred că ar fi mai înțelept să lași deciziile 
administrative în seama mea. Și acum, te rog să mă scuzi, am 
mult de lucru în dimineaţa asta. 

Arătase cu capul spre ușă cu un gest care o înfurie pe Judith. 
Și totuși, într-o anumită privință avea dreptate - vaccinul intra în 
atribuţiile lui și ale lui Greg Moreland, nu ale ei. 

— Perfect, spuse ea acum, hai să mergem. Privi amuzată cum 
copiii ieșeau din clasă tropâind, cu bilețelele semnate de părinți 
prinse la piept, cum sugerase Gina. 

Aliniaţi în ordine alfabetică, se ţineau toţi de mână ca o grupă 
de grădiniţă tropăind printr-un muzeu. 


— Ne dau prăjituri și lapte dacă suntem cuminţi? întrebă 
cineva. 

Fără să vrea, Judith râse. 

— Sper doar că niciunul dintre voi n-o să mă facă de râs și să 
leșine, spuse ea. 

Apoi, gândindu-se că dacă elevii hotărâseră să transforme 
totul într-o glumă, putea face și ea același lucru, trecu în fruntea 
coloanei. 

Stuart Beckwith aștepta în fața cabinetului medical, cu o 
planșetă în mână, iar Judith trebui să-și reprime dorința de a-l 
saluta militărește. Îi urmări cu ochii pe copii și un licăr de mânie 
îi lumină faţa când le văzu bileţelele prinse la piept. 

— Ei, cel puţin sunteţi punctuali, observă el înțepat. Aliniază-i 
la perete. Laura va fi gata să-i ia într-o clipă. 

Judith aruncă o privire spre copii, care, nefiind surzi, reușiră 
să interpreteze corect cuvintele directorului, apoi se apropie de 
Gina Alvarez. 

— Nu l-ai văzut pe Jed azi-dimineaţă, nu? întrebă ea, 
încercând ca vorbele ei să pară neutre. 

Gina dădu din cap în semn că nu. 

— Poate a făcut deja gripă, sugeră ea. 

„Sau poate că e supărat că mă culc cu tatăl lui, își spuse 
Judith. Și totuși, când a plecat aseară, părea chiar mulţumit. De 
fapt, reflectă ea, părea de-a dreptul încântat.” 

Gândurile îi fură întrerupte când ultimul elev din clasa 
precedentă ieși din cabinetul medical. Beckwith, încă lipit de 
perete, îi făcu lui Judith un semn scurt cu capul. Ea intră în 
cabinet, iar Laura Sanders îi zâmbi. 

— Toată lumea gata? întrebă ea. 

— Toţi aliniaţi, așa cum a vrut Beckwith, răspunse Judith, 
întinzându-i Laurei prezenţa din dimineaţa aceea - cu spaţiul de 
lângă numele lui Jed încă necompletat. Apoi ochii îi căzură pe 
cutiile cu seringi de unică folosinţă și se întunecă, recunoscând 
emblema roșie a firmei UniChem gravată pe ele. 

— În regulă, spuse Laura. Adu-i înăuntru. 

Judith ieși în hol și făcu semn cu mâna copiilor. Prima era Gina 
Alvarez. 

Gina își scoase bilețelul, îl dădu asistentei și apoi își ridică 
mâneca. Atunci, chiar când Laura Sanders înfigea acul pe sub 


pielea Ginei, apăru și Jed Arnold. Făcu un semn cu mâna și 
înaintă spre Judith cu un zâmbet larg. 

Judith își aruncă privirea înapoi în cabinet. Odată injecţia 
făcută, asistenta scoase acul din braţul Ginei, dar, în loc să-l 
arunce imediat, copie cu atenţie un număr de pe seringă pe 
foaia de prezenţă de pe planșetă. Judith își încreţi fruntea. Mai 
văzuse vaccinări și înainte - o mulţime, în toţi anii în care fusese 
profesoară - dar nu văzuse niciodată așa ceva. Brusc, pe 
măsură ce strângea în minte toate elementele, simţi că i se 
aprinde beculețul de avertizare. 

Nu era nicio epidemie, cel puţin în regiunea asta. 

Nu se făceau vaccinări, chiar dacă era o epidemie. 

Ace, oferite de UniChem, chiar în ziua când UniChem prelua 
singura mare uzină a orașului. 

Judith se uită în jur, Beckwith nu se zărea nicăieri. Jed se afla 
acum lângă ea, zâmbind în continuare. 

— Știu că am întârziat, începu el, dar n-am avut încotro. Am... 

Judith nu-l lăsă să termine. 

— leși de aici, spuse ea în șoaptă, cu vocea cuprinsă de 
panică. leși afară și nu veni până când nu începe cealaltă oră. 

Jed se holbă la ea, neînţelegând. 

— Ce? începu el. Ce se întâmplă? Am venit cum am... 

— N-are importanţă! exclamă Judith. Nu vrei să ieși odată? o 
să-ți spun mai târziu la prânz. 

Jed ezită. Ce se întâmplă? Era supărată pe el? Apoi îi văzu 
privirea din ochi și își dădu seama că nu era mânie. 

Era frică. 

Se dădu înapoi, apoi se întoarse și dispăru pe coridor. 

Abia după ce plecă el, Judith reveni în clasă, privind în tăcere, 
încordată, cum restul elevilor ei erau vaccinați. 

Nu își dădea deloc seama de scopul acestor vaccinări. Dar 
avu dintr-o dată certitudinea că nu avea nimic de-a face cu 


gripa. 


e Capitolul 13 

Cu ochi obosiţi, Paul Kendall îi privi pe cei trei bărbaţi adunați 
în camera cu lambriuri întunecate. Stătuse aici aproape toată 
noaptea, își petrecuse aproape toate acele ore interminabile 
chiar în biroul acesta, biroul care până ieri fusese al lui Max 
Moreland - iar acum era al lui. Cu un gest care nu scăpă celor 
aflaţi în faţa lui, se mută la masa imensă și se lăsă în scaunul 
mare de piele, cu rotile. 

Ochii lui Kendall treceau de la o faţă la alta, încercând să 
citească gândurile celor pentru care până ieri fusese un străin, 
dar pentru care, de o jumătate de oră, devenise extrem de 
important. Acum, că semnase hârtiile pe care Max le lăsase în 
primul sertar al biroului, afacerea era încheiată. UniChem 
deținea controlul asupra Companiei Petroliere Borrego. 

Cei din cameră îl priveau acum precaut, pe jumătate plini de 
speranţă, pe jumătate temători. Cu excepția lui Greg Moreland, 
desigur, care fusese în favoarea vânzării de la început. Intr- 
adevăr, dacă nu ar fi fost zvonurile ce începuseră noaptea 
trecută și continuaseră să se răspândească în oraș în dimineața 
aceea - zvonuri care nu ar fi apărut deloc dacă Frank Arnold și- 
ar fi păstrat cumpătul - sarcina lui Kendall ar fi fost mult mai 
ușoară. 

Îndepărtă gândul acesta, concentrându-se nu asupra a ce se 
petrecuse, ci asupra a ce trebuia să se petreacă acum. 

Desigur, pe Otto Kruger îl cunoștea. Kruger era necinstit, și de 
fapt slab, dar avea să facă tot ce trebuia, fără să irosească 
timpul nimănui cu întrebări inutile. 

Cu Ted Whittiker era totuși altă poveste. Primarul din Borrego 
era politician, ceea ce însemna că, mai presus de toate, în cele 
din urmă nu se va preocupa decât de propria lui piele. Preluarea 
de către UniChem a Companiei petroliere Borrego avea 
importanţă pentru el numai din perspectiva voturilor. 

În sfârșit, Greg Moreland. Deși Kendall știa că putea face 
schimbările din conducere fără să fie nevoie de prezenţa lui 
Greg Moreland, mai știa și că modificările vor fi acceptate mult 
mai deschis dacă va avea întregul sprijin al singurului 
moștenitor masculin al lui Max. Și, cel puţin, pe asta Kendall știa 
că putea conta. Greg îl asigurase că hârtiile vor fi semnate 
astăzi și, într-adevăr, așa și fusese. Deja, ajutorul lui Greg 
începuse să ușureze preluarea. 


— Bine, spuse el, dând fiecăruia un dosar ce conţinea atât o 
copie a acordului dintre Max și UniChem, cât și o copie a 
planului său de acţiune schiţat în grabă. Știm cu toţii ce s-a 
întâmplat, și dacă toţi cei de față aţi auzit aceleași zvonuri ca și 
mine azi, atunci știți cu toţii că avem probleme. 

— Singura problemă pe care o avem e Frank Arnold, îl 
întrerupse Otto Kruger. Mi se pare că în primul rând ar trebui să- 
| concediezi. 

Ochii lui Kendall îl fixară cu răceală. 

— Nu-l concediez nici pe el și nici pe altcineva, Otto, spuse el. 
Sincer vorbind, deși regret ce s-a întâmplat, pot înțelege ce s-a 
petrecut azi-noapte în mintea lui Arnold. 

Aproape că auzi oftatul de ușurare al lui Ted Whittiker. Nimic 
nu putea produce unui primar o pierdere mai mare de voturi ca 
o concediere în masă, chiar dacă el nu se făcea direct 
răspunzător de ea. 

— Scopul acestei întâlniri, continuă el, e ca eu să aflu dacă 
mă bucur de sprijinul dumneavoastră. Am de gând să joc cu 
cărţile pe masă și m-ar bucura dacă aţi face același lucru. Nu 
știu dacă mai sunt și alte zvonuri pe care nu le-am auzit, dar 
dacă așa este, cred că acesta e și timpul și locul să le aud. 
Vreau să vă răspund la toate întrebările, și apoi dacă sunteţi 
mulțumiți de răspunsurile mele, spuse zâmbind încurajator, 
putem să discutăm cum să facem compania asta să meargă din 
nou. 

Se lăsă pe spătarul scaunului, anticipând că primarul va vorbi 
primul. Nu se înșelă. 

Whittiker se foi în scaun și tuși nervos. 

— Cred că ceea ce ne preocupă pe toţi este viitorul 
companiei, spuse el. 

— Avem intenţia s-o lăsăm în funcțiune, se grăbi Kendall să-l 
asigure. După cum știți, va fi închisă astăzi, până se rezolvă 
problema de la baraj. Dar... 

Cuvintele îi îngheţară pe buze când ușa de la birou se 
deschise brusc și Frank Arnold năvăli înăuntru. Otto Kruger se 
ridică imediat în picioare, dar Kendall, sesizând imediat situaţia, 
îi făcu semn să se așeze la loc. 

— Ce dracu' se petrece? întrebă Frank. 

Îl fixă pe Kendall cu o privire arzând de indignare. 


— judecând după prezenţa lui Whittiker, mărâi el, presupun 
că e mai mult decât o întâlnire administrativă. Și dacă e așa, mi 
se pare că ar fi trebuit să fiu invitat și eu, din moment ce mai 
sunt încă președintele sindicatului local. 

Înainte de a vorbi, Kendall mai azvârli către Kruger o privire 
poruncitoare. 

— Dacă te-ai fi dus la uzină azi-dimineaţă, spuse el, 
observând ochii roșii ai lui Arnold și riscând totul pe o carte, Otto 
te-ar fi luat cu el. la loc, Frank. 

Surprins de primirea neașteptată pe care i-o făcu Kendall, 
Frank se uită nedumerit la acesta, apoi se lăsă să cadă într-un 
scaun. Kendall își îndreptă din nou atenţia către grup, dar, 
continuând, făcu tot posibilul să i se adreseze direct lui Frank 
Arnold la fel de des ca și celorlalți. 

Vorbi întruna aproape treizeci de minute, explicând planurile 
UniChem de a menţine rafinăria în funcțiune și de a o extinde. 
Urmau să se facă mari investiţii de capital în Compania 
Petrolieră Borrego; peste patru ani, forța de muncă va crește de 
două ori dacă nu și mai mult. 

— Totul pare în regulă, spuse Frank Arnold după ce Kendall 
terminase de expus planurile lui UniChem. Dar mi se pare că 
există o capcană. Uzina hidroelectrică de la baraj lucrează deja 
la capacitate maximă. Când se poate spune că lucrează, adăugă 
el. Cum vă gândiţi să alimentaţi această nouă rafinărie? 

— Energia nu e chiar o problemă, răspunse Kendall. 

Împinse un document către Frank. 

— E un angajament din partea statului de a înfiinţa aici o 
conductă importantă. 

Frank analiză o clipă hârtia, apoi îl privi precaut pe Kendall. 

— Cum ai obţinut asta? Max Moreland a încercat ani de zile, 
nereușind nici măcar să se facă auzit. 

Kendall zâmbi. 

— Să spunem doar că UniChem e mult mai mare decât 
Compania Petrolieră Borrego, spuse el. 

Nu fu surprins când Ted Whittiker chicoti apreciativ. 

— Vreau să mai știți cu toţii, continuă el, adresându-se de 
data aceasta aproape exclusiv lui Frank Arnold, că intenţionăm 
să încheiem contractul cu sindicatul și să aducem salariile din 
rafinărie la nivelul standardelor industriale. 

Frank se înroși la față. 


— Vrei să spui că eu n-am făcut treabă bună? 

Kendall își ridică mâinile într-un gest de împăcare. 

— Spun doar că acum există destui bani pentru a-l plăti pe 
fiecare după merit, spuse el. Toată lumea de aici, inclusiv eu, 
știm că ai făcut tot ce s-a putut pentru muncitori, având în 
vedere condiţiile. Compania mea a studiat mult această 
instalaţie înainte de a face oferta. Știm aproape totul despre ea 
și credem că merită fiecare bănuţ pe care-l cheltuim, iar restul 
de bani intenţionăm să-i investim. 

Se opri, apoi continuă, alegându-și cu atenţie cuvintele: 

— Mai e un singur lucru pe care vreau să vi-l arăt, spuse el, 
dând fiecăruia o altă hârtie. Acesta este raportul cu concluziile 
autopsiei lui Max Moreland. Greg l-a adus azi-dimineaţță. 

Ochii i se opriră asupra lui Frank. 

— Le-am spus deja celorlalţi că înțeleg ce s-a întâmplat azi- 
noapte și n-am să-ţi fac reproșuri. Dar orașul acesta va trece 
printr-o mulţime de schimbări în scurt timp și, cu cât există mai 
puţine zvonuri, cu atât mai bine. Așa că aș vrea să știți cu toții 
ce s-a întâmplat cu Max Moreland. Dacă nu pentru altceva, cel 
puţin ca s-o lămurim aici și acum. 

Frank Arnold luă foaia de hârtie întinsă de Kendall și o studie 
cu atenţie. Fusese întocmită de procurorul de district, un om pe 
care Frank îl știa de-o viaţă. Și totul era clar. Cauza morţii: 
hemoragie cerebrală întinsă în regiunea hipotalamusului. 

Absorbi încet cuvintele, apoi îi înapoie foaia lui Kendall, iar 
privirea îi alunecă la Greg Moreland. 

— Îmi pare rău, spuse el cu vocea răgușită. Eram beat azi- 
noapte și am pierdut controlul. O s-o sun pe Rita în după-amiaza 
asta și o să-i cer și ei scuze. 

Greg Moreland acceptă scuzele dând scurt din cap, dar nu 
spuse nimic. 

Paul Kendall se ridică și ocoli masa în timp ce ceilalți se 
ridicară și ei în picioare. 

— Ei, cum e? întrebă el. Am sprijinul dumneavoastră? 

Unul câte unul, oamenii îi întinseră mâna și îl asigurară de 
cooperarea lor. 

Ajunse în cele din urme la Frank Arnold. 

— Ei, ce zici? întrebă Kendall. Facem pace? 

Frank ezită, cu buzele arcuite într-un zâmbet subțire. 

— Vom vedea, spuse el. 


Apoi se întoarse și ieși pe ușă. 
e 

Jed se afla pe coridor în fața camerei lui Judith Sheffield, 
așteptând să se golească holul înainte de a intra. Incă nu știa 
cât de mult avea să-i spună din cele întâmplate în noaptea care 
trecuse. Toată dimineața, de când revenise de pe înălțimi la 
realitatea din Borrego, se întrebase ce anume se petrecuse cu el 
în kiva. 

Pe cât de puternice, pe atât de imposibile îi erau amintirile. 
Nu putea zbura - nimeni nu putea. lar în călătoria lui cu 
Rakantoh nu văzuse nimic ce să nu fi văzut înainte - priveliștea 
de pe înălțimile podișului, rafinăria și orașul erau o panoramă 
familiară. Nu, pur și simplu se lăsase hipnotizat de foc și își 
lăsase mintea să hoinărească. Propria lui imaginaţie scosese la 
iveală restul. 

În cele din urmă, coridoarele se goliră când elevii se 
îndreptară în grabă spre bufet, iar Jed intră, în sfârșit, în cameră. 
Dar când se uită la Judith, ezită. In loc să-i zâmbească, așa cum 
se aștepta, ea îl privi supărată. 

— Unde ai fost azi-noapte? întrebă ea. Dacă-ţi închipui că poţi 
să te duci să spargi casele oamenilor noaptea, cred c-o să afli că 
te înșeli. Când o să-i spun lui Frank... 

Jed o privi cu gura căscată. 

— Despre ce vorbești? o întrerupse el. 

Ochii lui Judith se îngustară. 

— Am vorbit în pauza de dimineaţă cu Rita Moreland, spuse 
ea cu răceală. Mi-a spus de piatră. 

Când Jed nici nu tresări la auzul cuvântului, ci o privi doar 
nedumerit, simţi prima umbră de incertitudine. Presupusese că 
atunci când Jed ieșise din casă în ajun, știind că ea o să se culce 
cu tatăl lui, fusese gelos. Și se ușurase aruncând o piatră într- 
una din ferestrele casei unde locuia. Și totuși acum, în fața lui, 
nu mai era atât de sigură că presupunerea ei era corectă. Era el 
în stare să-și ascundă vinovăția atât de bine? Işi mușcă 
nervoasă buza inferioară, apoi începu din nou: Cineva a aruncat 
aseară o piatră în ușa de la intrare a casei Moreland, spuse ea. 
Era și un cuvânt scris acolo. „Cătea.” 

ÎI privi pe Jed cu atenţie, dar expresia lui încă nu trăda nimic 
altceva în afară de nedumerire. 

— Am... am presupus pur și simplu că tu ai fost, termină ea. 


Jed clătină încet din cap, o imagine începând să i se formeze 
în minte. Apoi revăzu totul. La început confuză, pe măsură ce se 
concentră asupra ei, scena i se contură cu exactitate în minte. 

Casa familiei Moreland era plină de lumini, și el se apropiase. 

O siluetă, îndepărtându-se în fugă de casă. 

Se lăsase mai jos, urmărind silueta care fugea. 

Brusc, cu claritate, ca un peisaj alb-negru prinzând contur în 
camera obscură a unui fotograf, scena îi reveni limpede în 
minte. Faţa siluetei îi apăru cu claritate din umbră. 

— Randy Sparks, spuse el cu voce tare. 

Judith îl privi fix. 

— Randy Sparks? repetă ea. 

Jed dădu din cap. 

— L-am... l-am văzut, spuse el. Apoi, încet, încercând să facă 
povestea cât de cât credibilă, îi spuse ce i se întâmplase în 
noaptea precedentă. Și totuși, când termină, își dădu seama că 
nu-l credea. 

— Înţeleg. 

Vocea ei era rece. 

— În cazul ăsta, cred că ar trebui să mergem amândoi să 
vorbim cu Randy Sparks și să vedem ce are de spus. 

Spre surprinderea ei, Randy Sparks păru aproape vinovat 
când o zări și răspunse reținut la salutul lui Jed. Se aflau chiar în 
faţa bufetului, Randy rezemându-se cu nonșalanţă de perete. 

— Ce-i? întrebă el. 

— E că ai azvârlit o piatră în ușa de la intrare a casei familiei 
Moreland, spuse Jed, privindu-i cu atenţie faţa, ca și Judith. 

Randy clătină din cap, evitându-le privirea. 

— Nu știu despre ce vorbești... începu el, dar Jed i-o tăie. 

— Am văzut totul, Randy, spuse el. Te-am văzut fugind 
dinspre casă. 

— Rahat! explodă Randy. Nu era nimeni acolo! M-am 
asigurat... ` 

Prea târziu, își dădu seama că greșise. Inghiți cu greu, apoi o 
privi pe Judith cu agresivitate. 

— Ce dracu’ voiai? mormăi el. După ce mi-ai făcut ieri... 

Dar Judith nu-l mai asculta. Cu gura ușor deschisă, se uita 
ţintă la Jed, răscolindu-i privirile. În cele din urmă, se întoarse 
nerăbdătoare spre Randy. 


— Vei plăti geamul, spuse ea, și îi vei cere scuze doamnei 
Moreland. Ai speriat-o îngrozitor. 

Randy se uită în podea, apoi dădu nefericit din cap. 

— Și poate te-ar interesa să știi, adăugă ea, că eu nici n-am 
fost acolo. Am lipsit toată noaptea. Așa că data viitoare când ai 
vreo problemă cu mine, asigură-te că știi unde mă aflu înainte 
de a... 

Ezită, căutând cuvântul potrivit, apoi continuă, cu o voce 
sarcastică: 

— Să spunem, înainte de a veni să vorbești cu mine? 

Randy își înălţă capul. 

— Adică n-o să-i pui lui Beckwith? întrebă el, cu vocea 
tremurândă, ca a unui băieţel vinovat, de opt ani. Și nici 
sticleţilor? 

Judith clătină din cap. 

— Hai să spunem că facem pace, bine? 

Randy mai înghiţi o dată și aprobă din cap. Apoi își mută 
privirea spre Jed. 

— Și tu unde dracu' erai? întrebă el. Dacă erai destul de 
aproape ca să mă vezi, cum de nu te-am văzut și eu? 

jed nu răspunse. Incet, faţa i se lumină de un zâmbet 
sardonic. 

— Eu sunt o corcitură, nu știi? lungi el cuvintele. Noi, indienii, 
ne putem strecura acolo unde voi nu ne puteți găsi niciodată. 

Lăsându-l pe Randy să se uite în urma lui, se întoarse și o 
urmă pe Judith în clasă. 

— Acum mă crezi? întrebă Jed când ușa se închise în urma lui. 

Judith se lăsă în scaunul din spatele biroului ei, privindu-l 
gânditoare. 

— Ştii, spuse ea nedeslușit, ca și cum ar fi gândit cu voce 
tare, de lucrurile astea s-a mai auzit. 

Jed se încruntă nedumerit. 

— Există un fenomen numit experienţă exterioară corpului. 
Sunt o mulţime de informaţii despre ele, de la cei care au fost 
aproape de moarte. Ei spun că își părăsesc pur și simplu trupul 
și pot privi ce se întâmplă în jurul lor. S-a auzit de oameni care 
aproape au murit în operaţii - unii chiar au murit, dar au fost 
readuși la viață - și care pot relata ce s-a întâmplat când au 
murit. Ce s-a petrecut, ce s-a spus - totul. Și totuși, în clipele 
acelea își pierduseră complet cunoștința. 


Jed păru nelămurit când Judith tăcu, cuprins de gânduri. Apoi 
întrebă încetișor: 

— Mă crezi, nu-i așa? 

Judith oftă, dând din cap cu reţinere. Își ridică privirea spre 
ceasul de pe perete. 

— Nu vrei să mănânci de prânz? Mai avem douăzeci de 
minute la dispoziţie. 

jed se pregătea să aprobe, apoi își aminti de nota pe care i-o 
transmisese profesoara de la a treia oră. 

— Nu pot, spuse el. Trebuie să mă duc la cabinetul medical 
să-mi fac injecţia. Ochii i se îngustară întrebător. Ce s-a 
întâmplat azi-dimineață? De ce m-ai dat afară de acolo? 

Faţa lui Judith se înăspri. Se uită spre ușă, ca și cum se 
aștepta să vadă pe cineva stând acolo și ascultând. 

— Te-am scos de acolo, îi spuse ea cu voce scăzută, pentru că 
nu înțeleg ce e cu injecţiile astea și nu știu de ce copiii trebuie 
să le facă. 

— Sunt doar vaccinuri contra gripei, începu Jed, dar Judith nu-l 
lăsă să termine. 

— Poate. Dar ceva nu e în regulă. 

li povesti conversaţia cu Sally Rosen din ziua precedentă. 

— Ce m-a pus pe gânduri cu adevărat, încheie ea, a fost 
eticheta lui UniChem pe cutii. 

Jed miji ochii. 

— UniChem? 

Judith dădu din cap. 

— Mi se pare ciudat că tocmai în ziua în care UniChem preia 
Compania petrolieră Borrego vor să vaccineze toţi copiii din 
oraș. Mai ales că cineva în care am încredere îmi spune că nu 
există nicio inoculare eficientă împotriva ultimului val de gripă. 

— Doamne, șopti Jed, trecându-și limba peste buza de jos. Ce 
ai de gând să faci? 

Judith ridică din umeri. 

— Nu știu, spuse ea. De fapt, nici nu știu ce artrebui să fac. 
Știu doar un singur lucru, că vreau să scapi de injecție. 

Jed zâmbi șmecherește. 

— Fii fără grijă, spuse el. Ultima dată când am făcut injecție, 
am leșinat. 


Se îndreptară împreună spre bufet, dar, făcându-și de lucru cu 
sandvișul anemic care era tot ce mai rămăsese când ajunseră în 
față, ea continuă să se gândească la injecții. 

Când începură orele de după-amiază, îi venise deja o idee. 

e 

Judith ieși pe hol, închizând ușa cancelariei în urma ei. Se 
apropia ora patru, și școala era aproape pustie, câţiva profesori 
rămânând în cancelarie mai mult pentru a bârfi. 

Pe partea cealaltă, se vedea ușa întredeschisă de la cabinetul 
Laurei Sanders. Ilnăuntru, Judith zări cutiile cu seringi așezate pe 
masă, acolo unde păreau lăsate de Laura. Laura intrase ea 
însăși în cancelarie, cu câteva minute înainte, agitată, și 
anunțând că avea de gând să-și ia o pauză mai mare. 

— Nu m-am dus la masă ca să-l aştept pe Jed Arnold, bombăni 
ea, rotindu-și ochii ameninţători spre Judith, iar el nici nu s-a 
obosit să apară. Poţi să-ţi imaginezi așa ceva? 

Judith ridicase cu înțelegere din umeri, apoi așteptase până 
când Laura intrase în discuţie cu Elliot Halvorson. Știind că avea 
cel puţin zece minute la dispoziţie, se strecurase apoi afară. 

Acum ezita, privind în ambele direcţii. 

Coridorul era pustiu. 

lute, ferindu-se să nu o vadă cineva, Judith traversă coridorul, 
se strecură în cabinetul Laurei și închise ușor ușa după ea. 

Pe masă, așezate în ordine, se aflau listele cu elevi din ziua 
aceea, duplicate ale celor pe care le avea și ea. In dreptul 
fiecărui nume era fie un număr cu cinci cifre, fie o însemnare, 
arătând că elevul lipsise în ziua aceea. Bileţelele de la elevi erau 
prinse de lista fiecărei clase. 

Pe podea, lângă masa de lângă fereastră, erau așezate 
ordonat cutii cu emblema UniChem. Cu excepţia uneia, toate 
erau goale, dar pe masă se mai aflau încă două cutii. Una dintre 
ele avea sigiliul rupt. Judith o deschise. Cutia era aproape plină. 
Bun! Nimeni nu va observa dispariţia unei seringi. Hotărându-se, 
scoase un ac dintr-o cutie, vrând să-l strecoare în poșetă. 

Dar apoi zări numărul de serie scris clar pe tubul seringii. 

Se întunecă, apoi ridică din nou listele cu elevi. Citindu-le cu 
atenţie, numără elevii înregistrați ca absenţi în ziua aceea, în 
toată școala. 

Douăzeci și doi. 


Pe masă se afla o cutie cu douăsprezece seringi, cu sigiliul 
nedesfăcut. 

Cutia deschisă avusese și ea zece, din care una se afla acum 
în mâna ei. 

Se părea că UniChem furnizase tot atâtea seringi câţi elevi 
erau în școală și insistase asupra unei evidențe stricte. 

Neliniștea lui Judith în privinţa programului de inoculare se 
transformă în groază. De ce să fie cei de la UniChem atât de 
preocupaţi de numărul exact al acelor? 

Totuși, cele văzute dimineaţă o pregătiseră pentru acest 
sistem de evidenţă, și acum răsfoi din nou listele până dădu de 
cea a clasei pe care o avusese la prima oră. 

Al doilea nume de pe listă era la lui Jed Arnold, iar spaţiul de 
alături era încă gol. Răsuflă ușurată, dându-și seama că, 
așteptându-l să vină mai târziu, Laura Sanders nu îl trecuse pe 
Jed absent. 

Judith se scotoci în sacoșă și găsi bileţelul cu aprobarea lui 
Frank, pe care îl luase de pe frigider în dimineaţa aceea. 
Aruncând priviri vinovate spre ușă, îl puse lângă celelalte, ce se 
aflau atașate la lista elevilor. Apoi luă un stilou, îl încercă să 
vadă dacă avea aceeași cerneală cu cel folosit de Laura la 
completarea listelor și copie cu atenţie numărul de pe seringa 
luată din cutie, în spaţiul de lângă numele lui Jed. 

Scrisul nu se potrivea perfect, dar era atât de apropiat, încât 
nu credea că va observa cineva. 

Lăsând totul așa cum fusese la intrarea ei, Judith strecură 
seringa în poșetă și apoi se îndreptă încet spre ușă. 

Ascultă o clipă, dar pe coridor nu se auzea nimic. 

În cele din urmă, crăpă puţin ușa și se uită pe coridor. 

Era pustiu. 

Ținându-și inconștient respiraţia, Judith deschise ușa și se 
strecură afară. Lăsând-o ușor întredeschisă, așa cum o găsise cu 
cinci minute în urmă, se îndepărtă grăbită, începând deja să se 
gândească cum să-i trimită cât mai repede seringa lui Sally 
Rosen la Los Angeles. Și atunci își aminti de Peter Langston. 

Fuseseră prieteni câteva luni la Los Angeles, până când Peter 
se mutase în Los Alamos la un centru de cercetări avansate. 
Munca avea un grad mare de tehnicitate, îi explicase el, și era 
secretă. Era, adăugase el, șansa vieţii lui. 


lată că se ivea acum și șansa ei: Peter era chimist și-i va 
putea spune cu exactitate ce se afla în seringi. 

Dacă Judith s-ar fi uitat înapoi în clipa aceea, l-ar fi văzut pe 
Stuart Beckwith ieșind din biroul său și încruntându-se, văzând-o 
cum dispare după colţ, spre bufet, apoi uitându-se cu atenţie la 
ușa deschisă de la cabinetul Laurei Sanders. 

Rămase o clipă pe loc, aparent cufundat în gânduri, apoi se 
îndreptă el însuși spre cabinetul asistentei. 

Citi listele cu atenţie, apoi numără și el seringile. 

O luă de la capăt, asigurându-se că numărul acelor 
corespundea numărului de elevi absenţi în ziua aceea. 

Poate, se gândi el în cele din urmă, se înșelase. 

Poate că Judy Sheffield nu intrase în cabinetul Laurei. 

Totuși, ieșind o clipă mai târziu din cabinetul asistentei, se 
asigură că ușa era bine închisă și o încuie. 

Își reaminti să îi facă observaţie Laurei Sanders. La urma 
urmei, Greg Moreland fusese foarte categoric când spusese ca 
seringile să fie ţinute tot timpul sub cheie. 

Ei, doar nu se întâmplase nimic, așa că nici nu merita să-i 
pomenească incidentul lui Greg. 

Cu Laura Sanders, totuși, era altă poveste. 

Intră în cancelaria profesorilor, desfătându-se deja în tăcere la 
gândul săpunelii pe care avea să i-o tragă. 


e Capitolul 14 

Frank conducea rapid pe drumul îngust, nepietruit, de pe 
buza canionului. Mintea îi era doar în parte la ce făcea, deoarece 
șanțurile săpate în pământul uscat erau atât de adânci, încât 
camioneta mergea aproape singură. Imaginile văzute la baraj 
nu-i dădeau pace. 

Nici acum nu știe bine ce îl îndemnase să facă cercetări după 
întâlnirea din biroul lui Max Moreland; știa însă că, în ciuda 
tuturor asigurărilor ce i se dăduseră, ceilalţi nu se așteptaseră 
să-l găsească acolo. O citise în ochii lui Otto Kruger. 

După cum mai știa că, indiferent de afirmaţiile lui Kendall, 
Borrego nu va beneficia de pe urma planurilor lui UniChem într-o 
măsură chiar atât de mare. În ultimele două zile, cu tot 
programul dat peste cap de închiderea instalaţiilor, reușise să-și 
facă temele în mod serios, astfel că acum, joi dimineaţă, știa 
mai multe despre UniChem decât ar fi bănuit Kendall sau oricine 
altcineva. In această dimineaţă, inversase schimburile pentru a 
fi prezent la înmormântarea lui Max. Mai înainte însă se 
hotărâse să facă un drum până la baraj. 

Ce văzuse acolo nu-i plăcuse deloc. 

Oriunde te uitai, semnele neglijenţei erau evidente. 

Cârpe murdare, care ar fi trebuit strânse într-un container 
neinflamabil și-apoi spălate, zăceau aruncate la întâmplare pe 
coridoare. Supapele fuseseră lăsate pradă ruginii și corodării, 
multe dintre ele ar fi trebuit schimbate de multe săptămâni, sau 
chiar luni. 

Dar conducta prin care apa din lac alimenta turbina principală 
uriașă, îl speriase de-a binelea. Stratul interior era plesnit - și 
asta nu se întâmplase peste noapte și nici în ultimele câteva 
zile. Avuseseră noroc că turbina mai funcţiona. Dacă s-ar fi 
desprins o bucată mai mare de beton din conductă are fi urmat 
un dezastru. 

Il întrebase pe Bill Watkins de ce fusese lăsat barajul în 
paragină, dar tehnicianul îi răspunsese ridicând neputincios din 
umeri: 

— Otto ne-a spus să ne descurcăm cu ce-avem, îi explicase el. 
Și că Max Moreland nu mai are bani. 

Frank nu spusese nimic, dar știa că, indiferent de ce credea 
Watkins, Otto Kruger îl minţise. Max Moreland mai degrabă ar fi 


închis barajul decât să-l lase să ajungă în starea în care-l găsise 
el acum. 

O dată cu furia care i se aduna în suflet, piciorul lui apăsa tot 
mai tare pe accelerator și mașina ţâșni înainte. Știa că Kruger e 
la rafinărie și, fără îndoială, Kendall era cu el. Nu știa ce puneau 
la cale, dar nu avea intenţia să-i lase să-și ducă planurile la 
îndeplinire. 

După cum bănuise, cei doi erau în biroul lui Kruger, în care 
Frank intră ca o vijelie. Paul Kendall ridică privirea cu un zâmbet 
sigur de sine în colțul buzelor. 

— Vin de la baraj, Otto, spuse Frank cu voce tăioasă. Vreau s 
știu ce dracu' se petrece acolo. Conducta de alimentare stă s 
plesnească și asta nu de azi, de ieri. 

— Stai un pic, îl întrerupse Kruger, livid. Nu eu am ordonat 
reducerea cheltuielilor. Max Moreland a făcut-o... 

Asta îi oferea lui Frank exact ocazia pe care o aștepta. 
Privindu-l drept în ochi, duse la capăt fraza lăsată în suspensie: 

— lar Max, întâmplător dar convenabil, nu e aici să se apere, 
nu-i așa, Otto? 

Avusese grijă să nu formuleze o acuzaţie directă, dar 
insinuarea era limpede. Se întoarse și ieși din birou fără să mai 
spună o vorbă. 

Paul Kendall rămase privind ţintă la ușa pe care Frank o 
trântise în urmă, apoi se întoarse spre Kruger. 

— Ce-i cu el? întrebă. Credeam că e omul nostru. 

Cu ochii răutăcioși fixaţi pe fața lui Kendall, Kruger spuse: 

— Vorbește-n dodii. Nici el nu știe ce spune. 

Kendall îi întoarse inginerului-șef privirea întunecată. 

— Păi, dacă așa vrea să ne batem, atunci avem și noi ceva 
arme. 


ă 
ă 


— Ascultă-l pe Frank, spuse Max. 

Rita Moreland îngheță. | se făcu frig din senin, în ciuda 
soarelui arzător și a căldurii care radia din bolovanul de calcar 
pe care ședea. Cu picioarele strânse sub ea, îmbrăcată într-o 
pereche de pantaloni de călărie uzaţi, cu spatele drept ca 
întotdeauna. 

Nu mai știa de când era acolo, pe platou, privind de sus 
orașul. 


Acesta se întindea înaintea ei, iar soarele se reflecta în 
acoperișurile de tablă ale caselor micuţe, cubice. Dincolo de 
oraș, se vedeau rafinăria și câteva sonde. lar și mai departe era 
Canionul Mordida, ai cărui pereţi de calcar coborau în pantă lină 
spre deșertul de dedesubt, prin care șerpuia pârâul Mordida, 
scăpat din strânsoarea canionului, cu malurile marcate de 
șirurile de plopi canadieni. 

Știa de ce urcase pe platou; acesta fusese întotdeauna unul 
din locurile preferate ale lui Max, singurul de unde putea 
cuprinde cu privirea tot ceea ce construise tatăl său. 

Zadarnic, totul fusese zadarnic. 

Cu maxilarele încleștate, se întoarse să-l privească pe Max. 

Stătea la câţiva metri de ea, cu mâinile în șold, cu privirea 
țintuită undeva, departe. Ochii Ritei urmară instinctiv privirile 
soțului ei, ridicate acum spre cer. 

In înalt, aproape nevăzut pe fondul azuriu strălucitor, se rotea 
un vultur cu aripile desfăcute, plutind fără efort, dus de curenții 
invizibili, calzi, de deasupra podișului. 

In timp ce o privea, pasărea cobori, iar ea își imagină că vine 
s-o examineze mai de-aproape. 

— El știe, spuse Max, el știe totul. 

Ochii Ritei se întoarseră de la vultur spre Max. Acesta 
zâmbea, cu mâna întinsă spre ea. 

Se ridică și făcu un pas spre el, apoi încă unul. 

Dar nu era cu nimic mai aproape și, deodată, simți 
împunsătura fricii. 

Mai făcu un pas, și încă unul. Apoi o luă la fugă, împiedicându- 
se, spre Max, pe poteca bolovănoasă de pe creasta de calcar a 
canionului. Cu cât fugea mai tare, însă, Max se îndepărta, parcă 
plutind. 

Continua, totuși, să-i zâmbească și să-i întindă mâna. Și atât 
de iute, încât nici nu-și dădu seama ce i se întâmplase; piciorul îi 
alunecă și-și pierdu echilibrul. Se împiedică și căzu, prăbușindu- 
se peste margine. 

— Max! 

De această dată, în timp ce-și striga soţul pe nume, se trezi 
din vis. 

Clipi de câteva ori în lumina soarelui de dimineaţă; se făcuse 
târziu și tot trupul îi tremura ca efect al visului, încetul cu-ncetul, 


își recăpătă stăpânirea de sine. Nu se-ntâmplase nimic, își 
repetă. Era acasă, în pat, și nu i se întâmplase nimic, nimic. 

Intinse în mod reflex mâna după Max, după trupul puternic de 
pe locul de lângă ea, în pat. 

Nu era acolo; și nu va mai fi niciodată. 

Mâna, dintr-o dată grea ca plumbul, îi căzu pe cearșaf și, timp 
de o clipă, Rita se întrebă dacă va avea puterea să 
supravieţuiască acestei zile. 

Peste numai un ceas avea să-l îngroape pe Max, să-l așeze în 
locul de odihnă din micul cimitir de la marginea orașului, alături 
de părinţii săi. 

Printr-un efort de voință, împinse pătura la o parte și se dădu 
jos din pat; se îndreptă spre fereastră să o închidă, pentru a 
împiedica dogoarea crescândă a zilei să pătrundă în casă, dar se 
opri să arunce o privire platoului. De unde se afla, vedea locul 
din care căzuse, în vis. Sus, în vârf, era un loc periculos, un loc 
asupra căruia Max o facuse adesea atentă. Chiar și-acum, 
complet trează, aproape că se așteptase să-l vadă acolo. 
Aproape fără să vrea, ridică mâna să-i facă semn. 

Dar poteca era pustie, podișul, maiestuos și placid, privea de 
deasupra deșertul, ca o santinelă. In acea clipă văzu vulturul, 
rotindu-se în înaltul cerului. 

Luminat de soarele dimineţii, arăta exact ca-n vis, cu aripile 
întinse, dus de briza slabă, cu ochii aţintiţi pe pământ, în 
căutarea prăzii. 

Doar că, în vis, Rita avusese senzaţia stranie că vulturul pe ea 
o pândește. 

Tremurând în ciuda temperaturii ridicate, închise fereastra și 
începu să se îmbrace. Dar în timp ce-și punea rochia simplă de 
mătase neagră, pe care urma să o poarte la înmormântarea 
soțului ei, auzi încă o dată cuvintele pe care i le spusese în vis. 

Ascultă-l pe Frank. 

Se așeză pe măsuţa de toaletă din dormitor și își obligă 
mâinile să se oprească din tremurat și să întindă masca de fard 
sub care urma să-și ascundă sentimentele. Peste un ceas, se va 
afla în biserică, încercând să privească sicriul lui Max fără să-l 
vadă cu-adevărat, fiindcă știa că, dacă acceptă ideea că Max se 
află în cutia aceea de mahon, coaja subţire de autocontrol, 
construită cu-atâta grijă încă de când o anunţaseră că el e mort, 
are să se spargă. 


Mulțumită, în fine, de chipul pe care îl vedea în oglindă, cobori 
la parter, unde Greg o aștepta deja în încăperea mică pentru 
mic-dejun din partea din spate a casei. 

La intrarea mătușii sale, acesta se ridică în picioare, 
măsurând-o, căutând parcă o fisură în armura ei. 

— Cum te simţi, mătușă Rita? 

Rita reuși să zâmbească stins. 

— Azi-dimineaţă am visat că mă prăbușeam, spuse ea, ca din 
senin. 

Greg o privi fără să înţeleagă. 

— Și, ciudat, Max era acolo, încerca să mă ajute, continuă 
Rita. Dar sigur, nu reușea, și mi se părea că nici eu nu mă 
opresc. 

Luă o gură de cafea. 

— Ai visat vreodată că te prăbușești, Greg? 

Greg se încruntă, încercând să priceapă ce tot spunea mătușa 
lui. Dacă în spatele cuvintelor se ascundea vreun mesaj, el unul 
habar n-avea care era acela. 

— Toată lumea visează asta, spuse el în cele din urmă. 

Ochii Ritei se umbriră o clipă, la amintirea vorbelor pe care 
Max i le spusese în vis. 

— Eu nu, până acum, răspunse ea, punând ceașca înapoi pe 
farfurie. Și nici nu cred c-am să mai visez asta vreodată, de- 
acum încolo. 

Un ceas mai târziu Rita, alături de Greg, urmărea cum groparii 
coboară încet sicriul soțului ei în pământul tare al cimitirului. Era 
înconjurată de o mulţime de lume, căci aproape tot orașul 
venise să participe la înmormântarea lui Max Moreland, dar, cu 
toate acestea, se simţea singură, chiar și cu Greg de-o parte și 
cu Judith Sheffield de cealaltă. În fine, groparii făcură câţiva pași 
în urmă, iar ea înaintă, se aplecă și luă de jos un bulgăre de 
pământ. Rămase ţinându-l în mână o clipă, apoi, simțind privirile 
aţintite asupra ei, ridică ochii. 

La câţiva metri de ea, de partea cealaltă a gropii lui Max, 
stătea Frank Arnold, privind-o cu ochii încărcaţi de lacrimi pe 
care refuza să le lase să curgă. 

Rita ezită un moment și vorbele lui Max, din vis, îi răsunară 
din nou, încet, în urechi. Privirile li se întâlniră și ea zâmbi. 

Degetele i se încleștară pe bulgărele de pământ care se 
sparse și căzu în pulbere fină peste sicriul din groapă. 


Rita își ridică ochii spre cer. Ca la comandă, vulturul apăru, 
nemișcat o clipă, apoi începu să se rotească dând puternic din 
aripi. Un moment mai târziu dispăru dincolo de buza platoului. 

Rita făcu un pas înapoi și, ca și când ar fi acceptat semnalul ei 
tăcut, cei din jur începură să treacă, unul câte unul, pe lângă 
mormânt, unii adăugând câte un bulgăre de pământ, alţii 
oprindu-se doar să murmure înăbușit condoleanţe văduvei. 

Apăru și Paul Kendall, cu fața gravă și ochii umbriţi de 
îngrijorare. 

— Rita, spuse el încet, îmi pare foarte rău. 

Era ca și când nu l-ar fi auzit, ca și când nici măcar nu l-ar fi 
văzut. Privirea ei trecu pe lângă el ca și cum el n-ar fi existat și 
se opri asupra unei alte persoane, a unui om care părea că 
așteaptă liniștit momentul pentru a se apropia de ea. 

— Frank, spuse Rita cu vocea limpede în aerul dimineţii, 
făcându-i semn să vină lângă ea. Vino și stai cu mine, te rog. 
Ajută-mă să-mi iau rămas bun de la Max. 

Paul Kendall își încleștă fălcile de furie, mâna dreaptă i se 
făcu pumn, apoi se relaxă. Trecu mai departe, făcându-i loc lui 
Frank Arnold. 

Câteva minute mai târziu, Kendall îl regăsi în mulţime pe Otto 
Kruger. 

— M-am săturat, spuse el, luându-l pe Kruger deoparte. M-am 
săturat până-n gât de amândoi. E clar? 

Kruger dădu din cap în semn că a înţeles și își strânse buzele 
într-un zâmbet crud. 

— Clar, aprobă el. 

e 

În aceeași după-amiază, la patru, Frank Arnold intră cu 
camioneta în parcarea prăfuită din faţa porţilor rafinăriei. Opri 
motorul. Nu mai erau prea multe mașini - ieri se făcuseră o 
mulţime de disponibilizări, azi aveau să urmeze altele. Kruger 
spusese că vor fi numai temporare, dar Frank nu avea încredere 
în cuvântul lui mai mult decât în al lui Kendall. De ce-ar mai fi 
redeschis rafinăria când câștigau mai bine vânzând ţiţeiul 
neprelucrat, așa cum era la extragere? 

Un sentiment ciudat îl copleși în timp ce trecea printre 
instalaţii. Cacofonia obișnuită produsă de șuieratul aburilor și de 
zăngănitul ţevilor dispăruse cu totul, nu se mai auzeau nici 
măcar zgomotele tipice închiderilor temporare ale instalaţiilor. 


Astăzi în atmosfera rafinăriei plutea moartea, iar Frank se uita 
din când în când peste umăr, parcă s-ar fi așteptat ca un spectru 
straniu să-l prindă din urmă. Dar în urmă nu era nimic. 

Ajunse, în final, în dreptul complexului muribund de la capătul 
rafinăriei. Când fusese construit, cu mai bine de treizeci de ani 
înainte, fusese mândria lui Max Moreland. Pe vremea aceea, 
instalaţia era la nivel semi-experimental, iar Max fusese unul din 
puţinii oameni din ţară dispuși să riște investind într-un proces 
de rafinare complet nou. 

Azi el era învechit, la fel ca și restul rafinăriei. Stând în sala 
comenzilor și privind la panouri, Frank se întrebă dacă nu cumva 
Max avusese dreptate să vândă totul celor de la UniChem. 
Acum, că târgul se făcuse și visul lui de a prelua într-o zi 
rafinăria se spulberase, începu să realizeze ce sume uriașe ar fi 
trebuit investite pentru a repune instalaţiile pe picioare. Oftă, 
dar, privind la muncitorii din schimbul doi, care veneau la lucru, 
oftatul i se schimbă în încruntare. 

— Unde-i Polanski? îl întrebă el pe Carlos Alvarez. 

Carlos ridică din umeri. 

— Unde-i și Phil Garcia. Disponibilizat azi-dimineaţă. 

Zâmbi forțat. 

— Mai bine că o-nchid, nu, amigo? Tot nu mai are cine s-o 
tină-n funcţiune. 

— Trebuie să vă spun, le zise Frank cu voce sumbră lui 
Alvarez și celorlalți care se adunaseră în jur. Nu m-ar mira ca 
restul de disponibilizări să vină azi. Totul are să se termine până 
la zece sau unsprezece și, după cum îl cunosc eu pe Kruger, are 
s-apară cu cecurile și cu hârtiile de concediere chiar și în miez 
de noapte. 

Alvarez întinse mâinile în lături, filosofic. 

— Și ce putem noi să facem? Nu e vina dumneavoastră. 

Apoi se mai lumină. 

— Dar aud că vor să trimită pe mulţi din noi sus, la baraj. Să-l 
repare, repede. Atunci o să avem iar de lucru. 

Frank aprobă; ar fi vrut să poată crede și el în asta. 

Dar, în aceeași seară, exact așa cum prezisese el, muncitorii îl 
găsiră pe Otto Kruger la poartă. 

— Fir-ar să fie! îl auzi pe Carlos mormăind. Vine! 


Kruger, cu cuvenita expresie sobră pe chip, le împărţi 
plicurile, apoi se întoarse către Frank, cu ochii sclipindu-i 
maliţios. 

— Vreau să-ţi vorbesc, la mine în birou, mârâi el. 

Frank miji ochii nervos în timp ce Kruger o ștergea, apoi auzi 
vocea lui Carlos Alvarez, care-l prevenea: 

— Ușurel, Frank. Nu-l lăsa să te scoată din sărite. Vino la 
cafenea după aia, dau o bere. 

Alvarez și restul echipei se urcară în mașini, iar Frank se 
îndreptă spre clădirea administraţiei. Înăuntru, Kruger stătea 
tolănit în scaun, cu mâinile la ceafă și picioarele lăbărțate pe 
birou. 

— Nu te osteni să iei loc, Arnold, spuse el cu un rânjet de 
satisfacţie întins pe chip. 

Frank rămase pe loc, în picioare, lângă ușă. 

— Pe mine nu mă poţi concedia, Otto, spuse el. Tot o să mai 
ai nevoie de o echipă pe post de „naftalină” aici, iar eu am să 
fac parte din ea. 

Kruger scutură din cap. 

— Se pare că Kendall are alte planuri în ce te privește. E de 
părere - nu mă-ntreba de ce - că-ţi risipești talentul stând aici. 

Frank își mută greutatea de pe un picior pe altul. După aerul 
satisfăcut al lui Kruger de mai înainte, fusese sigur că urma să 
fie concediat, în ciuda legii sindicale care spunea că, în virtutea 
vechimii, el urma să fie ultimul plecat. Se părea însă că nu asta-l 
aștepta. 

— Bun, spuse el în clipa în care deveni limpede că Kruger 
aștepta din partea lui o întrebare. Și-atunci? 

— Barajul, îi răspunse Kruger. Kendall a studiat legea 
sindicală care, dată fiind starea de urgenţă, îi dă dreptul să-ţi 
dea aproape orice sarcină vrea. Sau măcar - spuse el cu un 
rânjet din ce în ce mai maliţios lăţindu-i-se pe chip - atâta 
vreme cât durează starea de urgenţă. 

Frank dădu din cap în semn de aprobare tăcută. Așa era, deși 
nu-i trecuse prin cap că Kendall s-ar fi putut folosi de prevederile 
privind urgenţele în felul ăsta. 

Rânjetul lui Kruger se lăţi și mai tare. 

— Și, cum nu ai destule cunoștințe despre baraj ca să fii 
maistru, continuă el, ai să faci parte dintr-o echipă de muncitori. 
O să spargi beton, Frank. Acolo jos, în puț, unde e frig și murdar 


și unde n-ai loc să te miști. O să spargi betonul vechi și-o să 
construiești forme pentru cel nou. Ce zici? 

Frank știa ce așteptau. Să refuze și să plece. 

lar asta nu era ideea lui Kendall, ci a lui Otto Kruger. 

Frank mai lucrase în puțuri odată. Își amintea ziua, cu vreo 
zece ani înainte - cu mult înainte de a deveni maistru - când 
intrase târâș într-una din conductele imense, într-o perioadă de 
oprire a activităţii, cărând după el ciocanul pneumatic, hotărât 
să spargă depunerile de cocs și sedimente de pe peretii 
conductei. 

Dar intrase în panică, spaţiul era prea mic, ţeava încerca să-l 
strivească, să-l sufoce, așa încât să nu mai poată nici măcar să 
strige. 

Trebuise să-l tragă afară, paralizat de groază, incapabil să mai 
facă vreo mișcare. 

Max Moreland îi spusese că nu avea importanţă, se putea 
întâmpla oricui. 

Dar Otto Kruger, după cum se vede, nu uitase incidentul. 

Așa că acum lui Frank i se dădea de ales. 

Să accepte noul loc de muncă, în conformitate cu regulile la 
elaborarea cărora luase parte, sau să demisioneze. 

Să demisioneze, fără perspectiva vreunei alte slujbe. 

Făcu un efort să rămână impasibil și-l privi pe Kruger în ochi: 

— Perfect, spuse el. Când încep? 

Kruger se încruntă și lui Frank îi fu limpede că răspunsul lui îl 
luase prin surprindere. Apoi păru să-și revină. 

— Mâine. Și știi ceva? Cred că o să vin și eu să mă uit. Cred că 
o să-mi placă să te văd intrând pe burtă într-una din drăciile 
alea. 

Pe când Kruger izbucnea în râs, Frank ieși din încăpere. 


e Capitolul 15 


— Poate-ar fi mai bine să-ţi dai demisia, îl sfătui Judith a doua 
zi, în zori. 

Își petrecuse din nou noaptea împreună cu Frank, care o 
sunase puţin înainte de miezul nopţii. Chiar dacă el nu reușise 
să-și adune curajul să-i ceară să vină, ceva din vocea lui îi 
spusese cât era de necăjit. În cele din urmă, Rita Moreland o 
convinsese să se urce în mașină în miez de noapte. 

— Du-te, îi spusese bătrâna. Nu cred că o să dorm nici eu 
prea mult în noaptea asta și trebuie să mă obișnuiesc cu casa 
asta goală. 

Și astfel Judith se dusese pe Sixth Est, unde stătuseră treji 
până aproape de ora două, ea ascultând și Frank vorbind. În 
cele din urmă făcură dragoste, dar, și după aceea, îl simţise 
încordat, în pat, lângă ea. 

— Nu știu dacă o să pot, spusese el în întuneric, cu voce 
spartă. Numai gândul la cotloanele alea îmi dă fiori. 

— Ai să te descurci, îl asigurase ea din nou, dar, chiar în timp 
ce rostea cuvintele, își dăduse seama că ele nu aveau niciun 
efect. Restul nopţii se scurse între neliniștile și zvârcolirile lui 
Frank. 

Acum însă, el spuse hotărât: 

— Nu-mi pot permite să-mi dau demisia. 

— Știu, oftă Judith. Dar ești... 

Fu întreruptă de ţărâitul strident al telefonului. Frank ridică 
receptorul. 

— Alo? 

Ascultă un moment, apoi înălță din sprâncene și-i întinse 
telefonul. 

— E pentru tine, îi spuse el, uimit. Un bărbat. 

— Judith? 

Era Peter Langston. 

— Ce se-ntâmplă? Mai întâi doamna Moreland îmi spune că nu 
ești acasă. Apoi la numărul pe care mi-l dă ea răspunde un 
bărbat. Să presupun că m-ai abandonat complet și că ai deja o 
legătură? 

— Peter! exclamă Judith fără să răspundă la întrebare. Voiam 
să te sun, dar peste vreo două ore. Ai găsit ceva? 

Vocea lui Peter își schimbă de îndată timbrul. 


— Da și nu, spuse el prudent. Nu-ţi pot spune ce era în 
seringa pe care mi-ai trimis-o, dar, orice ar fi fost, nu era vaccin 
antigripal. 

Pe Judith o trecură fiorii și privirea lui Frank îi spuse că 
sângele îi fugise din obraji. 

— Si-atunci ce e? întrebă ea. 

— Nu știu, continuă Peter. Am trimis o mostră băieţilor noștri 
de la laborator, iar ei m-au asigurat că nu e vaccin antigripal și 
nici ceva asemănător. Ca să fiu sincer, pare să fie o simplă 
soluție salină, cu ceva impurități înăuntru. 

— Impurităţi? repetă Judith încruntând din sprâncene. Ce fel? 

— Mi-ar plăcea să-ţi pot spune, îi zise Peter. Mai lucrez la el 
încă, o să mai dureze o zi-două. O.K.? 

Judith reuși să zâmbească crispat. 

— Am de ales? întrebă ea. 

— Regret, îi spuse Peter. Suntem îngropaţi până la gât în 
proiecte pentru guvern și fac totul printre picături. 

Făcu o pauză și, văzând că Judith nu spune nimic, continuă: 

— Auzi, o să fac tot ce pot și te caut de-ndată ce aflu ceva. 

Judith dădu în mod reflex din cap. 

— Mulţumesc, spuse ea, apoi reluă: Peter? Ce sens are să faci 
injecții unui grup de copii cu o simplă soluţie salină? 

O scurtă tăcere, apoi Peter spuse: 

— Asta mă intrigă și pe mine. Nu mă pot gândi la nicio 
explicaţie. Deci, oricare ar fi aceasta, e legată de impurităţile 
alea. S-a întâmplat ceva copiilor, acolo? Ceva cât de puţin 
important? 

— Nimic, din câte-mi dau seama și, crede-mă, sunt cu ochii pe 
ei. Incepusem chiar să mă gândesc că m-am înșelat în legătură 
cu vaccinările. 

— O.K., oftă Peter, în vocea căruia se distingea clar 
nedumerirea. Cine știe? Poate nu e nimic dubios în toată 
povestea asta. 

Dar, închizând telefonul, Judith știa că Peter însuși nu credea 
în propriile cuvinte mai mult decât credea ea. Nimeni nu face o 
inoculare unei școli întregi de copii doar de florile mărului. 

Pe când îi relata lui Frank conversaţia cu Peter, intră Jed, care 
se așeză la masa din bucătărie, atacând imediat farfuria cu 
clătite pusă înaintea lui de Judith. Aceasta își încheie relatarea 
convorbirii telefonice și își întoarse privirea către Jed. 


— Tu ce spui? îl întrebă ea. Ai observat ceva la vreunul din 
copii? Ceva ce mi-a scăpat mie? 

Jed dădu din umeri. 

— Nu mor pe capete, asta-i sigur. 

Înghiţi ultima bucăţică de clătită, își luă sacoșa de școală și se 
îndreptă spre ușă. Dar se întoarse brusc, cu ochii aţintiţi asupra 
tatălui său. 

— Tată? 

Frank își ridică privirea întrebător. Pe chipul lui Jed era o 
expresie ciudată și vocea îi tremura. 

— Să ai grijă azi, da? O.K.? 

Frank simţi cum, brusc, i se încleștează mușchii gâtlejului. Era 
pentru prima dată după mulţi ani - poate prima dată de la 
moartea lui Alice - când Jed își exprima sentimentele atât de 
deschis. 

— O, da fiule, o să am, spuse el, surprins să audă cât de 
răgușit îi suna glasul. Și tu la fel, da? 

Dar Jed scutură din cap. 

— Eu n-am nimic. Pentru tine mi-e teamă. Ai grijă. 

Înainte ca Judith sau Frank să mai poată spune ceva, se 
întoarse și dispăru pe ușa din spatele casei. In cele din urmă, 
Frank se răsuci către Judith. 

— Ai idee ce i-a venit? 

Judith își mișcă gânditoare buza de jos, privind la ușă. 

— Probabil ne-a auzit vorbind azi-noapte, spuse ea. 

Dar, chiar înainte ca Jed să iasă pe ușă, zărise în ochii lui o 
lumină ciudată. 

Aceeași pe care o avusese și când îi povestise experienţa de 
la indienii Kokati, cu trei seri înainte, când văzuse lucruri cu 
neputinţă de văzut. 

Mai văzuse oare și altceva azi-noapte? 

e 

Privind înăuntrul conductei, Frank Arnold se cutremură. 
Detesta barajul, lipsa completă a luminii naturale în labirintul 
strâmt al culoarelor care făcea ca structura masivă să semene 
cu un fagure, detesta răcoarea locului acela, unde temperatura 
era întotdeauna de 17°C; și, mai mult decât orice altceva, 
detesta spaima iraţională la gândul că va rămâne închis în 
spaţiile acelea strâmte. 


Dimineaţă urcase pe creasta canionului, de unde privise în jos 
la baraj, încercând să se convingă că nu-l păștea niciun pericol 
și că nu avea niciun motiv să se teamă. 

Chiar și în clipele acelea însă emoţiile amenințaseră să-l 
copleșească și începuse să-și imagineze coborârea - nu o scurtă 
inspecție, precum cea din săptămâna anterioară, ci târâșul prin 
labirintul de culoare timp de opt ore. 

Ca din senin, apăruse lângă el Vulturul Cafeniu. 

— E un loc nenorocit, spusese el, de parcă i-ar fi citit 
gândurile. 

Frank ridicase ochii, tresărind. Dăduse din cap, sumbru, apoi 
reușise să-și compună un zâmbet. 

— Știu și eu... Nu prea diferit de o kiva, presupun, întunecat și 
fără aerisire. Cred că ţi-ar plăcea. 

Vulturul Cafeniu îl cântări solemn pe Frank. 

— Într-o kiva se divinizează natura, spuse el. Barajul o 
distruge. 

Frank mai auzise toate acestea, îl auzise pe Vulturul Cafeniu 
vorbind ore în șir despre răbdarea indienilor Kokati și despre 
credinţa lor că, într-o zi pământul le va fi înapoiat. În ziua aceea 
lucrurile vor fi din nou așa cum fuseseră înainte de venirea 
oamenilor albi. Dar oamenii albi erau aici de secole, barajul 
însuși era aici de-o jumătate de veac, iar Frank se întrebase 
uneori dacă indienii băgau vreodată de seamă că spiritele lor nu 
păreau să facă prea mare lucru pentru a schimba starea de 
lucruri. Își aruncase o clipă ochii spre baraj. Când se întorsese să 
vorbească din nou cu Vulturul Cafeniu, constatase că indianul 
dispăruse în deșert, tot atât de tăcut cum apăruse. 

În clipa aceea, în timp ce se pregătea să intre târâș prin 
deschizătura îngustă în conducta pe unde urma să ajungă în 
putul principal care, la rândul său, dădea chiar deasupra 
turbinei, îi răsunară din nou în urechi cuvintele Vulturului 
Cafeniu și ajunse la concluzia că e de acord cu el. Barajul era, 
într-adevăr, un loc nenorocit și - dacă nu s-ar fi aflat și el 
înăuntru - aproape că și-ar fi dorit ca spiritele, oricare ar fi fost 
ele, să vină și să-l distrugă. 

Inspiră adânc, își încovoie umerii și aprinse lămpașul, montat 
pe casca de protecţie. Apoi intră în conductă. 

Imediat spaţiul păru să se contracte în jurul său și simţi o 
nevoie aproape irezistibilă să-și tragă genunchii sub el, să se 


proptească cu spatele în betonul boltit de deasupra și să încerce 
să se ridice în picioare. 

Dar nu se putea ridica în picioare, și nici măcar în genunchi. 
Conducta, cu un diametru de nici șaptezeci de centimetri, îl 
obliga să înainteze târâș, folosindu-se doar de degetele mâinilor 
și picioarelor, încercând să-și găsească puncte de sprijin pe 
suprafața alunecoasă, acoperită de alge, a betonului. 

Işi simţea pieptul încleștat în cercurile de fier ale panicii; se 
opri și-și concentră întreaga ființă în încercarea de a-și domina 
dorinţa copleșitoare de a se smulge strânsorii conductei. 

Auzi un zgomot, un scrâșnet, și-i veni să ţipe, imaginându-și 
că va rămâne întemnițat în conductă, între bucățile prăbușite 
ale barajului. 

Nu, își spuse. Barajul nu se rupe și conducta nu se 
strâmtează, iar eu nu voi rămâne întemnițat aici. 

Vorbea singur, în șoaptă, încurajându-se permanent. 

Așa îl ajuta să ţină panica la distanţă. O clipă mai târziu, porni 
din nou pe panta conductei înclinate. 

Parcursese câţiva metri când lămpașul de pe cască i se stinse, 
aruncându-l într-un întuneric complet. Instinctiv închise ochii, ca 
și când s-ar fi putut convinge astfel că întunecimea care-l sufoca 
nu era reală. 

Pe bâjbâite, își scoase casca din cap și manevră întrerupătorul 
lămpașului. Lumina se aprinse o clipă, apoi se stinse din nou. 

Panica îl cuprindea inexorabil. Măcar până acum văzuse 
conducta care i se întindea înainte. 

Acum, de jur împrejur nu era decât întunericul și, ori încotro 
întindea mâna, nu întâlnea decât duritatea necruțătoare a 
betonului rece. 

Groaza îl cuprindea din ce în ce mai tare. Încercă să dea 
înapoi pentru a o întâmpina. 

Conducta îl lăsă să se miște vreo doi-trei centimetri, apoi îi 
blocă drumul. 

Cu groază crescândă, simţi că-și pierde minţile. 

Avea să moară aici. Știa. Conducta avea să-l strivească, să se 
strângă în jurul lui, să-i stingă scânteia vieţii așa cum îi stinsese 
lumina firavă a lămpașului. 

Simţea că stă să explodeze. În cele din urmă, panica îl copleși 
și se aruncă asupra pereţilor conductei, încercând parcă să 
scape din ghearele betonului. 


Ştia acum ce înseamnă să fii îngropat de viu, cât e de mare 
deznădejdea acestui fapt. 

Zgâria pereții, smulgându-și unghiile în cimentul de 
dedesubtul stratului de alge. 

Deveni vag conștient de existența unui alt sunet, un vaiet 
îngrozit al cărui ecou străbătea conducta ca urletul unui animal 
chinuit. 

Dar nu era un animal. 

Era el însuși. 

Și, în clipa în care realiză că vaietul îi aparţinea, o porţiune 
infimă din creierul său se eliberă de spaimă și preluă controlul. 

Se puse din nou în mișcare, de data aceasta fără zbaterea 
iraţională dictată de panică. 

Nu mai avea decât un ţel, imperativ. 

Trebuia să-și păstreze cumpătul și să iasă de acolo. 

Aluneca din ce în ce mai rapid, târându-se, cu ochii închiși 
pentru a ţine la distanţă zidul de întuneric. 

Auzea un alt zgomot, undeva înaintea sa. Probabil nu mai 
avea mult până la capăt, dar nu îndrăznea să se oprească, nu 
îndrăznea nici măcar să deschidă ochii în căutarea unei raze de 
lumină. 

Trebuia să iasă de-acolo. Trebuia să scape. Trebuia să meargă 
înainte. 

Deodată, conducta dispăru de sub el. 

Deschise brusc ochii și întinse mâinile disperat, căutând un 
punct de sprijin, care să-i oprească alunecarea. 

Prea târziu. 

Propria greutate și inerția îl smulseră din conductă, 
aruncându-l în puţul principal. Era în plină lumină, o lumină care 
venea de sus, și auzea voci care-l strigau. 

În cădere se răsuci instinctiv, în așa fel încât atinse turbina 
mai întâi cu picioarele. 

| se păru că aude zgomotul unui obiect care se rupe undeva în 
apropiere, apoi o durere cumplită îi săgetă piciorul drept. 

Se opri. 

— Nu mișca, Frank, auzi o voce. 

Nu-și dădea seama de unde vine vocea, nu vedea sursa. 

Dar nu mai avea importanţă. Știa că nu s-ar fi putut mișca nici 
dacă ar fi vrut. Întunericul se lăsă din nou deasupra lui, de data 


aceasta însă fără a aduce cu el groaza și panica. De data 
aceasta aducea alinarea durerii din picior. 
e 

Nu avea idee cât stătuse inconştient, dar, când deschise ochii, 
era întins pe podeaua unuia dintre culoare. Încercă să se ridice, 
dar durerea îl împiedică într-un mod mult mai eficient decât 
mâinile lui Bill Watkins, care încerca să-l tină. 

— Ușurel, Frank, îi spuse Watkins. Ești bine, și ambulanţa e pe 
drum. Nu mai durează mai mult de câteva minute. 

Frank se crispă de durere, apoi făcu un efort să se relaxeze. 

— Ce s-a-ntâmplat? 

— Ai intrat în panică. Ai ieșit din conductă de parc-aveai toți 
dracii din iad pe urme. Doar că, la ieșire, n-ai mai avut de ce să 
te ţii. 

Frank gemu încet: 

— De la ce înălţime am căzut? 

Watkins zâmbi: 

— Nu prea de sus. Vreo cinci metri, poate. Apoi zâmbetul îi 
pieri: Ai avut noroc. Dacă veneai cu capul înainte, îţi rupeai 
gâtul, nu piciorul. 

De pe hol se auzi zgomot de pași, apoi apărură doi bărbaţi în 
uniforme albe, urmaţi de Greg Moreland. În timp ce sanitarii 
desfăceau targa portabilă, Greg îngenunche lângă Frank și 
scoase o seringă dintr-o mică trusă medicală: 

— Ce-i asta? întrebă Frank, măsurând bănuitor acul. 

— Morfină, îi spuse Greg. 

Frank clătină din cap: 

— Las-o baltă. Nu doare chiar atât de rău. 

— Nu face pe eroul, îi răspunse Greg, înfigând acul într-o venă 
de pe antebraţul lui Frank și apăsând pistonul. Poate nu doare 
acum, dar, când or să te mute din loc, o să doară ca dracu”. 

Frank încercă să protesteze din nou, dar, pe măsură ce drogul 
își făcea efectul, simţi cum euforia pune stăpânire pe el. 

„La naiba, își spuse. Măcar să mă distrez.” 

Sanitarii îl întinseră pe targă. Mintea începu să-i scape de sub 
control. Ridicară targa, iar Frank închise ochii până când, câteva 
minute mai târziu, simţi lumina caldă a soarelui pe față. 

Clipi. 


Deasupra lui, cerul era limpede, de un albastru mai înalt 
decât își amintea să-l fi văzut vreodată până acum. În acea clipă 
văzu, rotindu-se pe deasupra canionului, un vultur. 

Își apropie imaginea ca un telescop și i se păru deodată că de 
sus, de pe cer, nu-l mai privește o pasăre. 

Timp de o clipă i se păru că e socrul său, Vulturul Cafeniu. 

„Tâmpenii, își zise. E doar morfina. Sunt năucit, atâta tot.” 

Clipi și privi din nou în sus. 

Pasărea dispăruse. 

e 

La auzul sirenei ambulanței, Otto Kruger ridică ochii și zâmbi 
mulțumit. Auzise deja de pățania lui Frank. Mersese - scăpase 
de Frank măcar pentru o vreme. Gândurile îi fură întrerupte de 
un huruit înăbuşit, iar el se întoarse spre sud. Zburând jos, 
aproape de sol, se apropia un elicopter uriaş. Avea atârnat 
dedesubt, în cabluri de oțel, un obiect de dimensiuni mari, de 
forma unei farfurii enorme. 

— Vine! strigă Otto către echipa pe care o conducea de două 
zile. 

Cei cinci oameni își ridicară fețele, făcându-și umbră cu mâna, 
apoi se împrăștiară care-ncotro de pe suprafața de beton ale 
cărei schele de lemn le demontaseră cu numai o oră înainte. 

Elicopterul se apropie, apoi rămase nemișcat în aer, cu 
antena imensă, împreună cu baza sa rotativă, suspendate la 
numai un metru de platforma circulară. Otto strigă câteva 
comenzi și trei dintre oameni se îndreptară către antenă, 
încercând să o ghideze spre buloanele de centrare care se 
ridicau din betonul abia întărit. Două minute mai târziu, antena 
era așezată și oamenii o eliberară rapid din cablurile de oțel. 
Otto făcu semn pilotului și elicopterul se ridică din nou în aer, 
întoarse și se îndreptă spre sud, de unde venise. 

— O.K., strigă Otto membrilor echipei când huruitul uriașei 
elice a elicopterului se mai îndepărtă, hai s-o fixăm, apoi s-o 
ancorăm. Kendall vrea s-o vadă funcţionând până după-amiază 
la cinci. 

Unul din oameni îi aruncă lui Kruger o privire înnegurată. 

— Da' ce dracu' crezi că suntem noi? mormăi el, apucându-se 
să trieze firele ce ieșeau dintr-o bucată de țeavă de PVC, 
montată în beton. 


O umbră îi trecu pe deasupra capului și omul ridică privirea și 
dădu cu ochii de Kruger, care-l privea fioros. 

— lei bani ca să muncești, sau ca să dai din gură? îl întrebă 
Kruger. 

Bărbatul se ridică în picioare; era cu aproape zece centimetri 
mai înalt decât Kruger. lar când vorbi, o făcu cu o voce tăioasă: 

— Uite ce e, deșteptule, spuse el. Montarea unei antene ca 
asta ia exact două zile jumătate, de la-nceput la sfârșit. Cu cinci 
oameni, două zile jumătate. Asta-i a șasea pe care o montăm. 
Totul e conform graficului. Platforma, elicopterul, conducta din 
canion. Singurul lucru care ne mai ţine-n loc acum ești tu. Așa 
că ţine-ţi fleanca și lasă-ne să ne facem treaba, da? Pe urmă noi 
eliberăm locul, iar tu n-ai decât să fii din nou Marele Mahăr. 
O.K.? 

Kruger îl fixă cu privirea furios, apoi cedă. Kendall îi spusese 
că oamenii din echipă își știu perfect treaba; și adevărul era că 
Kendall îi spusese doar să le pună la dispoziţie tot ce le trebuie. 

— Voi faceţi-vă treaba, mârâi el. Dacă nu, e capul vostru în 
joc, nu al meu. 

— Cum să nu, îi răspunse bărbatul cel înalt, scuipând în praful 
de la picioarele lui Kruger. O să am grijă să ţin minte. 

Și, întorcându-i spatele, se apucase de lucru. La cinci și 
jumătate, Compania Petrolieră Borrego, ultima achiziţie a lui 
UniChem, va fi înglobată perfect în reţeaua de comunicaţii 
internaționale a acesteia. 

„Ca și cum i-ar fi păsat cuiva”, reflectă bărbatul. 

Compania Petrolieră Borrego, ca și întregul oraș, era un cotlon 
muribund. 

Nici nu înţelegea de ce UniChem voise să pună mâna pe ea. 

Ce dracu' mai puteau scoate din ea? 

e 

Judith Sheffield se pregătea să iasă din clasă îndreptându-se 
spre cancelarie ca să bea o ceașcă de cafea, când ușa se trânti 
de perete și Jed, palid la față, intră în goană. 

Se ridică în picioare cu inima bătându-i, cu o presimţire a 
ceea ce avea să urmeze, și făcu un pas către el. 

— Ce este, Jed? Ce s-a-ntâmplat? 

Jed se rezemă o clipă de perete, cu răsuflarea tăiată de goana 
pe care o trăsese în sus pe scări până la etajul al doilea, unde 
era clasa lui Judith. 


— Tata, spuse el întretăiat. Tocmai au sunat de la spital. A 
avut un accident. 

Judith făcu ochii mari, șocată. 

— Frank? întrebă ea. Dar ce... 

Se opri. Orice s-ar fi întâmplat, era limpede că Jed nu știa 
detalii. 

— Hai, îi spuse ea, luându-l din nou de braț, trăgându-l de 
data aceasta către ușa laterală, care dădea în parcare. Hai, te 
duc chiar eu la spital. 


e Capitolul 16 


Judith își parcă Honda pe locul de lângă micul spital. Clădirea 
joasă, cu un singur etaj, construită din veșnicele blocuri de 
zgură, avea în partea din faţă camera de gardă și pe laturi două 
aripi scurte, care închideau parţial o curte minusculă. Spitalul 
părea să fi fost cândva zugrăvit în verde, dar acum zugrăveala 
se cojise, lăsându-i clinicii un aspect ciudat, pistruiat, ca și cum 
ar fi contractat o boală necunoscută și rară. Încă înainte ca 
mașina să se fi oprit într-unul din locurile de parcare, între două 
camionete jerpelite, Jed deschise ușa de pe partea lui. 

Sala de așteptare era pustie, dar, o clipă mai târziu, Gloria 
Hernandez intră pe ușa dublă care dădea în camera de gardă, 
cu un aer preocupat. Îl recunoscu pe Jed și se îndreptă iute spre 
el. Văzând expresia de pe faţa asistentei, Jed îngheţă. 

— Ce e? întrebă el cu voce tremurată. Ce s-a-ntâmplat? Tata 
Nu-i... vocea i se stinse, iar el fu incapabil să-și termine 
întrebarea. 

Gloria scutură repede din cap. 

— E-n salonul din spate, spuse. Doctorul Moreland zice că nu-i 
prea grav. 

Apoi, întorcându-se spre Judith, făcu un efort să zâmbească. 

— Imi pare rău. Când am sunat la școală, n-am făcut-o cu 
gândul că or să te pună să-l aduci pe Jed pân-aici. 

— Nu-i nimic, Gloria, răspunse Judith. Eu... eu și Frank ne-am 
văzut destul de des în ultima vreme. Ce s-a întâmplat? 

Gloria dădu din cap derutată. 

— Nu știu sigur. Mi-au spus că a căzut... 

Fu întreruptă de intrarea lui Greg Moreland în încăpere; se 
ștergea pe mâini cu un prosop pe care i-l dădu Gloriei. O 
recunoscu pe Judith și înălţă puţin din sprâncene, salutând-o cu 
o înclinare scurtă a capului, apoi se concentră asupra lui Jed, 
care îl urmărea neliniștit. 

— Tatăl tău e un om norocos, spuse el. Are o fractură curată a 
tibiei și fibulei drepte și, probabil, o ușoară contuzie la cap în 
locul în care a dat cu el de turbină, dar, date fiind împrejurările, 
ar fi putut fi cu mult mai rău. 

La auzul vorbelor acestea, Judith închise ochii o clipă, în timp 
ce-și simţea toate puterile scurgându-i-se din trup. 

— Doamne, îți mulțumesc, șopti. 


Făcu un pas înainte și, fără să se gândească ce face, își puse 
o mână pe umărul lui Jed. 

— Putem să-l vedem? 

Greg își desfăcu braţele, expansiv. 

— Nu aveţi niciun motiv să nu puteţi. E un pic ameţit, s-ar 
putea să și aiureze puţin, dar sunt sigur că se va bucura să vă 
vadă. Tocmai l-au dus într-o cameră... o sută șase, cred. 

Jed se îndreptă spre ușa care dădea în aripa cu saloane, dar 
Judith rămase în urmă. 

— Ce s-a întâmplat? îl întrebă pe Greg când rămaseră singuri. 

Greg ridică din umeri. 

— Un accident tâmpit, după câte înţeleg. Lucra la baraj și se 
pare că a intrat în panică. 

Judith dădu din cap. 

— Era în conducte, nu? întrebă ea, cu voce tremurată, de data 
asta nu de emoție, ci de furie. 

Greg își înclină capul într-o parte. 

— Nu sunt sigur că înțeleg. 

— E claustrofob, îi spuse Judith. Azi-dimineaţă a plecat la lucru 
cuprins de frică. Era convins că or să-l oblige să intre în 
conductele de aducțiune și știa că, în cazul ăsta, o să intre în 
panică. Doamne, Dumnezeule! continuă ea, nu mai suntem în 
Evul Mediu! Sunt tot felul de lucrări de făcut acolo. Nu era 
neapărată nevoie să-l pună pe Frank într-o asemenea situaţie! 

— Potolește-te! se răsti Greg pe un ton care o făcu să tacă. ŢI- 
ai pierdut cumpătul, Judith, mai spuse el, apoi continuă un glas 
mai moale: Eu n-am participat la decizia asta. Dacă trebuie să te 
înfurii pe cineva, înfurie-te pe Kendall sau pe Kruger. Ei sunt cei 
care l-au trimis acolo. 

Așa era. Judith trase adânc aer în piept, încercând să se 
stăpânească. 

— Scuză-mă, spuse ea în cele din urmă. Ai dreptate, așa e. 
Doar... 

Se opri. Fusese pe punctul de a-i mărturisi că accidentul lui 
Frank nu era singurul lucru care o preocupa, dar își aminti că 
însuși Greg fusese cel care dăduse ordin să se facă injecţiile cu 
câteva zile în urmă. 

— Eu... ăă... cred că ar trebui să mă duc să-l văd, încheie ea, 
aruncând o privire la ceas. Fir-ar să fie, fă-mi, te rog, un serviciu, 


da? Roagă să sune la școală să-mi ţină cineva ora următoare, te 
rog... 

Fără să mai aștepte un răspuns, Judith se îndreptă în grabă 
spre ușa camerei de gardă, fără să vadă privirea lui Greg fixată 
asupra ei, cântărind-o. 

Voise să mai spună ceva - i-o văzuse în ochi. Apoi se 
răzgândise. 

De ce? 

Care fusese lucrul pe care se hotărâse brusc să nu i-l mai 
spună? 

e 

Judith tamponă ușor fruntea lui Frank cu o cârpă umedă 
adusă de Jed din baia minusculă care lega camera lui Frank de 
camera alăturată. O clipă, el nu dădu niciun semn că ar fi simți 
măcar umezeala de pe faţă, apoi se mișcă și deschise ochii. O 
privi fără să o vadă, pe urmă privirea i se limpezi. Aruncă priviri 
fugare prin cameră ca și când ar fi căutat ceva, apoi se întoarse 
la ea. li luă mâna și i-o strânse ușor. 

— Judith? șopti cu voce răgușită, cu gâtlejul uscat. 

Ea luă un pahar cu apă de pe noptiera de lângă pat și i-l duse 
la buze, sprijinindu-i capul cu tandreţe ca să-l ajute să bea. 

— Bea puţină apă, îl îndemnă. 

Bău cu sete, apoi își lăsă capul să îi cadă la loc pe pernă. 

— Bună, tată, spuse Jed, făcând un pas spre el și întinzând 
mâna stângaci pentru a atinge umărul tatălui său. 

Frank își privi fiul, zâmbi și își puse mâna peste a lui. Apoi, 
parcă stânjenit de gestul afectuos, își lăsă mâna pe pat, alături. 

— Cât e ceasul? întrebă el. 

— Aproape unsprezece, răspunse Judith. 

— lisuse, gemu Frank. Mi s-a părut că n-au trecut decât 
câteva minute. 

Apoi, pe măsură ce mintea i se limpezea, își aminti ce i se 
întâmplase și se cutremură. 

Aruncă din nou priviri bănuitoare în jur. 

— Cine-i aici? întrebă cu voce atât de înceată, încât abia se 
auzi. 

Judith se încruntă, ezitând. 

— Doar eu și Jed, spuse ea. 

— Nimeni din cei de pe șantier? întrebă Frank. 


Îi văzu pe Jed și pe Judith schimbând, pe deasupra lui, priviri 
îngrijorate. Se strădui să se ridice, crispându-se la durerea care 
îi împunsese piciorul drept. 

— Stai liniștit, protestă Judith, dar Frank o ignoră. 

Cu dinţii încleștați de durere, se ridică, sprijinindu-se de 
perne. Apoi o luă din nou de mână pe Judith. 

— Ce ţi-au spus? o întrebă. Ti-au povestit ce s-a întâmplat? 

Judith dădu din cap, mușcându-și buzele. 

— Greg mi-a spus că erai într-o conductă și ai intrat în panică. 
A fost un accident. 

Frank tăcu preț de câteva clipe, apoi strânse din fălci și o privi 
pe Judith drept în ochi. 

— N-a fost niciun accident, spuse pe un ton bătăios, parcă 
așteptând să fie contrazis. 

Inainte ca vreunul din ei să fi apucat să răspundă, se întoarse 
spre fiul său și spuse: 

— M-auzi, Jed? Azi au încercat să mă omoare. 

— Haide, haide, tată, începu Jed, dar Frank se întoarse, 
fixând-o pe Judith cu privirea. 

— N-a fost niciun accident, repetă el. E un detaliu pe care nu 
mi l-au spus. Conducta nu merge drept. Se înclină puţin, apoi, 
către capat, panta e destul de mare. Și nu ai de ce să te ţii. Aș fi 
căzut și dacă nu intram în panică. Și ei exact pe asta contau. 

Judith îl privea fix. 

— Frank, nu pot să cred una ca asta. E... e o nebunie... 

Frank dădu din cap. 

— Nu e o nebunie, spuse cu o undă de încăpățânare în glas 
care îi făcu pe Jed și pe Judith să înţeleagă că ar fi fost inutil să-l 
contrazică. Sunt iritaţi de tot scandalul pe care l-am făcut și vor 
să scape de mine. Și aproape că au reușit. 

Tăcu un moment, apoi spuse, cu privirea înnegurată: 

— Și nici nu se vor opri aici. Vor încerca altceva. Or să mă 
omoare, așa cum l-au omorât și pe Max Moreland. 

e 

Gina Alvarez îi aruncă o privire lui Jed și se întrebă încă o dată 
dacă ideea unei partide de călărie în după-amiaza aceea fusese 
chiar atât de grozavă. Așa i se păruse la început, când îl găsise 
pe jed așteptând-o după școală, palid, cu ochii trădând 
îngrijorare. Dar aproape că nu-i vorbise deloc, retras într-o lume 
a lui, îndepărtată. 


— Tu ce zici? îl întrebase când ajunseseră la intersecția a 
două drumuri, dintre care unul ducea în sus, până pe marginea 
canionului, iar celălalt urma cursul râului prin canion. Și, fiindcă 
Jed nu răspunsese, hotărâse singură asupra potecii care șerpuia 
printre plopii canadieni, bucurându-se să stea la adăpost de 
dogoarea după-amiezii. 

În fine, când caii se opriseră să bea o gură de apă din râu, 
hotărâse că s-a săturat. 

— Uite ce e, îi spuse. Ori îmi spui ce te arde, ori îmi spui de ce 
ești supărat pe mine, ori spune-mi să merg acasă. Imi pare rău 
că nu te distrezi. Poate, de fapt, ideea a fost proastă de la bun 
început. 

În cele din urmă Jed păru să iasă din reverie. 

— Nu sunt supărat pe tine, Gina. 

Apoi, după o scurtă pauză, adăugă în șoaptă: 

— Dacă-ţi spun ceva, promiţi să nu spui nimănui? 

Sprâncenele Ginei se împletiră într-o încruntătură, rară la ea, 
apoi dădu din cap. 

Jed mai ezită puţin, pe urmă se hotărî: 

— Tata e convins că cei de la firmă au încercat azi să-l 
omoare. 

Gina îl privi neclintită, întrebându-se dacă-și bătea joc de ea, 
dar privirea lui o convinse că nu. 

— Ei, asta-i, spuse ea. De ce să facă una ca asta? 

Jed îi reproduse tot ce-i spusese ceva mai devreme tatăl său, 
iar Gina ascultă în tăcere. Când termină, ea scutură din cap. 


— Prostii! 
Ochii lui Jed se întunecaseră brusc, iar Gina își ceru scuze 
grăbită. 


— lartă-mă. N-am vrut să spun că tatăl tău vorbește prostii. 
Dar ideea pare cam aiurită. Adică, vreau să spun, poate că tatăl 
tău e încă șocat; și-apoi, de ce-ar vrea compania să-i facă vreun 
rău? 

— Fiindcă le-a dat de furcă o grămadă, îi răspunse Jed. 

— Dar nu-i nimic nou în asta, protestă Gina. El întotdeauna le- 
a dat dureri de cap. E treaba lui s-o facă, nu? Adică, dacă șeful 
sindicatului nu o face, atunci cine? Unchiul Carlos spune că de- 
aia e atât de bun, pentru că nu se teme să spună ce gândește. 

— Mda, aprobă Jed pe un ton amar. Cu domnul Moreland nu 
conta, erau prieteni. Dar acum nu mai e același lucru. 


Caii, care-și potoliseră între timp setea, se puseseră din nou în 
mișcare. După o tăcere de câteva minute, Gina spuse, privind 
țintă în apa limpede a pârâului: 

— O.K., să zicem că firma a încercat într-adevăr să-l ucidă. 
Poate să dovedească? 

Jed negă din cap. 

— Nu văd cum. Adică până și el a recunoscut că e, în parte, 
vina lui. Dacă n-ar fi intrat în panică, ar fi simţit înclinația 
conductei și s-ar fi oprit. Dar spune că ei se așteptau ca el să 
intre în panică, spune că... 

Vocea i se stinse; Gina se întoarse să se uite la el și-l găsi 
privind în direcţie opusă, spre partea cealaltă a canionului. 

Îi urmări privirea. La început nu văzu nimic neobișnuit. Erau 
pe la jumătatea drumului spre baraj, în apropierea clădirii 
dărăpănate, cuibărită lângă peretele canionului, care servise 
drept baracă pe timpul lucrărilor de construcţie la baraj. Apoi 
înţelese la ce privea Jed. 

Clădirea, nefolosită de ani de zile, fusese proaspăt zugrăvită. 

În fața ei erau parcate câteva mașini și, privind în sus de la 
ea, văzu un fel de ţeavă de plastic - ca o conductă de apă - care 
ieșea din clădire și se căţăra în sus pe peretele de stâncă. 

Gina se uită la Jed, uimită. 

— Nu-nţeleg, spuse ea. Știam că e abandonată. 

Jed dădu din cap. 

— Era. Sau cel puţin a fost până nu demult. Dar acum nu pare 
abandonată, nu? Haide. 

Plescăi din limbă și trase de frâu spre stânga. Ascultător, calul 
se întoarse și părăsi poteca, ezită preţ de o secundă, apoi intră 
în apă, stropind în jur. Gina îl urmă, îndemnându-și calul ușor din 
genunchi. 

Malul celălalt era mai înalt și calul lui Jed se împiedică 
încercând să găsească sprijin pentru copite, apoi se reechilibră, 
urcă malul și se opri, așteptând parcă un semn din partea lui Jed 
care să-i arate încotro s-o ia. Jed aşteptă ca Gina să-l ajungă din 
urmă și plesni ușor gâtul calului cu frâul. Acesta porni încet 
înainte până când Jed îl opri în dreptul drumului de pământ 
bătătorit care ducea la intrarea în clădire. 

Drumul acesta, de ani de zile doar o pereche de șanțuri 
paralele pline de buruieni, era în mod evident folosit. lar pe 
clădire apăruse o firmă: 


CENTRUL DE COMUNICAȚII AL 
COMPANIEI PETROLIERE BORREGO 
INTRAREA PERMISA NUMAI 
PERSONALULUI AUTORIZAT 


— Centru de Comunicaţii? citi Jed cu voce tare. Ce-nseamnă 
asta? 

Gina urmări cu privirea ţeava de plastic care urca până în 
buza canionului. 

— Hai să ne urcăm în vârf să vedem ce-i acolo, propuse ea. 

jed aprobă. Işi întoarseră caii spre gura canionului, de data 
asta urmând drumul vechi. 

— Orice-ar fi, de ce aici? se întrebă Jed tot cu voce tare. 
Clădirea aia n-a mai fost folosită de când s-a construit barajul! 
Nici nu mai e prea sigură. 

— Pare renovată, îi replică Gina. 

— Dar e o prostie, obiectă Jed. Adică, e acolo, cocoțată într-un 
loc cu totul pustiu. 

Odată ajunși însă în buza canionului, deasupra construcției, 
lui Jed i se păru că înţelege. 

Echipa tocmai sfârșea de montat instalaţia. Platforma antenei 
era acum înconjurată de un gard de plasă înalt de doi metri, la 
care cei doi adolescenți priviră curioși. Otto Kruger, roșu ca 
sfecla după zilele lungi petrecute în soare, sus, pe platou, se 
îndreptă în fugă spre ei. 

— Ce căutaţi aici, copii? îi întrebă el. 

Jed privi în jos la el. 

— Călărim, evident, spuse el fără a face niciun efort să 
păstreze un ton calm. Asta ce e? 

— O antenă, îi spuse Kruger. UniChem a adus-o cu elicopterul, 
azi-dimineață. E grozavă, nu? F 

O clipă, Jed privi la uriaşa maşinărie. In timp ce o privea, 
aceasta căpătă viață. 

Se auzi un bâzâit înfundat, baza antenei începu să se rotească 
și farfuria se orientă spre sud. 

Bâzâitul încetă, iar Jed se trezi că-și încordează auzul ca să 
prindă mesajele pe care era sigur că le emitea uriașa farfurie. 
Ba chiar își închipui că le simte vibraţiile în lot trupul. Desigur, 


era ridicol, indiferent ce frecvențe foloseau, ele erau mult în 
afara spectrului perceput de urechea umană. 

— E grozavă, nu-i așa? repetă Kruger cu glasul înecat de 
mândrie, de parcă el însuși ar fi proiectat-o și construit-o. 

Jed îl privi furios. 

— Da, spuse el în cele din urmă. E grozavă... grozav de urâtă. 
La fel de urâtă ca și puţurile, și rafinăria, și toate celelalte lucruri 
care pocesc locul ăsta. 

Smuci de frâu și întoarse calul, pornind-o pe drumul care 
ducea înapoi în oraș. Câteva clipe mai târziu Gina îl prinse din 
urmă. 

— Ce-a fost asta? îl întrebă ea. Înţeleg că ești îngrijorat din 
pricina tatălui tău, dar... 

— Dar poate că am hotărât că nu-mi place, e bine? Poate nu- 
mi mai place nimic din toată povestea asta. 

Merseră în tăcere o vreme, până când apăru la orizont orașul. 
Privindu-l, după ce văzuse ciudata antenă apărută peste noapte 
pe platou și simţise vibraţiile ei stranii, i se păru că Borrego 
însuși arăta acum altfel. 

Se părea că Borrego intrase, în sfârșit, în era spaţială. 

„Poate că, de fapt, asta e, își spuse Jed, lăsând calul să-și 
găsească singur drumul spre casă și gândurile să i se întoarcă la 
tatăl său. 

Poate că nu eu m-am schimbat. Poate sunt ca tata. Poate mă 
enervează faptul că lucrurile nu mai sunt cum erau.” 

e 

Rita Moreland oftă pășind în aerul răcoros al casei, după 
căldura după-amiezii. Se opri în holul de la intrare, își scoase 
pălăria și o puse cu grijă pe raftul din dulap. Ochii îi căzură pe 
cele trei haine ale lui Max, încă atârnate la locul lor, ca și când 
și-ar fi așteptat stăpânul să vină să le ia, și își mușcă buzele. 

— Cred că e vremea să începem să mai scăpăm de câteva din 
lucrurile lui Max, îi spuse ea lui Greg fără a se întoarce să-l 
privească, pentru ca el să nu vadă lacrimile pe care și le simţea 
în ochi. 

— Nu e nicio grabă, răspunse Greg. Ai destul timp. 

Rita își îndreptă spatele și-și recăpătă cumpătul. Când, în cele 
din urmă, se întoarse să-l privească, lacrimile care amenințau să 
curgă numai cu o clipă înainte dispăruseră. 

— Poate, spuse ea. Dar nu se știe niciodată, nu? 


Traversă holul și intră în bibliotecă, cu gândul la spitalul de 
unde abia se întorsese. 

— Uită-te la bietul Frank Arnold, spuse ea. Ar fi putut să 
moară astăzi, a avut noroc. Și, desigur, Max... 

Se întrerupse, emoţiile năvăleau dinăuntru. Își căută iute ceva 
de făcut pentru a-și lua gândul de la soțul său. Pe birou clipea 
beculețul roșu al robotului telefonic pe care de atâtea ori îl 
ignora; acum apăsă pe buton plină de speranţă. 

În locul unui mesaj de condoleanţe, auzi o voce necunoscută: 

— Doamnă Moreland, sunt Forrest Frazier, de la firma 
Southwest Properties din Las Cruces. Am un client foarte 
interesat să vă cumpere casa. Dacă-mi dați un telefon, aș vrea 
să discutăm detaliile. 

Urma un număr de telefon, apoi sunetul ușor metalic al vocii 
sintetizate a robotului, precizând ora exactă a mesajului. Rita se 
încruntă și-l privi pe Greg. 

— Ce Dumnezeu a fost asta? întrebă ea. Ce-a vrut să spună? 

Greg ridică din umeri. 

— Se pare că cineva vrea să cumpere casa, spuse el. 

— Casa asta? întrebă Rita. Dar nu e de vânzare. 

— Poate ar trebui măcar să te mai gândești, spuse Greg rar, 
privind în jur, la biblioteca spațioasă. Vreau să zic, date fiind 
împrejurările. 

Rita își privi nepotul cu severitate. 

— Fiindcă Max a murit, vrei să spui? întrebă ea, făcând un 
efort să-și stăpânească vocea. Sper că n-ai de gând să-mi spui 
că... - își căută cuvintele - că o să bântui locul, sfârși ea fraza. 
Așa se spune întotdeauna când o jumătate a unui cuplu dispare, 
nu? 

Greg înghiţi în sec, stânjenit. 

— Nu asta am vrut să spun, mătușă Rita, Dar, într-un fel, e 
adevărat, nu-i așa? Adică, vreau să zic, casa e mare, și... 

— N-a fost prea mare pentru mine și Max, îi răspunse Rita, 
dur. 

Regretând bruscheţea replicii, își lăsă capul pe-o parte și se 
strădui să zâmbească. 

— Sau încerci să-ţi gonești mătușica din oraș? 

În momentul acela Rita avu, brusc, sentimentul că a înţeles. 

— Asta e, nu? spuse, mai mult pentru sine decât pentru Greg. 


— Haide-haide, mătușă Rita, începu Greg, dar Rita îl 
întrerupse: 

— Nu tu, dragul meu. Glumeam. Dar, cinstit vorbind, sunt 
oameni care m-ar vrea plecată din Borrego, nu-i așa? Ce crezi, 
oferta vine din partea celor de la UniChem? 

Greg ridică din umeri. 

— Păi, nu-i așa de greu de aflat. Sună-l pe... cum îl cheamă? 
Frazier? și-ntreabă.-l. 

Rita dădu din cap. 

— Dacă sunt cei de la UniChem, nu sunt așa de proști încât s- 
o facă pe faţă, spuse ea. 

— Of, Doamne! gemu Greg. Acum începi să vorbești ca Frank 
Arnold. 

Ochii Ritei scăpărară de furie. 

— Da? Atunci ascultă-mă bine, tinere. Unchiul tău i-a dat 
ascultare lui Frank Arnold cu mult înainte ca tu să-ți faci apariţia, 
și a avut încredere în el. lar eu știu ce-ar vrea Max să fac acum, 
iar el cu siguranţă n-ar vrea să-mi vând casa și să mă mut de- 
aici. 

Greg inspiră adânc. 

— Mătușă Rita, spuse el, nu știu de ce ne certăm. Nu ţi-a 
cerut nimeni nici să-ți vinzi casa, nici să pleci din oraș. Tot ce ți- 
am spus e că ar trebui să te mai gândești. Casa e într-adevăr 
mare și plină de amintiri și știi la fel de bine ca și mine că 
unchiul Max spunea adesea că vrea să renunţe la ea când se 
pensionează. Zicea că o să călătoriţi și că poate vă mutaţi în 
Hawai. 

Văzu ochii mătușii mijindu-se și ridică din umeri. 

— Oricum, nu încerc să-ţi dictez ce să faci. Dacă nu era 
telefonul ăla, nici n-am fi discutat despre asta. Dar mesajul era 
pe bandă și eu nu spun altceva decât că ar trebui să te mai 
gândești. 

Rita îl luă pe Greg de mână și-l strânse afectuos. 

— lartă-mă, îi spuse. Trebuie să mă ierți. Ce mi se întâmplă nu 
e ușor, dar n-ar trebui să mă răzbun pe tine. 

Se apropie de fereastră și rămase uitându-se afară, la deșert. 
Apoi, aproape cu de la sine putere, privirea i se îndreptă către 
platou, către locul unde se aflase în vis, în dimineața 
înmormântării lui Max. 

Și din nou auzi cuvintele lui Max: Ascul/tă-/ pe Frank. 


După care, în minte, auzi cuvintele lui Frank, rostite cu numai 
o jumătate de oră mai devreme, în timp ce erau numai ei doi în 
camera de spital: 

Au încercat să mă omoare, Rita. Așa cum l-au omorât și pe 
Max. 

Rămase neclintită timp de câteva secunde, în timp ce 
amândouă glasurile îi răsunau în urechi. In cele din urmă, se 
întoarse spre nepotul său. 

— Gata, îi spuse cu glas scăzut. M-am gândit și m-am hotărât. 
Nu vând casa, Greg. Am să rămân aici și-am să aflu cine anume 
vrea să-mi cumpere casa și de ce, și-am să aflu ce s-a întâmplat 
exact cu Frank și cu Max. Aici se petrece ceva, Greg, și 
intenționez să aflu ce. Să aflu și să-i pun capăt. 

II conduse pe Greg până la ușă, apoi se așeză la biroul lui 
Max. Luă o bucată de hârtie groasă și stiloul lui preferat și 
începu să noteze; notă tot ce se întâmplase în Borrego în 
ultimele câteva săptămâni. Puse pe hârtie gânduri la 
întâmplare, chiar și simple impresii. Și continuă să audă tot 
timpul cuvintele rostite de Max în vis: Ascu/tă-/ pe Frank. 

Continuă să scrie, căutând simetrii în evenimentele puse pe 
hârtie. 

Nu exista însă nicio simetrie, nu încă. 

Și totuși, era sigură că, mai devreme sau mai târziu, o 
asemenea simetrie trebuia să apară. 

O simetrie a morții. 


e Capitolul 17 


Întunericul se lăsase, o dată cu primul val de răcoare al nopţii. 
Deasupra capului lui Judith și al lui Jed cerul era limpede, iar pe 
fundalul cerului ce părea o cortină de catifea sclipea blând 
eșarfa gigantică a Căii Lactee. Rămaseră tăcuţi câteva clipe 
privind în sus. 

— Te descurci? întrebă Judith în cele din urmă. 

Jed aprobă din cap absent. 

— Cred că da, spuse el. 

Apoi, după o clipă-două, își mută privirea. 

— Dar tata? întrebă el cu voce tremurată. El o se descurce? 

— Bineînţeles, îi răspunse Judith. De ce nu s-ar descurca? Un 
picior rupt nu înseamnă sfârșitul lumii. O să mai stea în spital 
câteva zile, pe urmă o să vină acasă. 

Făcu un efort să zâmbească. 

— Cel mai greu o să ne fie să-l ținem liniștit măcar o vreme. 

Jed dădu din cap, dar Judith simţea că ceva îl frământă. 

— Ce e? îl întrebă. Ce nu-ţi place? 

jed inspiră adânc, apoi dădu drumul aerului, într-un suspin 
prelung. 

— Nu știu. Azi-dimineaţă m-am trezit cu sentimentul straniu 
că urma să i se întâmple ceva astăzi. Și i s-a întâmplat. 

Il scutură un fior, deși seara nu era atât de friguroasă. 

— Mă tot gândesc că e vina mea, că ar fi trebuit să nu se ducă 
la serviciu astăzi. 

Judith clătină din cap. 

— N-ar fi folosit la nimic. De altfel - continuă ea, zâmbind 
crispat - am încercat eu însămi. Am încercat să-i propun să 
demisioneze. Dar știi cum e tatăl tău... 

Vocea i se stinse. 

— Auzi, vrei să vin cu tine, acasă? Pot să dorm acolo, dacă ţi-e 
frică să stai singur în casă. 

Jed se gândi o clipă, dar clătină din cap. 

— O să mă descurc. Dumnezeu știe, au fost destule nopți 
când tata n-a venit acasă fiindcă era la lucru. 

Ceva mai târziu însă, în timp ce parca mașina tatălui său în 
alee, își dădu seama că noaptea aceasta avea să fie altfel. 
Deschise ușa de la intrare și simţi imediat goliciunea locului. 
Până acum întotdeauna, chiar și când fusese singur, simţise 
prezenţa tatălui său acolo. Astă-seară însă, știind că acesta nu 


urma să vină acasă peste câteva ceasuri, i se părea că 
încăperile emanau un aer de singurătate dezolantă. 

Incercă să o ignore dând drumul la televizor și întinzându-se 
pe canapea. Dar nu se putea concentra asupra lui. In loc să 
asculte sonorul filmului, pândea sunetele de-afară, din noapte. 

Era agitat, nervos. 

Până la urmă se ridică de pe canapea, puse mâna pe 
telecomandă și stinse televizorul. 

Tăcerea îl înconjură din toate părțile. 

Se plimbă prin casă timp de câteva minute, într-o stare de 
nervozitate crescândă. In cele din urmă se hotărî, își înșfăcă 
jacheta și ieși, urcându-se în mașină. 

La bar, la A & W. 

Prietenii lui trebuie să fie acolo, era vineri seară. Poate 
vreunul din ei a adus și un butoiaș de bere. Măcar astă-seară 
tatăl său nu va afla ce-a făcut. 

Un ceas mai târziu, erau cinci sus pe platou. Randy Sparks și 
Jeff Hankins trecuseră deja pe la A & W, urmați la câteva minute 
de Gina Alvarez și de Joanna Garcia, care se duceau spre casă, 
venind de la film. La vederea butoiașului cu bere, ochii Ginei se 
îngustaseră ameninţător, dar până la urmă Joanna o convinsese 
să meargă. 

— O să le spunem alor mei că am văzut filmul de două ori, iar 
mama ta tot nu ajunge acasă până după miezul nopţii. 

Gina îl privi pe Jed. 

— Fără curse de mașini? întrebă ea. Dacă-i distrugi tatălui tău 
camioneta... 

— Promit, îi răspunse Jed cu cea mai solemnă expresie pe 
care o avea la îndemână și cu mâna pe inimă. 

Și se ţinuse de promisiune, în ciuda felului provocator în care 
ambalase Jeff motorul Plymouth-ului la plecarea de la A & W, 
când porniseră spre platou. 

De-acum butoiașul era pe jumătate gol și Jed stătea lungit pe 
spate, privind cerul. Lângă el, Gina stătea cu trupul lipit de-al lui 
și cu capul pe umărul lui. Găsise o pătură sub bancheta mașinii 
și tocmai se pregătea să o întindă peste amândoi când simţi 
ceva înghiontindu-l în coaste. Privi în sus și-l văzu pe Randy 
Sparks fulgerându-l din priviri. 

Randy se clătina ușor; ţinea în mână un pahar de plastic, plin 
cu bere. 


— Am de vorbit cu tine, corcitură, spuse el, bălmăjind 
cuvintele. 

Jed simţi cum i se strânge stomacul. Când intrase la A & W, 
Randy dăduse din cap în semn de salut, dar nu-i vorbise prea 
mult. De când ajunseseră aici și începuseră să bea, observase 
că Randy îl măsoară din ochi, parcă încercând să decidă dacă îl 
poate învinge pe Jed într-o luptă. O vreme, Jed stătuse în alertă, 
dar, pentru că Randy nu făcea altceva decât să bea, conchisese 
că nu avea să se întâmple nimic. 

Piciorul lui Randy îl înghionti încă o dată în coaste. 

— Am zis că am de vorbit cu tine! 

Gina se ridică, cu o mână apăsată pe pieptul lui Jed. 

— Las-o baltă, Randy. Ce ai? spuse ea. Tu ești cel care a 
aruncat cu piatra în fereastra familiei Moreland, nu Jed. 

Randy o privi fioros, beat. 

— Mda, dar prietenul tău cu sânge indian m-a pârât. 

Jed se gândi repede. Ultimul lucru de care aveau nevoie acum 
era o bătaie. Și dacă venea cineva și-i prindea cu butoiul de 
bere... 

— Uite ce e, spuse el, ridicându-se în picioare și ridicând 
pătura. Hai s-o lăsăm moartă, da? Poate de fapt nici nu te-am 
văzut. Poate doar am ghicit. 

O luă pe Gina de mână și se îndreptă spre camionetă, cu 
Randy clătinându-se în urma lor. 

— Ce-i? strigă el. Ţi-e frică să te baţi? Hai? Indian căcăcios! 

Jed îngheţă; furia începuse să-l cuprindă, dar Gina îl trăgea 
spre mașină. 

— Nu-l asculta, spuse ea. E beat și caută sămânță de scandal. 
Hai mai bine să mergem. 

Ajunseră în dreptul camionetei. Gina deschise portiera din 
dreapta și-l împinse pe Jed pe jumătate înăuntru. 

— Hai să mergem. Te rog. 

Randy continua să ţipe, dar acum lângă el se afla Jeff Hankins, 
care încerca să-l calmeze. Jed porni motorul și dădu în spate, 
apoi schimbă vitezele. Dar, în clipa în care intră pe șosea, Randy 
se aplecă și luă de jos o piatră, pe care o aruncă spre mașina 
care venea. 

instinctiv, Jed și Gina se lăsară în jos, ferindu-se de piatra 
aruncată spre ei și niciunul nu o văzu lovind parbrizul. O clipă 


mai târziu însă, amândoi văzură crăpăturile întinzându-se ca o 
pânză de păianjen de la gaura lăsată de piatră în sticlă. 

— Drace! zbieră Jed, călcând cu putere frâna și vrând să 
țâșnească din cabină. 

Înainte însă ca ușa să se deschidă complet, Gina îl apucă de 
braţ și-l trase înapoi. 

— Nu, Jed, spuse ea. Ai să-nrăutăţești lucrurile! Lasă că găsim 
ceva să-i spunem tatălui tău, poate o să găsim chiar un parbriz 
nou înainte ca să iasă din spital. 

Jed ezită, nehotărât. Simțea nevoia să sară din mașină, să-l 
înșface pe Randy și să dea cu el de pământ. Simţea nevoia să-l 
facă să-și înghită vorbele, și nu numai atât. Și știa că ar putea s- 
o facă. Era mai mare și mai puternic decât Randy, așa fusese 
întotdeauna. lar Randy era atât de beat, încât abia putea să-i 
tragă un pumn. 

Poate. 

Și mâine, când va trebui să-i explice tatălui său de ce are un 
ochi vânăt, sau o buză plesnită, sau vreo altă urmă asemeni 
celor cu care se întorsese de-atâtea ori acasă în ultimii câţiva 
ani? 

Respiră adânc, trânti ușa la loc și-și vărsă focul pe 
acceleratorul apăsat până la podea. Toate cele patru roţi se 
învârtiră în gol un moment, apoi camioneta ţâșni în noapte. 

— Vrei să mergi mai încet? îl rugă Gina câteva minute mai 
târziu, când se apropiară de curbele „ac de păr” ale șoselei care 
ducea înapoi, spre deșert. 

Răsuflând încă greu, Jed lăsă pedala mai moale, apoi apăsă 
pe frână, intrând în prima curbă. La apropierea de cea de-a 
doua călcă frâna cu putere și întinse mâna să stingă farurile. 

— Ce s-a-ntâmplat? întrebă Gina. De ce ne oprim? 

Jed îi arătă deșertul. 

— VUite-acolo. 

În depărtare se vedeau lucind stins o pereche de faruri. Era o 
mașină care mergea încet, fără faruri, doar cu luminile de 
poziție aprinse. Mergea pe drumul pe care îl parcurseseră Jed și 
ceilalți cu două ore mai devreme. 

— Crezi că-i poliţia? întrebă Gina. 

Jed ridică din umeri. 

— Habar n-am. Dar cine să vină aici, la ora asta? Și cu 
luminile stinse? 


Gina își strânse buzele. 

— Ți-am spus că nu trebuia să venim. Dacă ne prind, mama o 
să... 

— Gata, lasă, îi spuse Jed. 

Cu farurile stinse, manevra atent camioneta pe drumul cotit. 
În curând ajunseră în punctul cel mai de jos și Jed opri mașina în 
spatele unui bolovan uriaș. 

— Vino-ncoace, spuse el, desfăcând brațele. Dacă-s polițiști, 
or să creadă că am venit aici să ne giugiulim. Probabil nici n-or 
să oprească. 

Gina ezită, apoi decise că măcar merita să încerce. Se 
strecură pe banchetă, în braţele lui Jed. 

Razele slabe ale luminilor de poziţie ale mașinii ce se apropia 
erau acum mai puternice, reflectate de peretele de stâncă. Jed 
își ținea respiraţia, știind că mașina se apropia de bifurcaţie. 
Dacă fasciculele gemene nu se îndepărtau în câteva clipe, 
însemna că mașina venea pe drumul spre platou. 

Și-atunci razele se îndreptară brusc spre ei, numai pentru ca 
să dispară o dată cu mașina care ocolea bolovanul în spatele 
căruia se ascundea camioneta. Ca fulgerul, Jed deschise ușa și 
se furișă afară, pe lângă bolovan, până când reuși să vadă 
mașina care urca în canion. Se întoarse aproape imediat, 
încruntat. 

— Era mașina doctorului Moreland, spuse el. Ce caută în 
canion la miezul nopții? 

Gina ridică din umeri. 

— Poate că s-a întâmplat ceva sus, la The Cottonwoods, își 
dădu ea cu părerea. 

Jed scutură din cap. 

— De ce n-are farurile aprinse, dacă are o urgenţă? După cum 
conducea, cred că nu vrea să fie văzut. 

Gina chicoti încet. 

— Poate nu vrea. Poate are o iubită acolo și nu vrea să știe 
nimeni de ea. 

Dar Jed nu o mai asculta, căci simțea din nou vibraţiile acelea 
ciudate pe care le simţise și mai devreme, după-amiază, când, 
împreună cu Gina, dăduseră de antena nou-instalată din 
UniChem. 


Frank Arnold stătea întins în pat, dormind liniștit. Apoi, exact 
la miezul nopţii, deschise ochii și se ridică. 

Ceva nu era în regulă. 

În cameră plutea un miros neobișnuit, aproape ca de ars. 
Încet, mirosul crescu în intensitate și se transformă. 

Gunoi. 

Aerul părea încărcat cu duhoarea de putreziciune a unei gropi 
de gunoi într-o după-amiază fierbinte de vară. 

Îi simțea până și gustul. Avea parcă gura plină cu ouă stricate 
și simţi că se îneacă; întinse mâna după paharul cu apă de pe 
noptieră. 

Nu-l putu apuca, dar îl lovi din greșeală și-l dărâmă. 

Brusc, întunericul încăperii fu sfâșiat de raze de lumină. Văzu 
contururile neclare ale unor ființe stranii pitite prin colţuri. Dar 
când încerca să le privească în faţă, dispăreau - numai pentru 
ca să reapară în secunda următoare și să se repeadă la el din 
altă direcţie. 

Un sunet gutural îi ieși din gâtlej și îl cuprinse un val de 
groază. 

Din întuneric, ceva se aruncă asupra lui, iar el încercă să se 
apere. Dădu sălbatic din braţe, apoi un junghi dureros îi sfredeli 
creierul și căzu din pat. 

Începu să răcnească de frică și furie și, în clipa următoare, 
camera fu invadată de o lumină orbitoare. Zvârcolindu-se pe 
podea, Frank încercă să se ferească de noul atacator. Se lipi de 
perete, cu braţele strânse în jurul trupului. 

Gura i se umplu de un gust oribil de fiere și începu să vomite, 
în valuri vâscoase. 

Din prag, Susan Paynter, asistenta din schimbul de noapte, 
privea îngheţată de spaimă spectacolul de pe podea. Apoi anii 
de experienţă își spuseră cuvântul, iar ea se puse în mișcare. 
Apăsă pe butonul soneriei și chemă infirmiera, apoi se lăsă jos 
lângă Frank și întinse mâna să-l atingă. 

— Nu-i nimic, domnule Arnold, spuse ea blând, fără să fie 
sigură că o aude. Ușurel. Am venit să vă ajut. 

Când degetele ei îi atinseră braţul, Frank scoase un nou 
strigăt. Braţul i se chirci spasmodic, ca ars, și el încercă să se 
îndepărteze de ea, rostogolindu-se. 

Se izbi cu capul de perete, violent. O clipă mai târziu mai 
dădu o dată, și încă o dată. 


Susan auzi un zgomot la ușă și se întoarse. 

— Adu-l pe doctorul Banning, spuse. Apoi sună-l pe doctorul 
Moreland și spune-i să vină încoace. 

infirmiera dispăru și aproape imediat îi auzi glasul în difuzor, 
chemându-l pe Bob Banning. Sunetul acesta, deși abia auzit în 
cameră, păru să stârnească ceva în Frank Arnold, al cărui trup 
fu cuprins de spasme. 

Piciorul rupt îi pendulă și ghipsul o lovi dureros pe Susan în 
genunchi. Apoi, ca și cum cineva ar fi apăsat pe un întrerupător 
de undeva dinăuntrul său, rămase fără pic de vlagă. . 

O fracțiune de secundă Susan crezu că a murit. Il apucă de 
încheietură și, înfigându-și degetele în carne, îi găsi pulsul și 
începu să numere repede. 

În același timp, îi urmărea din priviri pieptul, care începea să 
se miște în ritmul puternic și egal al respirației. 

Auzi, în sfârșit, vocea lui Bob Banning în spatele ei: 

— Dumnezeule, Susan. Ce-i aici? 

Susan își ridică ochii spre el. 

— Nu știu. Așa l-am găsit. 

Își strecură un braţ pe sub umerii lui Frank, iar doctorul se 
lăsă imediat pe vine să o ajute. Apăru și infirmiera și, împreună, 
reușiră să-l suie pe Frank în pat. 

Banning începu imediat să-l examineze, verificându-i din nou 
pulsul și respiraţia, înfășurându-i manșeta de cauciuc a 
tensiometrului pe braţ. Dar, chiar în timp ce o umfla, Frank 
deschise ochii și mișcă. 

Privi cele trei chipuri aplecate deasupra lui și căscă gura. 

— Ce... ce s-a întâmplat? E ceva în neregulă? 

Susan Paynter se holbă la el. 

— În neregulă? repetă ea. Nu vă amintiţi ce s-a întâmplat, 
domnule Arnold? 

Ochii lui Frank se acoperiră ușor. 

— Un coșmar, spuse el în sfârșit. Cred c-am avut un coșmar. 

Susan îi aruncă o privire doctorului Banning, care aprobă din 
cap. 

— A fost mai mult decât un coșmar, domnule Arnold, îi spuse 
ea. Aţi început să ţipaţi și, când am venit, v-am găsit pe jos. Vă 
dădeați cu capul de perete, apoi aţi început să vomitaţi. 

Frank făcu ochii mari și se uită la doctor. 

— Nu-ţi amintești nimic din toate astea, Frank? 


Frank negă și făcu un gest ușor către un pahar cu apă care nu 
mai era acolo. 

Susan îi aduse altul din baie și i-l ţinu să bea. 

— Am... am crezut c-a fost un vis, spuse el. M-am trezit și 
totul în jur mirosea ciudat. Apoi mi-a venit în gură gustul ăsta 
oribil și am început să am vedenii... 

Vocea i se stinse și el căzu la loc pe perne. 

— O.K., spuse Bob Banning, strângând încurajator umărul lui 
Frank. Hai acum să verificăm câteva chestii, să vedem cum 
stăm. Cum e piciorul? 

Frank strânse din buze. 

— Doare ca dracu', recunoscu el. Parc-aș fi dat cu el în ceva. 

— Aţi dat, îi spuse Susan. În mine. 

Zâmbi. 

— Nu vă faceți probleme. Am impresia că, de data asta, v-a 
durut mult mai tare pe dumneavoastră decât pe mine. 

— Grozav, comentă Banning sec. Atunci, când terminăm aici, 
îl ducem să-i mai facem o radiografie la picior. 

li ridică lui Frank pleoapa stângă, îi examină atent pupila, apoi 
repetă procedura cu ochiul drept. Nu peste multă vreme stătea 
la picioarele patului, trecându-și vârful creionului pe tălpile 
goale ale lui Frank. 

Imediat, acesta își smuci picioarele, gemând de durerea care-i 
străbătu piciorul rupt. 

— Așa-ţi trebuie, comentă Banning ironic. Să mai tragi și altă 
dată șuturi asistentelor! Dar reflexele par să fie în ordine. În 
afara piciorului, cum te simţi? 

Frank ridică nesigur din umeri, apoi se aplecă pentru ca Susan 
să-l poată dezbrăca de pijamaua de spital, murdară. 

— Judecând după ce spune Susan că mi s-a întâmplat, nu 
tocmai rău. Dar ce mi s-a întâmplat, de fapt? 

Banning scutură din cap. 

— Aș vrea și eu să știu, spuse el, făcând adnotări pe foaia de 
observaţie a lui Frank. 

Se uită la ceas, se încruntă ușor și se răsuci spre Susan 
Paynter. 

— Când a început atacul? 

Susan îi aruncă o privire rapidă lui Frank, apoi îl privi din nou 
pe doctor. 


— Ciudat, spuse ea cu voce înăbușită. Ceasul meu e potrivit 
să sune din oră în oră. Tocmai piuise când l-am auzit pe Frank 
țipând. Era miezul nopţii. Exact miezul nopţii. 


e Capitolul 18 

Trecuse mai bine de un an de la ultima vizită a Vulturului 
Cafeniu în Borrego. Acum ieșind din sat o dată cu prima lumină 
a zorilor, avu sentimentul că începe o călătorie într-un teritoriu 
străin. Adoptă un ritm în care putea merge prin deșert toată 
ziua dacă era nevoie, dar, în loc să-și concentreze atenţia înspre 
interior, ca să scape de plictiseala drumului lung, rămase cu 
simţurile treze, privind și ascultând schimbările din peisajul 
înconjurător. 

Foșnetele încetau pe măsură ce ultimele creaturi nocturne se 
furișau înapoi în vizuinile lor, fugind de căldura zilei și de 
prădătorii care le amenințau din aer sau din largul deșertului. 
Soarele răsărea și Vulturul Cafeniu își întoarse chipul spre el, 
întâmpinându-l în tăcere. Cercetă cu privirea cerul, în căutarea 
siluetei cunoscute a păsării al cărei nume îl purta, dar în 
dimineața aceea cerul era pustiu. 

Vulturul Cafeniu îl luă ca pe un semn. Astăzi totemul lui 
personal îl abandonase. Continuându-și drumul spre oraș, se 
simţi singur și expus. 

Se opri la marginea orașului, simțind ostilitatea familiară care 
părea să emane din oraș, ca o invizibilă furtună de nisip. In 
lunile petrecute în pueblo, evitând complet orașul, aproape că 
uitase dușmănia arătată celor din neamul lui, care plutea în aer. 
Dar nu reușise niciodată să treacă peste felul în care îl priveau 
sau, mai exact, nu-l priveau, purtându-se cu el de parcă nici n-ar 
fi existat. Nu se obișnuise niciodată cu disprețul lor tăcut față de 
indienii Kokati și, o dată cu trecerea anilor, cu simţurile nu 
tocite, ci, dimpotrivă, ascuţite o dată cu vârsta, le simţea clar 
răutatea ori de câte ori era obligat să coboare în oraș. Era ca o 
forță care încerca să-l ajungă, să-l zdrobească. 

Mergea cu privirile în pământ, cu asfaltul prea dur sub 
picioare, cu simțurile agresate de mirosul acru al rafinăriei și de 
casele urâte din blocuri de zgură. Ajunse, în fine, în dreptul casei 
unde locuise cândva fiica sa. Dădu ocol și intră prin spate în 
bucătărie, simțind imediat că nepotul lui încă nu se trezise. 

Se așeză la masă și așteptă. 

După aproape o oră, Jed, cu un halat de baie aruncat pe 
umeri, intră în bucătărie să facă un ibric de cafea, încremeni în 
loc speriat de imaginea unui om care ședea la masă, apoi văzu 
cine era. 


— Bunicule? Ce faci? De când stai aici? 

Vulturul Cafeniu zâmbi, văzându-l pe Jed surprins. 

— De vreo oră. Am venit să văd ce e cu tatăl tău. E bine? 

Jed dădu din cap că da, apoi își privi bunicul bănuitor. 

— De unde-ai aflat? 

— l-am văzut când îl aduceau de la baraj, ieri. De fapt, i-am și 
spus să nu intre. 

Jed se strâmbă. 

— Teribil, spuse el. Eu i-am spus să aibă grijă, Jude i-a spus 
să-și dea demisia, iar tu l-ai avertizat să nu intre în baraj. Grozav 
ce ne mai ascultă pe toţi, nu? 

Vulturul Cafeniu își măsură din priviri nepotul, fără patimă. 
Atunci când venea să-l vadă, în sat, arăta atât de mult a indian, 
încât uneori uita de jumătatea cealaltă a puștiului. Aici însă, în 
casa din Borrego, Vulturul Cafeniu vedea cealaltă parte a lui Jed, 
partea care va rămâne veșnic străină de sângele unui Kokati, 
partea moștenită de la tatăl său. 

— Poate e și el la fel de încăpățânat ca tine, îi spuse. Nu e așa 
de mult de când mai credeai încă despre mine că nu sunt decât 
un indian bătrân și ţicnit. Probabil că Frank încă mai crede la fel. 

Se auzi o bătaie în ușa din spate și, o clipă mai târziu, Jed îi 
deschise lui Judith Sheffield. Aceasta puse o cutie cu gogoși 
proaspete pe masă și abia pe urmă îl observă pe Vulturul 
Cafeniu. 

— l... iertaţi-mă, se bâlbâi ea. Credeam că Jed e singur. Nu 
vreau să vă întrerup... 

— Nu-i nimic, îi spuse indianul. Nici Jed nu știa că am venit. 

Işi aruncă privirile spre cutia de pe masă, pe care i-o întinse 
Judith. Mușcă dintr-o gogoașă, apoi spuse: 

— Povestește-mi despre Frank. E-adevărat că se face bine? 

Judith privi iute la Jed. 

— Nu... nu sunt sigură. Am sunat azi-dimineaţă la spital și n- 
au vrut să-mi spună prea multe, dar am avut impresia că s-a 
întâmplat ceva în cursul nopţii. Am venit să-l iau pe Jed, să 
mergem împreună să-l vedem. 

Vulturul Cafeniu se ridică în picioare. 

— Mergem cu toţii, spuse el. E totuși tatăl nepotului meu. 
Poate că nu mă ascultă prea mult, dar pe mine mă interesează 
ce i se întâmplă. 


Pe drumul spre spital Judith îl privi pe Vulturul Cafeniu în 
oglinda retrovizoare. Avea o expresie stranie: ochii, deschiși și 
imobili, păreau fixaţi asupra unui obiect aflat la câţiva metri în 
faţă. 

Se concentră asupra drumului, dar, un minut sau două mai 
târziu, când privi din nou în oglindă, constată că nu se 
schimbase nimic. 

Vulturul Cafeniu părea total detașat de ce se petrecea în jurul 
lui, ca și când s-ar fi ascuns undeva în el însuși, într-un colţ unde 
nici ea și nici nimeni altcineva nu-l putea urmări. 

— Îi e bine? șopti ea, arătând cu capul spre bancheta din 
spate a Hondei unde stătea Vulturul Cafeniu, privind pe 
fereastră fără să vadă. 

Jed aruncă o privire în spate, apoi dădu din cap. 

— N-are nimic. Doar că nu-i place orașul. Așa că, în mintea lui, 
e plecat undeva, departe. Probabil în mijlocul câmpiei. 

Judith continuă să conducă, dar cuvintele lui Jed îi răsunau 
încă în urechi. Le rostise atât de normal, de parcă n-ar fi fost 
nimic neobișnuit în asta. 

Se întrebă dacă își dădea măcar seama că, până cu câteva 
zile în urmă, înainte de a fi mers el însuși acolo, să petreacă o 
noapte în kiva, lucruri ca acestea nici nu le-ar fi rostit, și cu atât 
mai puţin le-ar fi înţeles. 

e 

Margie Sparks, siluetă corpolentă îmbrăcată într-o rochie de 
casă roz decolorată, bătu la uşa lui Randy, apoi intră. Randy era 
întins pe spate, cu ochii închiși și, un moment, Margie crezu că 
încă doarme. Dar când o auzi vorbindu-i încet, fiul său deschise 
ochii și se ridică. 

Margie îl privi atent. Avea ochii roșii și chipul de aceeași 
culoare gălbuie pe care o avea întotdeauna soţul ei după o 
noapte petrecută cu paharul. 

— Ești mahmur, nu-i așa? îl împunse Margie, ducându-se la 
fereastră și trăgând draperiile, lăsând în mod intenţionat soarele 
dimineții să-i bată lui Randy în ochi. 

Când geamătul de protest la care se așteptase nu se auzi, se 
uită peste umăr la Randy, apoi deschise fereastra, pentru a 
permite aerului să intre în încăperea îmbâcsită. Se întoarse să-l 
privească din nou, așteptându-se să-l găsească cu capul 


îngropat sub perne, dar fu surprinsă să-l vadă șezând în pat, cu 
soarele în ochi, exact cum fusese cu o clipă mai înainte. 

— Ce ai? îl întrebă. Nu te simţi bine? 

Randy scutură din cap. 

— N-am nimic, răspunse el. 

Margie se încruntă. Măcar aici nu era nimic neobișnuit: 
indiferent cât de rău arăta sâmbăta dimineaţa, întotdeauna o 
ținea morţiș că n-are nimic. Și întotdeauna minţea că nu băuse, 
parcă ea era oarbă și nu-l vedea cum arată. 

— Ce-ai făcut aseară? îl întrebă. 

— Am fost sus pe platou, cu încă vreo câţiva puști, mormăi 
Randy. 

Margie își dădu ochii peste cap, înțelegând. 

— Și presupun c-ai sa-mi spui acum că aţi stat și v-aţi uitat la 
stele, și nimeni n-a adus niciun butoiaș de bere, nu? 

Randy nu răspunse. 

— Ei? insistă Margie, în vocea căreia se strecura acum o notă 
ascuțită. 

Randy o privi în ochi. 

— Am Stat și ne-am uitat la stele. N-a adus nimeni niciun 
butoiaș cu bere. 

Margie îl ţintui cu privirea, furioasă. 

— Faci bășcălie? Fiindcă, dacă asta faci, o să trebuiască să 
vorbesc cu taică-tu. Spune-mi, ce-ai făcut aseară? 

Chipul lui Randy rămase impasibil. 

— Am avut un butoi cu bere și ne-am îmbătat. 

— Cine? îl întrebă Margie, deodată bănuitoare. 

„Oare ce prostie mai făcuse de data asta?” se întrebă ea. 

— Cu cine-ai fost? 

Ascultător, Randy îi recită o listă de nume. Când termină, 
Margie dădu din cap. 

— Asta-i, puteam să jur că și corcitura aia de puști al lui 
Arnold a fost acolo. El a adus berea? 

Randy clătină din cap. 

— Eu am adus-o, spuse el cu vocea lipsită de expresie. 

Margie căscă gura surprinsă. Ce se petrecea? Fusese convinsă 
că, oricât l-ar fi pisat cu întrebările, nu va recunoaște niciodată 
că el adusese berea. Apoi crezu că înţelege. 

— lar minţi, nu-i așa? îl înțepă iar. 


Randy dădu din cap că nu și din nou Margie îl privi, încercând 
să priceapă ce se întâmplă cu el. Atunci își aminti de vaccinul 
antigripal pe care i-l făcuseră la școală cu câteva zile înainte. Işi 
aminti vag că citise undeva că, uneori, în loc să o prevină, 
injecţiile provocau boala. Își puse mâna pe fruntea lui Randy. 

| se păru fierbinte, dar s-ar fi putu să fie din cauza 
mahmurelii. 

— Ești sigur că nu ești bolnav? 

— N-am nimic, cred. 

Vocea îi era la fel de plată. Apoi tăcu, privind în gol. 

Margie își lăsă ușor capul pe-o parte. 

— Randy? S-a întâmplat ceva? 

Randy se întoarse încet și-și privi mama cu ochii goi. 

— Nu, spuse el pe același ton egal. N-am nimic. 

Margie se încruntă îngândurată. De câte ori nu se prefăcuse 
Randy bolnav doar ca să-l lase să mai stea în pat? Și-acum, deși 
arăta doar un pic mai bine ca moartea și recunoștea că fusese la 
băutură până la cine știe ce oră din noapte, susținea totuși că n- 
are nimic. 

— Poate-ar trebui să te duci să te speli pe faţă, îi spuse. Poate 
o să-ţi facă bine. 

Randy se dădu imediat jos și ieși din cameră lipăind. O clipă 
mai târziu, Margie auzi apa curgând în baia de la capătul holului. 
Îi înfoie perna, apoi se îndreptă spre bucătărie. 

— Vii la bucătărie când ai terminat, auzi?! strigă ea, trecând 
pe lângă ușa băii, fără să se aștepte la vreun răspuns și sigură 
că, de îndată ce își va fi terminat treaba la baie, Randy se va 
întoarce în pat. 

— O.K., îi răspunse el. 

Margie se opri în loc și privi perplex la ușa închisă de la baie. 

După numai câteva minute, Randy apăru în bucătărie. Se lăsă 
pe un scaun și rămase așa, parcă așteptând să fie servit. 

— Ce e? se răsti Margie la el. Nu poţi să-ţi iei singur sucul de 
portocale? 

Porni spre frigider, știind că Randy nu avea să se clintească - 
lucru pe care-l învățase de la taică-su. Insă, până să ajungă ea 
acolo, Randy deschisese deja ușa și ţinea în mână sticla cu suc 
de portocale. 

Margie îl privi uimită, apoi îi puse castronelul cu fulgi de 
porumb în faţă, iar el se așeză la masă. Spre surprinderea ei, 


Randy nu făcu niciun gest să bea din sucul de portocale sau să 
mănânce fulgii. 

— Ei? îl întrebă. N-ai de gând să bei? 

Randy se uită un moment la pahar, apoi îl ridică și începu să 
bea. Îl puse la loc pe masă numai când îl goli. 

Margie se încruntă. 

— Mai vrei unul? îl întrebă. 

Randy ridică din umeri. 

— Nu, spuse el. Mi-e bine. 

— Nu s-ar zice, bombăni Margie cu buzele făcute pungă. 

Se încruntă și mai tare privind ochii lui Randy. Era ceva ciudat 
în ei, o privire mirată, parcă ar fi fost lucruri pe care nu le 
înțelegea. 

— Cred c-ar fi mai bine să te duci înapoi în pat, spuse Margie 
în cele din urmă. 

Randy se ridică tăcut în picioare și se făcu nevăzut pe hol, 
îndreptându-se spre camera lui. 

Un moment Margie se gândi să-l sune pe doctorul Banning, 
dar se răzgândi. Mahmureala avea efecte ciudate asupra 
oamenilor. Probabil că tot ce-i trebuia erau câteva ore de somn. 

La urma urmelor, nu avea nimic decât privirea aia ciudată. 
Dar părea complet apatic, lucru cu totul neobișnuit pentru el. 

Ei, în ziua aceea avea să-l lase în pace. Va sta cu ochii pe el 
și, dacă a doua zi nu se va simţi mai bine, îl va duce la doctor. 

e 

Frank Arnold ședea în pat scăpărând din priviri la sosirea lui 
Judith și a lui Jed, urmaţi de Vulturul Cafeniu. Il văzuseră prin 
ușa deschisă și Judith tocmai se pregătea să-l întrebe ce s-a 
întâmplat când, intrând în cameră, îl văzu pe Otto Kruger la 
picioarele patului lui Frank. 

— Spuneţi-i să iasă de-aici! mârâi Frank, arătând cu degetul 
spre Kruger. 

— Haide, haide, Frank, spuse Otto. N-am venit pân-aici să te 
enervez. Voiam doar să aflu ce mai faci. 

— lar eu ţi-am spus, replică Frank răgușit, cu fălcile încleștate 
atât de tare, încât cuvintele îi ţâșneau printre dinţi ca niște 
săgeți subţiri, că o să-mi angajez un avocat și vă dau în 
judecată. Chestia de ieri nu e un accident. Bill Watkins știa că 
acolo conducta cotește, după cum și tu știai. Acum știu ce s-a 
întâmplat, Kruger. Vor să-mi închidă gura și nu se dau în lături 


nici de la crimă. Așa că-i dau în judecată. Pe toţi la un loc - 
UniChem, Compania Petrolieră Borrego, Kendall, Watkins și tu. 
Așa vom afla și noi ce se-ntâmplă. Și cine știe - adăugă el - 
poate aflăm și ce s-întâmplat cu Max! 

Kruger se înroși la faţă de furie. 

— Dă-o dracului, Frank! Măcar o dată-n viaţă taci din gură și 
ascultă și de glasul raţiunii! Crezi că de plăcere am venit aici? 
Am venit fiindcă m-a trimis Kendall. Zice că ar fi trebuit să fii 
legat cu o coardă când ai intrat în conductă. UniChem s-a și 
învoit să-și asume întreaga responsabilitate a accidentului! Ți se 
platesc toate cheltuielile și-ai să capeţi și o compensație. 

Privirea i se întunecă și în voce i se strecură o notă 
batjocoritoare. 

— Dacă era după mine, nu primeai nimic. O să fie cuvântul 
tău contra cuvântului nostru. N-a fost altceva decât un accident. 
Așa că ce tot baţi câmpii cu complotul tău? Cred că ai o obsesie, 
pentru numele lui Dumnezeu! 

— Obsesie, repetă Frank, ridicându-se să stea drept. Ascultă- 
mă bine, Kruger... începu el, dar fu întrerupt de Judith. 

— Potoliţi-vă, amândoi, se răsti ea. 

Îl fixă cu privirea pe Frank, încercând să-l avertizeze. În cele 
din urmă, cu greu, Frank își lăsă trupul să se relaxeze. 

Judith se răsuci către Otto Kruger. 

— Cred că e mai bine să plecaţi, îi spuse ea cu răceală. Nu 
știu despre ce e vorba, dar nu vreau să-l supăraţi pe Frank. 

— Incerc doar să-l lămuresc... începu Kruger, dar Judith 
scutură din cap. 

— Spunându-i că-i nebun? Vă rog să plecați. Bine? 

Kruger fu pe punctul de a o contrazice, apoi se întoarse pe 
călcâie și porni spre ușă. Vocea lui Frank îl opri chiar în prag. 

— Poţi să-i spui lui Kendall să se pregătească, spuse el. Nu 
glumesc, Kruger, zău că vă dau în judecată. 

Kruger dădu din cap. 

— O să-i spun, răspunse el cu un glas încărcat de sarcasm. Nu 
cred că o să-i sporească generozitatea faţă de tine, dar eu îi 
spun. 

Și dispăru. 

Rămas fără adversar, Frank tăcu un moment, apoi zâmbi 
stins. 


— Mi-am cam ieșit din răbdări, nu? Am impresia că mi se 
întâmplă cam des în ultima vreme. 

Judith se aplecă și-l sărută. 

— La drept vorbind, a cam căutat-o cu lumânarea. Și mă 
îndoiesc că știe prea bine ce-i aia o obsesie. 

Frank o cuprinse cu braţele și o strânse lângă el, apoi îi făcu 
semn cu capul Vulturului Cafeniu. 

— Am impresia că ai avut dreptate ieri, remarcă el cu tristețe. 
Îți mulţumesc c-ai venit. 

Îl fixă pe Jed cu privirea. 

— Tu ești cuminte? 

Lui Jed îi veni imediat în minte parbrizul spart al camionetei, 
dar dădu afirmativ din cap. 

— Totul e-n regulă, spuse el. Mă descurc de minune. 

Frank se încruntă ușor. Era în ochii lui Jed ceva care-i spunea 
că băiatul nu-i mărturisește tot adevărul. Fu tentat să insiste, 
dar se răzgândi. Dacă el credea că se descurcă, era de-acum 
destul de mare ca să știe ce face. Oftă adânc, apoi se lăsă să 
cadă la loc pe pernă. 

— S-ar părea că lucrurile sunt mai încurcate decât am crezut 
ieri, spuse el, alegându-și atent cuvintele. Mai bine staţi jos cu 
toţii. 

Aruncă o privire ceasului de pe perete. 

— Doctorul Banning a spus că vine la opt și jumătate. 

Judith simţi cum i se înmoaie genunchii. 

— S-a întâmplat ceva azi-noapte? întrebă ea, lăsându-se să 
cadă pe un scaun, lângă pat. Și dacă s-a întâmplat, de ce nu m- 
aţi chemat și pe mine? Sau pe Jed? 

— Ușurel, spuse Frank. Am avut un fel de criză, atâta tot. 
Probabil nu-i nimic grav, dar mi-au făcut o mulțime de analize 
și... 

— Dacă nu-i nimic grav, de ce ţi-au făcut analize? îl întrerupse 
Jed. Dacă s-a întâmplat ceva, trebuiau să mă cheme. Aș fi venit. 

Frank își privi fiul sarcastic. 

— Erai acasă? îl întrebă. 

Jed îl privi vinovat. 

— Am fost plecat un pic, recunoscu el. Dar m-am întors pe la 
unsprezece. 

— Și unde ai fost până la unsprezece? îl întrebă Frank, 
incapabil să renunțe la rolul de gardian nici de pe patul de 


spital. Jed fu salvat de privirile cercetătoare ale tatălui său prin 
apariţia lui Bob Banning, care avea în mână un teanc gros de 
hârtii, rezultatele analizelor făcute lui Frank în timpul nopții. 
Frank tăcu, iar Banning începu să le spună cum credea el că se 
petrecuseră lucrurile. 
e 

Ascultându-l pe Otto Kruger relatându-i discuţia cu Frank 
Arnold, privirea lui Paul Kendall se întunecă. După ce Kruger 
sfârși, Kendall îi mulțumi sec, apoi rămase un moment bătând 
darabana cu degetele pe birou. Işi cântări prudent opţiunile, 
conștient că exerciţiul acesta mental e el însuși o pierdere de 
vreme. Hotărârea fusese luată chiar în vreme ce asculta raportul 
lui Kruger. 

În cele din urmă, puse mâna pe telefon. 

Din punctul lui de vedere, cazul Frank Arnold era acum 
rezolvat. 

e 

— Din păcate, încheie Bob Banning, nu avem un scanner CAT 
aici și, până-l transportăm pe Frank până la Santa Fe sau Las 
Cruces, n-o să mai putem fi siguri. Ce e sigur însă e că în 
noaptea trecută, pe la miezul nopţii, a suferit un fel de atac. 
Poate să fi fost o hemoragie cerebrală minoră, dar, dacă ar fi 
fost așa, cred că s-ar fi văzut la radiografie. Am descoperit o 
ușoară fractură craniană, subţire cât un fir, dar loviturile la cap 
pot da reacţii de tot felul, unele imediate, altele întârziate. 

Judith îl privea pe Banning, cu chipul pământiu. Încercase să-l 
urmărească pe când le citea rezultatele analizelor, dar nu-l 
ascultase decât pe jumătate, având în faţa ochilor imaginea lui 
Frank zvârcolindu-se în agonie pe dușumea și dându-se cu capul 
de perete. 

— l... iertaţi-mă, spuse ea în cele din urmă, abia auzit. Mă tem 
că nu prea înţeleg. Vreţi să spuneţi că Frank a suferit o comotie? 

Banning ezită, apoi înclină din cap. 

— Vreau să spun că e o posibilitate. 

Judith își simţi sângele îngheţându-i în vine. Mai întâi Reba 
Tucker, apoi Max Moreland, iar acum Frank. 

— Înţeleg, suspină ea, apoi continuă: Se va repeta? 

Banning își întinse mâinile în lături, neajutorat. 

— E greu de spus. Nu vreau să dau niciun pronostic până nu 
am mai multe date. Dar mie mi se pare că... 


Se opri, căci trupul lui Frank se încordase. 

— Frank? spuse el. Ți-e rău? 

— S-simt un miros, șopti Frank. 

Apoi, o dată cu gustul acru care-i invada gura, îl cuprinse 
panica. 

— Începe iar, doctore Ban... 

Vocea îl părăsi și, brusc, ochii i se căscară mari și tot capul îi 
înțepeni. 

— Frank! strigă Judith, ridicându-se în picioare și privindu-l 
îngrozită. Dumnezeule mare! Ce se-ntâmplă cu el? 

Întinse instinctiv mâna să-l atingă, dar, cuprins de convulsii, 
Frank urlă în agonie și ridică brusc braţul, lovind-o pe Judith 
peste obraz și izbind-o de perete. 

În timp ce Vulturul Cafeniu se repezea la Judith și Jed își 
privea uluit tatăl, Banning apăsă cu putere butonul de alarmă, 
dar aparatele conectate pe corpul lui Frank sunaseră deja 
alarma în camera de gardă și ușa se dădu de perete. Doi 
infirmieri și o asistentă intrară în încăpere și înconjurară patul. 

De-acum Frank, cu faţa stacojie, dădea din mâini sălbatic, în 
toate părţile. Şira spinării i se arcui grotesc și piciorul stâng 
începu să-i tresară spasmodic. 

— Aduceţi chingi! strigă Banning. 

Imediat, unul dintre infirmieri se repezi afară din încăpere. 
Glasul lui Frank crescu într-un strigăt de durere, în care 
cuvintele nu se mai înțelegeau, apoi se frânse deodată, o dată 
cu trupul care rămase moale, inert. 

— Țineţi-l, se răsti Banning. 

Asistenta și unul dintre infirmieri îl apucară de braţe și, în 
același moment, reapăru ce de-al doilea infirmier. Cu mișcări iuți 
legară trupul masiv al lui Frank de pat; tocmai prindeau ultima 
chingă când începu o nouă criză. 

Ochii i se holbară și limba îi ieși din gură. Începu să se sufoce, 
scoțând strigăte dezarticulate, înăbușite, în timp ce se zbătea 
nebunește în legăturile care-l ţintuiau de pat. 

— Nu puteți face nimic să-l ajutaţi? gemu Judith cu chipul 
brăzdat de lacrimi, privindu-l pe Frank neputincioasă. 
Dumnezeule, are să moară! 

Banning îi spuse ceva repede asistentei, care dispăru din 
încăpere. Se întoarse aproape imediat și-i întinse doctorului o 
seringă. 


În loc să înfigă acul în braţul lui Frank însă, acesta rămase în 
așteptare, urmărindu-l. 

— Doamne, Dumnezeule! strigă Judith. Nu vedeţi prin ce 
trece? Pentru numele lui Dumnezeu, faceţi ceva! 

Apoi, la fel de brusc cum începuse, criza luă sfârșit. Banning 
ezită un moment, apoi îi dădu înapoi asistentei seringa 
nefolosită. 

Fără să ia seama la suspinele lui Judith, se aplecă deasupra lui 
Frank si-i verifică pulsul și respiraţia, apoi pupilele. 

— E inconștient, spuse. 

ÎI privi pe Vulturul Cafeniu, încadrat de Jed și Judith, dar 
ținându-i în braţe pe amândoi. 

— E mai bine dacă-i scoţi în sala de așteptare, îi spuse cu 
voce blândă. Avem o groază de făcut aici. 

Vulturul Cafeniu și Judith făcură o mișcare către ușă, dar Jed 
rămase pe loc. Îl privi pe doctor drept în ochi. 

— Moare? îl întrebă, cu un glas ciudat de liniștit. 

Banning ezită. 

— Nu știu, răspunse în cele din urmă. Mă tem însă că, în 
momentul ăsta, nu-ţi pot spune că nu. 

Văzu că Jed făcea eforturi să-și stăpânească emoția. 

— Îmi pare rău, îi spuse. O să facem tot ce ne stă în putere. 

Ochii lui Jed se umplură de lacrimi, care i se scurseră pe 
obraji. Fără să spună un cuvânt, ieși din cameră și rămase cu 
Judith și cu bunicul în sala de așteptare. 

Cei trei stăteau tăcuţi în sala de așteptare, fiecare pradă 
propriilor gânduri. 

În mintea lui Judith se întipăriseră adânc imaginea lui Frank, 
trupul lui puternic contorsionat în spasme oribile. Incet-încet, 
imaginea dispăru și-l avu în faţa ochilor zăcând pe perne, sleit, 
cu ochii închiși, cu toată energia dintr-o dată pierită. ` 

Nu era drept să-l piardă pe Frank acum, când abia îl găsise. li 
simţi braţele cuprinzând-o, atingerea buzelor pe buzele ei și se 
cutremură. Erau lucruri pe care poate n-o să le mai trăiască 
niciodată. 

Nu! 

Goni gândul acesta din minte. Oamenii își revin după comoţii 
- se-ntâmplă zilnic. lar Frank e puternic și sănătos. O să se facă 
bine. 

Timp de o clipă, numai una, aproape că se convinse. Apoi își 
aminti de Reba Tucker și de Max Moreland. 

Și de vaccinuri. g 

Se întoarse cu gândul la ziua anterioară. li făcuseră lui Frank o 
injecție. 

Nu. Nu „îi făcuseră”. 

Greg Moreland i-o făcuse și tot el aranjase să fie vaccinaţi toți 
elevii. 

Icni, apoi, pentru că și Jed și Vulturul Cafeniu se întorseseră să 
o privească, își acoperi gura cu palma. 

Greg? își repetă. 

Era oare cu putință? 

Cu siguranţă că nu - îl cunoștea pe Greg de ani de zile. 

Sau poate că nu. Il cunoscuse pe vremuri, cu zece ani în 
urmă, pe când era student la medicină. Dar trecuseră zece ani 
de când nu-l mai văzuse. Și totuși, mintea refuza să accepte 
acest gând. Greg era doctor - un doctor interesat de soarta 
pacienţilor săi. Cheltuise o mulțime de bani din buzunarul 
propriu pentru construirea unui centru particular de 
recuperare... 

Un centru de recuperare, unde încă mai zăcea Reba Tucker, 
în urma comoției. 

Dar Max? 

Imposibil ca Greg să-i fi făcut ceva propriului său unchi. Nu. 
Așa ceva era cu neputinţă. 


Și totuși, gândul nu-i dădea pace. 

Luă o revistă și începu să o răsfoiască, hotărâtă să gonească 
bănuielile îngrozitoare. Dar închipuirile continuau să revină, 
răsucindu-i-se în jurul creierului asemenea cârceilor unei plante, 
sugrumând-o, până-i veni să urle. Dar, în clipa în care simţi că 
nu mai poate, ușa ce ducea spre aripa din spate se deschise și 
intră Bob Banning. 

O clipă, până să vadă expresia de pe chipul lui, Judith simţi un 
val de speranţă. 

Banning le făcu semn să rămână acolo unde erau și se așeză 
stânjenit pe marginea unui scaun, cu mâinile împreunate și un 
aer grav. 

— Ce se-ntâmplă? îl auzi pe Jed întrebând. Ce-i cu tata? 

Banning scutură din cap, iar Judith întinse mâna și apucă 
mâna lui Jed. Acesta însă, cu privirea aţintită pe chipul 
doctorului, aproape că nici nu observă gestul. 

— Mă tem că n-am vești prea bune, spuse Banning. E treaz, 
dar e ameţit și vorbește cu mare greutate. l-am controlat 
reflexele și nu sunt prea bune. Și-a pierdut aproape total 
controlul brațului stâng și nu-și poate mișca deloc piciorul stâng. 
De data asta sunt sigur. A avut un atac cerebral, și încă unul 
serios. 

De pe buzele lui Judith se desprinse un geamăt slab de 
durere, pe care și-l reprimă iute, hotărâtă să nu se lase 
doborâtă. Jed, ameţit de cele aflate, îl privea neliniștit pe doctor. 

— Dar... o să se facă bine, nu? întrebă el cu o voce în care se 
strecura deznădejdea. Adică, oamenii își revin după comoţii, nu-i 
așa? 

Banning își mușcă buza inferioară, alegându-și cu grijă 
cuvintele. 

— Da, uneori își revin, spuse el într-un târziu. lar Frank are 
multe atuuri. E relativ tânăr și puternic ca un taur. 

Continuă, văzând că atât Jed cât și Judith se agăţau de paiele 
pe care li le întindea: 

— Necazul e că nu știu cât de grave sunt loviturile la cap. 
Până aseară păreau minore, dar acum trebuie să vă spun că e în 
mare pericol. Pare să aibă câteva cheaguri de sânge pe creier. 
Ne gândim și la posibilitatea de a micșora presiunea pe cale 
chirurgicală... 

— O puteţi face? întrebă Vulturul Cafeniu. Puteţi să-l operați? 


Banning ridică neputincios din umeri. 

— Încă nu știm. Încercăm să-i micșorăm tensiunea, pe urmă 
mai facem o evaluare. Dar, dacă mai face o hemoragie pe masa 
de operaţie, s-ar putea să fie foarte grav. 

Judith închise ochii o clipă, vrând parcă să gonească 
implicaţiile spuselor lui și, deodată, mintea îi fu invadată de o 
altă imagine, a lui Frank stând ţeapăn în capul oaselor, stacojiu 
la faţă, certându-se cu Otto Kruger. 

— Kruger, șopti ea. Dacă n-ar fi venit... 

Banning ridică mâna s-o oprească. 

— M-am gândit și eu la asta. Și, desigur, dacă aș fi știut ce are 
să se-ntâmple, nu i-aș fi dat voie să-l vadă pe Frank. Dar nu e 
obligatoriu să existe o legătură. 

Chipul lui Jed se înnegură. 

— Nu cred, spuse el cu vocea tremurând de furie. Sunt 
convins că de-aia a venit, fiindcă știa c-o să-l înfurie pe tata... 

Se opri și umerii i se încovoiară. 

— Acum ce mai contează? întrebă el sec, apoi îl privi din nou 
pe Banning. Pot să-l văd? 

Banning ezită, apoi încuviinţă din cap. 

— Dar să nu te miri dacă nu te recunoaște, îi spuse. Și nu sta 
mult. 

Jed dădu din cap și se ridică. O fracțiune de secundă păru că 
nu se poate ţine pe picioare, apoi își reveni și intră în aripa 
estică. In faţa camerei tatălui său se opri, inspiră adânc, apoi 
intră. 

Frank, întins pe pat, cu un tub Levine în nas și un întreg 
sistem de fire legându-i corpul de un set de monitoare portabile 
instalate lângă pat, părea mai mic decât atunci când îl văzuse 
ultima dată. Chipul îi era alb ca o cocă, iar braţele, inerte pe 
lângă el, arătau ca membrele descărnate ale unui bărbat de 
două ori mai în vârstă. La intrarea lui Jed, Gloria Hernandez 
ridică ochii și-i zâmbi încurajator. 

— Frank, ai un musafir, spuse și-i făcu semn lui Jed să se 
apropie de pat. 

Jed privi în jos la chipul livid al tatălui său și ochii i se umplură 
din nou de lacrimi. Incercă să spună ceva, dar vocea nu-l 
ascultă. Apoi observă că Frank încearcă să zâmbească și auzi un 
bolborosit venit de pe buzele lui. 


Jed se apropie, buzele lui Frank se mișcau spasmodic. Reuși în 
cele din urmă să articuleze, cuvinte care ieșeau încet, unul câte 
unul. 

— Am... spus... că... mi-a... sărit... o siguranţă... azi- 
dimineață... 

Cuvintele lui făcură o breșă în starea de tensiune a lui Jed. 
Întinse mâna și i-o puse pe umăr. 

— Hei, spuse el, forțându-și glasul să nu-i tremure, mi-au spus 
afară că ești bolnav rău. Am impresia că nu prea știu ce 
vorbesc, nu? 

Capul lui Frank se înclină foarte puţin și chiar reuși să-i facă 
aprobator cu ochiul lui Jed. 

— Bravo, șopti el abia înţeles. Să nu-i lași niciodată să vadă că 
suferi... 

Trase greu aer în piept, ca și când efortul de a articula 
cuvintele l-ar fi sleit complet. Jed simţi un nod de panică în 
stomac și își strânse tatăl de mână. 

— Lasă, tată, nu mai vorbi. 

Dar Frank dădu din nou din cap și buzele începură să i se 
miște. Jed se aplecă, mai aproape de el. 

— Ai... grijă... de... Judith. 

Făcu o grimasă de durere, apoi încercă să vorbească iar. 

— Mă... ucid, șopti cu glas abia auzit. Mă... 

Vocea i se sugrumă și degetele-i strânseră mâna lui Jed ca 
într-o menghină. Jed ridică speriat capul, căutând-o din ochi pe 
Gloria Hernandez chiar în clipa când asistenta îl îmbrâncea să-l 
dea la o parte. 

— Alt atac, spuse ea. 

De data aceasta, însă, se termină aproape imediat. 

Trupul lui Frank se încordă un moment și chipul i se 
contorsionă într-o scurtă grimasă de durere. Apoi, brusc, se 
relaxă. Trupul i se destinse și capul îi căzu într-o parte. Îngrozit, 
Jed își privi tatăl. 

— Tată? spuse el. Tată! 

Ușa se dădu de perete și Bob Banning, urmat de un infirmier, 
intră grăbit în încăpere. 

— Ce s-a întâmplat? întrebă el, cu ochii pe aparate. 

— Un alt atac, îi spuse Gloria. N-a durat mult, dar a fost 
violent. 


— Fir-ar să fie! blestemă Banning încet, fără să-și ia privirea 
de pe monitorul care înfățișa undele cerebrale. 

Liniile care străbăteau ecranul, una după alta, erau frânte și 
neregulate, reflectând cu exactitate haosul din creierul lui Frank 
Arnold. 

Dar fiind tot ceea ce i se întâmpla, Banning fu fericit că Frank 
se cufundase adânc într-o stare de comă. 

Judith şedea în mașină, încercând să se adune. Tot nu știa 
prea bine ce sperase că va obţine venind la The Cottonwoods. 
Dar, în așteptarea lui Jed, apoi auzind de cel de-al treilea atac al 
lui Frank, înțelese că trebuia să vină și să încerce măcar să 
înţeleagă ce se petrecuse cu Reba Tucker. Nu că s-ar fi așteptat 
să afle prea multe, dar așa avea senzaţia că face ceva. 

Privi locul, dându-și încetul cu-ncetul seama că se așteptase, 
în subconștient, să găsească cu totul altceva; poate chiar ceva 
sinistru. Aici însă nu era nimic neobișnuit. Nu părea să fie nimic 
altceva decât o fermă veche, un fost grajd, un mic hambar și 
încă vreo câteva clădiri mai mici, pentru oaspeţi, sau clădiri 
auxiliare, răspândite în crângul întins de plopi canadieni 
adăpostit lângă peretele nordic al canionului. Era liniște - 
păsările ciripeau încet, ţopăind prin ramurile copacilor; până și 
pârâul, curgând alene în albia lui, de-a lungul peretelui sudic, 
era aproape tăcut; doar un bolborosit stins îi marca prezenţa. 

Cobori din mașină și se îndreptă spre clădirea principală, 
bucurând-se de răcoarea canionului. Câteva clipe mai târziu 
pășea pe ușa principală și, aproape imediat, o femeie pe care nu 
o cunoștea își făcu apariţia dintr-un birou din fund. Femeia o 
salută amabil, dar, când auzi că Judith voia să o vadă pe Reba 
Tucker, zâmbetul i se transformă într-o ușoară încruntătură. 

— Sunteţi rude? întrebă ea, măsurând-o bănuitor pe Judith. 

— Nu. Numele meu e Judith Sheffield. Am... i-am fost elevă 
doamnei Tucker. 

N-ar fi putut spune exact de ce nu-i mărturisise femeii că tot 
ea preluase postul doamnei Tucker, la școală, dar era ceva, 
înăuntrul ei, care o îndemna să facă dezvăluiri cât mai puţine. 

— Știu și eu... stătu femeia la îndoială. Doamna Tucker nu 
prea primea vizitatori. 

Nervii lui Judith, deja întinși după orele de așteptare de la 
spital, cedară. 


— E vreun motiv anume pentru care nu pot s-o văd? întrebă 
ea brusc. 

Femeia păru stânjenită. 

— N... nu, începu ea, dar Judith, simțind că urmează să-și 
schimbe atitudinea, nu o lăsă să continue. 

— În cazul acesta, vă rog să-mi spuneţi unde este. 

Femeia, încolţită, își aruncă ochii în jur, parcă sperând să 
apară cineva care să o scape de sarcina de a hotărî dacă s-o 
lase sau nu pe Judith s-o vadă pe pacientă. Dar, pentru că nu 
apăru nimeni, oftă din greu și spuse: 

— E-n căsuţa nr.3. O luaţi pe alee, ocoliţi casa, apoi la 
dreapta. 

Puțin mai târziu, privind curioasă căsuţa, Judith își dădu 
seama că, din atitudinea femeii, se așteptase să găsească 
sârmă groasă la ferestre, sau poate chiar gratii. Dar casa nu 
părea să aibă nimic ieșit din comun. Era o clădire simplă, 
pătrată, pe schelet de lemn, cu latura nu mai mare de șapte 
metri, zugrăvită într-o nuanţă neutră de bej, cu obloane maro 
închis flancând ferestrele. Îndreptându-și spatele fără să-și dea 
seama, Judith se apropie de ușă și bătu scurt. Ușa se deschise și 
o femeie ale cărei trăsături erau aproape înecate în masa de 
carne a chipului o privi bănuitor. Purta o uniformă medicală 
mototolită și un ecuson în piept, care spunea că e Elsie 
Crampton. 

— Am... am venit s-o văd pe doamna Tucker, se bâlbâi Judith 
nesigură, văzând că sora nu spune nimic. Asta e casa? 

Elsie Crampton ridică din umeri. 

— Asta e, spuse ea. 

Deschise ușa și Judith intră. Pereţii erau acoperiţi cu lambriuri 
noduroase de pin și pe podea se întindea un covor uzat. Lângă 
fereastra opusă ușii se afla un pat de spital, iar lângă o altă 
fereastră era un scaun vechi. 

Pe scaun, cu privirea fixă în direcţia canionului, ședea 
grămădită silueta Rebei Tucker. In cei zece ani de când n-o mai 
văzuse Judith, îmbătrânise grozav, dar Judith era convinsă că 
totul se întâmplase mai degrabă în ultimele câteva săptămâni. 

— Doamnă Tucker? șopti Judith. 

Silueta de pe scaun nu reacţionă în niciun fel. Judith o privi 
întrebător pe soră. 

— Mă aude? o întrebă. 


— E greu de spus, îi răspunse Elsie. Doctorul spune că da, dar 
eu n-aş putea să jur. Zice că a avut un fel de atac, dar părerea 
mea e că e pur și simplu senilă. 

Judith simţi cum o cuprinde furia împotriva sorei, dar se 
strădui să și-o ascundă. 

— Ei, eu mai am și altele de făcut, continuă Elsie Crampton. 
Dacă aveți nevoie de mine, soneria e acolo lângă pat, adăugă 
ea pe un ton care lăsa clar să se înţeleagă că spera ca Judith să 
nu se folosească de sonerie. Îi întoarse spatele și ieși, trăgând 
ușa după ea. 

Judith rămase neclintită un moment, apoi se apropie de 
scaunul de lângă fereastră. Îngenunche și-și puse blând mâna 
pe brațul Rebei Tucker. 

— Doamnă Tucker? spuse din nou. Sunt eu, Judith Sheffield. 
Mă auziţi? 

Ca de undeva de departe, Reba Tucker auzi vocea care-i 
vorbea și, printre fragmentele creierului ei, o amintire începu să 
se miște. 

Era o voce din trecut, nu una din cele pe care le cunoscuse în 
interminabilele perioade de timp de când se trezise în locul 
acesta înspăimântător. Se concentră și reuși să întoarcă puţin 
capul, examinând din priviri chipul suspendat parcă în faţa ei. 

Un chip pe care-l recunoștea. Era de undeva de demult, 
dinainte să moară și să ajungă în iad. 

— Judy, șopti cu voce stranie și nouă și pentru ea însăși. 

Pe Judith o cuprinse un val de bucurie. Doamna Tucker o 
auzea; ba o și recunoscuse. 

— Am venit să aflu ce vi s-a întâmplat, doamnă Tucker, spuse 
ea, pronunţând încet și răspicat fiecare silabă. 

Reba își simţi creierul dezintegrându-i-se, chipul de lângă ea 
dispărând încet. Se concentră mai tare, căznindu-se să păstreze 
imaginea intactă și să înțeleagă vorbele pe care i le spusese 
Judy. 

— Moartă, șopti ea în cele din urmă. ladul... 

Inima lui Judith se strânse. Totuși, își pierduse doamna Tucker 
minţile? 

— Nu, îi spuse. Nu sunteţi moartă, doamnă Tucker. 

Mintea Rebei se lupta cu cuvintele. 

— Vie? șopti ea. 

Ochii i se umplură de lacrimi și scutură din cap. 


— Trăiți, doamnă Tucker, insistă Judith. Trăiţi, dar v-aţi 
îmbolnăvit și v-au adus aici. Încearcă să vă vindece. 

Creierul distrus al Rebei se luptă cu cuvintele, apoi, încă o 
dată, Reba dădu încet din cap. 

— Doare... șopti ea. 

Judith se încruntă. 

— Doare? repetă. V-au făcut ceva? 

Ochii Rebei se acoperiră și aprobă încet din cap. Apoi 
cuvintele i se strecurară de pe buze și mâna i se întinse, 
încercând să apuce mâna lui Judith. 

— Miroase, reuși să spună. Urât. Văd lucruri... Urâte... 

Se opri o clipă, apoi mai șopti un singur cuvânt: 

— Doare. 

La vederea durerii și a suferinţei întipărite pe chipul Rebei 
Tucker, ochii lui Judith se umplură de lacrimi. Degetele 
deformate de artrită se încleștară pe mâna lui Judith, care o 
privea neputincioasă cum încearcă să vorbească rar. 

— Noaptea, reuși să șoptească. Noaptea... doare. 

Judith o privea fără să poată face nimic, dar o sclipire din 
adâncul ochilor ei îi spunea că, orice s-ar fi întâmplat cu Reba 
Tucker, femeia cu siguranţă că nu era senilă. Părea că încearcă 
să comunice, să-i spună lui Judith ce se petrecuse, dar că 
încercarea era peste puterile ei. Căutând cu disperare ceva care 
să o ajute să priceapă, Judith privi în jur. 

Agăţată de picioarele patului, se afla foaia de observaţie. 

Desprinzându-și ușor mâna din strânsoarea Rebei, Judith se 
repezi la pat și desprinse foaia de observaţie. O parcurse rapid, 
încercând să pătrundă sensul abscons al cuvintelor și frazelor 
scrise cu caligrafia imposibilă, tipică doctorilor. Dădu repede 
paginile și ochii îi căzură pe datele cele mai recente. O mână 
neglijentă - pe care Judith o identifică imediat ca fiind a lui Elsie 
Crampton - scrisese un singur cuvânt: „Atac”. Alături era și ora: 
douăsprezece și un sfert noaptea. 

Judith strânse din buze și puse foaia la locul ei, apoi se 
întoarse și îngenunche din nou lângă Reba Tucker. 

— Azi-noapte aţi avut un atac, doamnă Tucker. Puteţi să-mi 
spuneţi ceva despre el? Indiferent ce. 

Dar privirile împăienjenite ale Rebei Tucker erau din nou 
aţintite afară, pe fereastră. Judith îi mai vorbi o dată, apoi îi 
mângâie cu blândeţe mâna. 


Nu observă nicio reacţie din partea bătrânei. 

Judith mai rămase lângă scaunul ei timp de câteva minute, 
întrebându-se dacă poate face ceva, oricât de puţin, pentru 
Reba Tucker. Ştia însă că nu poate face nimic. Dacă n-ar fi fost 
luminiţa aceea stranie, disperată, din ochii ei și faptul că rostise 
un nume pe care Judith nu-l mai folosise de aproape zece ani, ar 
fi fost tentată să fie de acord cu Elsie Crampton că Reba Tucker 
se senilizase. Dar licărul de inteligenţă pe care-l văzuse îi 
dăduse de înțeles că Reba se străduise să-i spună cât mai 
multe, sau măcar cât mai mult din ce înțelegea ea, din tot cei 
se întâmplase. lar mesajul era că, pe cât se pricepea Judith, 
creierul îi fusese distrus. 

Se întoarse, se îndreptă spre ușă și ieși. O găsi pe Elsie 
Crampton în picioare lângă un plop, la numai câţiva metri 
depărtare, fumând o ţigară. Judith se apropie de ea, hotărâtă. 

— l-am văzut foaia de observaţie. Sper... sper că nu vă 
supăraţi. 

Elsie ridică din umeri. 

— Eu nu mă supăr. Și cred că n-are cine știe ce secrete, dac-o 
lasă așa, atârnată acolo. 

Judith dădu din cap. 

— Mă-ntrebam ce i s-a întâmplat azi-noapte. Văd că a avutun 
fel de atac, sau ceva asemănător. 

Elsie mai trase un fum din ţigară, apoi o aruncă și o strivi cu 
vârful pantofului. 

— A-nceput să ţipe, spuse ea cu o expresie de nemulțumire 
pe faţă. A adormit imediat după cină - nu c-ar fi mâncat cine 
știe ce - și pe urmă, la miezul nopţii, a început să ţipe ca 
apucată. Nu știu exact ce i s-a-ntâmplat. Pân-am ajuns eu acolo, 
se terminase. 

Judith o privi pe femeie, nevenindu-i să creadă. 

— Adică e singură acolo noaptea? întrebă ea. Cum pot să-i 
facă una ca asta? E complet neajutorată! 

Elsie ridică din umeri. 

— Nu mă-ntreba pe mine. Nu eu hotărăsc aici. Eu doar fac ce 
mi se spune. 

Dar ochii îi fugiră o clipă spre clădirea principală și cobori 
vocea. 

— Părerea mea e că nimănui pe-aici nu-i pasă prea mult dacă 
pacienţii trăiesc sau mor. Sigur - adăugă ea - asta se-ntâmplă 


mai peste tot, nu? Atâta vreme cât banii curg, nimeni nu dă 
prea multă atenţie, spuse, dând din cap. Urât fel de a-ţi petrece 
ultimii ani, nu? 

O privi pe Judith. 

— A zis ceva? Doamna Tucker vreau să zic. 

Judith ezită puţin, apoi răspunse: 

— Nu. Nici nu știu dacă a fost conștientă de prezenţa mea. 

Elsie Crampton aprobă din cap. 

— Da, așa e. N-a mai rămas nimic din ea. 

Judith dădu din cap absentă, cu gândul deja în altă parte. 

— Atacul ăsta. Pe foaie scrie că a avut loc la douăsprezece și 
un sfert. 

Elsie dădu din umeri. 

— Păi cam atunci am ajuns eu, cred. De fapt, cred c-a apucat- 
o cam pe la miezul nopţii. 

Judith simţi un fior rece pe șira spinării. 

Exact la miezul nopţii trecute Frank avusese primul atac. 

e 

Gina Alvarez stătea în fața casei familie Sparks, încercând să 
nu-și piardă cumpătul. „De ce mi l-aș pierde? se întrebă. La 
urma urmelor, Randy a spart parbrizul. De ce să plătească Jed? 
Mai ales după câte s-au întâmplat azi-dimineaţă.” 

Îl sunase pe Jed mai devreme și, văzând că nu răspunde, 
sunase la spital. 

După ce Gloria Hernandez îi povestise ce i se întâmplase 
tatălui lui Jed, Gina îi spusese asistentei să nu-l mai cheme la 
telefon. 

— O să vin și eu mai târziu, spusese ea. Mai am puţină treabă. 

În cele din urmă, adunându-și tot curajul pe care-l avea, se 
apropie de ușa de la intrare și apăsă pe butonul soneriei. După 
câteva secunde, doamna Sparks crăpă ușa, privi bănuitor afară, 
apoi deschise larg. 

— Măi, măi! la te uită cine-a venit! Intră. 

Zâmbetul îi mai dispăru când Gina întrebă de Randy. 

— Mda, spuse ea, făcând semn cu capul spre camera lui. E-n 
pat, doarme. 

Miji ochii ușor. 

— N-ai fost cu el aseară pe platou, așa-i? 

Gina ezită, apoi înclină capul. 

— Hm, pufni Margie. Te credeam altfel. 


— Vreau... trebuie să vorbesc cu Randy, spuse Gina. 

Margie Sparks dădu din umeri a nepăsare. 

— Treaba ta. Dar te previn că se poartă ciudat în dimineața 
asta. Nu-l compătimesc - numai ideea că un puștan de 
șaisprezece ani se scoală dimineaţa mahmur! Ce mai, cum e 
sacul, și peticul. 

Margie intră în bucătărie, iar Gina o porni pe coridor până 
dădu de o ușă închisă, a camerei lui Randy, bănui ea. Bătu, dar, 
neprimind niciun răspuns, încercă ușa. Nu era încuiată - o 
deschise puţin și privi înăuntru, unde îl văzu pe Randy întins pe 
pat, cu ochii deschişi, aţintiţi în tavan. 

— Randy? spuse ea. 

EI își răsuci capul și privi către ea fără s-o vadă. 

— Eu sunt, spuse Gina. 

Intră în cameră și, în sfârșit, Randy se ridică în capul oaselor. 

— Mama ta mi-a spus că ţi-e rău. 

Randy ridică din umeri. 

— N-am nimic, spuse el. 

Gina îl privi pieziș. Totuși, ceva nu era în regulă cu Randy 
astăzi. Avea niște ochi stranii, goi, iar gura își pierduse zâmbetul 
șmecheresc, obișnuit. 

— Ba ar trebui să ai ceva. După cum te-ai purtat aseară. 

Randy nu răspunse. Rămase așezat în pat, zgâindu-se la ea. 

— Ai spart parbrizul camionetei domnului Arnold, spuse Gina. 
Sau nici nu-ţi amintești? 

Randy dădu din cap. 

— Îmi amintesc. 

Vocea lui plată o scoase până la urmă din sărite. 

— Ei? Și ce-ai de gând să faci acum? îl întrebă. 

Pe faţa lui nu se citea decât uimirea. 

— Ce-ar trebui să fac? 

Gina îl privi furioasă. Ce era cu el? 

— Păi, ai putea măcar să i-| plătești! exclamă ea. De ce să-l 
plătească Jed? Nu ţi-a făcut nimic. 

— Bine, spuse Randy. 

Gina îl privi, șocată. Nu și-ar fi închipuit că nici măcar n-are s- 
o contrazică. Se uită la el, bănuitoare. 

— Costă două sute cincizeci de dolari, spuse ea. Am sunat la 
reprezentanța Ford din Las Cruces azi-dimineaţă. 


Se așteptase să-i râdă în nas, dar el sări din pat, gol pușcă, și 
se duse la scrinul de lângă perete, sub fereastră. Prea uluită ca 
să mai scoată un cuvânt, Gina se mulţumi să-l privească. Randy 
trase sertarul de jos complet afară, băgă mâna înăuntru și 
scoase un plic lipit cu scotch de peretele scrinului. Îl deschise, 
numără 250 de dolari, apoi puse la loc și plicul și sertarul. îi 
dădu Ginei banii și se urcă la loc în pat. 

Stupefiată, Gina privea cu gura căscată de la banii din palmă 
la Randy. 

— D... de unde ai ăștia? îl întrebă. 

Randy ridică din umeri. 

— O parte i-am furat. Restul i-am făcut vânzând droguri la 
școală. 

Gina își simţi genunchii tremurând. Toată povestea asta era o 
aiureală. Se așteptase ca el să-i râdă în față, sau să refuze pur și 
simplu să plătească parbrizul. Crezuse că va trebui să ducă 
muncă de lămurire, poate chiar să-l amenințe că-i spune mamei 
lui totul. 

Dar nu se așteptase la una ca asta. 

Și iată-l pe Randy, întins în pat, ca și când nu s-ar fi întâmplat 
nimic. 

— A... ascultă, se bâlbâi ea. Trebuie să plec, 0.K.? 

Randy nu spuse nimic. Nu era sigură nici măcar că o auzise. 
Privea din nou în gol, cu expresia aceea vagă, ciudată în ochi. 
Băgând banii în buzunar, ieși grăbită din casa familiei Sparks, 
fără să se mai oprească măcar să-i spună la revedere mamei lui 
Randy. 

Douăzeci de minute mai târziu se afla în fața spitalului, 
dorindu-și să fi existat o cale de a evita să intre. Detesta 
spitalele, detesta mirosul lor și întreaga lor atmosferă 
bolnăvicioasă. Işi amintea încă foarte bine că, atunci când avea 
numai cinci ani, mama ei o adusese aici să-și viziteze bunica. 
Abia o recunoscuse pe bătrâna întinsă în pat, cu ochii - ochii 
aceia care licăriseră întotdeauna plini de veselie la vederea 
Ginei - acum opaci și lipsiţi de viață. Bunica îi întinsese Ginei o 
mână și, deși nu voise s-o ia, o făcuse, obligată de mama ei; 
atinsese ușor carnea umedă și lipicioasă, căreia îi dăduse 
repede drumul, ducându-și mâinile la spate. Din ziua aceea, ori 
de câte ori trebuia să vină la spital, își amintea de bunica 
muribundă și simţea atingerea rece și străină. Dar trebuia să-l 


găsească pe Jed. Inspiră adânc ca să-și stăpânească neliniștile, 
împinse ușa și intră în sala de așteptare. 

jed, lungit pe o canapea, privind în gol, nici nu o observă până 
nu se așeză lângă el și-l luă de mână. 

— Ce e? șopti Gina, sigură că știe ce e. Nu cumva tatăl tău a... 

Nu fu în stare să termine propoziţia și o lăsă în suspensie. 

Jed își mușcă buzele, apoi clătină din cap. 

— N-a murit, spuse el, răgușit. 

Apoi o privi în ochi. 

— Dar e ca și când ar fi murit. E... e în comă. 

Ochii i se umplură de lacrimi. 

— Nu mai face altceva, decât zace, Gina. Nu se mișcă și, 
dacă-l atingi, nu reacţionează în niciun fel. 

Gina îl strânse de mână, neștiind ce să spună. Stătură în 
tăcere câteva minute, apoi Jed se întoarse să o privească. 

— Of, Doamne, spuse el, promisesem că trec pe la tine azi- 
dimineață, nu? 

— Nu-i nimic, îi spuse Gina. 

Apoi se apucă să-i povestească cum fusese acasă la Randy. 

— A fost tare ciudat, sfârși ea după vreun sfert de ceas. A 
făcut exact cum i-am spus și, când s-a dat jos din pat, parcă nici 
nu și-a dat seama că e gol-goluţ. 

Jed o privi atent. 

— Eşti sigură că nu era drogat? 

Gina scutură din cap. 

— Înî, spuse ea. Era ca mort. Parcă i-ar fi intrat ceva în creier 
și i l-a ucis. 


e Capitolul 20 


Rita Moreland era la etaj, în camera pe care o împărţise cu 
Max, ducând cu greu la capăt dureroasa sarcină de a sorta 
lucrurile care-i aparținuseră. Prin ferestrele deschise pentru a 
primi adierea după-amiezii auzi scrâșnetul de cauciucuri pe 
pietrișul aleii și fu bucuroasă de prilejul care i se oferea de a 
face o pauză. 

Ajunse în capul scărilor exact când Judith deschidea ușa și 
intra în hol. 

— Ai venit, spuse Rita, începând să coboare. Dar se opri, 
văzând chipul livid al lui Judith. S-a întâmplat ceva cu Frank, nu-i 
așa? respiră ea adânc. A murit? 

Judith închise ușa în urma ei, se rezemă de ea preț de câteva 
secunde, încercând să se adune înainte de a deschide gura. 
Cum putea să-i spună Ritei ce gândea? In fine, clătină din cap. 

— Nu, spuse. N-a murit. Dar a avut o serie de... 

Privirile i se întâlniră cu ale Ritei. 

— A avut o serie de atacuri, Rita. 

Rita încremeni pe scări și păli, dar își reveni iute. Cobori 
treptele și o luă pe Judith de brat. 

— După cum arăţi, i-ar prinde bine un pahar. 

O duse în sufragerie, o așeză pe un scaun, se duse la bar, de 
unde scoase o sticlă cu ultimele resturi din whisky-ul preferat al 
lui Max. Turnă câte două degete în două pahare și-i dădu unul 
lui Judith. 

— Bea, spuse. Și spune-mi ce se-ntâmplă. 

O fixă pe Judith cu o privire limpede, fără urmă de teamă. 

Judith dădu din cap, simţindu-și corpul relaxându-se în contact 
cu stăpânirea de sine a bătrânei. Duse paharul la buze. Whisky- 
ul îi arse gâtlejul, dar, când îi ajunse în stomac, se răspândi ca o 
căldură binefăcătoare prin tot trupul, gonind frigul îngheţat care 
pusese gheara pe ea pe drumul de la The Cottonwoods înapoi. 
Incetul cu-ncetul, se porni să-i spună Ritei tot ce se întâmplase, 
tot ce gândea. Singurul detaliu pe care îl omise era numitorul 
comun. 

Greg Moreland și injecţiile lui. 

— Știu că pare o aiureală, spuse ea, încheind. Știu că par la 
fel de scrântită pe cât spune lumea despre Frank că e. 

Multă vreme Rita nu spuse nimic. Se rezemă de spătarul 
scaunului, lăsând-o pe Judith să-și examineze paharul, pe care-l 


rotea când într-o parte, când în cealaltă. În cele din urmă, ca și 
cum ar fi ajuns la o concluzie, reveni și-o privi pe Judith din nou. 

— Nu toţi credem că Frank e scrântit, spuse ea. Eu, una, nu 
cred. Dar mai e ceva ce nu mi-ai spus, Judith. 

Judith o privi alarmată. 

— N-ai spus nimic despre nepotul meu. 

Judith inspiră scurt. 

— N-am... 

— Ai vrut să mă cruţi, spuse Rita sacadat. 

Se ridică în picioare și începu să se plimbe prin cameră. 

— Mă tot surprind întrebându-mă care e vârsta la care cei din 
jur hotărăsc să înceapă să te cruţe. 

Pufni disprețuitor și-și flutură degetele mâinii stângi prin aer, 
ca și când ar fi gonit o insectă. 

— Sigur, n-are nicio importanţă. Ce contează e că tu ești 
convinsă că Greg are un amestec în povestea asta, nu-i așa? La 
urma urmelor el a fost cel care i-a tratat și pe Reba și pe Max. 
De asemenea, el era de gardă ieri, când Frank a avut accidentul, 
și știu bine că Greg e cel care a ordonat inoculările la școală. 

Judith tăcu, știind că nu era nevoie de niciun răspuns. Rita se 
întoarse cu spatele și se apropie de o fereastră, lângă care 
rămase o vreme. În sfârșit, se întoarse. 

— Ştii, întotdeauna l-am considerat pe nepotul meu puţin 
anormal. 

Judith se încruntă. 

— E adevărul adevărat, continuă Rita. Când era mai mic, era 
de un snobism insuportabil. A, da, era deștept și arăâtos, și avea 
cu ce se mândri, dar nu era numai asta. Avea o aroganță a lui, 
ca și când ceilalţi ar fi existat numai și numai pentru a-l servi pe 
el. 

Zâmbi ironic. 

— Când era mai mic, avea impresia că și eu și Max suntem 
niște proști. În fiecare an, după ce a murit fratele lui Max, iar 
Greg a început să-și petreacă o lună sau două în fiecare vară cu 
noi, încerca să ne convingă să ne mutăm. Zicea că ar trebui să 
stăm la New York, unde era și maică-sa, și să avem o casă 
mare, cu servitori. Oamenilor de pe-aici nu le spunea decât 
topârlani. 

Judith se încruntă mai tare. 

— Dar păreai atât de mândră de el. 


Rita inspiră adânc. 

— Da, eram mândră. Încă de când s-a întors în ultima vară, 
după ce s-a prăpădit și biata Mildred. Acela a fost anul în care a 
rămas la noi. Dar se schimbase atât de mult. Mi-a stârnit 
bănuielile, credeam că are un motiv ascuns. Cinstit vorbind, 
întotdeauna l-am suspectat că vrea să se asigure că eu și Max 
n-aveam să-l uităm când ne scriem testamentele. Îl ultimii cinci 
ani m-am convins că greșeam. 

O privi pe Judith drept în ochi. 

— Dar poate că nu greșisem, spuse ea cu o voce care, pentru 
prima dată de când începuse să vorbească, îi tremura. Poate că 
Greg nu s-a schimbat niciodată. 

Tăcu; ar fi vrut să nu trebuiască să continue, dar știa că n-are 
încotro. Continuă cu voce abia auzită. 

— E ceva în legătură cu Greg ce n-am spus nimănui până 
acum. Când era copil a... strangulat o dată un căţel, numai ca să 
vadă cât îi trebuie ca să moară și dacă poate să-l mai învie. 

— Dumnezeule bun, șopti Judith. 

Timp de câteva minute, cele două femei stătură pur și simplu 
privindu-se până când se auzi o mașină pe alee. O clipă mai 
târziu se deschise ușa de la intrare. 

— Mătușă Rita? strigă Greg Moreland. 

Rita îi aruncă lui Judith o privire de avertisment. 

— Aici, dragul meu, strigă la rândul ei. Sunt cu Judith, bem un 
păhărel. 

Greg Moreland apăru în prag, cu o expresie gravă pe chip. 

— Am vorbit cu Bob Banning după-amiază, spuse el. Nu știi 
cât de rău îmi pare de Frank. 

Judith îl privi, încercând să detecteze o urmă, cât de mică, pe 
fața lui, care să dea impresia că minte. Dar n-o găsi. Ochii îi 
erau mari și sinceri, zâmbetul blând. 

Se înșela - cu siguranţă că se înșela. 

Și-atunci își aminti cuvintele rostite de Rita, cu câteva clipe 
înainte: „A strangulat o dată un căţel, ca să vadă cât îi trebuie 
ca să moară.” 

Se ridică în picioare tremurând și reuși să zâmbească forțat. 

— Mulţumesc, spuse și puse paharul pe măsută. lertaţi-mă, 
am câteva telefoane de dat. 

Și, fară să aștepte vreun răspuns din partea Ritei sau a lui 
Greg, ieși în grabă din încăpere. 


| se păru că simte în spate privirea lui Greg, urmărind-o 
suspicios. 

Sau era doar imaginaţia ei? 

e 

La ora zece, conform obiceiului vechi de mai bine de douăzeci 
de ani, Rita Moreland începu să se pregătească de culcare. 
Umbla încet prin casă, încuind ușile și ferestrele, făcând 
gesturile pe care Max le făcuse până în ziua morţii. În mod 
straniu, Rita găsea ritualul acesta liniștitor. Avea impresia că 
Max se plimbă cu ea prin casă, dându-i instrucțiuni tăcute. 

„Verifică ușile de la verandă de două ori, i se păru că-l aude 
spunând pe când intra în sufragerie. Broasca aia n-a funcţionat 
niciodată ca lumea.” 

Răsuci cheia în broască și trase de uși, supunându-se în 
tăcere instrucțiunilor la fel de tăcute ale lui Max. Satisfăcută, 
trecu în bibliotecă. 

Aici prezenţa lui Max era mai puternică. Biroul era acoperit cu 
hârtii - nici chiar ieri, lucrând ea însăși la birou, nu deranjase 
lucrurile lui Max. Pe masa de lângă fotoliul lui preferat stătea, cu 
fața în jos, o carte deschisă. Rita se opri un moment, atinse 
volumul, apoi îl ridică brusc, îl închise și-l puse la loc pe rafturile 
din lemn de nuc care căptușeau pereții. 

Se duse la ferestre, le verifică și trase draperiile grele de 
damasc. Ajunsă la ușă se opri o clipă și privi în urmă, înainte de 
a stinge lumina. 

Un val de neliniște o copleși și, o secundă, crezu că o să 
izbucnească în plâns. Răsuci hotărât întrerupătorul, cufundând 
încăperea în întuneric, și închise ușa în urma ei. 

În fine, urcă la etaj, unde trecu din cameră în cameră, 
deschizând ferestrele și lăsând aerul răcoros al serii să intre. 

Ajunsă în dormitorul mare începu să împăturească hainele - 
hainele lui Max - rămase întinse pe pat și să le pună în cutiile 
aduse ieri de Greg. 

Greg. 

Amintindu-și conversaţia pe care o avusese cu el după ce 
Judith ieșise, o trecu un fior rece. Se străduise să-și ascundă 
sentimentele, dar era aproape sigură că el simţise că ceva nu e 
în regulă. 


Și totuși, nu se spusese nimic clar. Făcuseră conversaţie de 
salon o vreme, iar ea îl asigurase că se simte bine. Nu, nu era 
singură. 

Nu, nu se mai gândise la vânzarea casei. 

Da, auzise despre Frank Arnold, îi spusese Judith. 

In timp ce vorbeau despre Frank, îi cercetase chipul în 
căutarea unui semn cât de mic că îngrijorarea lui n-ar fi fost 
reală. Dar, chiar când el îi spuse la revedere, îl pomenise din 
nou pe Frank. 

— Ce păcat, zisese el cu glasul încărcat de o grijă care Ritei îi 
suna sincer, sigur că uneori poate fi enervant, dar nimănui n-ar 
trebui să i se întâmple ce i s-a întâmplat lui azi. 

Rita îl privise drept în ochi în timp ce vorbea, dar nu văzu 
nimic. După plecarea lui, urcase să vorbească din nou cu Judith. 

— Nu știu ce să spun, suspinase ea, așezându-se pe marginea 
patului lui Judith, poate că ne înșelăm. 

— Nu ne înșelăm, insistase Judith. L-am sunat pe prietenul 
meu din Los Alamos. Nu are încă un răspuns, dar mi-a promis că 
mai încearcă. 

Se uită la ceas, apoi din nou la Rita. 

— Ascultă, i-am promis lui Jed că mă duc să-l iau de la spital și 
că ieșim să mâncăm în oraș. Nu vrei să vii cu mine? Cred că n-ar 
trebui să stai singură aici. 

Rita o opri. 

— Nu fi caraghioasă. Nu i-am spus lui Greg niciun cuvânt. Și 
am nevoie de timp să mă gândesc puțin la toate. E... ce mai, e 
incredibil. Dar tu du-te, draga mea. Nu te îngriji de mine. 

Își făcuse ceva de mâncare, dar nu putuse să mănânce. 

Incercase să lucreze la un goblen, dar nici această activitate, 
dragă ei, nu reuși s-o liniștească. 

Sfârșise prin a-și petrece cea mai mare parte a serii în faţa 
căminului în care nu aprinsese focul, gândindu-se la Greg și la 
experienţa lui cu cățelul. 

Și, dintr-o dată avu certitudinea că știe ce făcea Greg acum. 

Făcea o nouă experienţă. Numai că, de data asta, nu cu viaţa 
unui căţel. 

De data asta cu vieţi omenești. 

Mâine va trebui să găsească o cale de a-l opri. 

Obosită, sfârși de pus în cutii lucrurile de pe pat, se dezbrăcă 
și-și puse un halat. Se așeză în faţa măsuţei de toaletă, își 


scoase agrafele din păr, apoi începu să-l perie de o sută de ori, 
așa cum făcuse în fiecare seară încă de când avea zece ani. 

De obicei acest ritual al periatului o relaxa, o ajuta să uite de 
grijile zilnice, dar astă-seară el nu avea efectul obișnuit și, chiar 
și după ce termină, continuă să fie agitată. 

Neliniștită, se duse la fereastră și privi afară, în noapte. 

Luna era sus și peste platou dansa o lumină argintie. Vedea 
liliecii săgetând întunericul și auzi strigătul ușor al unei bufniţe 
care plutea pe aripile brizei, în căutare de șoareci. 

Tocmai voia să se întoarcă, dar i se păru că vede o mișcare în 
umbra de-afară; privi din nou, fără să mai vadă nimic. În fine, se 
întoarse și se băgă în pat. 

O vreme citi, dar discuţia cu Greg îi revenea în minte și fu 
nevoită să reia de multe ori aceleași pagini, citind cuvinte fără 
niciun înțeles pentru ea. 

În cele din urmă adormi. 

Nu știa cât era ceasul când se trezi, dar simți imediat că ceva 
nu e în regulă. 

Aerul din încăpere era greu și încărcat cu un miros acru de 
fum. 

Se trezi de-a binelea - și-l auzi. 

Un părâit ca al unei hârtii șifonate. 

Alergă la fereastră și privi afară, așteptându-se oarecum să 
vadă tufele deșertului arzând. 

Dar lumina galbenă, strălucitoare, care umplea curtea, nu 
venea din deșertul de dincolo de marginile proprietăţii. Venea 
din casă. 

Rita trânti instinctiv fereastra și înșfăcă halatul de la 
picioarele patului, vârându-și mâinile pe mâneci în timp ce 
alerga la ușa dormitorului. 

Holul era plin de fum, care năvăli în cameră când deschise 
ușa, umplându-i nările și sufocând-o. Trânti ușa și se repezi iar 
la fereastră. 

Nu putea cobori. 

Dacă sărea, avea să-și rupă picioarele, sau poate chiar șira 
spinării. 

Își făcu repede socotelile. Dacă-și umplea plămânii cu aer, 
putea ajunge până jos și ieși prin faţă înainte de a avea nevoie 
din nou de aer. 


Și dacă se împiedica și cădea pe scări? 

Goni gândul acesta. 

Se întoarse iar către ușă și-și făcu curaj, inspirând adânc de 
trei ori, ultima dată păstrând aerul în plămâni. 

Dădu ușa de perete și o luă la fugă către scară, aflată la mai 
bine de șapte metri depărtare. 

Zgomotul focului se auzea din ce în ce mai tare și aproape că 
o făcu să se întoarcă, noroc că ajunsese în capul scărilor. Pereţii 
salonului erau în flăcări, lambriurile de lemn sculptate părâiau și 
se curbau la atingerea limbilor de foc. 

Era prea târziu să se mai întoarcă. Își strânse halatul pe lângă 
ea și se repezi în jos pe scările de marmură. Ajunse în salon. Ușa 
de la intrare era la numai câţiva metri distanță. 

Alergă la ea și apăsă pe clanţă; plămânii dădură drumul 
aerului în așteptarea celui proaspăt, de pe partea cealaltă a ușii. 

Dar ușa refuza să se deschidă. Degetele Ritei bâjbâiau la 
mecanismul pe care se chinuiau să-l deschidă. 

Plămânii îi explodară și fumul intrat în gâtlej o sufocă. 

Tușind, răsuci cheia și trase cu putere de ușă. 

Ușa cedă puţin, apoi se înţepeni din nou. 

Lanţul! 

Panica o copleși și, în încercarea de a respira, fumul îi arse 
plămânii și își simţi picioarele cedând sub ea. Se aruncă asupra 
ușii, încercând să ajungă la lanţ, dar era prea târziu. 

Picioarele o lăsară și alunecă pe podea, ameţită de fumul din 
încăpere. 

Fumul o înconjură, vrând parcă să o ia în braţe, cu flăcări care 
îi murmurau în urechi, chemătoare. 

Umplându-și încă o dată plămânii cu aerul amar, înţepător, se 
lăsă pradă braţelor îmbietoare, se lăsă pradă focului. 

Intrând în întunericul care o cuprindea, i se păru că-l vede pe 
Max venind spre ea, cu mâna întinsă. 

Aşa au găsit-o când focul fu, în cele din urmă, stins: cu mâna 
întinsă ca și cum ar fi cerut ajutor. Au crezut că încerca să 
ajungă la ușă, să scape de flăcări. 

Adevărul era că, deși nimeni nu avea s-o afle vreodată, în 
acele ultime secunde fugare ale vieții ei, nu la ușă încercase să 
ajungă. 

Incercase să ajungă la Max, pe care-l găsise în sfârșit. 

Peste Borrego se lăsa noaptea. De undeva, de deasupra 
orașului, de pe buza canionului se auzea zumzetul înfundat al 
unei mașinaării bine unse. 

Încet-încet, gigantica antenă se trezea la viaţă. 

e 

Era miezul nopţii. 

Gina Alvarez stătea întinsă în pat, cu ochii închiși și cu o carte 
sprijinită pe genunchi. Adormise devreme, dar o _ treziseră 
sirenele mașinilor de pompieri gonind prin fața casei unde locuia 
împreună cu mama și sora sa mai mică. Se sculase și se 
repezise la fereastră. La început nu văzuse nimic, dar ceva mai 
târziu o geană portocalie izbucnise lângă peretele canionului. li 
trecuse prin cap să iasă și să vadă mai bine, dar se răzgândise și 
se întorsese în pat. Era însă de-acum perfect trează, astfel încât 
se hotărâse să mai citească ceva pentru ora de literatură 
americană. Avea Ucigașul de cerbi și, deși povestea era destul 
de interesantă, stilul i se părea demodat și își simţea pleoapele 
îngreunându-i-se. 

Nu dormea cu-adevărat, dar nici trează nu mai era. Era în 
starea aceea de mijloc, oarecum conștientă de ce se întâmplă în 
jur, dar deja înconjurată de imaginile din visele viitoare, ieșite 
din adâncurile subconștientului precum fiinţe ale nopţii din 
vizuinile lor. 

Cu coada ochiului vedea o rază de lumină și o secundă se 
întrebă dacă se făcuse deja dimineaţă. Știa că nu se poate - 
veioza era încă aprinsă și simţea apăsarea cărţii pe picioare. 
Cochetă cu ideea de a pune cartea pe noptieră și a stinge 
lumina, dar știa că mișcarea însăși avea să-i gonească somnul 
care aproape o cuprinsese. Și va rămâne în întuneric, trează, 
mintea va începe să-i lucreze și se va gândi la orarul de mâine, 
la o eventuală lucrare la istorie, sau se va gândi cum l-ar putea 
ajuta pe Jed. 

Se trezi brusc, fără să vrea. 

Oftă, luă cartea, privi paginile fără să le vadă, apoi o închise și 
o puse deoparte. 

Stinse lumina, se întoarse pe-o parte și încercă să adoarmă 
repede. 

Secundele se scurgeau, una câte una. 

Un miros. 


Adulmecă aerul încruntându-se, apoi se ridică. Era un miros 
oribil, ca de cauciuc ars sau de gunoi în putrefacție. 

Se încruntă mai tare și trase aer adânc pe nări, dar mirosul 
părea să fi dispărut. Ezită un moment, apoi se culcă la loc. Se 
concentră să-și relaxeze mușchii unul câte unul, începând cu 
degetele de la picioare, apoi din ce în ce mai sus, spre mușchii 
torsului, de-a lungul braţelor până la degetele de la mâini. De 
obicei, când termina exercițiul, dormea dusă. 

După câteva minute ajunsese aproape la sfârșit. Se simţea 
aproape complet relaxată, de parcă ar fi plutit. Degetele moi ale 
somnului îi mângâiau cugetul și porni să le iasă în întâmpinare. 

Visele începeau să se nască, imagini fără formă, vârtejuri 
colorate care ieșeau din întuneric și-i dansau înaintea ochilor. Și, 
în timp ce le urmărea, începură să capete forme; care însă 
dispăreau chiar în clipa în care credea că le recunoaște. 

Și din nou, fără niciun avertisment, întregul corp îi fu cuprins 
de un spasm și toţi mușchii i se contractară la unison. 

Și din nou se trezi. 

Acum știa ce i se întâmplă. Spasmele reveneau la intervale 
diferite, tocmai când stătea să adoarmă. Se repezeau asupra ei, 
luând-o prin surprindere, exact când își găsea poziția cea mai 
comodă, când nu-i era nici cald, nici frig. Urma apoi o altă 
jumătate de oră de trezire și era nevoită să-și ia de la capăt 
complicatul program de relaxare. 

De data asta însă, lucrurile erau diferite. 

De data asta, după ce trecu spasmul, se simţi relaxată. Se 
întinse leneș în pat și căscă. 

Nu avea niciun chef să aprindă din nou lumina și să mai 
citească, dar nici nu o mai irita gândul că va trebui să piardă iar 
o jumătate de oră nefăcând altceva decât să încerce să 
adoarmă. 

Și, într-un minut, adormi adânc, fără vise. 

Jeff Hankins se răsuci de pe-o parte pe alta, trase un picior 
păturii şi se trezi brusc. 

Visul fusese agitat. 

Era pe terenul de fotbal, unde tocmai prinsese o pasă în 
jumătatea lui. Cu mingea strânsă în brațe, o luă la goană. 

Işi auzea toți prietenii strigând din tribune, în timp ce 
străbătea terenul. 


Și-atunci, cu coada ochiului, își văzuse unul din adversari 
apropiindu-se din stânga. Îl fentase, apoi îi tăiase calea, 
simţindu-i degetele cum îi ating glezna, într-o încercare de 
placaj. 

Terenul în față era gol, vedea linia de ţintă la numai douăzeci 
de metri. 

Mulțimea parcă înnebunise, fanfara începuse deja câteva 
acorduri, susținându-i cursa spre capătul terenului. 

Zece metri, apoi numai cinci. 

În clipa aceea apărură, ca din pământ. 

Erau trei. Înalţi, toţi mai înalţi decât el, veneau în forță. 
Încercă să se întoarcă, dar din spate veneau alţi doi, și mai solizi 
decât primii trei, blocându-i calea. 

Îl izbiră. 

Luă în plin șocul masei lor combinate și își simţi plămânii 
striviți, goliţi de aer. 

Se trezi tresărind și se ridică în șezut. Trase o gură mare de 
aer, încercând să-și recapete suflarea. Apoi văzu unde e și 
înțelese că nu fusese decât un vis. 

Dumnezeule! Și nici măcar nu mai era în echipa de fotbal. Ba 
chiar interesul lui faţă de acest sport nu mai mergea mai 
departe de faptul că-și cumpăra o jumătate de duzină de sticle 
cu bere și se îmbăta împreună cu prietenii sub o peluză, în 
timpul câte unui meci. După care se întorceau în oraș și făceau 
un pic de scandal, până se plictiseau sau până-i trimitea poliţia 
acasă. 

Se simţea ca și cum ar fi jucat de-adevăratelea. Avea totul 
încă limpede în minte, ba îl durea chiar și capul, parc-ar fi fost 
lovit în realitate. 

Se-ntinse din nou și respiraţia îi reveni încet la normal. Se 
gândea la visul în care i se păruse că aude până și strigătele 
mulţimii. 

Nicio șansă. Nu fusese niciodată prea grozav la sporturile de 
echipă; întotdeauna le considerase stupide. Hotărâse încă de 
mult că, dacă un lucru nu poți să-l faci de unul singur, atunci 
probabil că nici nu merită făcut. 

Acum însă, amintindu-și din nou visul și imaginându-și cum 
trebuie să fie să auzi mulţimea aclamându-te, se întreba dacă 
nu cumva se înșelase. 


Chicoti încet, gândindu-se ce-ar spune prietenii lui dacă a 
doua zi, după școală, în loc să meargă cu ei la A & W, s-ar duce 
pe terenul de fotbal. 

Și-și spuse că poate o s-o facă. 

Câteva minute mai târziu, pe jumătate cu speranţa că visul va 
reveni și că va putea juca din nou, Jeff adormi la loc. 

Susan Paynter se ridică în picioare și se întinse. Fusese o 
noapte liniștită. Spitalul era aproape gol și mai toți pacienţii 
dormeau, cu excepţia doamnei Bosworth, care stătea în pat și 
se uita la ecranul televizorului de pe perete. Doamna Bosworth 
nu dormea aproape deloc, dar asta nu părea să o deranjeze și, 
atâta vreme cât Susan îi lăsa televizorul deschis, nu se plângea 
niciodată de nimic. 

Porni pe culoar, aruncând câte o privire în fiecare cameră, 
apoi se întoarse în încăperea pentru personal, de la capătul 
culoarului. Infirmierul de noapte ședea la masă și răsfoia o 
revistă. Ridică o clipă ochii, o văzu pe Susan turnându-și o cană 
de cafea, apoi se întoarse la revista lui. Strâmbându-se la gustul 
amar și stătut al cafelei, Susan întinse mâna după zahăr. Dar, 
mai înainte să fi pus mâna pe el, auzi un urlet care făcu țăndări 
liniștea spitalului. În aceeași clipă infirmierul fu în picioare. 

— E Frank, spuse Susan, ieșind în goană din încăpere și 
îndreptându-se spre celălalt capăt al culoarului. Caută-l pe 
doctorul Banning! 

Dar, din direcţia opusă, Bob Banning gonea deja spre ei. 

Susan ajunse prima, dădu ușa de perete și aprinse luminile. 
Cu nici cinci minute mai devreme, când trecuse pe la el, îl 
găsise pe Frank dormind liniștit în patul lui, cu respirația ușoară 
și regulată, cu toţi parametrii vitali normali. Dacă n-ar fi fost 
undele cerebrale, anormale, ar fi părut că doarme pur și simplu. 

Acum însă ochii îi erau larg deschiși și se zbătea din nou 
violent în chingile care-l ţineau legat de pat. Venele gâtului și 
ale brațelor îi ieșeau în evidenţă și din gâtlej scotea sunete 
sugrumate, bolborosite. 

— lisuse Hristoase, murmură infirmierul, privindu-l pe Frank 
cu ochii mari. E treaz? 

Bob Banning aruncă o privire monitoarelor. Undele cerebrale 
aveau niște traiectorii demenţiale, linii fără nicio regularitate. 


Creierul îi era parcă bântuit de o furtună și trimitea stimuli 
tuturor mușchilor din trup în același timp. 

Alte monitoare arătau că și respiraţia și pulsul i-o luaseră 
razna. 

Și-apoi, sub ochii lor, totul luă sfârșit. 

Frank se relaxă, braţele și picioarele îi căzură la loc pe pat, 
capul i se prăvăli într-o parte pe pernă. 

Ochii, aţintiţi în tavan, îi rămaseră deschişi, sticloși, orbi. 

Susan Paynter își simţi inima bătând cu putere. Până acum nu 
văzuse niciodată pe cineva murind. Işi aruncă ochii pe 
monitoarele semnelor vitale observând că, deși bătăile inimii se 
regularizaseră, respiraţia îi era ca și oprită. 

Deși încă viu, Frank Arnold mai avea doar câteva minute de 
trăit. 

Fără să mai aștepte să i se spună, Susan se repezi în căutarea 
unui aparat de respirat. Se întoarse în mai puţin de un minut, 
împingând căruciorul cu aparatul și instalându-l în spaţiul 
anume lăsat gol, lângă pat. 

Într-o tăcere aproape deplină, cunoscându-și prea bine 
datoria ca să mai aibă nevoie să li se spună ce să facă, cei trei 
se puseră pe treabă. 

Un sfert de oră mai târziu, condiţia lui Frank se stabilizase, iar 
Bob Banning oftă din greu. 

— Facetți-i o radiografie, îi spuse el lui Susan. Ce s-a întâmplat 
în creierul lui e de proporții. Vreau să văd cât de rău e. 

Susan aprobă în tăcere. 

— Să-l sun pe Jed? întrebă ea. 

Banning ezită. Probabil că, legal, fiul lui Frank avea dreptul să 
fie informat imediat de ce se întâmplase. Dar, de fapt, la ce 
bun? În clipa asta nu-i mai putea spune lui Jed mai mult decât că 
tatăl său suferise, după toate aparențele, un nou atac. 

Și ce i-ar fi putut spune când băiatul s-ar fi interesat de starea 
în care se găsea tatăl său? 

Doar că, în timp ce trupul îi era încă viu, creierul îi era, după 
toate aparențele mort. 

— Lasă-l să doarmă. Nu poate face nimic pentru Frank acum, 
iar mâine va trebui să ia cea mai dificilă hotărâre din viața lui. 

Ochii îi fugiră la forma inertă de pe pat. 

— Va trebui să hotărască dacă să-și ţină tatăl în viaţă, așa 
cum e, sau să-i lase și trupul să moară. 


Câteva minute mai târziu, în timp ce se pregăteau să-l ducă 
pe Frank în sala de radiografie, se întrebă dacă n-ar fi fost mai 
uman să se prefacă a nu fi văzut aparatul de respirat adus de 
Susan și să-l lase pe Frank să se stingă. 

Dar decizia nu-i aparţinea. 

Era o decizie pe care numai Jed Arnold o putea lua. 

Și-apoi, poate că nici el nu va fi nevoit s-o facă. Era foarte 
posibil ca Frank Arnold să aibă un nou atac înainte de sosirea 
zorilor, care să-i pună capăt suferinţei. 

Dar nu avea să fie așa: miezul nopţii venise și trecuse. 

Jed tresări în somn, agitat, și se trezi brusc. Nu o trezire lentă, 
înceată, așa cum îi plăcea dimineaţa, când nu voia să se dea jos 
din pat, ci un moment de tensiune bruscă, de ascuţire a 
simţurilor, de încordare, ca și cum l-ar fi pândit un pericol 
nevăzut. Se ridică, dând la o parte pătura cu care era învelit, și 
își frecă un punct dureros în musculatura umărului drept, unde 
avea o crampă fiindcă stătuse prea mult în aceeași poziţie. 

Dormise prost. Se culcase devreme, cu gândurile învălmășite 
de toate întâmplările zilei precedente. Dar, în timp ce stătea 
treaz, își amintise senzaţia de calm care-l învăluise în noaptea 
precedentă în kiva, cu bunicul. Rememorase totul, revăzuse 
licărul flăcărilor și tavanul jos, rechemând din adâncul memoriei 
tot ce văzuse, auzise sau simţise atunci. 

Și, încet, starea aceea ciudată, ca de transă, îl învăluise iar. 

Încă nu era sigur că dormise vreun pic, căci noaptea trecută 
fusese, iarăși, o noapte petrecută cu spiritele, iar amintirea 
lucrurilor pe care i le arătaseră ele îi era încă vie în minte. 

Zburase iar cu Rakantoh, pe deasupra deșertului, privind 
lumea cu ochii spiritului. 

Pretutindeni văzuse răul. Jos, pământul purta urmele 
distrugerilor provocate de oamenii albi pe care îi văzu, de sus, 
târându-se în umbră și cărora le simţi răutatea iradiind. 

O vreme nu zărise decât strălucirea galbenă a flăcărilor, care 
muriseră iute, după un moment scurt de glorie. 

Ceva mai târziu - nu știa sigur cât, timpul era distorsionat - 
percepuse în aer o vibraţie stranie, care-l dezorientase. Simţise 
cum se prăbușește din înaltul cerului, din ce în ce mai aproape 
de pământ, sigur că va muri. Îl strigase pe Rakantoh, dar și 
spiritul se rostogolea, bătând aerul cu aripi neputincioase. Apoi 
ciudatele vibrații încetaseră, iar el își regăsise echilibrul. 

Dar de jos, dinspre pământ, venea acum ceva nou, senzaţia 
unei suferinţe cum nu mai încercase vreodată. Rakantoh, urlând 
de furie, cotise pe o pală de vânt și împreună zburaseră 
deasupra canionului, căutând zadarnic adăpostul de pe fundul 
lacului. 

Acum, în lumina crescândă a zorilor, Jed stătea nemișcat, 
revăzând cu ochii minţii imaginile nopţii trecute, încercând să 
pătrundă sensul acestor stranii închipuiri. 


Când Judith ieși din dormitorul lui Frank era aproape șase și 
jumătate. Deși Jed insistase că nu e nevoie să-și petreacă 
noaptea cu el în casă, ea rămăsese, știind că, dacă era să 
doarmă vreun pic în noaptea aceea, o va face mai degrabă în 
patul lui Frank, unde măcar îl simţea aproape. Și așa fusese, 
dormise adânc, iar dimineaţa se trezise mângâiată de parfumul 
lui, păstrat în cearșaful cu care era învelită. Se opri în fața 
camerei lui Jed, cu ușa deschisă. Bătu ușor, apoi împinse ușa. Il 
găsi întins în pat, dar, cu toate că părea că privește drept spre 
ea, nu dădu niciun semn că ar fi văzut-o. 

— Jed? spuse ea. Jed, te simţi bine? 

E| se mișcă puţin, apoi privirea i se limpezi. 

— Cred c-ar trebui să sunăm la spital, spuse încet. Cred că 
tatei i s-a mai întâmplat ceva azi-noapte. 

Judith simţi colții panicii mușcând-o, dar se strădui să-i 
îndepărteze. Ce putea să știe Jed? Dacă i s-ar fi întâmplat ceva 
lui Frank, spitalul ar fi sunat aici, desigur. Nu-i răspunse, ci ieși 
prin sufrageria strâmtă, spre bucătărie, unde puse să facă un 
ibric de cafea. Se tot uita la telefon cu teamă crescândă, 
provocată de cuvintele lui Jed. Își aminti cum Jed aflase în urmă 
cu numai câteva zile, că Randy Sparks fusese acela care 
aruncase cu piatra prin fereastra Ritei. 

În cele din urmă, fiindcă Jed venise în urma ei și se așezase 
tăcut la masă, puse mâna pe telefon și formă numărul spitalului. 

În timp ce îl asculta pe doctorul Banning făcându-i o descriere 
sumară a celor ce se întâmplaseră peste noapte, simţi cum i se 
înmoaie picioarele. Inchise și se întoarse spre Jed. 

— Ai avut dreptate, îi spuse cu vocea tremurând. 

Douăzeci de minute mai târziu, Judith intra la spital împreună 
cu jed. De cum văzu expresia de pe chipul lui Bob Banning, 
înțelese că lucrurile stăteau mai rău decât crezuse. 

Banning îi conduse în camera lui Frank, unde rămase lângă 
Judith care, cu ochii plini de lacrimi, îl luă de mână pe Frank. Il 
privea, încercând să regăsească bărbatul plin de energie pe 
care începuse să-l iubească atât de mult. Dar pe pat părea că e 
un străin. 

Chipul îi era fără expresie, maxilarul îi atârna. Și, deși stătea 
cu ochii închiși, nu părea să doarmă. 

În ciuda mișcărilor pieptului, provocate de aparatul care îl 
obliga să respire, părea mort. 


Cu toate că știa că nu e conștient de nimic din ce se petrece 
în jurul lui, Judith se aplecă și-l sărută pe obraz. Și, fără să dea 
drumul mâinii lui, își șopti cu voce tare gândul: 

— Frank, ce vrei să facem? 

Rămaseră câteva minute cu el, apoi ieșiră din cameră și-l 
urmară pe Bob Banning în birou. 

— Mai... mai are șanse să-și revină, nu? întrebă Jed cu un glas 
în care se citea disperarea. Vreau să zic, sunt oameni care ies 
din comă, nu? 

Banning tăcu o clipă. Ştia că ar fi fost mai ușor dacă Frank ar 
fi murit în cursul nopţii. Și, fără aparatul de respirat, ar fi murit. 
Dar avusese aparatul și datoria îi cerea lui Banning să-l 
folosească. lar acum trebuia să explice care era starea lui Frank 
Arnold celor doi oameni care-l iubeau cel mai mult pe lume. 

— Mă tem că nu, spuse el, făcând un efort să-l privească pe 
Jed în ochi în timp ce rostea cuvintele. 

Băiatul tresări ca lovit și-și încleștă fălcile; dar nu spuse nimic 
și reuși să-și stăpânească lacrimile din ochi. 

— Fără aparatul ăsta, continuă Banning, mă îndoiesc că 
supraviețuiește mai mult decât câteva minute. 

Se ridică, îndreptându-se către panoul luminat unde erau 
agăţate ultimele radiografii ale creierului lui Frank; indicând cu 
degetul petele mari, întunecate, continuă: 

— Distrugerile sunt pe zone întinse. Mai are părţi ale 
creierului care încă lucrează, dar mintea practic nu-i mai 
funcționează. De fapt, nici nu se poate spune că e treaz sau 
doarme. Și nu e nici măcar în starea pe care eu aș numi-o comă. 
Pentru mine coma presupune o stare în care creierul mai are o 
șansă, cât de mică, de recuperare. 

Trase adânc aer în piept și continuă: 

— Din nefericire, nu acesta e cazul lui Frank. Starea în care se 
găsește el e mai mult una de existenţă întreruptă. Trupul e viu, 
dar el nu are niciun fel de control asupra lui și cu atât mai puţin 
conștiința existenţei lui. E inconștient și nu va mai fi niciodată 
altfel. 

Se opri o secundă, apoi se sili să rostească cuvintele pe care 
știa că trebuie să le rostească: 

— Îmi pare nespus de rău, Jed, dar tatăl tău e mort. 

Judith își încleștă degetele pe mâna lui Jed. 


— Dar trebuie să mai fie ceva de făcut, se rugă ea. Inima îi 
mai bate, și încă mai respiră... 

Banning ridică neputincios din umeri. 

— Asta numai datorită aparatului. Fără el... 

Lăsă fraza în suspensie. Judith dădu din cap, mută, 
străduindu-se să accepte ceea ce părea de neacceptat. În cele 
din urmă, trase adânc aer în piept și, îndreptându-și inconștient 
spatele, îl privi pe doctor. 

— Ce putem face noi? întrebă cu un calm ciudat în voce. 

Banning își alegea cu grijă cuvintele. 

— Mă tem că nu putem face prea mult. Aici... la spital... 
regula e să ţinem... un trup în stare de funcţionare, dacă pot să 
spun așa, cât mai mult timp posibil. 

jed îl privi puţin derutat în timp ce Judith își simţi ochii 
umezindu-i-se. Se sili să traducă vorbele lui Banning și să le 
rostească. 

— Adică n-o să-l lăsaţi pe Frank să moară, chiar dacă el nu 
mai poate trăi prin forțe proprii. 

Banning aprobă; îi era recunoscător. Era un principiu cu care 
era total de acord și nu avea căderea de a sugera că cel mai 
bine pentru Frank, și chiar și pentru Jed, ar fi fost să închidă 
aparatul de respirat. Da, dacă vreunul dintre ei deschidea 
discuţia, era mai mult decât dispus să o ducă până la capăt. Și, 
spre marea lui ușurare, asta fu exact ce făcu Judith. 

— Dacă hotărâm să-l mutăm pe Frank, spuse ea, e vreun loc 
unde ne-ar da voie să închidem aparatul? 

Din gâtlejul lui Jed erupse un vaiet dureros. 

— Jude, nu pot face asta... începu el, dar Judith îl strânse de 
mână, silindu-l să tacă. 

— N-am spus asta, Jed. Am spus, dacă. Trebuie să știm care 
sunt toate posibilităţile. Și trebuie să facem cum e mai bine 
pentru Frank, chiar dacă nouă ne e greu. 

Işi mută privirea spre doctorul Banning, solicitându-i tăcut 
ajutorul. 

— Are dreptate, Jed, spuse Banning. Știu cât îţi e de greu. 
Hotărârea asta va fi cea mai grea din câte ai luat vreodată. E 
posibil ca, ajutat de aparatul de respirat și hrănit intravenos, 
tatăl tău să trăiască încă mulţi ani sau să moară oricând. Atâta 
vreme cât e aici, vom face tot ce ne stă în puteri să-l ţinem în 
viaţă cât mai mult. Pe de altă parte - spuse el după o pauză abia 


simțită - dacă s-ar afla într-un sanatoriu sau un azil, ați avea 
dreptul să le cereți să nu facă mai mult decât să-i asigure un 
regim confortabil. lar dacă vă schimbaţi părerea în privinţa 
aparatului de respirat, există locuri unde se poate proceda după 
cum doriţi. 

Jed își mușcă buza, apoi îl înfruntă pe doctor cu ochii tulburi. 

— Dacă ar fi tatăl dumneavoastră, întrebă el în cele din urmă 
cu o notă sfidătoare în glas, ce-aţi face? 

Banning îi susţinu privirea. 

— L-aș lăsa să se ducă, răspunse, iar băiatul tresări la auzul 
verdictului. Eu nu sunt de părere că un om trebuie ţinut în viaţă 
pentru simplul motiv că avem posibilităţile tehnice de a o face. 
Aici trebuie. E regula spitalului. Dar dacă ar fi după mine... E-o 
vreme pentru trăit și una pentru murit, cită el încet. 

Cuvintele rămaseră parcă suspendate în aer până când Jed 
deschise iar gura. Avea o forță nouă în voce. 

— Pot s-o fac eu? întrebă el. Am doar șaisprezece ani, dar tata 
nu mai are pe altcineva. Pot să iau eu hotărârea? 

Banning se fâțâi stânjenit. 

— Nu știu, recunoscu el în cele din urmă. Dar mi se pare că va 
trebui să fie cineva care să acţioneze ca tutore. 

— Jude, spuse Jed imediat. 

Își întoarse privirea către ea. 

— Vrei? o întrebă cu ochi rugători. Ştii bine că așa ar fi vrut și 
tata. 

Lacrimile din ochii lui Judith dădură pe-afară și începură să i 
se scurgă pe obraji. Jed întinse mâna și i le șterse cu tandreţe. 

— Hei, îi spuse cu un glas infinit de blând, o să ne descurcăm. 
O să luăm toate hotărârile împreună, O.K.? 

Timp de o clipă, pe Judith o trecu un fior, apoi își regăsi 
cumpătul. 

— Există vreun loc unde l-am putea muta pe Frank? întrebă 
ea. 

Banning se întoarse către Jed. Ceva se schimbase în băiat în 
aceste câteva clipe. Chipul îi era în continuare tras și palid, dar 
în adâncul ochilor doctorul zări o umbră de maturitate abia 
născută. Jed fusese obligat să crească pe neașteptate. 

— Există unul, sus în canion, începu el să spună. Nu știu prea 
multe despre el, dar... 

— The Cottonwoods? întrebă Jed, dintr-o dată aspru. 


Banning aprobă. 

— Nu, spuse imediat Jed. 

Derutat, Banning se răsuci spre Judith, dar faţa ei avea 
aceeași expresie de hotărâre ca a lui Jed. 

— E singurul la care mă pot gândi pe moment... începu el, dar 
Judith îl întrerupse. 

— Atunci, pe moment, nu vom face nicio mișcare, spuse ea. 
Frank poate rămâne aici, nu? 

— Desigur, răspunse Banning. 

Atmosfera din încăpere se schimbase dintr-o dată. Jed și 
Judith se priveau și, chiar dacă nu scoteau niciun cuvânt, 
comunicarea între ei se simţea. 

Jed se ridică. 

— Cred că trebuie să mai discutăm, spuse el. Apoi vom hotărî 
ce e de făcut. Da? 

Banning înclină din cap și, o clipă mai târziu, îi urmări 
neputincios cum ieșeau din birou. Era limpede că se întâmplase 
ceva, dar habar nu avea ce. 

Judith şedea în sala de așteptare cu Jed. Nu-și spuseseră 
niciun cuvânt de câteva minute, fiecare încercând să pătrundă 
cuvintele doctorului. Erau ca amorţiţi, minţile li se învârteau 
neputincioase, făcând eforturi să priceapă că Frank era pierdut. 

O umbră poposi deasupra lui Judith și ea își ridică privirea. In 
cadrul ușii principale era o siluetă pe fondul cerului strălucitor al 
dimineții, dar lumina venită din spate o împiedica să vadă cine 
e. Apoi ușile se deschiseră și persoana intră în hol. 

Era Greg Moreland. 

Se opri, privind la Judith ca și cum ar fi văzut o stafie. Apoi, 
părând să-și revină, se îndreptă spre ea. 

— Judith? Te simţi bine? Unde ai fost? 

Ceva, o disperare din glasul lui, o făcu pe Judith să se ridice. 

— Frank... spuse ea, apoi se opri. Dar tu deja știi, nu? îl 
întrebă ea, fixându-l cu privirea. 

Greg ezită, aparent dezorientat. Apoi expresia i se topi într- 
una de compasiune. Spuse încet: 

— Dumnezeule, nu ai aflat, nu? 

Era rândul lui Judith să fie derutată. 

— F... Frank, se bâlbâi ea. A avut un nou atac. 

— lisuse! gemu Greg. Nu, vorbeam de mătușa Rita. 


Se lăsă să cadă pe un scaun și se întinse să apuce mâna lui 
Judith. 

— Îmi pare rău. 

O simţi pe Judith încordându-se și ea își smuci mâna. 

— Azi-noapte a avut loc un incendiu, continuă Greg. La ea 
acasă. Ea... ce să mai, n-a reușit să scape. 

Judith îl privea fix, uluită. 

— Nu te cred, spuse ea cu voce seacă. 

Dar cuvintele îi erau la fel de seci ca și vocea, căci adevărul 
era acolo, în ochii lui Greg. 

— Ce s-a-ntâmplat? întrebă ea. 

Era prea șocată, prea obosită, prea sleită emoţional ca să-și 
mai poată reţine furia care o copleșea. 

— Ce-ai mai înscenat? Un scurtcircuit? Un tăciune căzut din 
cămin? 

Greg păli și-și încleștă maxilarele. 

— Dumnezeule, gâfâi el. Cum poţi să faci o asemenea 
insinuare? Era mătușa mea, Judith. Îmi era aproape ca o mamă. 

— Da, spuse Judith într-un șuierat furios. lar Max ti-ar fi putut 
fi tată. Dar Reba Tucker? Și ea îţi era apropiată? Ce faci, Greg? 
Și de ce? 

Își îngropă faţa în mâini, suspinând. Greg îi făcu un semn 
Gloriei Hernandez, care tocmai ieșea din schimb. Gloria grăbi 
pasul, apropiindu-se, iar Greg îi spuse încet: 

— A făcut o criză, Gloria. În dulăpiorul din cabinetul meu e un 
calmant. Te rog să mi-l aduci. 

La auzul acestor cuvinte, Judith își recăpătă calmul. 

— Nu! exclamă ea apăsat. Gata, Gloria. Sunt doar supărată, 
atâta tot. Dar o să-mi revin. 

Se întoarse spre Jed și-l apucă strâns de mână. 

— Ar trebui să mă duci acasă, Jed. Cred că mi-ar prinde bine 
să mă întind un pic. 

Imediat Jed se ridică în picioare și, sprijinind-o pe Judith, o 
duse afară la mașină. Ea căută în geantă, găsi cheile și i le dădu. 
Apoi se prăbuși pe locul de lângă șofer, cu faţa îngropată în 
mâini. Nu se ridică decât când fu sigură că au ajuns destul de 
departe de spital. 

— Ce prostie! spuse ea cu voce tare. Prostie, o prostie 
imensă! 

Jed o privi cu ochi mari. 


— Ce naiba am... începu el, dar Judith clătină repede din cap. 

— Nu tu. Eu. Cum am putut fi atât de proastă încât să-l acuz 
așa, în faţă...?! 

Jed îi aruncă o privire cu coada ochiului. 

— Chiar crezi că el a omorât-o pe doamna Moreland? 

Judith se rezemă iar de spetează și gemu. 

— Of, Doamne! Nu știu. Poate am înnebunit eu de tot. 

Ajunseseră în fața casei lui Jed, dar niciunul nu făcea vreun 
gest să coboare din mașină. 

— Tu ce crezi, Jed? Am înnebunit? 

Jed se întoarse să o privească. 

— Nu cred, îi spuse. Dar ce putem face? Nu putem merge la 
poliţie, or să spună că nu suntem în toate minţile. Și, oricum, 
toată lumea de pe-aici îl iubește pe Greg la nebunie. La dracu', e 
ca un zeu pentru ei. 

Judith strânse din buze. 

— Dar n-ar fi normal să se fi băgat de seamă că majoritatea 
pacienţilor lui sunt fie morţi deja, fie muribunzi? 

Jed ridică din umeri. 

— Până și Heather Fredericks, spuse el. Doar că nu văd cum 
poţi să dai vina pe... 

Cuvintele îi muriră pe buze; își amintise ceva. Porni motorul 
din nou, băgă în marșarier și ieși în stradă. 

— Mergem în sat, să vorbim cu bunicul. Îţi amintești prima 
dată când am fost acolo, când ziceam că e nebun? 

Judith aprobă mecanic din cap. 

— Ei bine, m-am înșelat. Spunea că cineva pe nume Heather 
s-a aruncat în canion, îţi amintești? Zicea că a văzut-o din kiva, 
tot așa cum și eu l-am văzut pe Randy Sparks din kiva. lar dacă 
el știe ce s-a întâmplat, poate știe și cum. 

Luni dimineață, Judith stătea în pragul clasei, cercetând 
culoarul în căutarea lui Jed. Primul clopoțel sunase, dar în 
dimineaţa aceea copiii se îndreptau parcă mai încet spre clase, 
iar Judith știa și de ce. Ca și profesorii în cancelarie, acum 
câteva minute, discutau despre incendiul în care-și găsise 
sfârșitul Rita Moreland. De altfel, din dimineața următoare 
focului nu se mai discuta despre altceva în Borrego; aproape tot 
orașul fusese acolo, să vadă ruinele carbonizate ale casei. Se 
adunaseră în grupuri mici și discutau cu glas scăzut, făcând 
speculaţii asupra celor întâmplate. 

Judith nu comentase prea mult, nici cu o zi înainte și nici în 
dimineața aceea. Nu că n-ar fi vrut să le spună ce crede, și 
anume că focul fusese provocat intenţionat, în speranţa că ea 
însăși va muri alături de Rita Moreland. Ascultându-i însă pe 
oameni, înțelese că, până acum cel puţin, nu-i trecuse nimănui 
prin cap că focul n-ar fi fost întâmplător. Din câte spunea Elliott 
Halvorson - care se oprise, ca de obicei, la cafenea, să culeagă 
ultimele bârfe - totul pornise probabil din subsol, unde se 
găsiseră rămășițele unei grămăjoare de cârpe îmbibate cu 
benzină, încerca să-și imagineze ce mutre ar fi făcut profesorii 
dacă le-ar fi mărturisit bănuielile ei: că cel care dăduse foc casei 
fusese Greg Moreland. 

Avea un sentiment de frustrare din ce în ce mai puternic. 
Până acum avusese numai bănuieli. Care însă i se întăriseră ieri, 
după ce Vulturul Cafeniu le povestise ce „văzuse” în noaptea în 
care murise Heather Fredericks. î 

— Era cineva cu ea, spusese Vulturul Cafeniu. li vorbea, îi 
spunea ce să facă. Și când i-a spus să sară, a sărit. 

Dar, când Judith îi sugerase să spună toate astea poliţiei, 
Vulturul Cafeniu scuturase din cap. 

— Eram în kiva, nu uita. Nu puteam să văd, în realitate nimic. 
lar eu sunt un Kokati - un indian. Și toți indienii sunt mincinoși, 
știi prea bine, spusese el cu amărăciune în glas. 

Și astfel, nu le mai rămăsese, ei și lui Jed, decât să aștepte. 

Să aștepte până va suna Peter Langston să le spună ce era în 
seringa trimisă de Judith; la urma urmelor, aceasta era singura 
lor dovadă concretă. Dacă aveau dreptate. Dar exista și 
posibilitatea să se fi înșelat - își spuse ea. 


Culoarul se mai golise și clopoțelul sună din nou, pentru 
începerea orelor. Judith intră în clasă și închise ușa în urma ei. 
Absența lui Jed o neliniștea. Insistase să se oprească doar 
câteva clipe la spital, după care avea destul timp să ajungă la 
școală. Judith hotărî că, dacă nu apare până la sfârșitul primei 
ore, va da telefon la spital. 

Se plimba repede printre bănci, strângând caietele de teme. 
Se îndreptă apoi spre tablă, de pe care ridică o hartă; sub ea era 
problema din fiecare dimineaţă, ritual întotdeauna însoţit de un 
cor de mormăieli dezaprobatoare din partea clasei. 

Astăzi însă nu auzi niciun comentariu. Încruntată, Judith își 
plimbă privirile pe deasupra lor, făcând o numărătoare rapidă. 
Lipseau trei, un pic mai bine decât vineri. Deci lipsa 
mormăielilor nu se datora numărului mic de elevi. Încercă să se 
convingă că pur și simplu copiii se obișnuiseră cu metodele ei. 

Necazul era că și ea se obișnuise cu felul lor de a fi și simțea 
lipsa văicărelilor. Parcă nici nu le mai păsa destul de mult ca să 
protesteze. În schimb, erau toţi aplecaţi conștiincios deasupra 
ecuaţiei pe care le-o scrisese pe tablă. Făcu prezenţa, notându- 
și absenţii în carneţel, apoi își îndreptă atenţia asupra teancului 
de teme. Tocmai se pregătea să se apuce de prima când ușa se 
deschise și intră Jed. Privirile li se întâlniră și ea înţelese imediat 
că ceva era în neregulă. Îi făcu semn să iasă și se îndreptă, la 
rândul ei, rapid, printre bănci, spre ușă. 

— L-au mutat din spital, spuse el cu voce încordată. Mi-a spus 
Gloria Hernandez. 

Judith îl privi încremenită. Nu era cu putinţă. 

— Cum? șopti ea. Cine le-a permis? 

— Doctorul Moreland, răspunse Jed rece, cu un licăr mânios în 
ochi. Gloria spune că el a fost întotdeauna medicul tatei - orice 
va fi vrând să însemne asta - și că azi-dimineaţă, când a sosit la 
spital, a dat ordin ca tata să fie mutat la The Cottonwooads. 
Susţine că e mult mai ieftin și că nu mai are niciun motiv să-l 
ţină în spital. 

Judith închise o clipă ochii, blestemând pe tăcute. Creierul îi 
lucra febril, dar nu avea nici cea mai mică idee de ce-ar putea 
face. Până la urmă spuse: 

— Îţi trebuie un avocat. Ascultă, nu veni azi la ore. Trebuie 
să... 
Dar, spre surpriza ei, Jed negă hotărât. 


— M-am gândit și eu la asta. N-am cum să-l ajut pe tata 
acum. Ai auzit ce-a spus doctorul Banning. Și am văzut amândoi 
monitoarele alea la care l-au conectat. 

Judith își muscă buzele. 

— Dar faptul că e acolo... spuse, amintindu-și groaza pe care 
o citise în ochii Rebei Tucker. 

Jed scutură din nou din cap. 

— Dacă facem valuri, o să-i stârnim și mai tare bănuielile lui 
Moreland. lar tatei nu mai au ce rău să-i facă, Jude. ţi amintești? 
Doctorul Banning a spus că nu mai simte nimic. E... e deja mort, 
adăugă el cu voce tremurândă. 

— Atunci ce vrei să faci? 

jed încercă să-și domine emoţiile și reuși aproape să 
zâmbească. 

— Cred că, în momentul ăsta, o să fac exact ce-ar fi vrut tata 
să fac, adică să stau la școală. Cel puţin pe ziua de azi. 

Judith inspiră adânc și expiră într-un oftat chinuit. Dar Jed 
avea dreptate. Deocamdată nu era absolut nimic de făcut, nimic 
care l-ar fi putut face pe Greg și mai bănuitor. 

— Bine, acceptă ea. Dar după-masă mergem acolo. 

Se întoarseră amândoi în clasă. Pe catedră, Judith găsi două 
lucrări gata terminate, așteptând-o. Aruncă o privire numelor de 
pe ele, apoi încă una. 

Ambele aparțineau unor elevi care nu mai departe de 
săptămână trecută ţinuseră cu dinţii de lucrări până în ultima 
clipă, nu pentru că n-ar fi fost în stare să le facă, ci pentru că 
preferau să piardă timpul visând. Judith știa că nu erau proști, 
numai că nu se puteau concentra asupra unui lucru. 

Astăzi însă terminaseră amândoi, iar rezolvările erau perfecte. 
Surprinsă, Judith ridică privirea și și-o plimbă prin clasă, în 
căutarea celor doi. Stăteau în bănci, cu chipuri senine, privind 
drept înainte. 

Dar fără să vadă nimic. 

e 

Clopoțelul sună la sfârșitul celei de-a patra ore și Jed își luă 
cărțile, întrebându-se dacă făcuse bine rămânând la școală. Nu 
se putea concentra deloc și nu luase nici o singură notă, la nicio 
oră. Nu se putea gândi decât la tatăl său. II tot vedea zăcând 
inert pe patul de spital, fără să știe ce se întâmplă în jur. Nu știa 
nici el cum, dar reușise, în fine, să accepte ideea că tatăl său nu 


avea să-și mai revină niciodată. Poate că asta se întâmplase în 
seara precedentă când, împreună cu Judith, se mai opriseră o 
dată la spital, seara târziu, sperând că s-a schimbat ceva - orice. 
Privise liniile drepte de pe monitoare, care reprezentau 
activitatea cerebrală a lui Frank, uitându-se încă o dată la chipul 
lui lipsit de expresie, fără să aibă sentimentul că își privea tatăl. 

Ce vedea el acolo nu mai era decât carapacea sub care trăise 
odată tatăl său. 

Toată dimineața se așteptase să primească un telefon și să i 
se spună că și trupul lui murise, în sfârșit. 

Dar telefonul nu sunase și, când sosise ultima oră, începuse 
să se întrebe ce avea să facă dacă Frank nu murea. Nu avea 
idee cât ar costa să-l interneze într-o clinică, dar probabil că nici 
nu avea importanţă. Oricât ar fi costat, știa că nu-și va putea 
permite. 

După cum, fără banii câștigați de tatăl său, nu-și va putea 
permite să plătească ratele pentru casă, sau pentru camionetă, 
sau pentru multe altele. 

Se trezi întrebându-se dacă tatăl său își făcuse vreo asigurare 
și, dacă da, ce valoare avea ea. Poate, în loc să se ducă la masa 
de prânz, ar trebui să găsească un telefon și să înceapă să caute 
răspunsuri la toate aceste întrebări. 

leși pe culoar și se uită în jur după Gina, care îl aștepta mai 
întotdeauna acolo, sau la bufet. Dar Gina nu era nicăieri. 

De fapt, acum își aducea aminte că abia dacă-i vorbise în 
timpul primei ore. Cu o grimasă de nedumerire pe chip, o porni 
spre bufet, oprindu-se numai să-și lase cărțile în dulap. 

Odată ajuns, răsuflă ușurat, văzând-o pe Gina la masa 
obișnuită, cu Joanna Garcia, Randy Sparks și Jeff Hankins. 

Le făcu un semn cu mâna, apoi se așeză la rând cu ceilalţi 
elevi care așteptau să-și ia de mâncare, dar, în loc să-și ia, ca de 
obicei, porţii duble din fiecare fel, se surprinse uitându-se pe 
rând la preţuri. Aproape mirat el însuși, se mulțumi cu un 
sandviș cu brânză și un pahar cu lapte. Nu erau prea 
atrăgătoare, dar costau cu vreo doi dolari mai puţin decât ce 
cheltuia în mod obișnuit. Cu tava aproape goală, se așeză la 
masă, pe scaunul de lângă Gina. 

— Bună, îi spuse el. M-am uitat după tine în faţa clasei 
domnului Moreno, dar nu erai. 

Gina îl privi, puţin mirată. Îl întrebă: 


— Ar fi trebuit să fiu? 

Jed se încruntă ușor. 

— Păi... știu și eu? De obicei erai, atâta tot. 

Se întoarse să o privească, dar fata părea absorbită de 
mâncarea din farfurie. Și Jed crezu că a înţeles. 

— Îmi pare rău că nu te-am așteptat pe drumul spre școală 
azi-dimineață. 

Ea îl privi cu un zâmbet șters pe buze. 

— Nu-i nimic, îi spuse cu voce tărăgănată, neobișnuită pentru 
ea. Pot să merg și singură. 

— A... a trebuit să mă duc la spital. L-au mutat pe tata. 

Gina îl privi cu ochii goi. 

— Se face bine? îl întrebă ea. 

Jed o privi fix. Ea venise la spital sâmbătă - știa cu siguranţă 
care era starea lui atunci. li răspunse tremurat: 

— Nu, nu se face bine. Are... are să moară, Gina. 

Gina căscă ochii mari, ușor dezorientată. 

— Ah, Jed, spuse ea, îmi pare foarte... foarte rău. N-am vrut 
să... numai... 

Tăcu. 

Jed era convins că înţelege ce se întâmplă cu ea. Pur și simplu 
nu mai știa ce să spună, cum să iasă din situaţia penibilă. 

— Hai, Gina, lasă. 

O luă de mână și o strânse. 

— Și, cine știe, poate intervine ceva. Poate totuși o să se facă 
bine. 

Și pentru că Gina nu-i răspundea, o privi din nou. 

— Gina? Ești sigură că ţi-e bine? S-a-ntâmplat ceva? 

Gina îi zâmbi și ochii i se limpeziră. 

— N-am nimic, vreau doar să-mi mănânc mâncarea. Nu asta 
trebuie să fac? 

În clipa aceea, Jed își mută privirea către celelalte chipuri, 
trecând de la unul la altul. 

Deodată își dădu seama că Gina nu era singura de la masă 
care arăta straniu. 

jJoAnna Garcia arăta ca de obicei, răsturnată confortabil în 
scaun, cu picioarele întinse sub masă fără să mai lase loc și 
celorlalți, dar, ca niciodată, nu scosese un cuvânt de când sosise 
Jed. 


Jeff Hankins ședea, pur și simplu, cu ochii în tava din faţa lui 
și-și mânca încet mâncarea din farfurie. 

Și, alături de Jeff, Randy Sparks avea aceeași privire pierdută, 
ca și cum n-ar fi știut prea bine ce face. 

Jed își aminti fragmente din ce-i spusese Gina despre Randy, 
sâmbătă. „Era ciudat... a făcut tot ce i-am cerut.” |l măsură pe 
Randy un moment, apoi spuse: 

— Hei, Randy. Pun pariu că nu nimerești ceasul de pe perete 
cu o porțţie de unt. 

În mod obișnuit, aceasta ar fi fost o provocare acceptată 
imediat. Astăzi, Randy se mulțumi să-l privească mirat. 

— De ce-aș face una ca asta? 

Jed nu știu ce să-i răspundă. 

— A... așa, ca să vezi dacă poţi, se bâlbâi el. Altădată de ce-o 
făceam? 

Randy îl mai privi o clipă fix, apoi se concentră din nou asupra 
mâncării. 

Jed aşteptă câteva secunde și îl abordă iar. De data aceasta, 
rosti cuvintele nu ca pe o întrebare, ci ca pe un ordin: 

— Randy, ochește tavanul cu o bucată de unt. 

Imediat, Randy luă o bucăţică de unt pe lama cuţitului și o 
aruncă în sus, făcând-o să se lipească de tavan. Se întoarse apoi 
la mâncarea lui, fără să arate că ar fi fost conștient de ce 
făcuse. 

Jed o privi pe JoAnna Garcia. 

— Ce naiba se-ntâmplă? întrebă el. 

Joanna ridică din umeri. 

— Ce se-ntâmplă? repetă ea, calm. Se-ntâmplă ceva? 

— Ce aveți cu toţii? strigă iritat. Dacă sunteţi bolnavi, de ce 
nu vă duceţi acasă? 

Randy, Jeff, Joanna și Gina îl priviră cu ochi goi. 

— Dar eu nu sunt bolnavă, spuse Gina. Mă simt foarte bine. 
Nu e nimic în neregulă. 

— Ei bine, nu prea pari, îi spuse Jed. Arăţi ciudat. Poate-ar 
trebui să te duci să te vadă sora. 

Fără să spună un cuvânt, Gina se ridică și o porni spre ușă. 
Jed ezită o clipă, apoi se ridică și-și făcu rapid loc printre mese. 
O prinse din urmă la ușă. 

— Hei, ești supărată pe mine? 

Gina îl privi cu ochi lipsiți de expresie. 


— Nu. Dar mă duc la cabinetul medical. Asta mi-ai spus să 
fac, nu? 

Și, fără vreun alt semn, se întoarse și ieși. 

— Nu cred că îţi poți permite să stai să aștepți telefonul 
prietenului tău, spuse Jed, urcându-se în mașina lui Judith în 
aceeași zi, după ore. 

Judith, care era pe punctul de a porni motorul, se răzgândi, 
privindu-l. 

— De ce? îl întrebă. S-a mai întâmplat ceva? 

Jed dădu din cap, sumbru. 

— N-ai observat astăzi? Copiii - au început să se poarte 
ciudat. 

Începu să-i povestească ce se întâmplase la prânz la bufet și 
scena care urmase. 

După ieșirea Ginei de la bufet, Jed o urmase, încercând să-i 
vorbească, dar nu fusese ușor. Nu pentru că ar fi fost supărată 
pe el, ci pentru că părea să nu-i pese de nimic. li răspunsese la 
toate întrebările, dar glasul ei, de obicei atât de însuflețit 
indiferent despre ce s-ar fi întâmplat să vorbească, suna acum 
plat și lipsit de viață, într-un fel în care Jed nu-l mai auzise 
niciodată. 

Luase loc cuminte în cabinetul domnișoarei Sanders, 
răspunzând întrebărilor asistentei, dar fără să ofere nicio 
informaţie din proprie iniţiativă, insistând permanent că nu are 
nimic. 

Laura Sanders îi luase temperatura, îi examinase gâtul și 
ganglionii, să vadă dacă nu are vreo inflamație, apoi spusese: 

— Ce să zic, într-adevăr pari să nu ai nimic. 

Dar Jed înţelese că și asistenta observase apatia neobișnuită 
a Ginei. 

— Nu vrei să te duci acasă? o întrebase asistenta. 

— Dacă vreţi... răspunsese Gina. 

Asistenta se încruntase. 

— Nu e cum vreau eu, Gina. E cum îţi e ţie mai bine. 

Gina nu răspunsese. La sfârșit, se întorsese împreună cu Jed 
la bufet și-și sfârșise prânzul. În tot restul zilei, ori de câte ori o 
văzuse, se purtase la fel: calmă și placidă, mergea din clasă în 
clasă, dar fără să se oprească să stea de vorbă cu prietenele, 
răspunzându-le numai dacă i se adresau. 


— lar Jeff Hankins se comportă la fel, și la fel și Randy Sparks, 
sfârși Jed. N-ai băgat de seamă? Umblă toţi de colo-colo ca niște 
somnambuli. 

Ea realiză că avea dreptate - dacă n-ar fi fost atât de 
îngrijorată din cauza lui Frank... Alungă gândul, încercând în 
schimb să-și amintească orele din cursul zilei. Da, unii dintre 
elevii ei se comportaseră complet anormal. Cei doi din prima 
oră, de exemplu, care rezolvaseră ecuaţia în cele zece minute 
avute la dispoziţie. Și, acum își dădea seama, toate clasele 
fuseseră mai cuminţi, de parcă li s-ar fi administrat elevilor 
tranchilizante. 

Injecţiile. 

Asta să fi fost? Dar era o aiureală. De ce să administrezi 
sedative unei școli întregi? 

lar dacă injecţiile fuseseră sedative, cum se făcea că atât de 
mulţi copii se comportau încă normal? 

ÎI beşteli în gând pe Peter Langston - încercase de două ori să 
dea de el în cursul zilei, dar de fiecare dată i se spusese că e 
într-o ședință. Și nu, nu putea fi deranjat decât pentru urgențe. 
Ar fi putut inventa și ea una, dar ambele telefoane le dăduse din 
cancelarie și era sigură că măcar Elliott Halvorson o asculta, 
curios. Îl ignorase, hotărâtă să nu-i dea prilejul să vadă cât de 
îngrijorată e. Mai mult, își spusese, dacă Peter avea vreo veste, 
știa unde să o găsească. 

Dar Peter nu aflase cât de importantă s-ar putea dovedi 
seringa. Brusc, îi veni o idee. 

— Mă duc până acolo, spuse. 

Dar, abia în clipa în care rosti cuvintele, își dădu seama că Jed 
vorbea. Nu auzise niciun cuvânt din tot ce-i spusese până 
atunci. 

— Spuneam că m-am hotărât să renunţ la școală, repetă el. 

Judith îl privi stupefiată. 

— Să ce? repetă ea. 

— Spuneam că știu că tata n-ar fi vrut să renunţ la școală, dar 
nu vad cum aș putea trăi dacă nu-mi iau o slujbă. 

Judith dădu din cap, dezorientată. 

— Dar azi-dimineaţă spuneai... 

— Știu ce spuneam, o întrerupse Jed încăpățânat. Dar toată 
ziua nu m-am gândit la altceva și n-am găsit nicio altă soluţie. 
Și-apoi - spuse el cu o voce mai aspră, privind-o pentru prima 


dată în ochi de când îi spusese că va renunţa la școală - dacă-mi 
găsesc de lucru la companie, și pariez că pot, chiar dacă se fac 
disponibilizări, poate aflu ce i-au făcut tatei. Se întâmplă ceva, 
Jude. Nu e numai tata și familia Moreland și doamna Tucker. Fac 
ceva care ne afectează pe toți. 

O parte a lui Judith ar fi vrut să-l contrazică, dar o altă parte 
știa că el are dreptate. li spuse obosită: 

— Bine. Ascultă. Du-te să-ţi vezi tatăl. Nu te arăta supărat că-l 
găsești acolo - nu arata nimic. Crezi că poți? 

Jed ezită, apoi dădu din cap. 

— Mda, spuse el. Pot. 

— Bun. Eu plec chiar acum la Los Alamos să-i mai dau un 
brânci lui Peter Langston. Și diseară, când mă-ntorc, o să 
hotărâm ce-i de făcut. Bine? 

O clipă i se păru că Jed are s-o contrazică, dar el o aprobă. 

— O.K., spuse el. 

Deschise portiera și cobori din mașină, apoi se aplecă să-și 
bage capul pe geam. 

— Ai grijă, da? 

Judith reuși să-și compună un zâmbet pe care l-ar fi dorit 
încurajator, dar Jed se întorsese deja pe călcâie și se îndrepta 
spre camioneta lui Frank, printre mașinile din parcare. 

Puțin mai târziu ieși din parcare, prea preocupată ca să 
observe mașina albastră care o urmase, îndeaproape, cât timp 
mersese pe străzile orășelului Borrego, și o urma și acum, dar 
de la o distanţă discretă de aproape un kilometru, pe drumul 
spre sud și apoi spre est, ce ducea spre Los Alamos. 

Căldura după-amiezei trepida deasupra deșertului. Chiar în 
fața ei, Judith vedea mirajul apei care părea să întretaie 
șoseaua. Dar imaginea tremurândă rămânea, ca întotdeauna, 
departe, plutind imediat sub linia orizontului, în așa fel încât 
părea nesfârșită, contopindu-se cu cerul însuși. 

Era la patruzeci de minute și optzeci de kilometri depărtare 
de Borrego și conducea repede, acul vitezometrului oscila între 
o sută și o sută douăzeci de kilometri pe oră. Drumul era drept 
și de obicei Judith se relaxa la volan, dar astăzi era încordată, 
mușchii spatelui și ai umerilor începeau să o doară, iar 
tensiunea părea că-i face fiecare nerv să zbârnâie. 

Privi în oglinda retrovizoare și se încruntă. În urma ei, la nu 
mai mult de o jumătate de kilometru, se ţinea o mașină 
albastră, pe care o observase pentru prima dată cu zece minute 
în urmă. Își spuse că are vedenii și că nu are niciun motiv să 
creadă că o urmărește cineva. Nu o observase de la ieșirea din 
Borrego. Și totuși, dacă, așa cum i se păruse la început, venise 
dinspre nord și o ajunsese din urmă, ar fi trebuit ca până acum 
să o și depășească. 

Dar nu, mașina rămânea acolo, în urmă, ca și cum ar fi 
păstrat intenţionat aceeași viteză. 

Se încruntă și ridică piciorul de pe accelerator, iar Honda 
începu să încetinească. Privi din nou în oglinda retrovizoare și 
văzu mașina albastră mai aproape. 

Poate ar trebui să oprească. Oare atunci individul ar depăși-o? 
Sau ar opri și ar întreba-o dacă are nevoie de ajutor? 

„Și de ce mă tot gândesc că șoferul e un bărbat? se întrebă 
Judith deodată. Ar putea la fel de bine să fie o femeie.” 

Hotărându-se până la urmă, Judith frână și trase la marginea 
drumului. Cauciucurile izbiră marginea dură din blocuri de lut 
amestecat cu paie, apoi Honda se opri complet. 

Mașina albastră trecu șuierând pe lângă ea, iar Judith se 
încruntă. Era sigură că bărbatul din mașină - acum știa măcar 
cu certitudine că era un bărbat - o văzuse. Dar ce concluzie 
putea să tragă din faptul că el nu oprise? 

Fie crezuse că are o problemă tehnică, dar nu-i păsa, fie nu 
voia ca ea să-i vadă chipul. 

Cu sentimentul că se făcuse ridicolă, băgă în viteză și intră 
din nou pe autostradă. Înaintea ei, abia vizibilă, era mașina 


albastră; o dată la câteva secunde părea să dispară, numai 
pentru a reapărea o clipă mai târziu. 

Mai merse o jumătate de oră, până când văzu o staţie de 
benzină la marginea drumului - unul din locurile acelea stranii, 
pustii, răsărite ca din senin în mijlocul deșertului. 

Se apropie și văzu mașina albastră ieșind de pe șosea; câteva 
secunde mai târziu, depășind-o, văzu persoana de la volan 
stând de vorbă cu un bătrân zbârcit, aparent proprietarul 
locului. De data aceasta însă, bărbatul din mașina albastră îi 
făcu cu mâna în timp ce trecea pe lângă el. Deodată, Judith se 
simţi mai bine. Măcar nu se făcuse că nu o vede. Și, dacă ar fi 
urmărit-o cu adevărat, nu așa ar fi procedat, nu? 

O oră mai târziu era la marginea orașului Los Alamos. Nu mai 
văzuse mașina albastră și simpla ei absență o ajută să se 
relaxeze. 

Datorită circulaţiei tot mai intense, prin care trebui să-și facă 
loc spre Institutul Branat, unde lucra Peter, nu observă limuzina 
bej care o preluase de cum se apropiase de oraș. 

Judith opri în faţa unei porţi grele, de metal. Dincolo de poartă 
se întindea o pajiște largă, în centrul căreia era așezată o clădire 
mare, cu două etaje. Era destul de nouă, construită în stil 
spaniol - maur, cu faţada albă, simplă, fără ornamentaţii, 
întreruptă doar din când în când de ferestrele mici acoperite cu 
gratii masive de metal. Acoperișul de ţiglă roșie cobora în pantă 
ușoară. Aleea, care de la poartă ducea direct peste pajiște până 
în faţa clădirii, se oprea brusc în dreptul ușii duble de stejar, 
fixată în balamale de fier forjat, bătute în piroane zdravene. Cu 
excepția acestei uși, Judith nu zări nicio altă intrare. Nici în jur 
nu era prea multă animaţie. Trebuise să traverseze tot orașul ca 
să găsească clădirea; și ea nici măcar nu era în oraș. Dincolo de 
gardul înalt care înconjura Institutul Brandt, nu era mare lucru 
de văzut decât deșertul, iar Judith găsea întinderea vastă a 
pajiștii puţin stranie. Ca și cum cel care gândise clădirea, cu tot 
ce o înconjura, ar fi dorit să o separe complet de mediu, dar nu 
reușise decât să o facă să iasă în evidenţă, ca un adaos 
nepotrivit. 

Întregul domeniu, căci asta ar fi fost dacă n-ar fi existat 
gardul, poarta și ghereta paznicului de la mijlocul aleii, era 


situat la o distanţă de o jumătate de kilometru de șosea, unde 
nu exista decât un semn foarte discret care să-l anunţe. 

Din gheretă ieși un paznic și Judith își dădu numele și întrebă 
de Peter Langston. Paznicul se întoarse în gheretă și ridică 
receptorul unui telefon. După câteva secunde, se întoarse și-i 
înmână lui Judith un ecuson de plastic. Avea tipărit în partea de 
sus numele ei. 

— Nu pot să cred, murmură ea, privind uimită ecusonul. 

Paznicul zâmbi. 

— Computerul. O dată ce-ați primit aprobarea, eu bat numele 
și mașina scuipă imediat ecusonul. 

Și, pentru că o văzu pe Judith în continuare mirată, adăugă: 

— Galben înseamnă că sunteţi în vizită aici. Nu uitaţi să-l 
lăsați la poartă când plecaţi. Pe spate are o bandă magnetică 
detectabilă oriunde v-aţi afla, în institut. Dacă treceţi cu el 
dincolo de gard, computerul declanșează alarma. 

Judith privi uimită ecusonul, apoi îl întoarse pe dos. Arăta 
exact ca orice carte de credit, inclusiv banda longitudinală de pe 
spate. 

— Trebuie să-l și semnez? întrebă ea, doar pe jumătate în 
glumă. 

Paznicul zâmbi iar. 

— Numai dacă aveţi statut permanent. Atunci trebuie să 
semnaţi zilnic. 

Paznicul o privi prinzându-și ecusonul de bluză și intră înapoi 
în gheretă. Poarta se deschise și Judith pătrunse cu mașina în 
curtea institutului. 

Poarta grea de metal se închise în urma ei; doar o clipă mai 
târziu, în timp ce mașina se apropia de ușa masivă de lemn a 
clădirii, portalul enorm se deschise înspre în afară, permițând 
automobilului să treacă printr-un tunel scurt, tăiat sub nivelul 
etajului al doilea, și să intre într-o curte interioară uriașă. 

Judith căscă ochii uluită. 

La capătul dinspre ea al curții se afla o parcare, iar dincolo de 
ea - un parc. Peste tot se vedea frunzișul tropical pe sub care 
curgea un pârâiaș artificial, întretăiat ici și colo de podețe joase 
de lemn. 

Peter Langston, înalt, osos, cu păr mai cărunt decât și-l 
amintea Judith, o aștepta, aparent amuzat de uimirea pe care i- 
o stârnise jungla din curtea interioară. 


— Nu-mi vine să-mi cred ochilor, spuse Judith, coborând din 
mașină. Cum Dumnezeu trăiesc toate astea iarna? 

— Avem un acoperiș - uite acolo, îl vezi? E rabatabil, îl 
deschidem când e vremea frumoasă, îi spuse el, arătând în sus. 

— Incredibil. 

— Nu-i așa? răspunse Peter sec. 

O îmbrăţișă afectuos, apoi o îndepărtă puţin și o privi atent, 
serios. O întrebă: 

— Ce se petrece? Voiam să te sun diseară. 

Judith scutură din cap. 

— N-am mai avut răbdare. Se petrec prea multe și mi-e frică, 
Peter. 

De pe chipul lui dispăru și ultima umbră de zâmbet. 

— Vino. Hai în biroul meu. 

O conduse în sus pe scări către o logie largă care înconjura 
clădirea prin interior la nivelul etajului doi. 

— Cred că nu are niciun rost să te întreb ce faceți aici, nu? Din 
câte-am văzut la poartă, presupun că totul e foarte secret. 

Langston ridică din umeri. 

— În parte, da. Dar restul e secret numai în măsura în care ai 
un interes financiar aici, ceea ce Willard Brandt are cu siguranță. 
Lucrăm mult cu superconductori, iar în aripa estică e un grup 
care, oficial, se ocupă de un computer nou care o să facă cel 
mai perfecționat Cray să arate ca o rablă învechită. 

Intrară într-un birou, unde îi făcu semn lui Judith să ia loc într- 
un fotoliu confortabil, înainte de a se așeza el însuși într-un 
balansoar de lemn care lui Judith i se păru cam nelalocul lui în 
context. 

— Am necazuri cu coloana, îi spuse el. Acum, spune-mi, ce se 
întâmplă? Și de ce toată graba asta? 

Judith îi povesti tot ce se întâmplase în Borrego în weekend, 
împreună cu comportamentul ciudat al unora dintre elevii ei. 

— Sunt absolut sigură că există o legătură cu injecţiile alea, 
încheie ea. Dar până nu-mi spui ce conţin, nu pot dovedi nimic. 

— Adevărul e că abia în după-amiaza asta am reușit să prind 
microscopul electronic liber. Hai să mergem să ne uităm 
împreună. 

leșiră din nou în logie, dar de data asta nu coborâră pe scări, 
ci cu liftul, până la nivelul al treilea subteran. Ușile se deschiseră 
și ei trecură într-un coridor căptușit cu plăci de porțelan alb, 


iluminat perfect de panourile fluorescente din tavan. Pe toată 
lungimea coridorului, în spatele ușilor închise se ascundea o 
activitate, oricare va fi fost ea, care îi va rămâne necunoscută 
lui Judith. 

— Un adevărat decor de eră spaţială, nu? spuse Langston. 

Judith nu răspunse. În sfârșit, Peter intră într-una din încăperi 
și-l întrebă pe tehnicianul care cerceta imaginea de pe monitorul 
unui computer. 

— E soluția mea? 

Tehnicianul dădu din cap. 

— Da, dar nu-mi dau seama ce e. 

Judith privi imaginea de pe monitor. Nu semăna cu nimic 
cunoscut, dar, în același timp, i se părea vag familiară. 

Era oarecum rectangulară, cu două vârfuri, cam ca vârfurile 
unei mine de pix, la unul din capete. Corpul părea înfășurat într- 
o sârmă și, acolo unde Judith presupunea că era baza obiectului, 
avea alte două vârfuri, atașate în așa fel, încât păreau că se pot 
apropia unul de celălalt. 

Tehnicianul, pe chipul căruia se citea aceeași uimire ca și pea 
lui Judith, spuse în fine: 

— Mă dau bătut. Nu vă pot spune ce e, dar pot să vă spun ce 
nu e. Nu are o structură celulară și nu e de origine organică. Și 
nu seamănă cu vreo altă moleculă pe care am văzut-o vreodată. 

Peter Langston dădu din cap aprobator; sprâncenele stufoase 
i se uniră din pricina concentrării asupra obiectului straniu de pe 
ecran. 

— Nu, cu siguranță nu e o moleculă. E mult prea mare. Dar e 
prea mic ca să fie organic. Ar încăpea în orice celulă a corpului 
uman și-ar mai lăsa loc pe de lături. 

Judith îi aruncă o privire lui Peter. 

— O.K., spuse ea, convinsă că știe deja răspunsul. Ce e? 

— La o primă vedere, îi răspunse el, aș spune că e un fel de 
microaparat. 

Judith își luă ochii de pe ecran și-l fixă pe Peter. 

— Un ce? îl întrebă ea. 

Peter îi zâmbi. 

— Un microaparat. Dacă nu mă înșel - și aș face pariu o sută 
contra unu că nu mă înșel - e un mecanism minuscul, probabil 
încrustat în silicon. 

Judith continua să-l privească fix. 


— Adică acționează în vreun fel? întrebă ea. 

Peter puse degetul pe ecran, urmând protuberanţele gemene 
de la baza obiectului. 

— Aș fi gata să jur că astea două se învârtesc pe cei doi 
pivoţi, spuse el, oprindu-și degetul pe ceea ce părea a fi capătul 
unui ac fixat în corpul obiectului, trecând prin protuberanță. Ba 
chiar, ăsta de-aici seamănă foarte bine cu un întrerupător. Vezi? 
- continuă el - uită-te la suprafaţa tăiată a celor două vârfuri. 
Dacă le lipești, faţetele tăiate se suprapun perfect, formând un 
punct de contact. 

Judith nu-și lua ochii de la el. 

— Dar cât e de mare? Dacă funcţionează într-adevăr... 

Lăsă fraza în suspensie. Peter îl privi întrebător pe tehnician. 

— Câţiva microni - spuse el - mai exact unu virgulă opt. 

Peter fluieră. 

— Mic, într-adevăr. 

— Dar ce face? întrebă Judith. 

Langston oftă din greu. 

— Va trebui să scot multe imagini, apoi să recompun obiectul 
tridimensional pe computer. Abia atunci voi putea să-mi fac o 
idee mai bună asupra scopului său. 

Judith își smulse iar privirile de pe monitor și-l privi îngrijorată 
pe Peter. 

— Și cât va dura asta? 

Peter scutură din cap. 

— N-aș ști să-ţi spun. Probabil câteva ore. O dată ce voi afla 
ce e, însă, voi mai avea nevoie de ceva timp să-mi dau seama 
cum funcţionează și ce face exact. 

— Dar nu avem timp, răspunse Judith cu glasul strident de 
spaimă. Doi oameni au murit deja în Borrego, Peter, și alți doi 
sunt ca și morți. Și copiilor li se întâmplă ceva... 

Peter o opri, ridicând o mână. 

— Am înţeles, spuse el. Bine, o să caut pe cineva să mă ajute 
și, dacă trebuie, o să lucrez toată noaptea și toată ziua de 
mâine. Cât despre tine, ia-ți o cameră la hotel și așteaptă să te 
sun. Da? 

Judith clătină din cap. 

— Nu, trebuie să ajung acasă. Frank are nevoie de mine, și 
Jed... 

Peter o măsură îngrijorat. 


— Ascultă, indiferent ce e obiectul ăsta, el e primejdios. ȘI 
dacă află cineva că ai subtilizat seringa, primejdia cea mare pe 
tine te va pândi. 

Judith inspiră adânc, apoi expiră încet, dar asta n-o ajută să-și 
risipească teama. Dar era conștientă că trebuia să se întoarcă în 
Borrego. 

— Nu pot să rămân. Nu pot. 

Peter făcu un gest să o contrazică, dar înţelese din privirea ei 
că n-ar fi avut niciun rost. 

— Bine, cedă el. Dar ai grijă, O.K.? 

Judith dădu scurt din cap. 

— O să am. Dar promite-mi că mă suni de îndată ce afli ce e 
obiectul acesta. Indiferent la ce oră. 

Zece minute mai târziu, după plecarea lui Judith, Peter 
Langston se apucă de lucru. Peste încă o oră, pe măsură ce 
adevărul în legătură cu microaparatele începea să i se 
dezvăluie, începură să-l străbată fiori tot mai reci. 

Copiii din Borrego erau într-o primejdie mult mai mare decât 
bănuia Judith. 

e 

Cu privirea ațintită asupra clădirii masive, din cărămidă 
întunecată, înaltă de patru etaje, aşezată la colțul străzilor Unu 
și E, Jed simţi prima umbră de îndoială. Clădirea Borrego, și 
acum cea mai mare din oraș, părea mai amenințătoare ca 
oricând, dar Jed știa că totul e numai în imaginaţia lui. De fapt, 
clădirea, cu faţada ei ușor gotică, arăta la fel ca întotdeauna - 
puţin părăginită, ca și restul orașului, dar cu un aer de 
stabilitate. 

Și totuși, Jed ezită, parcându-și mașina într-unul din locurile 
din faţă. Dar luase o hotărâre și nu avea de ce să mai tragă de 
timp până a doua zi. Odată angajat al companiei, va putea afla 
adevărul în legătură cu ce i se întâmplase tatălui său. 

Cobori din cabina camionetei, intră și trecu pe lângă birourile 
băncii de la parter, apoi urcă în grabă până la etajul al doilea. 
Acolo, în capul scării, se găsea schema clădirii, pe o placă de 
sticlă. Jed îi aruncă o privire rapidă, apoi studie numerele de pe 
ușile din jur. In fine, se întoarse spre stânga și o porni pe 
coridorul strâmt până în dreptul biroului cu numărul 201, 
încrustat pe geamul de sticlă în foiţă de aur care se cojea. Trase 
adânc aer în piept, apăsă pe clanţă și intră. 


În încăpere erau două birouri, dintre care numai unul era 
ocupat. Charlie Hodges, un bărbat de vreo cincizeci și cinci de 
ani, cu părul încărunţit, pe care Jed îl cunoștea dintotdeauna, 
ridică leneș ochii din hârtii și zâmbi larg, ridicându-se în picioare 
și îndreptându-se către el cu mâna întinsă. 

— Jed! spuse Charlie. Ce coincidență! 

Chipul i se umbri. 

— Tocmai lucram la niște formulare în legătură cu tatăl tău. 
Formele de asigurare și de pensionare pentru boală. 

Dădu trist din cap. 

— E unul din cele mai neplăcute lucruri pe care a trebuit să le 
fac vreodată. De câte ori mă gândesc la Frank... 

Vocea i se stinse o clipă, apoi păru să-și revină. 

— Cum se simte? E vreo schimbare? 

Jed scutură din cap. 

— Am fost la el azi după-amiază. E la fel... 

Glasul începu să-i tremure, dar se stăpâni. 

— Încă nu ştiu ce-am să fac, spuse el, lăsându-l pe Hodges să 
înțeleagă ce vrea. 

Se gândise foarte serios și voia să vorbească din nou cu Jude 
pe seară, dar încă îi venea greu să accepte ideea de a-și lăsa 
tatăl să moară. 

Hodges înţeles imediat și-l prinse de umeri, prietenește. 

— E greu, știu, spuse el. Ce face prietena aia a lui? 
Profesoara. 

— Bine, răspunse Jed, apoi îl privi pe Hodges drept în ochi. De 
fapt, n-am venit pentru tata. Am nevoie de o slujbă. 

Hodges îl măsură surprins, reprimându-și impulsul de a-l 
întreba dacă-i spusese și tatălui lui ce intenţii are. Dădu din cap. 

— După cum știi, la noi s-au făcut disponibilizări, dar cred că 
în cazul tău putem face o excepţie. Vreau să zic, date fiind 
împrejurările, adăugă el, cujenă în glas. 

Îi făcu lui Jed semn să-l urmeze și se întoarse la biroul său, 
scoase un formular din sertarul de jos și i-l dădu băiatului. 

— Completează ăsta. O să dau un telefon sus. 

Formă un număr de trei cifre și așteptă. 

— Domnul Kendall? Sunt Charlie Hodges, de jos. E la mine 
cineva care vrea o slujbă. 

Tăcu o clipă, ascultând ce îi spunea celălalt și dând din cap. 


— Știu, spuse el la sfârșit. Dar cred că acesta e un caz special. 
E vorba de băiatul lui Frank Arnold, Jed. 

Tăcu din nou, ascultând, îi făcu cu ochiul lui Jed și închise. 

— După cum am bănuit. Dacă e un lucru care nu s-a schimbat 
aici în ultima săptămână, e faptul că firma se străduie încă să-și 
ajute oamenii. 

Jed își ridică ochii de pe formular, cu un zâmbet pe buze. 

— Și cei disponibilizaţi? întrebă el. 

Hodges dădu din umeri. 

— E doar temporar, spuse el. 

Dar adăugă, citind îndoiala în ochii lui Jed: 

— Ascultă, știu care era părerea tatălui tău despre ce se 
întâmplă aici, dar e greșită. UniChem are planuri mari pentru 
companie. În doi ani rafinăria va creşte de două ori și se va 
construi și o fabrică. 

— O fabrică? îl îngână Jed. Zău, domnule Hodges, ce fel de 
fabrică s-ar putea construi aici? 

Hodges dădu din umeri. 

— Nu știu decât că e ceva cu tehnică foarte avansată. Aud 
vorbindu-se despre un mod nou de fuziune și altele asemenea. 
În trei ani vor fi aici mai multe locuri de muncă decât muncitori. 

jed împinse peste birou formularul completat. Să fie oare 
adevărat ce spunea Hodges? Se înșelase tatăl său? Dar chipul 
lui Frank îi reveni în minte, urmat de un altul, al Ginei Alvarez. 

Nu, tatăl său nu se înșelase, dar nu lăsă să i se citească 
îndoielile pe chip în discuţia cu șeful de personal. 

— Sună minunat, spuse el. S-ar putea să pornesc alături de o 
iniţiativă grozavă. 

Hodges dădu din cap entuziast și-i înmână lui Jed o fișă. 

— Du asta la spital. lar mâine dimineaţă te prezinţi la baraj, la 
Bill Watkins. 

O jumătate de oră mai târziu, în micul spital de la marginea 
orașului Borrego, Jed vorbea cu doctorul Banning pentru a doua 
oară în aceeași zi. De data aceasta, în loc să examineze 
analizele lui Frank Arnold, doctorul le studia pe cele ale lui Jed. 
Acesta dăduse o probă de urină și una de sânge. La atingerea 
acului care îi intra în venă, Jed trebuise să facă eforturi să nu se 
smulgă din mâinile asistentei. 

— Păi, cam asta ar fi, îi spuse în cele din urmă Banning. Avem 
tot ce ne trebuie, și pari perfect sănătos. Plus că fișa spune că 


săptămâna trecută ţi s-a făcut la școală vaccinul antigripal, deci 
suntem acoperiți. 

Aproape automat, Jed deschise gura să modifice greșeala din 
fișă, dar o închise repede la loc. Dacă ei credeau că i se făcuse 
injecţia, nu avea niciun motiv să-i contrazică. 

— Deci asta e? întrebă el, ridicându-se. 

Banning zâmbi. 

— Da. N-a fost chiar așa de rău, nu? 

Jed ridică din umeri, își luă rămas bun și ieși din spital, în aerul 
cald al amiezii. Porni spre casă, bucuros. 

Răspunsurile tuturor întrebărilor lui se aflau undeva înăuntrul 
companiei la care lucra acum și el. 

Și, într-un fel sau altul, le va găsi. 


e Capitolul 25 

Bărbatul din Chevrolet-ul albastru parcat peste drum de casa 
lui Frank Arnold se lăsă mai jos în scaun sub lumina farurilor 
care-i măturau parbrizul. Nu putea să sufere să stea la pândă de 
unul singur, într-o mașină, într-un cartier locuit; întotdeauna i se 
părea că din fiecare casă îl urmărea câte o pereche de ochi. Dar 
instrucţiunile fuseseră foarte explicite: atâta vreme cât la 
ferestrele casei Arnold ardea o singură lumină, trebuia să 
rămână unde se afla și nu avea voie să-și părăsească postul la 
mai puţin de o oră după ce toate luminile se vor fi stins. Dar, 
cine știe, poate puștiul și profesoara erau din cei care se culcă 
devreme. 

Farurile erau ale aceleiași camionete cu parbrizul spart care 
plecase cu o jumătate de oră mai înainte și bărbatul din mașină 
se destinse văzându-l pe Jed Arnold, însoţit acum de o fată, cu 
siguranţă Gina Alvarez, coborând din camionetă și intrând pe 
ușa din faţă. Asigurându-se că au intrat în casă, coborî din 
mașină, făcu câţiva pași pe stradă și aruncă o privire înăuntru, 
în trecere pe lângă o fereastră. Cei doi copii stăteau de vorbă cu 
Judith Sheffield, dar nu păreau să-și spună nimic important. Mai 
făcu câţiva pași, traversă și se întoarse pe trotuarul de vizavi 
până ajunse în dreptul mașinii. Aruncă o privire în jur, apoi, cu 
același sentiment neplăcut că e pândit de la fiecare fereastră 
din cartier, se urcă în mașină și decise că era timpul să încalce 
ordinele. 

Porni motorul și se îndepărtă. Putea ţine casa sub 
supraveghere de la distanţă; va trece prin faţa ei cam o dată la 
o jumătate de oră. Deși într-un orășel amărât ca Borrego se 
îndoia că Judith Sheffield avea de gând să iasă undeva în seara 
aceea. 

e 

Cei trei stăteau în mica sufragerie - Jed și Gina alături, pe 
sofa, iar Judith în fotoliul mare al lui Frank. Trecuse aproape o 
jumătate de oră de când Jed o adusese pe Gina și, cu fiecare 
minut care trecea, pe Judith o cuprindea mai tare spaima. 

Gina era complet schimbată. Işi pierduse și glasul expresiv, și 
gesturile animate. 

Ochii, întotdeauna licărind interesaţi de tot ce era în jur, își 
pierduseră luciul și mobilitatea. Privirea i se lipea de câte un 
obiect din când în când, dar Judith avea impresia stranie că Gina 


nu vedea cu adevărat nimic din tot ceea ce privea. Parcă însăși 
creierul îi era într-un punct mort. În cea mai mare parte a 
timpului stătuse cuminte lângă Jed, răspunzând numai 
întrebărilor care îi erau în mod expres adresate, altfel părând 
pierdută într-o lume a ei, interioară. 

Doar că pe Judith o încerca sentimentul că lumea aceea era 
pustie. Fata trăia ca într-un vid. 

— Gina, spuse Judith, aplecându-se în scaun și ridicând vocea 
de parcă ar fi vorbit unei fiinţe surde, te rog să-mi spui dacă s-a 
întâmplat ceva sâmbătă seara. Ceva ciudat, neobișnuit. 

Gina negă mutește. 

„Dar dacă ce s-a întâmplat nu i se pare e; neobișnuit?” îi trecu 
deodată lui Judith prin minte. 

— Bine, atunci s-o luăm altfel. La ce oră te-ai dus la culcare? 

Gina se încruntă. 

— Pe la zece, cred. 

Judith dădu din cap încurajator. 

— Bun. Acum, spune-mi, te-ai culcat imediat sau ai mai citit? 
Ori ai mai ascultat radioul? 

— Am citit, răspunse Gina. Am încercat să termin Ucigasul de 
cerbi, dar nu mă puteam concentra. Și am adormit. 

— O.K., spuse Judith. Și ai dormit până dimineaţă? 

— Nu. M-am trezit când a trecut mașina pompierilor și m-am 
dus să mă uit pe geam. Pe urmă am încercat să mai citesc un 
pic. 

Tăcu din nou. Judith se simţea ca un inchizitor care smulge 
informaţiile încet, dureros, bucată cu bucată. 

— Cât ai mai citit? 

Gina ridică din umeri. 

— Nu prea mult. Tot aţipeam, apoi mă trezeam... 

— Dar nu ai dormit de-a binelea, nu? 

Urmă o tăcere. Gina părea că încearcă să se concentreze. 

— Nu, spuse ea în cele din urmă. Și-atunci a-nceput să 
miroasă. 

Judith își lăsă capul într-o parte. 

— Să miroasă? A ce? 

— N... nu sunt sigură, se bâlbâi Gina. Mirosea urât. A gunoi. 

— Și mirosul te-a trezit? 

Gina dădu din cap că da. Strâmbă din nas la amintirea 
mirosului. 


— Mirosea rău de tot. 

În mintea lui Judith răsuna ecoul vocii Rebei Tucker, abia 
auzită, pronunţând răgușit cuvintele unul câte unul: „Miroase... 
urât. Văd lucruri... urâte.” 

— Gina, spuse Judith tremurat. Vreau să te gândești bine. 
Când ai simţit mirosul, ai și văzut ceva? Indiferent ce, ai văzut? 

Gina își miji ochii și-și încruntă sprâncenele, concentrându-se. 

— Am văzut culori, spuse ea. Și încă ceva. Era ceva în jurul 
meu. Nu vedeam ce, dar era acolo. 

Judith își simţi inima bătându-i mai repede. 

— Perfect. Altceva? De simțit ai simtit ceva? 

Gina se gândi din nou, apoi înclină ușor din cap. 

— Ceva ciudat. Un spasm. Știi cum e, ca atunci când ești pe 
punctul de a adormi și tresari din tot corpul. 

Judith aprobă. 

— Așa ţi s-a întâmplat și sâmbătă? 

— Chiar când eram gata să adorm la loc. Dar a fost altfel. De 
obicei, după ce mi se întâmplă așa ceva, rămân trează. 
Sâmbătă, imediat după aceea, m-am simţit complet relaxată și 
am adormit imediat. 

— O.K., îi spuse Judith. E foarte bine, Gina. lar ieri și azi- 
dimineaţă te-ai trezit ca de obicei, da? 

Gina aprobă. 

— Acum, vreau să ne gândim încă o dată, Gina. Vreau să 
încerci să-ţi aduci aminte la ce oră se întâmplau toate astea. 
Știm că a fost după ce ai auzit pompierii, care au trecut pe la 
unsprezece și jumătate. 

— Păi, trebuie să fi fost înainte de douăsprezece și jumătate, 
când vine mama acasă. Și cred că am încercat să citesc vreo 
jumătate de oră după ce am auzit sirenele. 

Judith își simţi tot trupul încordându-i-se. 

Miezul nopţii. 

Ceea ce se petrecuse cu Gina sâmbătă noaptea, fusese la 
aceeași oră la care începuse comoţia lui Frank, cu o noapte 
înainte. 

Și la care avusese loc atacul Rebei Tucker. 

Peste un ceas, când se întoarse după ce o condusese pe Gina 

acasă, Jed o găsi pe Judith șezând gânditoare la masa din 


bucătărie și privind fix la o bucată de hârtie. Se așeză pe un 
scaun în faţa ei și răsuci hârtia să o poată citi. 
Era o listă de nume, începând cu tatăl lui și cu Reba Tucker. 
Dedesubt erau altele. 


Max Moreland 
Gina Alvarez 
Randy Sparks 
JoAnna Garcia 

Jeff Hankins 
Heather Fredericks 


Urmau alte trei nume, peste care însă Jed trecu foarte repede, 
căci de pe ultimul rând îl izbi unul singur. 

Al său. 

Lângă care Judith pusese un semn mare de întrebare, 
subliniat cu două linii. După câteva secunde, Jed își luă ochii de 
la hârtie și o privi întrebător. 

— Incerc să găsesc numitorul comun, spuse Judith. Trebuie să 
existe un factor comun tuturor. 

Jed privi încă o dată lista și, deodată, i se păru că-l vede. 

— Compania. Toţi copiii. Toţi au câte un părinte care lucrează 
pentru Compania petrolieră Borrego. 

Judith se încruntă. 

— Și Gina? Tatăl ei e mort, iar mama lucrează la cafenea. 

— Unchiul ei, răspunse Jed. Carlos. 

— Dar Reba Tucker? 

jed mai studie o dată lista și văzu că mai e un amănunt 
comun pentru toţi cei de-acolo. 

— Oameni incomozi, șopti el. Asta e! 

Judith îl privi neîncrezătoare. Apoi repetă: 

— Incomozi? 

Jed dădu din cap. 

— Asta e, cu siguranţă. Priveşte! Copiii: în afară de Gina, toţi 
au dat nu o dată de bucluc, iar Gina face parte din grup. Și știi 
foarte bine părerea lui Greg Moreland și a lui Otto Kruger despre 
tata. l-a făcut viaţa lui Kruger de nesuportat și s-a împotrivit 
când Max a vrut să vândă compania. 

— Și Reba? repetă Judith. Tot nu pricep care e rolul ei. 


— Nu? replică Jed. Ei bine, eu pricep. Le dădea numai bătăi de 
cap la școală. Tot timpul îi pisa să repare clădirea și să o 
modernizeze. Făcea scandal pentru cărți, salarii, și câte altele. 
lar primăvara trecută s-a înfuriat atât de tare, încât a hotărât să 
înfiinţeze un sindicat al profesorilor. Ce mai, tot timpul era aici, 
de vorbă cu tata. 

Judith îl privea uimită. Să fie cu putinţă? Părea că nu, dar... 

Apoi își aminti un lucru pe care i-l spusese Frank: „UniChem a 
declarat falimentare două dintre companiile sale numai ca să 
distrugă sindicatele. Nu vor ca oamenii să facă altceva decât să- 
și vadă de treabă și să tacă din gură. Dar n-o să le meargă. Eu 
n-o să tac.” 

Și totuși, îl făcuseră să tacă. 

Apoi alt gând o izbi. 

Jed. 

Toată lumea era convinsă - în afară de ei doi - că și Jed 
făcuse una din cele două injecții. Și dacă era pe lista lor... 

Ştia ce aveau de făcut. In cinci minute îi dădu lui Jed 
instrucțiunile. 

— Asta trebuie să faci mâine dimineață. Crezi că poți? îl 
întrebă ea după ce sfârși. 

Jed tăcu câteva clipe, apoi dădu încet din cap. 

— Cred că trebuie. Dacă nu, s-ar putea să mă omoare și pe 
mine, ca pe tata. 

Conducând aproape din reflex pe drumul de pe buza 
canionului, a doua zi dimineaţă, Jed se gândea la ce-i spusese 
Judith Sheffield cu o seară înainte. După ce se dusese la culcare, 
rămăsese întins în pat, cu lumina stinsă, perfect treaz, 
întrebându-se dacă va fi în stare să ducă totul până la capăt. In 
ciuda asigurărilor pe care i le dăduse lui Judith, nu era sigur că 
va putea. O vreme se gândi chiar să nu meargă deloc la lucru. 

Dar dacă părăsea compania acum, în prima zi, îi trimitea lui 
Kendall un semnal clar - căci era convins că Paul Kendall era la 
fel de vinovat de ce se întâmplase ca și Greg Moreland. Dar, 
dacă ieri reușise să se stăpânească de față cu Greg Moreland, 
care îl trimisese pe Frank la The Cottonwoods, va putea să o 
facă și astăzi, sub ochii lui Kendall. _ 

Și astfel, toată noaptea se gândise la ce avea de făcut. Işi 
aminti de Gina, de Randy Sparks și de alţi copii pe care îi văzuse 
la școală. Și se strădui să nu uite că se presupunea că și lui i se 
făcuse una din injecţiile asasine. 

Parcând mașina în locul special amenajat, mai sus de baraj, 
se privi în oglindă. Își lăsă mușchii feţei să se relaxeze, 
trăsăturile îi deveniră inexpresive. Își luă o privire pierdută, 
goală, așa cum văzuse în ochii Ginei Alvarez în ajun. 

În fine, se dădu jos din mașină, apucă gentuţa cu mâncare a 
tatălui său și trânti portiera. Porni pe drumul spre baraj, cu capul 
în pământ și ochii doar la poteca de sub picioare. Ajuns în 
dreptul biroului operativ de la capătul barajului se opri, 
străduindu-se să nu arate nimic, nicio reacție în afara supunerii, 
indiferent de ce i se va spune. 

Intră. Bill Watkins, ocupat cu un teanc de hârtii, îi aruncă o 
privire scurtă. În al doilea birou, vizibil prin ușa deschisă, Otto 
Kruger vorbea cu cineva la telefon. 

— O să-i trimit în grupuri de câte patru, îl auzi pe Kruger 
spunând. Am impresia că a venit toată lumea, așa că nu cred să 
avem vreo problemă. 

Tăcu o clipă, se întoarse ca și cum ar fi vrut să-i spună ceva 
lui Bill Watkins, dar încremeni la vederea lui Jed. Il privi cu ochii 
Mijiţi, iar Jed trebui să-și adune toate puterile ca să nu 
reacționeze la privirea lui stăruitoare. Apoi Kruger spuse pe un 
ton evident scăzut, dar încă destul de clar: 


— A venit Arnold. Arată bine. E în biroul lui Watkins, așteaptă 
ordine. 

Lăsă receptorul în furcă și se ridică, rămânând în pragul ușii 
dintre cele două birouri, cu un zâmbet pe jumătate nedumerit. 

— Hei, Jed, cum te simţi azi? 

Jed își ridică, încet, capul. 

— Bine, mă simt bine. 

Kruger ridică din sprâncene, foarte puţin. 

— Ai dormit bine azi-noapte? Fără probleme? 

Ochii lui Kruger îl ardeau, dar reuși să dea ușor din cap, în 
semn că da. 

— Foarte bine. Atunci nu mai pierde vremea aici, ca prostul. 
Sunt o grămadă de lucruri de făcut jos și avem mare nevoie de 
mână de lucru. 

La auzul cuvintelor „ca prostul” Jed simţi mușcătura furiei, dar 
reuși să se stăpânească. Dădu din cap, se răsuci pe călcâie și 
ieși, fără să-i arunce lui Bill Watkins măcar o privire. După 
plecarea lui, Watkins se scărpină în cap gânditor. 

— Ce-o fi cu el? se întrebă el. 

Buzele lui Kruger se strânseră într-un rânjet neplăcut vederii. 

— Poate a ajuns, în sfârșit, la concluzia că bătrânul Arnold s-a 
înșelat, spuse el. Am impresia că a înţeles că e mai bine să taci 
din gură și să-ţi vezi de treabă. 

Watkins mormăi: 

— Bine-ar fi să fie toţi așa, spuse. Mi-ar face slujba mult mai 
ușoară. 

Fără să răspundă, Kruger se întoarse zâmbind în biroul său. 
Bill Watkins avea să-și vadă dorinţa îndeplinită mult mai curând 
decât credea. 

jed cobora încet scara în spirală care ducea înăuntrul 
barajului. Pașii lui stârneau un ecou ritmat pe treptele de metal, 
făcând pereţii puţului să răsune straniu. Ajunse jos și o porni pe 
culoarul strâmt, luminat de câteva becuri goale, protejate în 
cuști de sârmă și așezate la distanţe de șase-șapte metri. Se 
apropie de maistru, care-l fixă cu privirea. 

— Azi o să lucrezi în conducte, Arnold, îi spuse el. Ai un 
lămpaş de miner și o sondă. Tot ce ai de făcut e să cauţi 
crăpăturile. Când le găsești, le lărgești și le cureţi cum poţi mai 
bine. 


Jed nu răspunse. Își puse gentuța cu mâncare pe un raft, luă o 
cască de protecţie, și-o puse pe cap și găsi sonda. Era o bucată 
groasă de metal dur, ușor încovoiată, care avea atașat un 
mâner de lemn. |n cele din urmă, se pregăti să intre în 
conductă. 

Fusese improvizat un lift, un obiect ca o macara înaltă care 
ducea oamenii de la baza puţului până sus, în vârf. Banda 
transportoare era și ea deja în funcţiune: un circuit permanent 
de recipiente care urcau, golindu-și conţinutul pe o altă bandă; 
la capătul acesteia din urmă se afla o rampă care ducea până la 
un camion ce aștepta la poalele barajului. 

Sus, la înălţime, pe schele, erau deja oameni care spărgeau 
betonul deteriorat al puțului și aruncau bucăţile într-o pâlnie 
făcută pentru ca cei de jos să poată lucra în condiţii de relativă 
siguranţă. Totuși, o ploaie de bucățele minuscule de beton 
cădea de deasupra și aerul era încărcat de praf. 

— Hei, aici sus! strigă unul din cei aflaţi pe schelă. 

Jed își ridică privirea și văzu deschiderea îngustă a uneia din 
conductele de intrare. 

Poate era chiar cea din care căzuse tatăl său vineri dimineaţă. 
Trase adânc aer în piept și începu să urce pe schelă până ajunse 
în dreptul platformei pe care stătea cel care-l strigase. 

Privi în gaura aceea întunecată, cu un diametru nu mai mare 
de șaptezeci de centimetri. 

In stomac simţi ghearele fricii; le goni, spunându-și că nu 
avea de ce să se teamă. 

— Cu capul înainte, îi spuse omul. Aprinde-ţi lumina și ţine 
capul ridicat. O să ai destulă lumină să lucrezi. 

li aruncă o privire, apoi îi spuse cu voce scăzută: 

— Dacă intri în panică, oprește-te și strigă-mă. O să-ţi leg o 
frânghie de gleznă și te trag imediat afară, dacă e nevoie. 

jed rămăsese cu ochii aţintiţi în deschizătura neagră din 
peretele puţului. 

— Mă descurc, spuse el, încercând să-și gonească din glas 
spaima de care nu reușise să scape cu totul. Mă descurc. 

Ridică mâna și își aprinse lămpașul de pe cască, apoi, 
apucând strâns sonda cu mâna dreaptă, se aplecă și intră cu 
jumătatea de sus a corpului în deschizătură. 

Primul lucru pe care îl constată fu aerul greu, sufocant, din 
conductă. Stătut și umed, ameninţa să-l înăbușe. 


Spaima i se chirci în stomac și simţi primele degete ale panicii 
întinzându-se să-l apuce. Închise ochii un moment, forțând 
panica să se îndepărteze de el, forțându-se să respire aerul 
mucegăit. 

— Eşti 0.K.? se auzi o voce. 

Scrâșni din dinţi și deschise ochii. Raza slabă de lumină 
strălucea înaintea lui, dar dispărea repede în întunericul 
conductei. Totuși, frica îl mai părăsise. 

— Sunt O.K., reuși el să spună. N-am nimic. 

Înaintă târâș, explorând tubul de beton cu vârfurile degetelor. 
Curând, simţi o porţiune mai aspră și-și întoarse capul în așa fel, 
încât lumina lămpașului să cadă pe perete. Cu ajutorul sondei 
lărgi crăpătura, răzuind noroiul și algele. Desprinse o bucată de 
beton, apoi o alta. Continuă până când vârful sondei nu mai 
reuși să smulgă nimic din spărtură. 

Trecu mai departe. 

Ajunse la o altă fisură, de data aceasta pe tavanul conductei. 

Își dădu capul pe spate, dar nu avea loc suficient pentru ca 
raza de lumină să prindă locul cu pricina. 

Va trebui să se întoarcă cu faţa în sus. 

Începu să se răsucească încet în spaţiul strâmt. 

În clipa următoare privea în tavanul care era la numai câţiva 
centimetri de nasul lui. 

Își aduse aminte că deasupra se „găseau miile de tone de 
beton din care era construit barajul. Intins pe spate, cu pieptul 
expus, avu impresia că îi simte întreaga greutate apăsându-l. 

Panica începu să-l cuprindă din nou și, de data aceasta, nu 
mai reuși să o domine. 

Instinctiv, încercă să se ridice, dar se lovi de tavan. 

Simţi conducta strâmtându-se în jurul lui și i se tăie respiraţia. 
Simţea nevoia să urle, să se ridice în picioare și să o rupă la 
fugă. 

Mușchii i se încordară. Încercă să-și tragă picioarele, care îi 
rămăseseră blocate în peretele conductei. 

Nu se mai putea mișca, dar trebuia să o facă. Se zbătu un 
moment, panica amenința să-l copleșească. 

În gâtlej i se adună un urlet de groază. 

Dar, chiar în clipa în care era gata să-i dea drumul, își încleștă 
fălcile. 


Nu, nu va ceda dorinţei de a striga, nu va ceda panicii care îl 
cuprinsese. Se zbătu iar, de data asta numai pe dinăuntru. 
Inchise ochii și se strădui să-și închipuie că nu e în baraj. 

Era pe platou, deasupra deșertului, și nu avea nimic în jur 
decât aerul curat și limpede. 

Işi închipui că-și umple plămânii cu aer, îndepărtând 
umezeala conductei. 

Incetul cu-ncetul mușchii i se relaxară și el reuși să înainteze 
din nou, mai întâi cu torsul, pentru a-și elibera picioarele. 
Inchise din nou ochii și se concentră, așa cum o făcuse atunci în 
kiva, cu bunicul; așa cum o făcuse în camera lui, sâmbătă seara. 

Mergea. 

O parte a lui rămăsese în conductă, comandând trupul în 
activitatea sa. 

Dar cea mai mare parte a minţii sale era afară, dincolo de 
baraj, și respira liber. 

Panica, groaza de conducta aceea, care-l doborâse pe Frank, 
nu-l mai puteau atinge. 

După două ore simţi ceva care-l trăgea de gleznă. 

— Fă o pauză, puștiule, auzi o voce strigându-i. Nu poţi s-o ţii 
așa toată ziua. 

Jed se opri și, o clipă mai târziu, se simţi tras afară. Partea de 
minte care fusese ocupată cu fuga din ghearele panicii reveni în 
trup și, o clipă, simţi din nou atingerea paralizantă a fricii. Apoi 
se trezi afară din conductă, în puţul principal. Se târî în jos pe 
schelă și pătrunse în sala turbinei. Banda transportoare se opri 
și tăcerea se așternu brusc, apoi începură să apară cei care 
lucrau sus. 

Se deschiseră termosurile și cineva îi dădu lui Jed o ceașcă cu 
cafea aburindă. Auzea în jur voci schimbând glume sau, din 
când în când, câte o înjurătură, dar nu luă parte la ele. Rămase 
neclintit, privind în gol și sorbindu-și fără chef cafeaua. 

Când cele cincisprezece minute permise luară sfârșit, maistrul 
spuse: 

— Hei, Gomez. la-i pe Harris, pe Sparks și pe Hankins și 
duceţi-vă la spital. Pentru vaccinurile antigripale. Plătește 
compania. 

Jed încremeni, dar reuși să rămână tăcut, reuși chiar nici să 
nu se uite la tatăl lui Randy și la cel al lui Jeff, care se ridicaseră 
și voiau să știe dacă li se plătea timpul pe care-l pierdeau. 


Împreună cu ei, alţi doi bărbaţi se îndreptară spre treptele care 
duceau sus, pe baraj. 

— Da, o să vi se plătească, strigă maistrul în urma lor. Când 
compania vă trimite să faceţi ceva, atunci tot ea vă și plăteşte. 

Cei patru izbucniră în urale, apoi dispărură în coridorul strâmt. 

jed ar fi vrut să strige după ei, să le spună să nu facă 
injecţiile, dar știa că nu avea voie s-o facă. 

N-ar fi făcut decât să se dea de gol. 

Judith privea îngrijorată cea de-a treia grupă din ziua aceea 
intrând ordonat în clasă și ocupându-și băncile în liniște. Randy 
Sparks și încă doi lipseau, dar, din ceilalţi douăzeci și doi de 
elevi prezenţi, cinci aveau privirea aceea sticloasă pe care o 
observase la Gina, la Randy și la alţii cu o zi înainte. Clasa era 
anormal de tăcută, căci și în grupa de acum, ca și în cele două 
dinainte, copiii cei mai gălăgioși fuseseră cei afectaţi. _ 

Ca și Jed, Judith se străduise să nu-și dea pe față bănuielile. In 
pauza de dimineaţă, abia încheiată, reușise chiar să râdă când 
Elliott Halvorson spusese în glumă că spera ca gripa de anul 
acesta, indiferent de care era, să bântuie cât mai mult. Toate 
clasele erau foarte liniștite și, pentru prima dată după mulți ani, 
copiii erau atenţi la ce le spunea. 

Lui Judith îi venise să-i strige că ce li se întâmplă elevilor nu 
avea nicio legătură cu gripa, dar se stăpânise și-și forțase un 
zâmbet. 

Așa fusese toată dimineața. 

Încercase să se convingă că exagerează, așa cum exagerase 
și ieri, când i se păruse că o urmărește o mașină albastră. Până 
și pe drumul spre școală, dimineaţă, se trezise privind în jur, 
căutând indicii că era într-adevăr urmărită. 

Dar nu descoperise niciunul. 

Nicio mașină parcată în alt loc decât cele obișnuite, nu părea 
să o urmărească nimeni. Și pe urmă, ce nevoie ar fi avut să o 
facă? Dacă cineva voia să știe unde e, nu era greu de găsit în 
Borrego. Nu trebuia supravegheată decât șoseaua care tăia 
orașul de la nord la sud. Dacă nu aveai o camionetă - și o doagă 
puțin sărită - nu aveai altă ieșire din oraș. Atâta vreme cât nu 
părăsea orașul, oricine o putea localiza în cel mult zece minute. 

Înainte de începerea orelor nu intrase deloc în cancelarie, 
convinsă că-i va fi cu neputinţă să se prefacă. La vremea pauzei 


însă, teama o cuprinse din nou: decise că, dacă nu-și făcea 
apariţia în cancelarie măcar să bea iute o ceașcă de cafea, avea 
să dea naștere la bănuieli. Și-apoi, dacă toate clasele erau ca 
ale ei, ar fi trebuit ca și ceilalți să observe că ceva nu era în 
regulă. 

Totuși, în pauză, niciunul dintre profesori nu se arătă câtuși de 
puţin îngrijorat. Cei mai mulţi, ca Elliott Halvorson, păreau 
bucuroși de schimbare. Problemele disciplinare dispăruseră, iar 
copiii erau de-a dreptul atenţi. 

Judith nu era nici măcar sigură că erau atenţi cu adevărat. 
Privind la ei, îi veni o idee. 

Se întoarse către tablă și începu să scrie un șir de exerciţii. 
Deliberat, puse pe tablă mai întâi exerciţiile mai dificile și le lăsă 
pe cele mai simple la urmă. 

Când termină, se întoarse din nou către clasă și spuse: 

— Aveţi cinci minute să le copiaţi. Copiaţi-le în ordine, vă rog. 

Se auziră câteva mormăieli, care o bucurară pe Judith, fiindcă 
era un semn că măcar o parte din elevi erau perfect normali. 

li urmări atent pe când se apucau de lucru. Cei mai mulţi 
aruncau priviri repetate la tablă, apoi se concentrau asupra 
foilor de hârtie pe care scriau în reprize scurte; după câteva 
secunde priveau tabla din nou. 

Elevii inoculaţi - somnambulii, cum începuse să-i numească 
Judith în sinea ei - nu păreau să se uite atât de des la tablă și 
scriau, chiar dacă ea nu vedea exact ce, într-un ritm mult mai 
constant. 

După trecerea celor cinci minute, Judith acoperi tabla cu 
harta. 

— Gata, le spuse. Acum apucaţi-vă de lucru. Aveţi o jumătate 
de oră. 

Se așeză la catedră, aparent să corecteze un teanc de lucrări, 
în realitate studiindu-i atent, pe fiecare în parte. 

Cei șaptesprezece neafectaţi lucrau, după toate aparențele, 
normal. Cu chipurile contorsionate într-o încordare aproape 
dureroasă, băteau cu creionul în bancă, meditând la soluţii, se 
uitau pe fereastră sau în tavan. 

Trei din ei trăgeau cu ochiul la ce scriseseră colegii. 

Cei cinci somnambuli însă stăteau cuminţi, cu ochii aţintiţi în 
hârtii. Pe chipurile lor nu se citea nimic. Creioanele li se mișcau 
egal, cu excepţia a doi dintre ei, care păreau încremeniţi. 


Secundele treceau încet. 

După douăzeci de minute, trei dintre elevii neafectaţi veniră 
la catedră cu lucrările. 

Doi somnambuli lăsaseră creioanele jos și stăteau liniștiți, cu 
privirile aţintite drept înainte. 

Unul încă lucra, iar ultimii doi priveau ţintă în lucrări, cu 
creioanele înţepenite în mână. 

După cele treizeci de minute anunţate, Judith se ridică în 
picioare. 

— Gata, spuse ea. 

Imediat, elevii neafectaţi începură să trimită, din mână în 
mână, lucrările. 

Ceilalţi cinci nici nu se clintiră. 

— Vă rog să trimiteţi lucrările, spuse Judith încet. 

Cei cinci își trimiseră lucrările. 

Judith adună toate foile și privi la ceas. Mai erau cinci minute. 

— Bun, spuse ea. Asta-i tot pentru azi. Nu aveți temă. Ne 
vedem mâine. 

In timp ce clasa se golea, Judith începu să verifice lucrările. 

Șaptesprezece din ele arătau absolut normal - cei mai mulţi 
terminaseră exerciţiile sau aproape. Toţi rezolvaseră exerciţiile 
mai simple, cu numărul obișnuit de răspunsuri greșite. După 
cum era de așteptat, peste unele din cele mai dificile săriseră cu 
totul. 

Își concentră atenţia asupra lucrărilor celor cinci elevi 
neobișnuit de cuminţi. 

Două erau terminate, amândouă - lucru deloc surprinzător din 
moment ce aparțineau celor mai buni copii din clasă - rezolvate 
perfect. Soluţiile erau puse ordonat pe hărtie, fără ștersături sau 
tăieturi. 

Celelalte trei erau ciudate. La fel de ordonate ca și primele, 
scrise curat, fără modificări. lar ce fusese rezolvat fusese 
rezolvat corect. 

Unul dintre ei, însă, nu terminase nici primul exerciţiu; al 
doilea ajunsese până la jumătate; iar cel de-al treilea renunţase 
chiar la sfârșit. 

De ultimul exerciţiu, care era 2 + 2 = X, nu se atinsese 
niciunul dintre ei. 

Lui Judith i se puse un nod în gât și simţi un pietroi în stomac; 
înțelese ce se întâmplase. 


Cei cinci făcuseră, ca și Gina Alvarez cu o seară înainte, exact 
așa cum li se spusese. 

Li se spusese să scrie exerciţiile în aceeași ordine ca pe tablă 
și așa și făcuseră. Lucraseră metodic, fără să se dea bătuți. 

Acolo unde se împotmoliseră, se opriseră pur și simplu. 

lar Judith știa de ce. 

Nu le spusese să treacă prin tot exerciţiul și să înceapă cu ce 
e mai simplu, apoi să meargă înapoi, până la cele mai 
complicate, în ordinea gradelor de dificultate, ceea ce era 
modalitatea cea mai eficientă de rezolvare. 

Le spusese doar să se apuce de lucru, iar ei urmaseră 
instrucţiunile ad litteram. 

Atât cât făcuseră era fără cusur, până când se împotmoliseră. 
Ajunși însă în acest punct, erau ca niște roboţi care au dat de un 
zid. 

Nu mai făcuseră nimic. 

Rămăseseră în loc, cu rotiţele învârtindu-li-se în gol, 
așteptând. 


e Capitolul 27 


Cu nervii zdruncinaţi, Judith se îndrepta spre biroul 
consilierului liceului din Borrego. În ciuda propriei raţiuni, privea 
tot timpul peste umăr să vadă dacă nu o urmărește cineva. Era 
ridicol; ca profesor, avea tot dreptul să vadă oricând dorea fișele 
elevilor. Cu toate acestea, rămăsese singură în clasă, după 
ultima oră, inventând un pretext pentru cazul în care ar fi 
întrebat-o cineva. În cele din urmă, se hotărâse asupra variantei 
unei revizuiri a tuturor claselor pe care le avea. Voia să-și 
schimbe puţin planurile de lecție și voia să știe cât de bine erau 
pregătiţi pentru introducerea unor elemente de trigonometrie 
mai complicată. 

Stătu puţin în faţa ușii; privind încă o dată în urmă, pe coridor. 
Nu era nimeni. În fine, deschise și intră. Carla Bergstrom, 
singurul consilier cu normă întreagă al școlii, tocmai își scotea 
poșeta dintr-un sertar al biroului. 

— Judith, îi spuse ea, tocmai ieșeam. 

Judith zâmbi chinuit, dar, spera ea, fermecător. 

— De fapt, spuse ea, nici nu am nevoie de ajutorul tău. Vreau 
numai fișele câtorva din elevii mei. 

Carla dădu din umeri. 

— Te rog, ești invitata mea. Ştii să foloseşti computerul? 

De data aceasta râsul lui Judith fu natural. 

— Mai există vreun om în lumea de azi care să nu știe? Dar 
mi-ai economisi ceva timp dacă m-ai băga în programul care-mi 
trebuie. 

Carla aprobă, se așeză la birou și apăsă pe câteva taste. 

— Asta e, spuse ea. Îi dai numele elevului și parola, și el îţi dă 
restul. 

Se ridică, își luă geanta și se îndreptă spre ușă. 

— Dacă ai probleme, mă găsești în cancelarie, cu toţi ceilalți. 

În secunda următoare, Judith se afla în fața computerului, cu 
lista de nume ale elevilor. La început treaba mergea încet; după 
zece minute își dădu seama că nu proceda bine - în ritmul ăsta 
nu avea să termine nici de introdus toate numele în pauza de 
prânz. 

Abandonând tot ce făcuse până acum, ceru o listă de 
programe, în care găsi imediat ce căuta. 

Un program de prelucrare de date, același utilizat de școala 
din estul Los Angeles-ului. Cu un suspin de ușurare, începu să-și 


selecteze datele necesare, cu ajutorul unor cuvinte și fraze- 
cheie. 

În acest fel, computerul avea să facă el însuși lista de nume în 
ale căror fișe apăreau cuvintele-cheie. lar ei nu-i mai rămânea 
decât să citească lista. Dacă ea și Jed ajunseseră la concluzia 
corectă cu o seară înainte, atunci știa și cam ce nume trebuie să 
cuprindă lista. După câteva momente de gândire atentă, 
compuse un program care va scoate fișele tuturor elevilor cu 
rude angajate la Compania Petrolieră Borrego și care avuseseră 
probleme disciplinare. 

În fine, apăsă pe butonul Intrare și rămase cu ochii pe 
monitorul pe care se perindau imagini. Nu dură mult până când 
începură să apară numele. 

Da, asemănările erau evidente. 

Erau acolo numele tuturor somnambulilor ei, împreună cu 
multe altele, dintre care pe unele le știa, pe altele nu. 

Legând între ele câteva variabile, îngustă câmpul de 
cercetare. 

Obţinu o listă mult mai scurtă pe care, însă, erau în 
continuare prezente toate numele copiilor care asistau atât de 
cuminţi și fără reacţii la orele de dimineaţă. 

Tulburată, Judith scoase pe imprimantă o listă de nume, o 
împături cu grijă și o băgă în poșetă. Închise computerul și ieși. Îi 
mai rămăseseră cincisprezece minute din pauza de prânz, 
suficiente pentru o gustare de la una din mașinile aflate la 
intrarea în bufet. O porni într-acolo, dar se opri auzind glasuri în 
cabinetul de vizavi al Laurei Sanders, a cărui ușă era deschisă. 
În biroul asistentei stătea un bărbat. Judith îl recunoscu deși era 
cu spatele. 

Greg Moreland. 

Și, pe când vocea Laurei se ridica într-o nouă izbucnire de 
furie, Judith se strecură grăbită pe coridor. 

e 

Conștientă că-și pierde cumpătul, Laura Sanders se gândea că 
oricum nu mai are nicio importanţă. Deși de o politețe 
desăvârșită când intrase în biroul ei, cu zece minute înainte, 
Greg Moreland lăsase limpede să se înţeleagă că o acuza de 
incompetență. Și dacă era vreun lucru care să o scoată pe Laura 
din sărite mai mult decât orice altceva, era să-i pui la îndoială 
conștiinciozitatea. 


— Ca să fiu sinceră, nu mă interesează prea mult părerea ta, 
Greg, îi spuse ea pe un ton ridicat și fixându-l cu privirea. 
Inoculările le-am făcut personal, până la ultima. Am fișele 
completate, așa cum mi-a cerut domnul Beckwith, și le-am 
verificat imediat după vaccinarea fiecărei clase. 

Privirea lui Greg se înăspri. Toată dimineaţa, după ce-l sunase 
Kendall, la ora șapte, încercase să afle dacă și cum s-ar fi putut 
rătăci o seringă. Imediat după telefonul lui Kendall, verificase și 
răsverificase fișele, fără să poată descoperi vreo scăpare. 

Toate dozele erau menţionate, fie ca administrate cuiva, fie 
ca existând, sub cheie, în cabinetul lui. 

Mai mult, pierduse mai bine de un ceas căutând în seif, 
verificând seringile conform listelor de inventar. 

Aparent, toate erau la locul lor. 

— Nu te-am acuzat de nimic, Laura, spuse Greg, nelăsând să i 
se citească furia în glas. Vreau numai să mai verificăm o dată 
listele astea. Undeva e o greșeală și te rog pe tine să mă ajuţi să 
o descoperim. 

Cu gura pungă, Laura luă listele și se apucă să la citească 
încă o dată. Totul era în ordine, la fel ca și ultima dată când le 
cercetase, cu nici cinci minute înainte. În momentul acela ochii îi 
căzură pe al doilea nume din clasa de dimineaţă a lui Judith 
Sheffield. 

Jed Arnold. 

Se uită la numărul din dreptul lui. 

Nu erau în ordine - nici în ordinea numerelor din clasa lui, nici 
în cea a numerelor din clasa precedentă. 

Apoi își aminti. 

— Da, ar fi ceva aici, spuse ea, ridicând ochii și descoperind-o 
pe Judith Sheffield însăși în prag, ascultând. 

Se pregătea să o salute, dar se răzgândi, văzând-o că scutură 
din cap și-și duce un deget la buze. 

— E vorba de Jed Arnold. In dimineața aceea a întârziat și a 
ratat injecţia. 

Laura o văzu pe Judith dând violent din cap. Timp de o 
fracțiune de secundă, nu înțelese. Apoi pricepu. Căută febril o 
soluţie salvatoare și, văzând norii de furie cum se adună în 
privirea lui Greg Moreland, se hotărî: 


— Ăsta e motivul pentru care numărul lui nu e în serie cu 
celelalte, continuă ea pe un ton mai potolit. A venit după ore și i- 
am făcut vaccinul. 

Lăsă o umbră de duritate să i se strecoare în glas. 

— De altfel, dacă-ţi amintești, tocmai verificam listele când ai 
venit să le iei. 

Greg o privea, neștiind dacă să o creadă sau nu. Exista, 
desigur, o posibilitate de a se convinge că Jed devenise la fel de 
docil ca și ceilalţi: un telefon la baraj. Pe urmă, oriunde ar fi fost 
greșeala - dacă fusese într-adevăr vreo greșeală - ea nu mai 
conta. Dacă Jed se comporta la fel ca și ceilalţi copii, se explica 
prezența tuturor seringilor. 

li mulțumi Laurei pentru colaborare și se întoarse pe călcâie 
să plece. 

Judith Sheffield abia avusese timp să dispară după colț, în 
direcția bufetului. 

e 

Peter Langston stătea cu ochii ațintiți la telefon. 

Douăzeci și patru de ore. 

Atât îi luase, deși lui i se păruse mai mult. Stătuse aproape 
toată noaptea, împreună cu tehnicianul, în al doilea nivel 
subteran al Institutului Brandt, unde amândoi se reîntorseseră în 
zori. Nu le luase prea mult să priceapă cu ce fel de microaparate 
aveau de-a face. Asta fusese partea cea mai simplă. 

Nu erau altceva decât niște transformatoare miniaturale. 
Odată acţionat întrerupătorul de la bază, curentul electric le 
străbătea, făcând să se încălzească protuberanțele din partea 
superioară, făcute dintr-un material ceramic, foarte rezistent. 
Sursa de curent nu fusese nici ea o problemă. 

Calculase cantitatea de energie necesară pentru a le pune în 
funcţiune și aflase, fără mirare, că ea era egală cu cantitatea 
foarte mică de energie generată de corpul omenesc. 

Observase însă și câteva lucruri mai neobișnuite și, în cele din 
urmă, dimineaţă, se hotărâse să-l sune pe Tom Patchell, 
neurochirurgul pe care institutul îl consulta adesea. 

— Obiectele astea sunt acoperite cu un strat de ceva, îi spuse 
Langston lui Patchell. Pare o proteină, dar nu-mi dau seama nici 
de ce e acolo, nici ce rol are. 

Patchell venise cu ideea de a injecta o parte din lichidul din 
seringă unui animal de laborator, pentru a vedea ce se 


întâmplă. Se hotărâseră asupra unui cimpanzeu pe care, la o oră 
după injecție, îl anesteziaseră și-l legaseră de patul unui 
rezonator magnetic nuclear. 

Imediat, pe ecran începură să apară imagini în timp ce 
aparatul bombarda corpul cimpanzeului cu impulsuri extrem de 
scurte de energie electromagnetică, pentru a-i măsura apoi 
reacțiile nucleelor atomice, reconstruind în formă vizuală însăși 
structura ţesuturilor. 

Tehnicianul făcu o serie de ajustări de fineţe și microaparatele 
își făcură apariţia în circuitul sanguin, ca nenumărate puncte 
întunecate, minuscule. 

— Nu pricep, spuse Langston în șoaptă. Par să plutească la 
întâmplare. 

Tom Patchell se încruntă fără să-i răspundă, încercând să-și 
amintească un lucru pe care îl citise cu câteva luni în urmă. In 
final reuși. 

— Mai așteptăm câteva minute, spuse el, și îi examinăm 
creierul. 

Trecu un sfert de oră, apoi, la instrucțiunile lui Patchell, 
tehnicianul  obţinu imaginea mult mărită a creierului 
cimpanzeului, câțiva milimetri pătraţi odată. 

Limbile ceasului de pe perete înaintau și, o dată cu ele, 
minutele se scurgeau încet, pe când cei trei cercetau adâncurile 
creierului maimuţei, în căutarea unui detaliu neobișnuit, cât de 
mic. 

În cele din urmă, lui Tom Patchell i se păru că vede ceva. 

— Uite! exclamă el. _ 

Se aplecă mai aproape de ecran. In timp ce majoritatea 
punctișoarelor întunecate ce reprezentau  microaparatele 
continuau să se scurgă prin sistemul de vase capilare ca niște 
frunze duse de apa unui râu, erau unele care se lipiseră de 
pereţii unor celule, ca și cum unele dintre frunze s-ar fi prins în 
rădăcinile copacilor de pe mal. 

— Nu pricep, spuse Langston, dar Patchell nu-l asculta. 

— Mărește-o pe asta, îi ceru el tehnicianului, atingând unul 
din punctele de pe ecran cu vârful creionului. 

Degetele tehnicianului zburau pe deasupra panoului de 
control al rezonatorului; câteva secunde mai târziu, pe monitor 
apăru o nouă imagine. De data aceasta, ea cuprindea doar 


câteva molecule, mărite de mai multe milioane de ori, în așa fel 
încât structura lor devenise vizibilă. 

La o apăsare de buton, imaginea îngheţă pe ecran. Patchell o 
examină câteva momente, apoi fluieră ușor. 

— Pentru numele lui Dumnezeu, murmură el. Au reușit! 

Langston începuse să se legene nerăbdător pe călcâie. 

— Ce-au reușit? vru el să știe. 

— Uită-te aici, îi spuse Patchell. Vezi moleculele astea? 

Langston privi ecranul de aproape și făcu semn din cap că da. 

— Ei bine, au realizat un lucru care se presupune că e abia în 
stadiu experimental. Ce vezi aici sunt două tipuri diferite de 
molecule, una face parte dintr-o celulă nervoasă, cealaltă din 
stratul care acoperă microaparatele. 

— Și? întrebă Langston. 

— Fiecare tip de celulă din corpul omenesc e îmbrăcată într- 
un strat proteinic aparte. Cine a construit micromașinăriile 
astea, le-a acoperit cu substanţe specifice, astfel încât să le facă 
să adere numai la anumite tipuri de celule. Cu alte cuvinte, 
microaparatele circulă la întâmplare prin sistemul sanguin până 
găsesc celula la care sunt programate să adere. Și când o 
găsesc, se lipesc de ea. Ca și cum fiecare mașinărie e o mână, 
în căutarea mănușii potrivite. 

Langston făcu ochii mari. 

— Vrei să spui că obiectele astea pot fi amestecate cu straturi 
protectoare de diferite tipuri și că nu contează cum și pe unde 
pătrund în circuitul sanguin pentru că, odată ajunse acolo, își 
găsesc singure drumul și ţinta? 

Chipul lui Patchell căpătă o expresie dură. 

— Exact. Mai așteptăm vreo două ore, apoi mai vedem. Între 
timp, hai să vedem dacă ghicim mecanismul de declanșare. 

Lăsară cimpanzeul, încă inconștient, sub supravegherea 
tehnicianului și se întoarseră în laboratorul de fizică, unde își 
petrecuseră cea mai mare parte a timpului. Peter găsi răspunsul 
destul de repede. 

— Trebuie să fie prin unde radio. Din câte îmi spune Judith, 
declanșarea se face de la distanţă. 

Bătu cu vârful creionului mica porţiune de la baza obiectului 
de pe ecranul microscopului electronic. 

— Partea asta seamănă cu un receptor radio foarte simplu. 


Imediat după-amiază erau gata pregătiţi. Aveau mai multe 
lame, fiecare cu câte un strop din soluţia salină conținută în 
seringă. Aceasta, la rândul ei, fusese încuiată într-un container 
căptușit cu plăci de plumb; containerul se afla într-un seif din 
biroul lui Langston. lar ei erau acum în laboratorul de 
microscopie, unde Langston avea instalat un emiţător de 
dimensiuni mici, capabil să emită semnale slabe pe o plajă de 
frecvenţe foarte largă. Lamele microscopului aveau atașați 
electrozi. 

Tehnicianul ajustă microscopul electronic până când pe ecran 
apărură vreo șase aparate minuscule. Patchell apăsă pe un 
buton care descărcă o sarcină electrică foarte mică, de ordinul 
minivolţilor, în soluţia prin care pluteau microaparatele. In fine, 
Langston puse în funcţiune emițătorul, alese o zonă de 
frecvențe mai înalte și începu să răsucească un cadran. Timp de 
câteva secunde nu se întâmplă nimic. 

Apoi, atât de brusc încât niciunul din ei nu văzu exact ce se 
petrecuse, unul dintre microaparate dispăru de pe ecran. 

— Ce dracu’? murmură Tom Patchell. 

Încruntat, Patchell își notă frecvenţa la care dispăruse 
mecanismul, apoi potrivi din nou emițătorul. 

În clipa următoare mai dispăru unul. 

— Vreau toată povestea asta înregistrată, spuse Langston. 

Tehnicianul înclină din cap. 

— E, deja. Dacă vreţi, putem relua ultima secvenţă cu 
încetinitorul. 

— Da, spuse Langston. . 

Imaginea dispăru de pe monitor, apoi reapăru. In partea de 
sus a ecranului era un cronometru care măsura timpul în 
microsecunde și o scală pe care se înregistrau schimbările de 
frecvență ale undelor radio la care erau expuse probele. 

Văzură întrerupătorul de la baza unuia din aparate 
închizându-se și, câteva microsecunde mai târziu, făcând 
contact. Apoi protuberanţele de la celălalt capăt începură să se 
modifice și, în fine, întreaga structură se dezintegră. 

— Am avut dreptate, șopti Langston ca pentru sine. Circuitul 
se închide, imediat transformatorul începe să înghită energie 
electrică din soluţia salină și toată instalaţia se încălzește până 
la ardere. 

Fu rândul lui Patchell să se încrunte. 


— Atunci de ce n-au dispărut toate? 

— Sunt programate pentru frecvenţe diferite, îi explică 
Langston. Nu m-ar surprinde să descoperim că există o legătură 
între frecvențele care activează întrerupătoarele și tipurile de 
celule la care se atașează. 

Câteva minute mai târziu se întorceau în al doilea nivel 
subteran. Cimpanzeul, tot fără cunoștință, zăcea inert pe patul 
rezonatorului. Tehnicianul își ridică privirile din revista pe care o 
citea. 

— Gata pentru o nouă încercare? 

Patchell dădu din cap. Tehnicianul lăsă revista din mână și 
trecu la panoul de comandă, în încăperea alăturată. Pe ecran 
apăru din nou imaginea mult mărită a creierului. 

Tom Patchell studie atent monitorul. Dădu mulțumit din cap. 

— Da, stau strâns în grupuri, spuse el. Vezi? Un număr mare 
sunt aici, în zona hipotalamusului, și aici în zona cortexului. 

Coborâră cimpanzeul de pe rezonator, îl puseră pe un cărucior 
și-l duseră înapoi în cușcă. Cât timp transportară cei doi micul 
emiţător până jos și-l instalară, efectul sedativului începu să 
dispară. Cimpanzeul începu să miște. 

O jumătate de oră mai târziu, emițătorul era instalat lângă 
cușcă și, pe o masă de lângă chiuveta de laborator, erau două 
seringi cu un tranchilizant puternic. Maimuţoiul, complet treaz, 
dar întins pe cărucior, îi urmărea cu ochi languroși. 

În sfârșit, Peter Langston dădu drumul emiţătorului, alegând 
frecvența care  acționase asupra  micromecanismelor în 
laborator. 

Pe neașteptate, cimpanzeul deschise ochii mari și se ridică în 
șezut, rotindu-și capul ca și cum ar fi urmărit niște obiecte 
invizibile pentru Langston și Patchell. 

— Schimbă frecvenţa, spuse Patchell. 

Langston modifică ușor emisia. Cimpanzeul începu să scuipe 
și să-și șteargă gura cu mâinile, încercând parcă să scape de un 
lucru cu gust rău. Apoi, la o nouă modificare a frecvenţei, începu 
să ţipe - de furie sau de durere - și, sărind de pe cărucior, se 
repezi la barele cuștii. 

— Închide-l! strigă Patchell, inutil, de altfel, căci Langston 
întrerupsese deja contactul emiţătorului. 

Se uitau amândoi la animalul care zăcea acum inert pe podea. 
Chipul lui avea o expresie ciudat de omenească, pe jumătate 


înspăimântată, pe jumătate uimită de ceea ce i se întâmplase. 
Patchell ezită un moment, apoi deschise ușa cuștii, urmărind 
prudent cimpanzeul. 

Acesta îl privea, dar nu făcu nicio încercare să-l atace sau să 
evadeze. Chirurgul intră în cușcă cu mișcări lente. 

— Dă-mi una din seringile alea, spuse el încet, cu trupul 
încordat, cu ochii tot timpul la maimuţoi. 

Langston îi întinse una din cele două seringi și Patchell se 
apropie de cimpanzeu încet, fără mișcări bruște, vorbindu-i 
calm. 

Îi atinse ușor braţul drept, așteptându-se ca animalul să și-l 
retragă, dar el nu făcu altceva decât să-l privească cu capul 
ușor plecat într-o parte. Tresări puţin când acul îi străpunse 
epiderma, pătrunzându-i în venă, dar nu făcu nicio încercare să 
se ferească. 

După câteva minute dormea adânc. Patchell îl ridică și-l puse 
înapoi pe cărucior. Când minute mai târziu se întorceau în 
laborator. 

— Dumnezeule mare! șopti Peter Langston și fluieră ușor, 
văzând imaginile din creierul cimpanzeului, care începeau să se 
formeze din nou pe ecran. Uite! 

Tom Patchell strânse din buze și încuviinţă. 

În timp ce un număr destul de mare de microaparate erau 
încă vizibile, celelalte dispăruseră cu totul, înlocuite de leziuni 
evidente, dovada fizică a seriei de comoții suferite. 

— E oribil, spuse Patchell în cele din urmă, clătinând îngrozit 
din cap. Dacă le-am fi declanșat pe toate, n-ar mai fi rămas 
nimic din creierul lui. Și n-ar fi rămas decât leziunile, fără nicio 
urmă a ceea ce le-a provocat. 

Tăcură amândoi, realizând că lucrul pe care îl priveau era 
instrumentul de tortură perfect al erei nucleare. 

Sau arma unei crime. 

Peter Langston privi ceasul de pe perete. Era aproape patru. 
Se îndreptă spre biroul său, de unde voia să o sune pe Judith 
Sheffield. 


e Capitolul 28 

Judith Sheffield simţea cum o strâng pereţii. Toată după- 
amiaza încercase să se convingă că i se pare, că nu o urmărește 
și nu o pândește nimeni. Și totuși, fără să vrea, privea tot mai 
des pe fereastră. Ce se aștepta să vadă afară? Un bărbat într-un 
impermeabil, cu o pălărie cu boruri largi trasă pe ochi, cu 
mâinile vârâte adânc în buzunare, rezemat de stâlp? 

Numai că în fața ferestrei nu era niciun stâlp, darămite un 
bărbat în impermeabil și cu o pălărie pe cap?! Și, dacă era într- 
adevăr urmărită, probabil că cei care o făceau foloseau metode 
mult mai sofisticate decât credea ea. 

Işi aruncă ochii spre platou - acolo s-ar fi putut ascunde 
cineva cu un binoclu puternic, sau cu un telescop, într-una din 
sutele de crevase săpate în gresie. Cine știe, poate aveau și 
aparatura de ascultare îndreptată asupra casei sau conectată la 
telefonul ei. 

„Oprește-te!” își spuse; dar tresări zdravăn când telefonul din 
bucătărie începu deodată să sune. Țârâitul o zgâria pe nervi, 
aproape că o luă la fugă ca să răspundă mai repede. 

— Peter? întrebă ea cu voce tremurată, în ciuda efortului de a 
nu lăsa să se vadă cât e de tulburată. 

— Judith? răspunse Peter. 

Judith simţi cum o mai părăsește încordarea. 

— Ești bine? 

Apoi: 

— Știu, întrebarea e prostească. În fine, cert e că am găsit 
soluţia. Microaparatele sunt de fapt niște transformatoare cu 
electrozi; i le-am injectat unui cimpanzeu și i-au provocat o serie 
de manifestări identice - în consecinţe - cu comoţiile cerebrale. 
Dar m-am consultat și cu un neurochirurg, care mi-a spus că pot 
produce și halucinaţii - atât vizuale, cât și olfactive. Nu intru 
acum în detalii - la naiba, nici nu avem cine știe ce detalii 
deocamdată - dar se pare că indivizii au ajuns până acolo, încât 
pot face aproape ce vor cu persoanele cărora li s-au inoculat 
mașinăriile. Acestea aderă la diferite părţi ale creierului, dar, în 
final, dacă au un număr suficient de mare reglat pe diverse 
frecvenţe, omul poate fi manevrat la fel de ușor ca și cum ai 
cânta la un instrument. Poţi să-l scoţi din minţi, să-i distrugi 
voinţa - ba chiar și să-l omori instantaneu. 


Cu gândul la Reba Tucker și la Frank Arnold, Judith simţi cum i 
se înmoaie genunchii. Niciunul nu murise încă, dar pe Frank îl 
pedepsiseră, în timp ce pe Reba își făceau experiențele. 

lar pe Max Moreland îl asasinaseră de la bun început. 

— Doamne, Dumnezeule! șopti ea sugrumat. Ce... ce putem 
face? 

— In momentul ăsta nu prea mult, decât să aflăm cum le 
declanșează și să-i oprim. Mai târziu vom încerca să găsim o 
modalitate de a elimina micromecanismele din organism. Dacă 
am descoperi cum se poate dizolva stratul proteinic care le 
acoperă... 

Sunetul soneriei de la ușă sparse în bucăți puţina atenţie pe 
care reușise să i-o acorde lui Peter. Cu creierul ca și amortit, 
încercă să se concentreze. 

— St... stai puţin, Peter, spuse ea. E cineva la ușă. 

Lăsă receptorul pe bufet și, cu gândul tot la ce-i spusese Peter 
și la posibilele consecinţe, se repezi la ușă și o deschise. 

In clipa în care făcu aceasta, realiză că făcuse o greșeală. 

Toate obsesiile ei de ieri și de azi, toate bănuielile și impresiile 
cum că ar fi fost urmărită și supravegheată se dovedeau a fi fost 
corecte. Căci în faţa ușii se găseau doi bărbaţi pe care nu-i mai 
văzuse niciodată. Erau îmbrăcați obișnuit, cu blugi decoloraţi și 
cămăși de cow-boy cu capse de sidef. Amândoi aveau cizme de 
cow-boy scâlciate, iar unul avea o jachetă de blugi aruncată pe 
brațul drept, care-i acoperea mâna. 

Instinctiv, Judith realiză că sub jachetă se ascundea un pistol. 

Icni și făcu un pas înapoi, încercând să închidă ușa, dar era 
prea târziu. Unul din cei doi făcu un pas, ridică braţul stâng și 
împinse ușa, iar în clipa următoare era în casă. 

Tovarășul său îl urmă imediat, închizând încet ușa în urmă. 

Mintea lui Judith refuza să creadă. Era cu neputinţă. Nu se 
putea ca doi bărbaţi - doi străini - să intre peste ea în casă în 
felul acesta! lar de-afară se văzuse ca și când ea i-ar fi invitat să 
intre, știa prea bine. Deschise gura să strige, dar primul dintre 
ei, înalt de aproape un metru nouăzeci, cu părul negru ca 
tăciunele și un spate lat care părea și mai lat datorită cămâășii 
strâmte, întinse o mână uriașă să o apuce de gât. 

Orele de karate și de judo - care îi permiseseră să-l domine 
atât de ușor pe Randy Sparks cu câteva zile înainte - își spuseră 
cuvântul: Judith făcu un pas lateral, gata să-i răsucească braţul 


la spate. Dar el îi anticipă mișcarea și o contracară, venind 
fulgerător în spatele ei. Braţul lui i se încolăci ca un șarpe în 
jurul gâtului și din strigătul ei nu mai rămase decât un scheunat 
anemic; Judith pricepu cu o luciditate înfricoșătoare că prima lui 
mișcare nu fusese decât o fentă, o capcană în care căzuse mult 
prea ușor. 

— Niciun cuvânt, spuse el încet, dar pe un ton tăios ca o lamă 
de oțel. Dacă încerci să strigi, te omor aici și acum. 

Ca și cum ar fi vrut să o convingă că vorbește serios, o 
strânse puţin cu braţul de gât, în timp ce cu degetele mâinii 
stângi îi găsi un nerv, pe care apăsă, trimițându-i prin tot corpul 
un junghi insuportabil de durere. Plămânii i se contractară 
automat și încercă din nou să strige, dar se sufocă și începu să 
tușească. 

Cel care o ţinea îi făcu un semn cu capul tovarășului său, un 
bărbat cu păr nisipiu și ochi de un albastru rece, care trecu 
imediat în bucătărie. Judith auzi receptorul pus încet în furcă. 

— Am să te las să respiri, îi spuse cel cu părul negru pe un ton 
de conversaţie banală care-i dădu fiori lui Judith. Dar dacă ţipi, 
sau scoţi vreo vorbă, sau faci vreun lucru fără să-ţi fi spus eu să- 
| faci, va fi ultimul tău gest. 

Când termină de vorbit brațul i se înmuie, lăsând-o pe Judith 
să-și umple plămânii cu aer. O parte a creierului ei realiză că nici 
măcar nu se ostenise să aștepte de la ea un semn că a înțeles 
instrucțiunile, și cu atât mai puţin că e de acord cu ele, înainte 
de a-i da drumul. Aceasta mări spaima care amenința să o 
copleșească, fiindcă era sigură că se va ţine de cuvânt, fără să-i 
pese dacă ea e sau nu de acord cu condiţiile lui. 

Bărbatul cu păr blond revenise în sufragerie. Săltă puţin 
jacheta pentru ca ea să vadă pistolul. Habar n-avea ce fel de 
pistol era, dar era mic și compact, cu o ţeavă scurtă care-i 
dădea o înfățișare urâtă, răutăcioasă. 

— E-un pistol de calibru 38, îi spuse el, zâmbind ușor. lar 
acesta, continuă el, scoțând din buzunarul jachetei un cilindru 
de metal, e un amortizor. Adevărul e că nu e deloc bun când e 
nevoie de precizie și că, dacă reușești să fugi, la o depărtare de 
peste cincisprezece-douăzeci de metri, nu te mai nimeresc, dar 
de-aproape, ca de exemplu lipit de spinare, precizia nu mai e 
atât de importantă, nu? 


Zâmbi rece; nici el și nici brunetul nu părură să observe că 
telefonul începuse să sune. 

— Vecinii vor vedea, continuă blondul, în cazul în care se 
găsește cineva să ne urmărească, cum te ajutăm să te urci în 
mașină. Fiindcă nu te simţi prea bine, pricepi? Așa că, dacă mă 
obligi să te împușc, are să pară doar că te simți și mai rău. 

— De... de ce? reuși să întrebe Judith. 

O durea gâtul acolo unde brunetul îi zdrobise laringele, și 
cuvintele nu-i fuseseră decât un croncănit. 

Blondul ridică din umeri. 

— Cineva vrea să stea de vorbă cu tine, îi spuse. Și ne-a trimis 
pe noi să te aducem. 

— O să am nevoie de cheile mașinii, spuse brunetul pe același 
ton banal, care făcea această simplă cerere să sune ca o 
ameninţare. 

— In... în geantă, izbuti Judith să spună, arătând cu capul 
către o măsuţă de lângă canapea. 

Brunetul se duse la măsuţă, apucă geanta și începu să 
cotrobăie în ea până când găsi cheile. Apoi i-o înmână lui Judith 
și deschise ușa de la intrare. 

— Pot să-ţi ofer braţul? 

Ca un automat, Judith își trecu braţul pe sub al lui și ieșiră 
împreună. Blondul trase ușa după el, amuţind aproape complet 
zbârnâitul telefonului care încă suna, apoi li se alătură, luând-o 
de celălalt braţ și apăsându-i țeava pistolului în coaste. În 
stradă, în spatele mașinii ei era Chevrolet-ul albastru pe care-l 
văzuse cu o zi înainte. 

Brunetul îi deschise ușa de lângă șofer și o lăsă să urce. 
Blondul se strecură la volan. 

— Amicul meu n-a renunţat la armă, îi spuse brunetul. Are să 
conducă cu o mână și cu cealaltă va ţine pistolul. Dacă faci vreo 
încercare să sari din mașină, sau să strigi sau orice altceva 
decât să stai aici cuminte, o să te omoare. 

O clipă mai târziu Chevrolet-ul dispăru după un colţ, iar 
brunetul se urcă în mașina lui Judith, ieși din alee și băgă în 
viteză. 

Două case mai încolo, pe partea opusă a străzii, o femeie uda 
iarba. Când trecu prin fața ei, brunetul îi zâmbi și îi făcu cu 
mâna. 


AA 


Femeia, uimită, îi 
văzu de treabă. 


ntoarse totuși zâmbetul și semnul, apoi își 


Peter Langston bătu în furcă cu ochii lipiti de receptorul pe 
care-l ţinea în mână. 

— Judith? spuse el. 

Ținu furca apăsată o secundă, apoi formă din nou numărul, 
grăbit. Lăsă să sune de cincisprezece ori, pe urmă închise. 

— Acolo s-a-ntâmplat ceva, îi spuse el lui Tom Patchell, care îl 
privea cu capul aplecat pe-o parte, îngrijorat. A venit cineva la 
ușă, apoi s-a întrerupt. 

Patchell își miji ochii. 

— Ar trebui anunţată poliţia de-acolo. 

Sfatul nu mai era necesar, Peter forma deja numărul poliţiei 
din Borrego. Incepu să vorbească agitat: 

— Vă rog să mă credeți, s-a întâmplat ceva! 

Le relată ce se petrecuse, apoi zise: 

— Nu știu adresa. Stă la prietenul ei. 

Işi cercetă memoria, dar nu reuși să-și amintească cum îl 
chema pe noul prieten al lui Judith. Poate că nici nu i-l spusese 
vreodată. Atunci îi veni o idee. 

— Staţi, omul e în spital. Tocmai a avut o comoție cerebrală. 

Aproape imediat trânti furios receptorul. 

— Mă duc până acolo, îi spuse lui Patchell. Știau cine e tipul, 
dar mi-au spus că e cam scrântit. Cred că nici măcar nu vor 
verifica. 

— Vrei să merg cu tine? întrebă Patchell, dar Peter scutură din 
cap. 

— Rămâi aici și vezi ce poţi să mai afli despre nenorocitele 
alea de mașinării. De exemplu o modalitate de a le neutraliza. 

Patchell îl privi pe Peter cu ochi trişti. 

— La asta mă tot gândesc, îi spuse. Nu știu dacă există vreo 
astfel de modalitate, în afară de a le distruge. Și pentru asta, 
singura cale care-mi vine în minte este să le declanșăm. 

Privirea lui Peter Langston era ca de cremene. 

— Trebuie să existe și alte căi. Pentru că, dacă nu există... 

Lăsă fraza neterminată, nevrând să accepte ideea că pentru 
adolescenţii din Borrego nu exista scăpare de bombele care le 
fuseseră implantate în creier. 


Când schimbul lui luă sfârșit, Jed Arnold nu mai avea nevoie 
să se prefacă a se mișca precum un somnambul. Urcă scara în 
spirală care ducea tocmai sus, pe baraj, cu întreg trupul amorţit. 
Işi petrecuse după-amiaza în puţul principal, încărcând spărturi 
de beton pe banda transportoare și abia acum își mai putea 
mișca brațele. Urca treptele una câte una, mișcându-și greu 
picioarele, forțându-le să împingă trupul. În fine, ajunse la 
suprafață; ieși clipind în lumina puternică a soarelui de după- 
amiază. Se opri și trase aer proaspăt în plămâni, tușind și 
scuipând, încercând să-și curețe gâtlejul de praful și mizeria din 
put. Imediat, dându-și seama că supraveghetorul din cabina de 
la capătul barajului l-ar fi putut vedea, își lăsă din nou capul în 
pământ și o porni pe creasta barajului, aparent fără să vadă 
nimic în jur. 

— Arnold! lătră Otto Kruger când trecu pe lângă ușa deschisă 
a cabinei. 

Jed se opri și-și săltă încet capul, având grijă să nu-și modifice 
expresia. Kruger îi întindea un plic din hârtie groasă, maronie. 

— In drum, lasă asta la centrul de comandă. Dă-l primului om 
care-ţi iese în cale. 

Nu era o rugăminte, ci un ordin. Din felul în care îi vorbise, Jed 
înţelese bine că Kruger nu se așteptase să fie contrazis. 

Se așteptase ca el să se supună ordinului în tăcere. 

Fără să spună un cuvânt, întinse mâna și luă pachetul subţire 
și o porni spre camionetă, având grijă să nu arunce plicului nici 
măcar o privire. 

Trecu pe lângă ceilalți membri ai echipei, adunaţi în jurul 
camionetei lui Carlos Alvarez să bea o bere, se urcă în mașină, 
porni motorul și ieși în drumul de pe buza canionului. Doar când 
fu sigur că nimeni de la baraj nu-l mai putea vedea, puse mâna 
pe plic și-l cercetă, căutând indicii care să-i spună ce putea fi 
înăuntru. Dar nu găsi nimic. Niciun nume, nicio adresă, nici 
măcar antetul Companiei Petroliere Borrego sau al lui UniChem. 
Nu era altceva decât un simplu plic maroniu. 

Il puse pe scaunul de-alături și mări viteza, bucurându-se de 
vântul care îi bătea în față prin geamul deschis. Nu încetini 
decât în porțiunea în care drumul cotea pe sub marginea stâncii, 
apoi, când intră în canionul propriu-zis, acceleră din nou. 

La patru sute de metri de la intrarea în canion, la adăpostul 
unui crâng des de plopi canadieni, opri. Se dădu jos, își scoase 


cămașa și se spălă pe faţă și pe gât cu apă din pârâu. În fine, se 
întoarse la camionetă, scoase un prosop din spatele scaunului 
din dreapta și se șterse, îndepărtând grosul stratului de 
murdărie și transpiraţie; tot corpul îl durea. La sfârșit, după ce 
se îmbrăcă din nou cu cămașa lipicioasă și murdară, luă din nou 
plicul, încercând de data aceasta să vadă dacă e sigilat sau nu. 

Spre surprinderea sa, nu era. 

Și de ce-ar fi fost? se gândi el. Era evident că fuseseră 
convinși că va face așa cum i se spusese, fără să manifeste vreo 
curiozitate față de conţinutul plicului. 

Ei bine, se înșelaseră. 

Deschise grăbit plicul și scoase din el o coală de hârtie, 
suficient ca să vadă ce era scris pe ea. 

Era o listă a celor cu care lucrase toată ziua și care 
dispăruseră pe rând, în grupuri de câte patru, în momente 
diferite ale dimineţii și după-amiezei, trimiși la spital să-și facă 
„Vaccinul antigripal”. 

În dreptul fiecărui nume era un număr din cinci cifre. 

În afara listei cu nume și numere, plicul nu mai conţinea 
nimic. Jed o privi atent câteva secunde, după care începu să 
scotocească în buzunarul portierei până găsi un ciot de creion și 
o pungă veche de hârtie. 

Copie numele, împreună cu numerele corespunzătoare, apoi 
băgă punga și creionul la loc. Foaia o puse în plic, pe care-l 
închise grijuliu cu clema metalică. 

Peste zece minute oprea în fața centrului de comandă și 
cobora din mașină. 

Ezită. 

Ar fi vrut să vadă mai mult din clădire decât partea imediat de 
după ușă. Privind la mașinile din parcare, îi veni o idee. Merse 
de la o mașină la alta, până găsi ce căuta. Pe bordul unui Buick 
albastru era un plic, adresat cuiva pe nume Stan Utley. Privi și în 
celelalte mașini, dar erau toate încuiate și nu mai găsi nimic 
interesant. Va trebui să mizeze pe plicul domnului Utley. 

Compunându-și din nou o expresie opacă, intră în clădire. 

O fată pe care nu o cunoștea își ridică ochii spre el. 

— Dă-mi mie plicul, spuse ea, ca și cum nu ar fi vorbit cu un 
om, ci cu un robot. 

Jed scutură din cap. 

— Mi-au spus să i-l dau lui Utley, spuse el. Stan Utley. 


Fata îl privi un moment, apoi dădu din cap. 

— În spate, îi spuse ea. Pe ușa aia, în sala emiţătorului. E 
acolo. 

Urmând instrucţiunile, Jed își înăbuși un suspin de ușurare. 
Trecu de ușă și imediat simţi cum temperatura scade. Încăperea 
din spate era săpată în peretele de stâncă. 

Lui Jed îi evocă imediat o cameră de comandă. Monitoare 
peste tot și, în faţa unora dintre ele, oameni cu chipuri lipsite de 
expresie, bătând pe tastele computerelor. 

Se opri cu capul plecat, dar cu ochii în toate părțile, încercând 
să cuprindă cât mai mult. Pe un birou, nu departe de locul unde 
se afla el, se afla o listă cu nume și numere, proptită de un 
monitor. Pe ecran pâlpâiau alte numere. 

Deodată în faţa lui Jed apăru un bărbat în halat. 

— Eu sunt Stan Utley, spuse el. 

Și-atât. 

Jed îi înmână plicul. 

— Asta-i tot, spuse Utley. Poţi să mergi acasă. 

În tăcere, Jed se întoarse și porni spre ieșire, dar, ajuns la ușă, 
îl auzi pe Utley vorbind cu cineva: 

— Bagă astea în calculator și reglează-le pe frecvențele cu 
parametrii B. 

La plecarea din centrul de comandă, nu mult după aceea, Jed 
avu convingerea că găsise sursa răului făcut celor din Borrego. 

Centrul de comandă nu emitea pentru celelalte stații ale 
UniChem-ului. 

El emitea în direcția orașului. 


e Capitolul 29 

Peter Langston se apropie grăbit de ușa casei din blocuri de 
zgură și bătu scurt. Se întunecase și primele stele începuseră să 
apară, iar Peter fu scuturat de un fior, fără să fie sigur că fiorul îi 
fusese provocat de răcoarea serii. Se pregătea să bată din nou 
când ușa se deschise și din prag îl privi un adolescent cu tenul 
măsliniu, cu trăsături fine și cu niște ochi uimitor de albaștri. În 
ciuda tenului închis, chipul băiatului părea palid și lipsit de 
expresie. La vederea lui Peter își aminti descrierea făcută de 
Judith elevilor ei „afectaţi” și inima i se strânse. Dar, dacă 
acesta era Jed Arnold, nu putea să fie sub efectul unei injecții pe 
care nu o făcuse. 

— Jed? întrebă el. Jed Arnold? 

Fruntea băiatului se încreți aproape imperceptibil, iar el dădu 
încet din cap. 

— Sunt Peter Langston, prietenul lui Judith Sheffield... 

Chipul lui Jed se însufleţi. Îl trase pe Langston înăuntru și 
închise ușa. 

— Unde-i Jude? vru el să știe. E cu dumneavoastră? Când am 
venit acasă n-am gasit-o și... 

Văzu expresia de pe faţa lui Langston și se opri. 

— Dumnezeule! șopti el. | s-a-ntâmplat ceva, nu-i așa? 

Peter înclină din cap. 

— Cred că a fost răpită. Știu că pare de necrezut, dar... 

Jed negă. 

— Nimic nu mai pare de necrezut pe-aici. Ce s-a-ntâmplat? 

Peter ezită puţin. La urma urmelor, ce putea face puștiul? La 
poliţie ar fi trebuit să se ducă, să le dea cazul pe mână; ei vor ști 
ce trebuie făcut. Dar, sub privirea stăruitoare a lui Jed, se 
răzgândi. Era în copilul acesta o forţă pe care nu o mai întâlnise 
niciodată la cineva atât de tânăr. Îi povesti pe scurt ce se 
petrecuse. 

— Antena, spuse Jed imediat ce Peter își încheie istorisirea. 
Prin ea se face emisia. 

Privirile i se umbriră. 

— Și cred că știu și unde-au dus-o pe Jude. 

— Atunci hai să sunăm la poliţie. 

Jed se gândi o clipă, pe urmă refuză ideea. 

— Nu, spuse el. Ne ia prea mult timp. Chiar dacă îi 
convingem, va fi prea târziu. Ne descurcăm mai bine singuri. 


Fără să mai aștepte răspunsul lui Peter, Jed își înșfăcă jacheta 

și dispăru pe ușa din spate a casei. Peter îl urmă imediat. 
e 

Judith se smuci să scape din chingile cu care era legată de 
pat; la încheieturile mâinilor și picioarelor avea deja răni 
provocate de fâșiile groase de piele. Așezat pe un scaun la 
câțiva metri mai încolo, brunetul o urmărea indolent. 

— N-o să-ți ajute prea mult, îi spuse pe același ton enervant, 
de banalitate. Mai bine stai liniştită până vine domnul Kendall. 

Lui Judith îi venea să urle, dar nu voia să-i dea această 
satisfacție. 

Nu știa cât timp trecuse de când cei doi apăruseră la ușa ei și 
o răpiseră, cu un pistol în coaste - fără să știe sau să-i pese 
nimănui. Înţelesese unde o duc de îndată ce mașina se 
înscrisese pe drumul spre canion. O aduseseră într-una din 
căsuțele de la The Cottonwoods, unde o legaseră și îi puseseră 
un căluș. Ceva mai târziu apăruse un infirmier care, spre groaza 
ei, îi făcuse o injecție. Crezuse că o să adoarmă, dar, când 
constată că nu i se făcea deloc somn, înţelese cu o spaimă încă 
și mai mare că injecţia nu putea fi altceva decât o doză din 
micromecanismele administrate aproape tuturor adolescenților 
din oraș. 

În cele din urmă, o dată cu trecerea orelor, spaima făcuse loc 
furiei și, când brunetul îi scosese călușul, ţipase nu de frică, ci 
de nervi. 

Singura lui reacţie fusese să chicotească încet, așezându-se 
pe scaun. 

— Poţi să ţipi cât vrei, spuse el. Pe-aici mai toată lumea ţipă. 

De-atunci încoace continuase să se zbată în tăcere, știind 
foarte bine că nu are destulă forță să rupă legăturile. 

Și chiar dacă ar fi avut, brunetul era acolo, cu ea, și nu avea 
nicio îndoială că, dacă era nevoie, avea să o ucidă, poate chiar 
cu plăcere. 

După un timp, ușa se deschise și în încăpere intră Greg 
Moreland. Îl salută pe brunet și se apropie de pat, privind-o pe 
Judith cu ochi în care sclipea o furie rece. 

Judith încetă să se mai zbată și îl fixă cu privirea. 

— De ce? îl întrebă aspru. De ce faci toate astea? 

Greg se făcu că nu aude întrebarea. 

— Vreau să știu ce ai făcut cu seringa mea cu vaccin. 


Judith nu răspunse. 

— Ascultă, Judith, îi spuse Greg de parcă n-ar fi fost într-o 
încăpere în care o ţineau prizonieră, ci la un cocteil. Nu știu cât 
ai aflat tu din ce fac eu, dar pot să te asigur că, în momentul 
acesta, nu mai are nicio importanţă. Ceea ce vreau eu să știu e 
cum ai făcut de-ai pus mâna pe seringă. Pentru că ai reușit să 
pui mâna pe una. Altfel nu aveai niciun motiv să te duci ieri 
până la Institutul Brandt. 

Mintea lui Judith lucra febril. Greg nu avea nicio certitudine. 
Făcea numai presupuneri. Și dacă refuza să-i răspundă la 
întrebări... 

Greg parcă-i citise gândul. Ă 

— Ai să-mi spui, până la urmă. Intrebarea e dacă-mi spui 
acum sau mâine dimineaţă. 

Valul de spaimă care o cuprinse i se văzu în priviri. Moreland 
zâmbi. 

— Cred că ţi-ai dat seama până acum ce fel de injecție ţi-a 
făcut infirmierul un pic mai devreme. De fapt, mă gândisem să 
pun și un tranchilizant, dar te-ar fi făcut să dormi toată noaptea. 
Și nu am vrut să te lipsesc de plăcerea de a te alinia celorlalţi. 

Judith îl privi dușmănos. 

— Așa numești tu crima, aliniere? 

Vocea îi tremura și de frică dar și de furie. 

Glasul lui Moreland se înăspri: 

— Judith, tu nu ai nici cea mai mică idee despre ce facem noi 
aici, dar te asigur că nu are nicio legătură cu crima. 

De data aceasta furia fu mai puternică decât frica. 

— Dar ce li s-a întâmplat lui Frank Arnold și lui Max Moreland 
și Rebei Tucker? întrebă ea. 

Greg ridică din umeri, ca și când tot ce-i spunea Judith n-ar fi 
fost decât o chestiune lipsită de importanţă. 

— Victime ale procesului de cercetare, dacă vrei. 

— Dumnezeule mare, șopti Judith. Te joci cu viețile oamenilor 
așa cum te-ai jucat cu cea a cătelușului... 

Greg păli. 

— Deci mătușa Rita ţi-a povestit și asta. Toată viața m-a urât 
pentru întâmplarea aceea. M-a privit ca pe un descreierat. Și nu 
era singura. A povestit tuturor ce făcusem. De-aia mă detestă 
cu toţii... 

Continuă să vorbească, dar lui Judith îi fu de ajuns. 


Avea o idee fixă, că toată lumea din Borrego îl ura. Și obsesia 
aceasta l-ar fi însoţit oriunde s-ar fi dus. În oricare alt loc ar fi 
fost convins că oamenii îl urmăresc, îl pândesc, complotează 
împotriva lui. 

Dar aici, în Borrego, găsise și o cale de a-și descărca furia 
oarbă, de a-și răzbuna ura închipuită. 

Abia când el se opri, Judith începu din nou să vorbească: 

— De fapt, habar n-ai ce faci, nu-i așa? 

Chipul lui Greg căpătă o expresie dură și Judith pricepu că a 
atins un punct sensibil. 

— Nu-i așa? Lovești orbește, fără să știi unde, și aștepți să 
vezi ce se întâmplă. 

— Nu te preface mai proastă decât ești, o repezi Greg. Ai 
văzut începuturile lucrării noastre. Și dacă te gândești mai bine, 
nici nu-i atât de rău. N-ai băgat de seamă că elevii au fost mai 
liniștiți în clasă în ultimele două zile? Și că unii dintre ei sunt 
mult mai atenţi decât erau până acum? 

— Sunt ca niște somnambuli! se înfierbântă Judith. Nu faci 
altceva decât să le distrugi creierele. 

— Nu, răspunse Greg. Aici te-nșeli. În realitate eu le eliberez 
creierele. Când ne vom încheia proiectul, vom fi capabili să 
creăm o populaţie așa cum nu a mai existat niciodată pe acest 
pământ. 

Judith avu sentimentul că înţelege. 

— Sclavi, șopti ea. Îi transformati pe toţi în sclavi, nu-i așa? 

Trăsăturile lui Greg se înăspriră. 

— Cuvântul e urât, Judith, spuse el. 

Se plimbă o vreme încoace și-ncolo, apoi se opri și o privi. 

— Tu ești profesoară. După părerea mea, tu, mai degrabă 
decât alţii, ar trebui să vezi și să înţelegi ce se întâmplă în ţara 
asta. Ne așteaptă ruina în plan economic. Ea încă nu s-a 
petrecut, dar e la orizont. America pur și simplu nu mai rezistă 
concurenţei. Oamenii nu mai au nicio educaţie destul de bună și 
nicio disciplină asumată. Jumătate din timp și-l pierd tânjind 
după lucruri pe care nu le pot avea, iar cealaltă jumătate 
plângând fiindcă nu se poate. Uită-te numai la orașul ăsta. E 
vreun om fericit aici? Nu. Toţi îl detestă, așa cum își detestă 
slujbele și viața în general. Eu am găsit modalitatea de a 
schimba starea asta de lucruri. Făcând numai câteva mici 
modificări în creierele lor. Și vom sfârși prin a avea o populaţie 


cu o capacitate de concentrare mai mare decât oricine altcineva 
vreodată. Își vor primi ordinele de la cei care îi conduc și le vor 
duce la îndeplinire cu atât de puţine greșeli, încât japonezii înșiși 
se vor mira. 

Judith îl privea pe Greg, nevenindu-i să-și creadă urechilor. 

— Dar aceștia nu mai sunt oameni. Pentru numele lui 
Dumnezeu, tu n-ai văzut ce le-ai făcut? Acum trei zile Gina 
Alvarez era un copil vioi și fericit. Acum nu mai scoate o vorbă 
neîntrebată. N-o mai interesează nimic. Doar stă și se uită-n gol! 

Greg Moreland o privi aproape compătimitor. 

— Dar dacă o întrebi, îţi va spune că se simte foarte bine, nu-i 
așa? o întrebă el. Și, de fapt, asta contează: pentru tot restul 
vieţii ei Gina, ca și toți ceilalţi, va fi fericita. 

— Fericită? repetă Judith. Dumnezeule mare! Greg, nu va fi 
deloc fericită, fiindcă nu mai e în stare să simtă nimic. Aţi 
omorât-o așa cum l-aţi omorât pe Frank, și pe Max, și... 

Vocea i se frânse și tot trupul îi fu zguduit de un suspin pe 
care nu și-l putu reprima. 

Buzele lui Greg Moreland se contorsionară într-un zâmbet 
sardonic. 

— Ei, âsta-i doar punctul tău de vedere, nu? Oricum, nu mai ai 
mult și-ai să vezi pe pielea ta cum e. 

Judith se făcu mică în pat. Lui Greg i se lăţi zâmbetul. 

— Să nu-ţi fie frică, îi spuse el. Pentru cei mai mulți experiența 
pare să nu fie chiar așa de neplăcută. Doar ca un vis urât. Deși 
cred că tu vei fi perfect trează. Și mâine, când o să te întreb din 
nou de unde ai seringa, o să-mi spui. O să vrei s-o faci. 

II salută din nou în tăcere pe brunet și ieși afară, în noapte. 

e 

— Aia e, spuse Jed încet. 

Opri camioneta pe marginea canionului, la câțiva metri de 
antenă. Primul său impuls fusese să meargă direct la The 
Cottonwoods, dar Peter îl convinsese că nu e bine. 

— Dacă ei sunt cei care au răpit-o pe Judith, până acum i-au și 
făcut o injecție. Mașinăriile i-au ajuns deja în creier, iar ei le pot 
activa în orice clipă. Avem vreo posibilitate să scoatem antena 
din funcţiune? Dacă am putea-o închide măcar o bucată de 
vreme, am mai câștiga ceva timp. 

Peter privea prin parbriz la gardul metalic care împrejmuia 
antena. In lumina argintie a lunii avea un aspect urât, chiar dacă 


pentru moment părea să nu funcţioneze. Într-un târziu, Jed 
deschise portiera și cobori, cu Peter pe urmele lui. 

Avea în mașină o trusă mare de scule; o deschise și scoase 
din ea un bomfaier și o șurubelniţă mare, cu mâner de plastic. 
Împreună cu Peter se apropie de gard. 

— Nu-l atinge, îl avertiză Peter, amintindu-și de gardul 
Institutului Brandt. S-ar putea să fie electrificat. 

Jed se apropie și, asigurându-se că mâna nu-i atinge decât 
mânerul de plastic, lipi șurubelnița de gard. 

Nu se întâmplă nimic. 

Jed clătină din cap. 

— Nu înţeleg, spuse el. Trebuie să aibă un sistem de alarmă. 

Peter se încruntă. 

— Poate s-au gândit că o alarmă ar face-o să pară mult prea 
importantă, își dădu el cu părerea. 

Jed ridică din umeri. 

— Atunci nu avem altă posibilitate de a afla. 

Cu  șurubelnița în buzunar și brațul trecut prin rama 
bomfaierului, urcă rapid gardul și-și dădu drumul pe partea 
cealaltă. 

În aceeași secundă se auzi urletul unei sirene și patru 
reflectoare puternice se aprinseră, împrăștiind întunericul cu 
lumina lor artificială, orbitoare. _ 

— Fir-ar să fie! blestemă Peter. leși de-acolo, Jed! Intr-o clipă 
or să apară paznicii. 

Dar Jed nu făcu nicio mișcare să urce din nou gardul. 
Dimpotrivă, se îndreptă spre antenă, acolo unde ieșea din 
platforma de beton conducta de PVC care urca apoi pe peretele 
canionului. 

— Mai avem puţin timp, strigă el pe deasupra urletului sirenei. 
Le trebuie cel puţin douăzeci de minute să ajungă aici. 

Îngenunche și începu să taie conducta. 

Peter, care sub lumina reflectoarelor se simțea ca dezbrăcat, 
privi în jur, căutând o modalitate de a le stinge, dar era 
imposibil. Erau ancorate în vârful stâlpilor de metal, învelite într- 
un strat gros de plexiglas, protejat la rândul său de o plasă 
solidă, metalică. 

Timp de câteva secunde se lăsă cuprins de panică, dar îl văzu 
pe Jed, de partea cealaltă a gardului, tăind liniștit la conductă, 
indiferent la lumini și la zgomotul sirenei. Lama trecu de partea 


de sus a ţevii și începu să înainteze mai ușor. Apoi însă se opri 
în mănunchiul de cabluri dinăuntru. Jed se întrerupse. 

Unul din ele era cu siguranţă un cablu electric. Scoase 
bomfaierul din tăietură și îi examină atent mânerul. 

Era în întregime din metal. Dacă ar fi continuat să taie și ar fi 
atins firul electric, s-ar fi electrocutat. 

— Peter! strigă el. Caută în cutie, am nevoie de bandă 
izolatoare. E 

Peter se repezi la mașină și scotoci grăbit în trusa de scule. În 
fine, la fund, sub o grămadă de chei, găsi o rolă de bandă. O 
smulse de-acolo și o azvârli peste gard. 

jed o prinse din zbor și se apucă să înfășoare grăbit mânerul 
bomfaierului. Abia după ce-l înfășurase în cinci straturi 
izolatoare, se apucă din nou de lucru. 

Lama mușcă din nou din cabluri; trebuia să lucreze mai încet. 
Deodată izbucni o ploaie de scântei, luminile se stinseră și 
urletul sirenei muri. Jed blestemă în șoaptă: ochii, cu pupilele 
micșorate datorită luminii strălucitoare a reflectoarelor, refuzară 
să-l mai ajute câteva momente. Cu toate acestea, continuă să 
taie. 

Nu peste multă vreme, când ochii începuseră să i se adapteze 
la lumina slabă a lunii, bomfaierul secțţionă ultimii centimetri de 
PVC și conducta se separă. 

Jed smuci de unealtă, încercând să o scoată printre cele două 
capete de ţeavă, dar lama se împotmoli în cablurile care se 
deplasaseră. În cele din urmă renunţă, abandonând bomfaierul 
și escaladă din nou gardul, aterizând de partea cealaltă. 

— Nu știu exact cât timp avem, spuse el, dar o să le ia ceva 
să repare tot. 

Se îndreptau în goană către mașină; brusc, Peter se opri să se 
uite la Jed. 

— Încotro? întrebă el. Dacă ne întoarcem pe unde-am venit, 
dăm nas în nas cu ei. 

— O luăm în partea cealaltă, spuse Jed. 

Peter scutură din cap. 

— Dar gura canionului e în spate. Dacă e să mergem după 
Judith... 

Jed însă era deja în mașină. 

— Fă cum îţi spun eu, da? Sau vrei să rămâi aici să vezi ce se 
mai întâmplă? 


Porni motorul, apoi mașina intră pe drumul cu șanțuri adânci. 
Pe buza canionului se vedea lumina unor faruri îndreptându-se 
spre ei. 

Pe măsură ce se îndepărta spre est, drumul se îngusta, apoi 
dispărea cu totul. Peter îl privea pe Jed puţin speriat. 

Dar Jed mergea tot înainte. Ceea ce căuta el era la nu mai 
mult de o jumătate de kilometru depărtare de marginea 
canionului. 


e Capitolul 30 

Greg Moreland se afla la jumătatea drumului între The 
Cottonwoods și centrul de comunicații când liniștea nopții fu 
sfâșiată de vaietul ascuţit al sirenei. Se aplecă peste volan, privi 
în sus, la strălucirea albă a reflectoarelor care împrejmuiau 
antena și călcă cu toată puterea pe pedala de acceleraţie. 
Spatele mașinii derapă pe pietrișul drumului, înainte de a face 
priză. Mașina ţâșni. În mai puţin de un minut frâna violent în faţa 
centrului de comunicaţii și se repezea înăuntru. Biroul era gol, 
dar în sala săpată în stâncă îi găsi pe Paul Kendall și pe Stan 
Utley ghemuiţi în faţa unui terminal de computer. 

— Ce dracu' se-ntâmplă? vru Greg să știe. 

Utley nici nu-și ridică ochii de pe ecran. 

— Incă nu știm sigur, spuse el. Sus s-a declanșat alarma, dar 
deocamdată toate instalaţiile merg normal. 

Mai privi câteva secunde ecranul, apoi își ridică privirile spre 
Paul Kendall. 

— Poate a fost o pasăre. Vreo bufniţă în căutarea unui 
șoarece, care a trecut prin fascicolul instalaţiei de alarmă. 

Moreland scutură din cap. Ce se întâmplase cu antena nu 
avea nicio legătură cu bufniţele sau cu vreun alt animal sălbatic. 
Dacă Judith Sheffield fusese în stare să descopere totul, atunci o 
puteau face și alții. 

— O echipă care să urce până acolo, comandă el. Acum, 
imediat! 

Utley îi aruncă o privire iritată, dar nu-l contrazise. Ridică 
receptorul telefonului, formă un număr și aşteptă rabdător, 
bătând darabana pe birou, până auzi, la capătul celălalt al 
firului, vocea lui Otto Kruger. Închise în mai puţin de un minut. 

— Kruger se va duce el însuși, cu câţiva oameni de la baraj, 
spuse el. Dar dacă e, într-adevăr, vreo problemă... 

Urletul sirenei se întrerupse pe neașteptate. Utley vru să 
zâmbească, dar ochii i se opriră pe ecranul computerului și 
zâmbetul îi pieri. 

— Drace! murmură el. 

Paul Kendall, din ce în ce mai nervos, îl împinse pe Utley la o 
parte și privi ecranul. Era clar că nu era rupt numai cablul de 
semnal care ducea la antenă, ci și firul electric. 

— Vreau avaria reparată, spuse pe un ton foarte tăios. Avem 
o grămadă de lucruri de făcut în noaptea asta, și toate urgente. 


Utley își trecu limba peste buza de jos. Nu aveau cum ști cât 
de gravă era avaria și cât avea să le ia reparația până când 
Kruger nu ajungea la faţa locului. Dar îl cunoștea prea bine pe 
Kendall ca să-i treacă prin cap să-i contrazică vreun ordin. 

— Când primim vești de la Kruger, te anunț, îi spuse el. 

Kendall aprobă scurt din cap, cu gândul deja în altă parte. 
Hotărâse demult ce trebuia făcut în această noapte și trebuia să 
se pregătească. Dar, în loc să se așeze, împreună cu Greg 
Moreland, în faţa unui computer, să pună la punct noul program 
pe care aveau să-l emită în Borrego de îndată ce se va fi reparat 
antena, se trezi aproape fără să vrea afară, în liniștea 
canionului. 

Privi în sus, dar luminile din jurul antenei erau stinse; nu se 
vedea decât umbra întunecată a peretelui nordic al canionului. 
Pe gresia peretelui sudic lumina lunii lucea stins, reducând toate 
culorile pietrei, atât de vii în timpul zilei, la un milion de nuanţe 
de cenușiu. Chiar deasupra lui, cerul era țintuit de stele, mai 
multe decât își amintea să fi văzut vreodată. 

Se îndepărtă puţin de zidul clădirii, atras de briza ușoară, 
încărcată de mirosul ierburilor. Și văzu în dreapta sa o mișcare 
scurtă, umbra unei umbre, un liliac zburând în apropiere. 

Pârâul curgea liniștit în albie, bolborosind ușor în întuneric; 
Kendall auzea orăcăitul broscuţelor chemându-se una pe alta, 
căutându-și parteneri. 

Lui Kendall îi plăcea canionul, ba chiar începea să-i placă și 
deșertul. 

Nu voise să vină în Borrego; părerea lui fusese că 
experimentul ar fi trebuit să se desfășoare în Alaska. Acolo, erau 
orașe izolate, fără drumuri de legătură cu alte zone, orașe 
complet rupte de lume pe tot timpul lungii ierni nordice. Cu 
vremea însă își dăduse seama că, în loc să fie o calitate, această 
izolare era mai degrabă un neajuns. E adevărat, nimeni nu 
putea ajunge în aceste orașe, dar nici de părăsit nu le putea 
părăsi nimeni. 

lar Greg Moreland îl asigurase că Borrego era o alegere 
ideală. 

— Nimănui nu-i pasă ce se întâmplă aici, insistase el cu cinci 
ani în urmă, când îi expusese lui Kendall pentru prima oară 
planurile sale. N-o să bage nimeni de seamă ce se petrece. 


Și acum, după toți acești ani de planuri și proiecte, când totul 
părea realizabil, când ajunseseră în pragul succesului, va trebui 
să-și strângă lucrurile și să o ia de la capăt în altă parte. 

Sau poate nu chiar de la capăt. Toate detaliile erau puse la 
punct. În numai o lună - sau poate chiar două săptămâni - ar fi 
fost gata să prezinte proiectul lui Greg consorţiului care 
finanţase toată această acţiune pe care o conducea de cinci ani 
de zile. 

Dar nici abandonarea orășelului Borrego nu era total lipsită de 
avantaje. Succesul ultimelor zile fusese precedat de câteva 
eșecuri. 

Reba Tucker. 

Sigur, nu fusese în intenţia nimănui ca Reba să moară. Dar le 
trebuise un subiect pentru primul experiment pe material uman 
și motivele pentru alegerea Rebei fuseseră convingătoare. Din 
primul moment în care auzise sugestia lui Greg, profesoara i se 
păruse lui Kendall a fi unul din acei oameni devotați elevilor lor, 
capabili uneori să-i influențeze. Era însă, în același timp, prea 
grijulie cu ei, la fel cum Frank Arnold era prea grijuliu faţă de 
oamenii lui. Și nu de grijă aveau ei nevoie. După părerea lui Paul 
Kendall, americanii se bucuraseră deja de prea multă grijă. 
Pentru care acum, în acest ultim deceniu al secolului, trebuiau 
să plătească. 

Întreaga nație se lenevise la gândul că patruzeci de ani de 
supremație economică erau suficienţi ca să le marcheze 
definitiv statutul pe planetă. Prea mulţi erau aceia care, 
influenţaţi de oameni ca Reba Tucker, erau de părere că 
împlinirea lor în plan personal era mai importantă decât 
împlinirea rolului lor economic. lar ţara întreagă plătea poliţele 
în contul lor. 

Dar iată că-și făcuse apariţia Greg Moreland, cu planul său de 
realiniere a creierelor tineretului naţiunii. 

Cel mai elegant aspect al întregii scheme - cel care 
înfierbântase cu adevărat imaginaţia lui Kendall - era faptul că, 
prin însăși natura sa, această realiniere va permite modelarea 
subiecţilor în funcţie de ce anume cerea societatea - sau Paul 
Kendall - de la ei. 

Celor cu talente rare li se va construi și o personalitate 
potrivită pentru exploatarea acestor talente. Celorlalţi - masei 
de indivizi care nu vor ieși niciodată în evidenţă - li se vor ajusta 


pur și simplu creierele în așa fel, încât să atingă o stare de 
mulțumire pe care natura nu le-ar fi îngăduit-o niciodată. 

Asta, desigur, pentru viitor. Dar în Borrego experimentul ar fi 
urmat să se încheie abia peste câteva săptămâni, poate chiar 
câteva luni. În ciuda nerăbdării lui Greg Moreland, care ar fi vrut 
să avanseze cât mai repede, Kendall planificase totul într-un 
ritm mult mai lent, emițând în benzi înguste de frecvență și 
urmărind apoi comportamentul celor afectaţi. Era deja clar că 
mai existau lucruri care trebuiau îmbunătăţite. Prea multe cazuri 
de acţiune asupra hipotalamusului, iar unii dintre subiecţi 
deveniseră prea letargici pentru a mai fi utili. 

Pe de altă parte, cazurile respective s-ar putea dovedi 

folositoare. Așa cum se întâmplase cu Frank Arnold. Frank 
îndrăznise să iasă din rând și își primise pedeapsa. 
_ Dacă ar fi avut timp suficient, ar fi putut pune totul la punct. 
Impreună cu Greg Moreland ar fi putut înregistra schimbările 
suferite de fiecare subiect în parte și realiza combinațiile ideale 
pentru a le modifica tipul de comportament în orice chip ar fi 
dorit. 

De aceea și insistase ca fiecărei persoane injectate să i se 
facă o fișă detaliată. Dozele erau reglate pe sute de frecvenţe 
diferite. Și până acum își aleseseră subiecţii cu multă grijă. 

Incepuseră cu cei mai incomozi, cu puștii care făceau zile 
negre nu numai profesorilor lor, ci și tuturor celor din jur. Acum 
însă apăruse o breșă în sistemul de protejare a proiectului, cu 
mult înainte ca ei să fi fost pregătiţi să-l facă public. Nu se 
puteau aștepta la cooperare din partea oamenilor până când 
aceștia nu vor fi capabili să vadă avantajele acțiunii lor. lar în 
momentul acesta, dată fiind starea în care se aflau Gina Alvarez 
și Randy Sparks, i-ar fi acuzat cu siguranţă de „crime împotriva 
umanităţii”. 

Kendall hotărâse că așa ceva nu se va întâmpla. 

In noaptea aceasta, de îndată ce vor fi reparat antena, vor 
emite semnale puternice, care vor acoperi întregul spectru de 
frecvenţe folosite pentru dozele deja injectate. 

Și în numai câteva secunde toate aparatele din zona Borrego 
se vor autodistruge, fără să lase vreo urmă a existenţei lor. 

Vor muri mulţi oameni. 

Desigur, unii vor supravieţui, fizic vorbind, dar Kendall știa că 
din creierele lor nu va mai rămâne mare lucru. 


Vor urma inevitabilele cercetări care, în lipsa probelor, în lipsa 
microaparatelor fixate în creierul celor injectaţi, nu vor lăsa în 
urmă decât întrebări. 

Și nici Greg Moreland, nici Paul Kendall nu vor mai fi aici să 
răspundă. Ei se vor afla în cu totul altă parte, într-un alt orășel 
izolat, gata să repete experimentul. 

Data viitoare nu vor mai exista scăpări. 

Întorcându-se la centrul de comunicaţii pentru a pune la punct 
programul care avea să distrugă creierele a treizeci la sută din 
populaţia orașului Borrego, Paul Kendall se întrebă cum vor 
reacţiona locuitorii la descoperirile pe care aveau să le facă a 
doua zi dimineaţă. 

Păcat că nu puteau rămâne să-i studieze. Pe lângă implicaţiile 
sociologice interesante ale întregii afaceri, Borrego începuse 
chiar să-i placă. 

Ce-i drept, nu destul de mult ca să se opună distrugerii lui. 

e 

— Am ajuns, spuse Jed, frânând. 

Peter Langston privi în jur. Erau la numai câţiva metri de 
marginea canionului. Drumul era acum nu mai mult decât o 
potecuță șerpuită prin tufele de ienupăr care acopereau platoul; 
lui Peter nu i se părea nimic neobișnuit. Dar Jed și coborâse din 
mașină, iar Peter îl urmă. 

Jed cotrobăi din nou în trusa de scule, de unde scoase un cuțit 
ruginit de tăiat covoare, pe care și-l puse la brâu, și o 
șurubelniţă lungă, pe care i-o dădu lui Peter. 

— Nu e cine știe ce, dar dacă trebuie, măcar poţi să scoţi 
cuiva un ochi cu ea. 

La auzul acestor vorbe, Peter se crispă; își spuse că nu era 
decât o manifestare a teribilismului adolescentin și, fără tragere 
de inimă, luă șurubelniţa și și-o înfipse în cureaua pantalonilor. 

— Unde suntem? îl întrebă pe Jed, care se îndrepta deja spre 
buza canionului. 

— Uite poteca, îi răspunse Jed. 

După câteva minute stăteau amândoi pe margine. Peter 
aruncă o privire în jos și se trase iute îndărăt cu o gheară în 
pântec, împotrivindu-se tentaţiei de a se azvârli în hăul 
chemător, căscat sub el. Își întoarse privirea și îl urmă pe Jed, 
care o pornise cu pași iuți pe marginea stâncii, spre nord, 


aparent neimpresionat de înălțime. Douăzeci de metri mai 
încolo se zărea o despicătură în peretele canionului. 

Peter privi în jos, prin ea cu oarecare îndoială. Nu mai lată de 
trei metri la bază, ea se îngusta pe măsură ce cobora în stâncă, 
până când dispărea cu totul. 

— lisuse Hristoase, asta numești tu potecă?! 

Jed zâmbi în lumina lunii. 

— Sigur. Bunicul o folosește de ani de zile. El mi-a arătat-o, 
când aveam zece ani. 

Nu-i spuse că el însuși nu o folosise niciodată, nici măcar în 
plină zi. 

Se lăsă pe marginea stâncii, pe burtă, apoi își dădu drumul, 
atârnat numai în mâini. Cu ochii închiși își făcu o rugăciune și își 
dădu drumul, drept în jos. 

Peter îngheţă. Nu-i venea să-și creadă ochilor. Puștiul nu era 
în toate minţile. Apoi îl auzi din întuneric. 

— Haide! 

Cuvintele pluteau straniu în bezna crăpăturii din stâncă. 

Peter se apropie de margine și privi șovăielnic în jos. Jed îl 
aștepta pe polita îngustă, cu creștetul la doi-trei metri de 
picioarele lui. 

Era rândul lui. 

Se așeză și își lăsă picioarele să atârne. Gheara din pântec se 
strânse iar; o clipă simţi o dorinţă aproape necontrolabilă de a 
se arunca în abis. Dar îi trecu. Târâș, centimetru cu centimetru, 
ajunse să se ţină numai cu torsul și cu braţele pe creastă. 

— Perfect, îl auzi pe Jed, încurajându-l. Hai, încă puţin. 

Işi mai dădu drumul încă puţin și rămase suspendat, agăţat în 
degetele ca niște gheare, care încercau să se înfigă în stâncă. 

Simţi cum alunecă. 

Un strigăt i se ridică în gâtlej, dar și-l înăbuși. Clipa de cădere 
fu lungă cât o veșnicie, dar la capătul ei simţi o pereche de 
mâini apucându-l și picioarele lui atinseră pământul. Se lipi de 
peretele de gresie cu inima bubuindu-i în piept, cu respiraţia 
tăiată. 

— Ştiam eu de ce nu-mi place să urc pe munte, spuse cu glas 
tremurat. 

— Hai că nu-i chiar așa de rău. Trebuie doar să nu te uiţi în 
jos, decât dacă nu ai încotro, îi răspunse Jed, apoi o porni pe 
lângă perete. 


Se ghemui din nou, dar de data aceasta, în loc să-și dea 
drumul pe o altă poliţă, dedesubt, făcu un salt peste prăpastie și 
ateriză în partea cealaltă, la vreun metru și jumătate mai jos. 

Cu ochii în fundul genunii, Peter se gândea că, dacă ratează 
aterizarea, are să cadă paralel cu peretele până la baza 
canionului. În clipa aceea, bruma de curaj care-i mai rămăsese îl 
părăsi și ea. 

— Nu... nu cred că pot, spuse el. 

Cuvintele ricoșară în pereţii de stâncă, întorcându-se 
batjocoritoare. 

— N-ai de ales. Bunicul mi-a spus că nu se poate merge decât 
într-o direcție. Fără frânghii nu pot ajunge la tine, și tu, fără 
mine, nu poţi ajunge sus. 

Îl cuprinse panica. Se lipi din nou de stânca din spatele lui, 
care îi mai dădea curaj. Dar când privi în sus, înțelese că Jed 
avea dreptate. Nu exista altă cale decât în jos. 

Se îmbărbătă și sări, înainte de a-și da timp să se gândească 
bine la ce face. 

— Așa! exclamă Jed, prinzându-l a doua oară. Ai văzut că se 
poate?! 

Continuară să coboare cât puteau de repede. Cu cât coborau 
mai jos, cu atât se făcea mai întuneric, până când Peter nu mai 
putu să vadă mai nimic. Dar Jed înainta rapid și sigur, folosindu- 
și simțul de orientare pentru a nu pierde poteca. 

În cele din urmă aceasta dispăru cu totul și îi lăsă să se 
târască pe marginea îngustă, la peste o sută de metri deasupra 
solului, până ajunseră în dreptul unei noi fisuri în stâncă. Peter o 
abordă exclusiv cu spinarea lipită de perete și cu pași mici, de 
câţiva centimetri. 

Cel de-al doilea horn, larg de numai un metru, era perfect 
vertical, dar avea pe laturi mici neregularități. Multe dintre ele 
păreau săpate deliberat pentru a crea puncte de sprijin pentru 
mâini și picioare. Odată ajunși jos, Peter îl întrebă pe Jed ce e cu 
ele. 

— Cred că bunicul le-a făcut, îi răspunse acesta. Dar asta 
numai atunci când nu-l vedea nimeni nici de sus, nici de jos. Imi 
spunea uneori că e bine să ai un drum de care să nu mai știe 
nimeni. 

După douăzeci de minute ajunseră în sfârșit la nivelul cel mai 
de jos al canionului. Aici, acesta făcea un cot și pârâul curgea 


chiar pe lângă perete astfel că, atunci când își dădură drumul de 
pe ultima poliţă, cei doi aterizară într-o jumătate de metru de 
apă rece. 

Peter se cutremură, apoi, aplecându-se, luă apă în palme și își 
stropi faţa, abia acum realizând că, în ciuda răcorii nopţii, tot 
corpul îi era scăldat în sudoare. Bău o gură de apă și lipăi spre 
mal, unde îl aștepta Jed. La două sute de metri mai încolo, în 
canion, se vedeau sclipind luminile cabanelor de la The 
Cottonwoods. Pentru moment, cei doi, pierduţi în umbrele 
canionului, erau complet invizibili. 

Porniră rapid, pe tăcute, de-a lungul malului; la un moment 
dat Jed se topi în crângul de plopi canadieni. 

Peter, care se trezise deodată singur în întuneric, îngheţă. Își 
încordă auzul, încercând să prindă orice zgomot, oricât de slab, 
care să-i indice prezenţa lui Jed, dar nu se auzea nimic. 

e 

jed aluneca prin crângul de plopi cu simțurile încordate, 
absorbind fiece vibrație a nopții. | se părea că și vede micile 
creaturi furișându-se prin întuneric, că simte mirosul animalelor 
care călcaseră cu multă vreme înainte pământul pe care 
mergea. 

Se opri. Chiar dacă încă nu o vedea, simțea căsuţa pe- 
aproape. 

Căsuţa în care era tatăl său. 

Ezită, știind că ar trebui să înainteze, să găsească ceea ce 
căuta, căsuţa în care o închiseseră pe Judith Sheffield. Dar 
înțelese de ce spiritul care îl călăuzise până acum îl adusese 
aici. 

Avea o sarcină de dus la capăt. 

Se strecură tăcut prin întuneric și ajunse în umbra cabanei. În 
fereastră strălucea stins o lumină - lumina ecranelor 
monitoarelor. 

Frank era singur. 

Jed ocoli clădirea și ajunse la intrare, ca o umbră. 

Ușa era descuiată. 

Se strecură înăuntru. 

Ştia prea bine ce avea de făcut; probabil că știa asta încă de 
ieri, de când își văzuse tatăl aici. N-o făcuse ieri, nu avusese 
destul curaj. Dar acum nu mai avea de ales. ÎI privi în lumina 
palidă a tuburilor catodice, încercând pentru ultima oară să 


regăsească măcar o fărâmă din omul pe care-l cunoscuse o 
viaţă. 

Nu regăsi nimic. În patul acela nu mai erau decât rămășițele a 
ceea ce fusese odată tatăl său. 

În lumina slabă, chipul palid și rece era total lipsit de expresie. 

Era înconjurat de aparatele care îl ţineau în viaţă; Jed, privind 
trupul inert manipulat de aceste aparate, înţelese în fine că tatăl 
său nu mai trăia cu adevărat. 

Întinse o mână ca pentru a atinge obrazul lui Frank, dar în 
ultima clipă mâna începu să-i tremure și și-o retrase. In cele din 
urmă, trase aer adânc în piept și se îndreptă de spate. Era 
vremea să elibereze spiritul tatălui său din trupul deja mort. 

Făcându-și curaj întinse mâna și întrerupse aparatul de 
respirat, care-l ţinea în viaţă. 

Rămase neclintit, urmărind în liniște cum pieptul lui Frank 
încetează să mai miște. 

Secundele treceau încet. 

Se pregătea tocmai să se întoarcă și să plece, când i se păru 
că vede ceva în întuneric. 

O umbră palidă, argintie, se ridică deasupra patului unde era 
întins Frank. Aceasta pluti o clipă în aer și Jed se simţi cuprins de 
o liniște ciudată, ca și cum aura pe care o vedea s-ar fi întins 
către el și l-ar fi atins. 

Pe urmă dispăru. 

Jed privi monitoarele: toate liniile erau perfect orizontale. 

Trupul tatălui său era acum mort, iar spiritul său își luase 
zborul. 

Întorcându-se pe călcâie, Jed se strecură afară la fel de tăcut 
precum intrase, pornind din nou în căutarea lucrului după care 
venise. 

În fine, ajunse înapoi în locul unde îl aștepta Peter Langston. 

— E-aici, îi spuse Jed. O simt. 

e 

Trei camionete, fiecare cu câte doi oameni, opriră în dreptul 
antenei. Formară un semicerc în jurul ei, în așa fel încât farurile 
cu halogen să inunde întreaga zonă cu lumina lor puternică. 
Otto Kruger sări din prima mașină și se îndreptă în goană către 
poartă, cu o legătură de chei zăngănindu-i în mână. Căută și 
găsi iute cheia potrivită și descuie poarta. Odată ajuns înăuntru, 
nu-i luă decât câteva secunde să descopere tubul de PVC tăiat. 


— Hernandez! strigă el. Adu cutia cu scule și apucă-te de 
treabă. Briggs și Alvarez, luaţi mașina și continuaţi-vă drumul! 

— Ce dracu'! se văită Joe Briggs, care tocmai se pregătea să 
plece acasă când venise ordinul lui Kruger. Aștia pot fi oriunde! 
Dacă au avut o camionetă, ar fi putut s-o ia și peste câmp! 

— Poate, îl aprobă Kruger. Dar eu n-am de gând să-i spun lui 
Kendall că nici măcar n-am încercat să-i găsim și, cum pe drum 
încoace n-am văzut pe nimeni, poate au luat-o în partea 
cealaltă. Așa că termină cu miorlăiala și mișcă-ți fundul! 

Briggs, cu Carlos Alvarez tolănit pe scaunul de alături, dădu 
mașina cu spatele. Îndepărtându-se de gardul de sârmă, răsuci 
de volan și băgă în viteză. Apăsă brutal pe acceleraţie, făcând 
roțile să se învârtă în gol și își mai descărcă din necaz. 
Camioneta derapă și aproape se întoarse în loc, apoi Briggs 
cârmi, prinzând din nou pământul sub roți și dispăru în noapte. 

Cu ochii la el, Otto Kruger clătină din cap trist. 

— Prostul, o să se sinucidă. 

Jesus Hernandez intră în îngrăditură ducând o lădiţă cu scule; 
se încruntă la vederea tubului de PVC tăiat, apoi scoase un 
bomfaier și se puse pe treabă. În mai puţin de un minut tăie o 
secțiune lungă de vreo treizeci de centimetri. O azvârii 
deoparte, îngenunche și, cu ajutorul unei lanterne, se uită 
înăuntru, pe ţeavă. 

— Fir-ar al dracului! blestemă el încet. 

— Ce e? întrebă Kruger. 

Hernandez ridică din umeri. 

— Cablul e foarte lung. Propria lui greutate l-a tras în jos. Se 
văd capetele, dar sunt la mai bine de-un metru și jumătate de 
deschizătură. 

— Ei, și? Trage-l afară! 

Hernandez își privi batjocoritor șeful. 

— Nu zău! Și cum propui să-l trag? Mai întâi, dacă n-ai adus 
cu dumneata vreo sculă de care eu n-am auzit până acum, nu 
văd cum putem apuca de capetele cablurilor. Și chiar dacă 
putem, tot nu facem mare lucru. Nu știu dumneata, dar eu, 
unul, nu pot să trag trei sute de metri de cablu. E prea greu. 

De furie, lui Kruger i se încleștară toți mușchii gâtului. 

— Și-atunci ce facem? întrebă el. 

Hernandez ridică din umeri. 


— Spargem betonul. Dacă vrei s-o reparăm în noaptea asta, 
nu se poate decât dacă spargem platforma, tăiem ţeava și 
înnădim cablul. 

Kruger îl aprobă tăcut, cu gândul dus în altă parte. Din tonul 
lui Utley, când vorbise cu el ceva mai devreme, era clar că Paul 
Kendall se afla lângă el și asculta fiece cuvințel. Asta însemna 
că ordinul de a repara antena în această noapte venise de la 
Kendall. 

lar ordinul acesta trebuia îndeplinit. 

Kruger zbieră la cei doi care, rezemați de bara de protecție a 
celei de-a treia camionete, fumau câte o țigară. 

— In mașină am vreo două baroase și o pană. Aduceți-le 
încoace. Avem o grămadă de lucruri de făcut. 

Cei doi mormăiră, dar își azvârliră ţigările. 

La întoarcere, douăzeci de minute mai târziu, Joe Briggs și 
Carlos Alvarez îl găsiră pe Kruger plimbându-se de colo-colo pe 
lângă grad. Briggs cobori din mașină. 

— Ai avut dreptate, îi spuse el lui Kruger. Am găsit o 
camionetă la vreo doi kilometri mai încolo. 

— Știţi a cui e? 

Briggs ezită o fracțiune de secundă, dar își înclină capul. 

— Mda. E a lui Frank Arnold. 

Kruger își simţi sângele urcându-i-se în cap de furie. Ce 
Dumnezeu, individul era ca și mort, zăcea într-o căsuță în 
canion. Apoi pricepu. 

Puștiul. 

— Bun, mârâi el. Încotro a luat-o? 

Briggs ridică din umeri. 

— De unde să știu eu? Pe lângă mașină nu era și n-avea cum 
să coboare în canion pe-acolo, deci probabil se ascunde pe 
undeva. lar dac-a oprit vreo mașină, e la jumătatea drumului 
spre oraș. 

Kruger scutură din cap. 

— Dacă voia să se întoarcă în oraș, ar fi mers cu mașina 
măcar o parte din drum. Dar n-ar fi luat-o exact în direcţie 
opusă. Deci e pe undeva pe-aici. 

Scoase un aparat de emisie-recepţie din tocul lui și-l puse în 
funcţiune. Vocea lui Stan Utley se auzi răgușit, dar destul de 
tare. 


— Am aflat cine e autorul spuse Kruger, apăsând un buton de 
pe una din laturile aparatului. Oamenii mei au găsit camioneta 
lui Frank Arnold. Cred că e puștiul lui, supărat de ce i s-a 
întâmplat lui taică-su. 

Jos, în centrul de comunicaţii, Stan Utley îl privi pe Paul 
Kendall. Faţa acestuia se făcuse stacojie. li arunca lui Greg 
Moreland priviri ucigașe. 

— Așa au pus mâna pe seringă, spuse Kendall cu glasul 
tremurând de furie. Au spus că puştiul și-a făcut injecţia, iar 
Watkins zicea că se comportă normal. Că execută ordinele fără 
să comenteze. Dar totul a fost o păcăleală! Blestemaţii ne-au 
tras pe sfoară! 

Își aruncă ochii la ceasul de pe perete, apoi îl fixă din nou pe 
Stan Utley. 

— Cât mai durează până repară antena aia? întrebă el. 

— Cel puţin o jumătate de oră. Poate chiar o oră. 

Kendall aprobă încordat și începu să dea ordine scurte 
tehnicienilor. 

Greg Moreland, copleșit de aceeași furie ca și Kendall, se 
răsuci pe călcâie și ieși cu pași mari din încăpere. Avea o 
jumătate de oră și un lucru de făcut neapărat. 

Voia să o vadă pe Judith Sheffield suferind. 

Sau, și mai bine, voia să o tortureze cu mâna lui. 


e Capitolul 31 

Jed înghetță, cu tot trupul încordat la auzul trosnetului abia 
simţit al unei crenguţe. Venea cineva. Era singur, pe Peter îl 
lăsase ascuns în umbra deasă a crângului de plopi, iar el ieșise 
în câmp deschis, să arunce o privire cabanei. Se mișca iute și 
fără zgomot printre bolovanii răspândiţi pe lângă peretele 
canionului până când, în cele din urmă, se opri, ghemuit în 
umbra unuia din ei, simțind pericolul pe care nu-l putea vedea. 

Când trosni și cea de-a doua crenguţă, îl văzu. 

La început numai vârful aprins al ţigării, a cărui strălucire se 
intensifica la intervale scurte de timp, atunci când omul trăgea 
din ea, pentru ca apoi să scadă, dispărând aproape cu totul în 
întunericul de cerneală al canionului. Jed însă, ai cărui ochi 
vedeau perfect noaptea, îl zărea săltând spre el. 

Apoi, pentru o clipă, silueta ieși din umbră și Jed văzu că era o 
femeie masivă, care mergea încet, parcă obosită. Se opri și Jed 
o auzi vorbind singură, apoi strivi ţigara sub talpă și o porni din 
nou, ceva mai iute. 

Se apropie de cabană, bătu de două ori și încercă clanţa. 
Pentru că ușa nu se deschise bătu din nou, mai tare. În clipa 
următoare, ușa se crăpă doar câţiva centimetri; în deschizătură 
apăru o siluetă impresionantă. Se auzi murmur de voci, apoi ușa 
se deschise larg și femeia intră. 

Ușa se închise. 

Jed rămase în așteptare. 

Timpul parcă stătea pe loc. 

După câteva minute, care durară o veșnicie, ușa se deschise 
iar și femeia ieși. Ducea o tavă cu câteva vase murdare. De 
îndată ce ieși, bărbatul închise ușa în urma ei. 

Jed auzi broasca încuindu-se. Rămase pe loc, neclintit ca 
bolovanul lângă care era pitit. Când o văzu pe femeie venind 
spre el, i se tăie respiraţia. 

Dar ea trecu pe lângă el, la un mai mult de doi metri distanță, 
fără ca măcar să-i simtă prezenţa. Jed începu să respire din nou, 
dar rămase nemișcat până când femeia dispăru complet în 
întuneric, iar el simţi că e în deplină siguranţă. 

În cele din urmă, ieși iute din ascunzătoare și se apropie de 
căsuţă. Avea mai multe ferestre și el ezită puţin, înainte de a 
hotărî pe unde să riște să se uite. O alese pe cea care încadra 
mica veioză. Lumina ei avea să transforme suprafaţa interioară 


a geamului într-o oglindă. Și totuși, se apropie cu teamă, cu 
fiecare nerv încordat, gata să o rupă la fugă spre adăpost la cel 
mai mic semn de primejdie. 

Ajunse în dreptul ferestrei și privi înăuntru. 

Se relaxă imediat, căci bărbatul dinăuntru stătea într-un 
fotoliu lângă veioză, cu spatele la fereastră. 

jed se apropie și mai mult, ridicându-se. O văzu pe Judith 
Sheffield în pat, legată. Avea ochii închiși, dar era convins că nu 
dormea. O zări mișcându-se și încercând să se ridice, cu ochii la 
geam, ca și cum i-ar fi simţit prezenţa. 

Ca reacţie la mișcarea ei, bărbatul din fotoliu se ridică. 

Era masiv, mult mai voinic decât Jed. Dar ei erau doi... 

Mulțumit, se întoarse în întuneric. În câteva secunde ajunsese 
la adăpostul plopilor și vorbea în șoaptă cu Peter. Aproape 
imediat ieșeau amândoi din crâng, de data asta fără a face 
niciun efort să-și ascundă prezenţa. 

Se apropiară iute de ușă, iar Jed se lipi cu spatele de zid. Peter 
bătu scurt o dată, apoi încă o dată, ca orice om nerăbdător. 

Inăuntru se auzi o mișcare. In clipa următoare ușa se deschise 
câţiva centimetri. Un bărbat înalt, cu păr negru, îl privi bănuitor 
pe Peter, cu ochii aţintiţi. 

— Sunt doctorul Langston, spuse Peter destul de tare pentru a 
fi auzit de Judith, dar nu atât de tare încât să-l alarmeze pe cel 
care bloca ușa cu trupul lui. 

Spera că vocea nu-i tremură: 

— Doctorul Moreland m-a rugat să vin s-o văd pe... ezită, 
căutând parcă numele în memorie - domnișoara Sheffield, nu? 

Brunetul își miji ochii și mai tare. 

— Mie nu mi-a comunicat nimic, spuse el bănuitor. 

Peter se gândi câteva clipe, apoi hotări că atacul e cea mai 
bună apărare. 

— Asta nu e treaba mea. Şi n-am bătut drumul pân-aici, 
tocmai de la Santa Fe, numai ca să mă-ntorc înapoi. 

Băgă mâna în buzunar, își scoase portofelul, îl deschise și 
scoase ecusonul de la institut. 

— Poate ar trebui să-i dai un telefon doctorului Moreland, 
dacă asta te ajută să te simţi mai bine, propuse el. 

Privirea bărbatului zbură o clipă spre ecuson, apoi își aminti 
scena de mai înainte, când venise doctorul Moreland, și se mai 


liniști. Moreland fusese nervos, poate uitase să pomenească de 
doctor. Și totuși... 

În clipa aceea văzu numele de pe ecuson. 

Institutul Brandt. 

Individul nu fusese trimis de Moreland! Era prieten cu 
Sheffield! i 

Peter văzu schimbarea în ochii lui. In secunda în care ușa 
începea să se închidă, se aruncă spre ea și bărbatul, surprins de 
mișcarea neașteptată, făcu un pas reflex înapoi pentru a-și 
recăpăta echilibrul, după ce fusese împins de ușă. 

Peter mai împinse o dată și ușa se deschise, dar celălalt își 
revenise și se ghemuia, pregătindu-se să lovească. Peter se 
răsuci ferindu-se și, în aceeași clipă, Jed intră în încăpere. Cu 
cuțitul ruginit în mână, trânti ușa în urma lui și se aruncă asupra 
bărbatului. 

Judith, cu ochii larg deschişi, își înecă un strigăt la vederea 
pumnului pe care brunetul îl repezea spre Jed, izbindu-l de 
perete. Peter intră în luptă, fluturând șurubelniţa lungă pe care 
o ţinuse până atunci ascunsă la brâu. Fără să ezite, se aruncă cu 
toată greutatea asupra brunetului, înfigându-i șurubelnița în 
stomac. Brunetul, cu ochii holbaţi de violența atacului, apucă 
mânerul șurubelniţei, dar fu surprins din spate de Jed, înainte de 
a apuca să si-o scoată din rană. 

Cu Judith pe post de martor îngrozit, brațul lui Jed se încolăci 
în jurul gâtului brunetului, înfigând lama curbată adânc în 
carnea și tendoanele de sub urechea stângă. Cu o mișcare 
scurtă îi reteză beregata; sângele izbucni din venele tăiate. Cu 
chipul contorsionat de uimire și spaimă, brunetul căzu în 
genunchi și își duse spasmodic mâinile la gât. Apoi se prăbuși, 
rămânând nemișcat. 

Fără să-i mai acorde atenţie, Peter se repezi către pat și 
desfăcu legăturile care o ţineau pe Judith imobilizată. O întrebă: 

— Poţi să mergi? 

Judith încuviinţă din cap în timp ce-și freca gleznele amorțite. 
Se dădu jos din pat și se ridică, ameţită brusc. Își pierdu 
echilibrul și se prăbuși în braţele lui Peter, care o susţinu. 
Scutură din cap. 

— Mă descurc, spuse ea. Am ametit o clipă. 

Sprijinindu-se de brațul lui Peter, o porni spre ușă, cu capul 
întors pentru a nu fi nevoită să privească trupul brunetului, 


întins pe podea lângă ușă. Jed, care smulsese șurubelniţa din 
măruntaiele mortului, deschise ușa și Judith, urmată imediat de 
Peter, ieși afară în noapte. Se opri un moment, umplându-și 
plămânii cu aer proaspăt, apoi privi în jur, căutând în zadar 
mașina pe care se așteptase s-o găsească. 

— Jed, începu ea să spună, dar Jed îi acoperi gura cu palma, 
înăbușindu-i cuvintele. 

— Taci, îi șopti el. Taci și urmează-mă. 

Îi dădu drumul și se îndreptă în grabă către crângul de plopi 
canadieni, cu Peter și cu Judith pe urme. 

Abia ajunseseră în umbra copacilor când lumina unei perechi 
de faruri mătură fațada cabanei, apoi în față opri o mașină. Până 
când să coboare Greg Moreland și să se apropie de ușă, cei trei 
din crângul de plopi o și porniseră în susul canionului. 

e 

Greg Moreland bătu scurt, apoi încercă clanța. 

Uşa era încuiată. 

Bătu din nou ceva mai tare. 

— Walters! 

Niciun răspuns. Brusc avu presentimentul că se întâmplase 
ceva foarte rău. Se apropie de una din ferestre și privi înăuntru. 

Patul era gol, iar pe podea, atât de aproape încât nu se vedea 
decât o parte din el, era trupul lui Lamar Walters. Dar partea pe 
care o vedea Greg - ochii morți, larg deschiși, și beregata 
retezată - îi spuse tot ce avea nevoie să afle. Injurând în șoaptă, 
se îndreptă în goană către clădirea principală, în care intră ca un 
taifun. 

Elsie Crampton, ghemuită pe un scaun, cu un roman siropos 
în braţe, își ridică privirile surprinsă. Îl recunoscu pe Greg și 
țâșni în picioare. 

— Doctore Moreland, se bâlbâi ea. Ce faceți... 

— Unde e? o întrebă el furios, ţintuind-o cu privirea. Ce dracu’ 
se-ntâmplă aici? 

Elsie îl privi fără să înţeleagă. 

— Unde e cine? 

— Sheffield, tâmpito! o repezi el. 

l-ar fi strivit cu plăcere mutra cu ochii aceia de vacă toantă. 

— Ea a dispărut, iar Walters e mort! 

Elsie păli. 


— Dar abia am fost acolo, spuse ea. Am luat tava cu vase și 
totul era normal. N-au trecut decât cinci minute de-atunci, cel 
mult zece. 

Moreland se lăsă pradă furiei. Ridică mâna și o plesni pe Elsie 
atât de tare, încât o aruncă pe spate; aceasta se prăbuși și 
rămase așa, suspinând. Moreland o abandonă și se repezi la 
telefon; formă un număr. În clipa următoare auzi vocea lui Paul 
Kendall. 

— Puștiul lui Arnold e în canion, spuse Moreland, fără să mai 
piardă timpul cu prezentările. Într-un fel sau altul a reușit să-l 
ucidă pe Lamar Walters. Și Judith Sheffield a dispărut. 

Vocea lui Kendall se auzi scrâșnit pe fir. 

— Îţi trimit câţiva din oamenii lui Kruger, chiar acum, spuse el. 

— Blocați intrarea în canion, îi spuse Moreland. Dar nu-i luaţi 
prea mulţi oameni lui Kruger, lăsaţi-l să termine de reparat 
antena. Sunt acolo în câteva minute. 

Trânti telefonul în furcă, apoi, fără a-i mai acorda vreo atenţie 
lui Elsie Crampton, ieși din casă și o luă la fugă spre mașină. 

Frecându-și obrazul lovit, Elsie se ridică în picioare și o porni 
șchiopătând spre ușă. În cădere se lovise la șold și acum o 
durea când pășea. Se sprijini de cadrul ușii, privind în urma lui 
Moreland cu ochi furioși. Câteva secunde mai târziu mașina 
trecu în goană pe lângă ea. 

„Şi cu asta basta”, își spuse ea. 

Locul ăsta nu-i plăcea deloc. De altfel, toată seara se gândise 
cum să facă să plece, mai ales de când o aduseseră pe femeia 
aceea atât de drăguță - cea care venise în vizită la doamna 
Tucker. Elsie o văzuse de două ori: o dată când dusese tăvile cu 
cina și a doua oară când le luase, acum câteva minute. După 
părerea ei, Judith nu arăta defel bolnavă. Arăta speriată, iar 
bărbatul care era cu ea în cabană era genul de dur care-i 
plăcuse teribil lui Elsie pe vremuri, până când învățase, dureros, 
că oamenii de felul ăsta au obiceiul de a vorbi nu cu gura, ci cu 
pumnii. 

Luminile mașinii lui Moreland dispărură și Elsie porni către 
camera ei, din spatele clădirii. O să-și strângă repede lucrurile și 
o să dispară în zece minute. Leafa pe ultimele săptămâni putea 
să se ducă naibii - nu merita efortul. 

Dar în clipa aceea mintea i-o luă pe altă pistă și ea își aminti 
că Moreland spusese că bărbatul din căsuţa cu numărul cinci 


murise. Cu gândul la el, ieși din clădire și o luă încet peste 
pajiște, frecându-și șoldul lovit. Ajunse la numărul cinci, bătu la 
ușă, apoi descuie cu cheia pe care i-o dăduseră. 

Privi cadavrul o secundă, încruntată, gândindu-se la ce o 
aștepta. Dacă pleca acum, fără nicio explicaţie, s-ar putea să-i 
pună în cârcă asasinatul. 

Mai medită puţin, apoi zâmbi, căci știa ce avea de făcut. 
Dintr-o singură mișcare avea să iasă din culpă și să se răzbune 
pe Moreland. 

Lăsând ușa cabanei larg deschisă, Elsie se întoarse în clădirea 
principală unde scotoci prin sertarele biroului până găsi cartea 
de telefon a orașului Borrego. 

Numărul pe care îl căuta era tipărit cu cifre mari, roșii, pe 
contracopertă. Formă, așezându-se comod în fotoliul din spatele 
biroului. 

— Secţia de poliţie din Borrego, spuse o voce plictisită după 
câteva apeluri. 

Elsie zâmbi. 

— Mă numesc Elsie Crampton, spuse ea. Lucrez la The 
Cottonwoods. Știți unde e, în Canionul Mordida. 

— Înî, spuse polițistul. 

— Avem niște probleme, continuă Elsie. Una dintre pacientele 
noastre a dispărut și cel care o îngrijea e mort. 

— Poftim? spuse omul, brusc fără urmă de plictiseală în glas. 
Cum aţi spus că vă cheamă? 

Elsie își repetă calm numele. 

— Pe pacientă o cheamă Judith Sheffield, spuse ea în 
continuare. Judith Sheffield. 

In secţia de poliție, Billy Clark asculta încordat. Ce dracu' 
căuta una din profesoarele de la liceu acolo? 

— Spuneţi că e pacientă acolo? întrebă el cu îndoială în voce. 

Elsie îi explică pe scurt ce se întâmplase, apoi închise 
telefonul și se întoarse în camera ei să-și facă bagajul. 

Va aștepta sosirea poliţiei, le va spune tot ce știe și va 
răspunde tuturor întrebărilor și, când va fi terminat, doctorul 
Moreland avea să dea de bucluc. 

Nu era foarte sigură, dar impresia ei era că neanunţțarea 
poliţiei în cazul unui delict constituia în sine o încălcare a legii. 

lar dacă delictul respectiv era o crimă... 


Lăsă gândul acesta în suspensie și zâmbi încântată. O să-l 
înveţe ea pe Greg Moreland ce-nseamnă să o plesnească pe ea. 
e 

Judith alunecă pe o piatră de pe fundul apei și se împiedică, 
răsucindu-și glezna. Jed o prinse iute de braţ, sprijinind-o. 
Incercă să-și lase toată greutatea pe gleznă și se strâmbă de 
durere, înăbușindu-și strigătul de durere. 

— Ai păţit ceva? o întrebă Jed. 

Judith dădu din cap. 

— Imi... îmi pare rău, dar trebuie să mă așez puţin. 

Jed străpunse cu privirea întunericul din faţa lor. 

— Un pic mai încolo. In mijlocul pârâului e un bolovan mare. 
Te poţi așeza pe el. 

Judith vru să-l contrazică, dar se răzgândi iute. Când oamenii 
lui Greg - care formaseră cu siguranţă până acum o poteră - vor 
descoperi că nu se îndreptaseră către gura canionului, vor 
aduce câini să le ia urma, ceea ce însemna că pârâul era 
singurul loc care le oferea un adăpost. 

— Ai să poţi? întrebă Jed cu voce scăzută. 

Judith îi făcu semn că da și se sprijini greu de el, șchiopătând 
prin apă. 

La douăzeci de metri mai încolo dădură de bolovan, pe a cărui 
suprafață plată Judith se așeză ușurată. Scoase piciorul din apă 
să-l maseze. 

Peter o privi neliniștit. 

— E rupt? 

— Nu cred, spuse Judith, apăsându-și din nou glezna. Ba chiar 
am impresia că nici măcar scrântit nu e. Doar l-am răsucit. În 
câteva clipe nu mai am nimic. 

Tăcu o vreme, cu respiraţia tăiată. De când ieșiseră din crâng, 
niciunul din ei nu spusese mare lucru, încercând să lase 
sanatoriul cât mai mult în urmă. Acum însă, fiindcă durerea din 
gleznă începuse să o mai lase și se asigurase că nu erau 
urmăriţi, spaima mai veche, în creștere de când o aduseseră la 
sanatoriu, începu să-și arate iar colții. 

— Jed, mi-au făcut o injecție, spuse ea. 

Jed încuviinţă. 

— Ne-am închipuit. 


Privi în urmă, în lungul canionului, apoi în sus. Pe marginea 
stâncii se vedeau luminile unor faruri. Aveau o echipă care lucra 
deja la antenă, încercând să o repare. Și dacă reușeau... 

Se lăsă să alunece de pe piatră, în apă. 

— N-avem prea mult timp. 

Peter clătină din cap. 

— Dar ce importanță mai are? Unde putem merge? Chiar 
dacă ieşim din canion, la ce ne folosește? Odata antena 
reparată... 

Judith îl privi prin întuneric. 

— Antena? întrebă ea nedumerită. Ce legătură are? 

Cu glasul înecat și de oboseală, dar și de certitudinea că, 
până la urmă, când antena va fi reparată, îi aștepta eșecul, 
Peter îi explică mecanismul de declanșare a microaparatelor. 

— Dar trebuie să putem face ceva, spuse ea. Nu puteam urca 
până acolo? 

După o clipă de tăcere, Jed spuse: 

— Nici nu trebuie să urcăm. S-ar putea să existe o altă soluţie. 

Privi în ochii lui Judith. 

— Poţi să mergi? 

Judith aprobă și, ca pentru a-și dovedi sieși că poate, puse 
piciorul în apă și se ridică. Un spasm dureros o împunse în tot 
piciorul, dar îi trecu repede. Făcu un pas, șchiopătând mult mai 
puţin decât cu câteva minute mai înainte. 

Mergeau cât puteau de repede, nevoiți în cele din urmă să 
părăsească albia pârâului când fundul devenise prea neregulat 
și să găsească o cărare paralelă cu cursul apei, printre copaci. 

După alte zece minute trebuiră să se oprească. In faţa lor, la 
nici douăzeci de metri, se înălța peretele neted al barajului, 
blocându-le drumul. 

Judith rămase cu ochii la structura masivă de beton, cu 
suprafața ca de sticlă în lumina lunii. Auzi vocea lui Jed. 

— Pe-aici, spuse el încet. 

O și pornise repede spre peretele nordic al canionului. 

Și-atunci, în sfârșit, Judith înţelese încotro îi conducea Jed. 
Montate în beton, începând de la circa trei metri deasupra 
solului, o serie de bare de metal, la distanţe de șaizeci-șaptezeci 
de centimetri între ele, urcau ca o scară pe faţa barajului. Se 
sfârșeau într-o mică platformă de metal, ca palierul unei scări de 
incendiu, cam la un sfert din înălțimea barajului. 


— E o scară de serviciu, le explică Jed. Putem să urcăm pe ea, 
să forțăm ușa aceea și să intrăm în baraj. 

Peter măsură neîncrezător, din priviri, scara. 

— Dacă ajungem până la prima treaptă. 

— Scoate-ţi cureaua, îi spuse Jed, în timp ce și-o scotea pe a 
lui. 

Peter ezită, apoi făcu așa cum i se ceruse. Jed prinse curelele 
una de alta în așa fel, încât să formeze o buclă de peste 
șaptezeci de centimetri. 

— O să mă urc eu primul, apoi Peter. 

Peter se apropie de baraj și își împleti strâns degetele. 
Imediat, Jed puse un picior în palmele lui împreunate și, în timp 
ce Peter se sprijinea ţeapăn de baraj, el se ridică, ajutându-se 
de zidul de beton. 

— Puțin mai sus, spuse Jed. 

Peter se încordă să-l ridice și, o clipă mai târziu, îl auzi: 

— Gata! și rămase cu mâinile goale. 

Frecându-și palmele, Peter făcu un pas înapoi și privi în sus. 

jed era atârnat de prima bară. Urmărit din priviri de Peter și 
de Judith, se ridică în braţe până ajunse cu bărbia la nivelul 
barei. Trase aer în piept, dădu drumul barei cu mâna dreaptă și 
se întinse după treapta următoare. 

Repetă acţiunea până ajunse să stea cu picioarele pe ultima 
bară. 

— Ușurel, spuse. Aruncaţi-mi curelele. 

Peter își făcu din nou mâinile scară pentru Judith, în timp ce 
jed aștepta; curelele ajungeau aproape până la nivelul lor. Dar 
Judith clătină din cap. 

— Mai întâi tu, îi spuse ea lui Peter. Ultimul va trebui tras în 
sus, iar eu sunt cea mai ușoară. 

Peter fu tentat să o contrazică, dar se gândi că nu făcea decât 
să piardă timpul. Și-n plus avea dreptate. 

Judith îi ţinu scară și, după o încercare nesigură, Peter se 
ridică. 

Mâna lui trecu la mai bine de un sfert de metru de bară, dar 
Jed îi anticipase mișcarea și-i întinsese curelele. Peter se clătină 
neajutorat un moment, dar apoi, cu ajutorul lui Judith, care-l 
împingea, și al lui Jed, care-l trăgea, reuși să se înalțe destul ca 
să se prindă de ultima bară de jos. Stătu puţin atârnat, apoi se 
ridică în braţe. 


Jed îl înșfacă de gulerul hainei și îl ajută să se prindă bine de 
bare. li făcu semn să urce. 

— la-o înainte, îi spuse. Cu Judith mă descurc singur. 

Peter șovăi, apoi îi urmă ordinul. 

Jed se ghemui din nou pe ultima treaptă, agăţat cu o mână de 
cea de deasupra. Se întinse în jos și lăsă curelele să atârne la 
îndemâna lui Judith. 

— Sari! spuse el, un singur cuvânt ca un ordin. 

Judith trase aer adânc în piept și sări, prinzând cu mâinile 
bucla făcută de curele. Șocul produs de greutatea ei îl făcu pe 
Jed să icnească. Cu tot trupul încordat, începu să se ridice. Făcu 
o scurtă pauză și dădu drumul celei de-a doua bare pentru ao 
apuca pe a treia. Judith reuși să apuce prima bară cu o mână. 
jed o mai ridică puţin, iar Judith apucă, cu cealaltă mână, cea 
de-a doua bară. Dădu drumul curelelor și se ridică pe trepte. 

În mai puţin de un minut erau pe platforma din faţa ușii tăiate 
în peretele barajului. Peter scobea în rama de lemn, fără altă 
unealtă decât șurubelnița plină de sânge. In fine, dădu de 
metalul broaștei. Se opinti în tija călită a șurubelniţei și smulse 
broasca din locașul ei. 

Intrară în corpul barajului. 

— Pe-aici, spuse Jed. 

O scară în spirală ducea drept în sus, dar Jed le indicase un 
coridor lung și strâmt care cotea spre dreapta, urmând conturul 
barajului. 

jed o rupse la goană pe culoar, iar Judith și Peter îl urmară, 
prima cu o durere care o înjunghia în gleznă ori de câte ori 
punea piciorul jos. Ajunseră la o bifurcaţie și Jed se opri. Când 
ceilalți doi îl ajunseră din urmă, le făcu un semn spre coridor. 

— Țineţi-o tot așa, la capătul celălalt e o altă scară. O să vă 
scoată în vârf, chiar lângă peretele sudic al canionului. Incercaţi 
să ajungeţi la pueblo. 

Peter își miji ochii. 

— Și tu? îl întrebă. 

Jed inspiră adânc. 

— Am o idee. S-ar putea să nu meargă, dar eu o să încerc. 

De data asta Peter îl contrazise, dar interveni Judith. 

— Lasă-l, știe el ce face. Doar el ne-a adus până aici, nu? 

Il privi pe Jed o secundă, apoi se întoarse și porni pe culoar. 


În clipa următoare, Jed rămăsese singur în măruntaiele 

barajului. 
e 

Otto Kruger era cu ochii pe Jesus Hernandez. O bucată lungă 
de un metru și jumătate din țeava de PVC fusese tăiată, dând la 
iveală capetele cablurilor. 

— Cât mai durează? vru el să știe. 

Hernandez ridică din umeri. 

— Zece minute. Poate ceva mai puţin. 

Kruger strânse din fălci fără să spună nimic. Îi întoarse 
spatele, auzind un sunet îndepărtat. 

În zare spre stânga, dincolo de gura canionului, văzu o lumină 
intermitentă roșie, rotindu-se pe deasupra deșertului. 

O clipă mai târziu auzi, stins, sirena. 

„Kendall, își spuse el, a chemat în sfârșit poliţia.” 

Nu va mai dura mult. Totul avea să se termine, iar Jed Arnold 
avea să capete ce merita. 


e Capitolul 32 

Jed aşteptă să-i vadă pe Judith și pe Peter dispărând, apoi se 
îndreptă grăbit către galeria principală. Ajunse în camera 
comenzilor și încremeni în loc. Pe o banchetă ședea un om, 
mestecând un sandviș. Omul îl privi și se încruntă, încercând 
parcă să-și amintească ceva. Intr-un târziu, se ridică și se 
apropie de interfonul instalat în panoul de comandă. 

Inima lui Jed începu să bată cu putere. Bărbatul era cu mult 
mai înalt decât el și puternic ca un taur. Dar, privind la mișcările 
lui încete, Jed pricepu. 

— Stai așa! spuse el cu o voce hotărâtă. 

Paznicul îngheţă de parcă cineva i-ar fi apăsat pe un 
întrerupător interior. 

— M-au trimis să te schimb, îi mai spuse. Mi-au spus să te 
duci acasă. Chiar acum! 

Fără să ezite, omul se întoarse către banchetă, își luă cutia de 
mâncare și trecu pe lângă Jed fără să spună un cuvânt, lăsându- 
| singur în sala comenzilor. 

Jed privi la panoul încărcat cu întrerupătoare și indicatoare și 
aproape că se lăsă păgubaș. Dar și-o aminti pe Gina Alvarez și 
ochii ei goi, stranii. Dacă dădea greș, toți prietenii lui - aproape 
toţi cunoscuţii lui - vor arăta la fel peste puţină vreme. 

Și, până la urmă, îi vor face și lui una din injecţiile acelea. 

Îl trecu un fior. Apoi încercă să nu se mai gândească decât la 
ce avea de făcut. 

Intră în putul principal și închise ușa etanșă, învârtind vana 
din centrul ei până când o văzu perfect închisă. Apoi se întoarse 
la panoul de comandă. 

În stânga lui, montată în peretele de beton, se găsea o altă 
vană, cu un diametru de un metru și jumătate, căreia îi 
corespundea un puț vertical, care intersecta o conductă din 
tavan. Printre două spiţe ale vanei fusese trecut un lanț gros, 
legat de un belciug masiv îngropat în podea. 

Cele două capete ale lanţului erau prinse cu un lacăt. 

Jed încercă cu șurubelnița pe care o băgă mai întâi în veriga 
lacătului, apoi încercă să o răsucească. Dar, fără un punct de 
sprijin, lacătul îi scăpa din mână. 

Aruncă o privire în jur și văzu o lădiţă de scule așezată lângă 
perete. Se repezi la ea, o deschise și trase primul sertar. 
Dedesubtul lui găsi un bomfaier. 


Se întoarse la lacăt, încercă lama pe veriga acestuia, apoi se 
puse pe treabă. După un timp, care i se păru nesfârșit, lacătul 
cedă. Jed smulse lanţul de pe vană. O apucă cu ambele mâini și 
trase cu toată forţa. 

Fără niciun rezultat. 

Se urcă pe ea, dar nici măcar greutatea lui întreagă pe una 
din spiţe nu reuși să o clintească. Cu ochii înlăcrimaţi de 
neputinţă, privi în jur, căutându-și o altă unealtă. 

Își aminti. 

Se repezi la ușa etanșă, răsuci vana și o deschise. In galerie 
era întuneric beznă, dar Jed o porni pe pipăite, ţinându-se de 
pereţi, până găsi ce căuta. 

Lopata pe care o folosise toată ziua era acolo unde o lăsase, 
sprijinită de perete. O înșfăcă și se întoarse grăbit, închizând 
încă o dată ușa în urma lui. 

Se apropie iar de vana uriașă, băgă lama lopeţii între spiţe, 
apoi o propti sub axul vanei. De data aceasta, roata, cu raza mai 
mare cu un metru, se clinti. Mai întâi câţiva centimetri, după 
care Jed mută lopata și împinse din nou. 

Alţi câţiva centimetri, dar era sigur că acum vana se mișca 
mult mai ușor. 

Abandonă lopata și trase de o spiță. Roata începu să se miște 
și, departe, deasupra capului, Jed auzi un scrâșnet stins. După 
câteva secunde, zăgazul amplasat la doisprezece metri sub 
nivelul lacului se ridică, și Jed auzi primele valuri de apă intrând 
în conducta uriașă. 

Continuă să rotească vana până când zgomotul se 
preschimbă în vuiet, apoi într-un adevărat muget. In fine, vana 
ajunse la capăt. Zăgazurile erau complet deschise. 

Zgomotul era asurzitor și Jed era pe punctul de a se îndrepta 
spre suprafață când își aduse aminte că mai avea ceva de făcut. 
Își aruncă privirea asupra panoului de control și găsi ce căuta: o 
pârghie mare de care trase. Se auzi un scrâșnet de protest, 
înainte ca turbina uriașă să se pună în mișcare. 

La început nu scoase decât un mârâit, dar, pe măsură ce lua 
viteză, sunetul se făcea tot mai ascuţit până se auzi ca un țipăt 
strident suprapus mugetului apelor. 

Pe neașteptate, de undeva din interiorul instalaţiei, se auzi un 
trosnet înfiorător. Zgomotul îl puse pe Jed în mișcare. Abandonă 
panoul de control și ieși în goană din încăpere, luând-o la stânga 


pe coridorul care traversa barajul dintr-o parte într-alta, la 
nivelul inferior. 

Zgomotul pe care îl făcea alergând era puternic, dar el nu mai 
auzea decât vaietul apei, urletul turbinei și, din ce în ce mai 
tare, bubuiturile oribile ale bucăţilor de beton desprinse din 
pereţii conductelor atunci când izbeau palele turbinei. 

Jed înţelegea prea bine ce se întâmplă: turbina arunca înapoi 
bucăţile de beton, sfărâmându-le, zvărlind în pereţii conductelor 
cu pietre și bucăţi de ciment, măcinându-i și mai tare. 

Nu va mai dura mult până când turbina însăși va începe să 
cedeze; cu palele smulse, monstrul rotitor își va pierde echilibrul 
și se va rupe. lar dacă va ieși din țâțâni înainte ca el să ajungă la 
suprafaţă... 

Goni gândul din minte. Ajunsese la piciorul scării metalice. Cu 
plămânii lipsiţi de aer, cu toți mușchii torturați mai întâi de ziua 
lungă de muncă în baraj, apoi de coborârea pe peretele 
canionului, începu să se caţăre, mai mult trăgându-se în mâini, 
în timp ce picioarele amenințau să-l lase. 

Ajuns la jumătatea drumului se împiedică, piciorul stâng îi 
alunecă de pe treapta îngustă și se izbi cu capul de unul din 
suporții metalici. II cuprinse un val de greață și privirea i se 
înceţoșă. Se prăbuși pe scară plângând, și lacrimile i se 
amestecară cu sângele ce i se scurgea deja dintr-o rană de pe 
frunte. 

In jurul lui gălăgia era din ce în ce mai mare, asaltându-l. 

Simţea barajul începând să se rupă în bucăţi. 

e 

Uimită, Judith rămăsese cu ochii la silueta apărută din senin 
pe creasta barajului. Cu numai câteva secunde înainte, ea și 
Peter ieșiseră la lumină pe scara metalică; acum însă era 
încremenită, neputându-și crede ochilor. 

— Vulturul Cafeniu, șopti. 

Bunicul lui Jed făcu un pas spre ei. 

— Eram în kiva, spuse el. Am văzut... 

Cuvintele îi muriră pe buze la vederea lui Peter Langston, dar 
pe urmă o privi din nou pe Judith. 

— Știu ce vrea să facă Jed, spuse el, apoi zâmbi. Și vreau să 
văd. 


Peter Langston se încruntă, nedumerit. Tocmai se pregătea 
să-l întrebe pe misteriosul indian despre ce vorbește, când auzi 
un scrâșnet îndepărtat. p 

Zgomotul crescu, apoi Judith îl auzi și ea. Il apucă instinctiv pe 
Vulturul Cafeniu de braț. 

— Ce e? Ce se-ntâmplă? 

Pe fața Vulturului Cafeniu zâmbetul se lăți și mai tare. 

— Cred că Jed a deschis conducta principală de aducțiune. 

— Conducta? îl îngână Peter. De ce? 

Dar Judith înţelesese. 

— Tocmai o reparau, nu? Și dacă nu e gata... 

— Dacă nu e gata încă, s-ar putea să distrugă barajul, 
completă Vulturul Cafeniu cu voce seacă. Cred că asta și speră 
Jed. 

Peter făcu ochii mari. 

Mugetul apei continua să crească. Privi peste marginea 
barajului și văzu departe, jos, șuvoaie scurgându-se pe toate 
gurile de siguranţă. 

Deodată barajul fu inundat în lumină și, la capătul celălalt, un 
om ieși în goană din baracă. 

— Haideţi, spuse Vulturul Cafeniu. Să plecăm de-aici. 

Făcu gestul de a se îndepărta, cu mâna pe braţul lui Judith, 
dar aceasta rămase neclintită. 

— Trebuie să-l așteptăm pe Jed. 

Vulturul Cafeniu scutură din cap. 

— Dar el nu vrea să îl așteptăm. De-aia v-a trimis înainte. 

În ciuda propriilor cuvinte însă, nu făcu nicio mișcare să 
părăsească barajul. Se uită numai în jos, peste margine. 

Din ultima gură de ieșire, apa ţâșnea cu putere. Apoi, 
aruncată de jetul de apă, o bucată de beton făcu mai bine de 
treizeci de metri prin aer, înainte de a cădea în pârâul de 
dedesubt. 

Pârâul însuși începuse să devină râu în toată regula. 

Auziră ceva ca un lanţ de explozii venind din interiorul 
barajului. 

Și totuși, niciunul nu se mișcă din loc, cu ochii fixaţi asupra 
trapei pe unde trebuia să apară Jed. 

Dacă avea să mai apară. 


Privirea lui Jed se mai limpezi; își șterse ochii de lacrimi și de 
sânge. Capul îi bubuia, iar zgomotul din baraj îl izbea cu o forţă 
aproape materială. Făcu un efort să se ridice în picioare și 
reîncepu să urce. 

Treptele se clătinau sub picioarele lui și i se păru că aude 
chiar sunetul metalului smuls din metal. Urcă chinuit, în patru 
labe, în timp ce picioarele amenințau să-l lase definitiv în orice 
clipă. 

În acel moment văzu trapa chiar deasupra capului său. 

Un val de adrenalină îi străbătu organismul. Ultimele trepte le 
urcă în viteză și ţâșni afară prin trapă, adunându-se și ridicându- 
se în picioare imediat. 

Lumina reflectoarelor aproape îl orbi, apoi, însă, zări chiar 
înaintea lui trei oameni. Bunicul se îndrepta deja spre el, urmat 
de Peter Langston. 

— Nu! strigă la ei. 

Apoi, înțelegând că nu-l puteau auzi, începu să dea disperat 
din braţe, făcându-le semn să coboare de pe baraj. 

Vulturul Cafeniu șovăi, iar Jed o rupse la fugă. 

— Se rupe! urlă Jed. Fugiţi! 

În sfârșit, ceilalţi se întoarseră către peretele sudic și o luară 
la goană. Jed alerga în urma lor; mușchii picioarelor îl ardeau. 
Ajunseră la capătul barajului, de unde urca în zig-zag o potecă 
îngustă, pe faţa canionului până în vârf, la o înălţime de 
șaptezeci de metri. 

Porniră să urce, dar se opriră să privească în urmă. 

Dedesubtul lor, pe peretele barajului urca încet o fisură 
provocată de presiunea apei în conducte. Brusc, se auzi un 
zgomot ca de tunet și barajul fu găurit de turbina scăpată din 
șuruburile uriașe de ancorare, care explodase prin peretele de 
beton. Apoi barajul păru că se despică și partea din mijloc se 
separă de restul. 

În mod reflex, Judith se trase lângă peretele de piatră al 
canionului, privind spectacolul ca hipnotizată. 

Apa făcu construcţia să explodeze și luminile se stinseră în 
timp ce, cu un zgomot asurzitor, un val de apă înalt de peste 
șaptezeci de metri o porni în josul canionului. 

— Urcaţi! strigă Vulturul Cafeniu. Apa are să rupă peretele! 
Poteca se va prăbuși sub picioarele noastre! 


Judith rămase încremenită până când Vulturul Cafeniu o 
plesni peste față, nu prea tare, ci doar atât cât să o scoată din 
transă. 

Scuturând mutește din cap, Judith începu urcușul pe potecă, 
cu Vulturul Cafeniu pe urme, după care veneau Peter și Jed. 

Elsie Crampton stătea la fereastra căsuţei cu numărul cinci. 
Pe podea, trupul lui Lamar Walters zăcea exact așa cum îl 
găsiseră cu câteva minute înainte când îi adusese aici pe cei doi 
ofițeri, Billy Clark și Dan Rogers, pe cărarea care venea de la 
clădirea principală. Rogers, blondul care părea prea tânăr 
pentru un poliţist, verificase imediat leșul, căutându-i pulsul; 
deși nu scosese un cuvânt, părerea lui Elsie era că-și irosea 
vremea. Individul avea capul pe jumătate retezat de trunchi și 
tot locul era plin de sânge. După câte își dădea ea seama, nu 
putea avea mai mult de o jumătate de litru rămas în vene. 

Billy Clark își deschise carnetul și începu să scrie, punându-i 
din când în când câte o întrebare lui Elsie. Aceasta nu o deranja, 
căci îi era deja limpede că nu o bănuiau implicată în ceea ce se 
întâmplase cu Walters. Chiar așa, întins pe podea, cu ochii goi 
ațintiţi în tavan, era încă ameninţător și oricui i-ar fi fost imediat 
clar că Elsie nu ar fi putut în niciun caz să-i facă o asemenea 
rană. 

— Și doctorul Moreland? o întrebă Clark. 

Elsie ridică din umeri, își stinse ţigara pe o farfurie aflată pe 
masă și își aprinse imediat alta. 

— Nu cred c-a fost el, spuse ea în cele din urmă. 

Doctorul avea să dea destul de bucluc și Elsie hotărî că era 
mai bine să spună adevărul. 

— N-a stat prea mult aici și, oricum, nu arăta ca și când ar fi 
omorât un om. Adică, vreau să zic, mie aproape nici nu mi-a dat 
vreo atenţie și când îi povestea celuilalt tip că Walters a fost 
omorât, părea foarte supărat. Și-apoi Walters era mult mai 
voinic ca Moreland și n-ar fi stat cu mâinile încrucișate, 
așteptând să-i taie cineva gâtul. Eu zic că au fost cel puţin doi, 
care erau afară când am venit să iau tăvile. 

O trecu un fior. 

— Am impresia că am avut noroc, nu? 

— Așa am și eu impresia, comentă Clark. 


În acel moment amândoi auziră un sunet îndepărtat. Era un 
bubuit gros, ca de tunet. Elsie ciuli urechea și se apropie de 
fereastră. 

Cu ochii măriţi văzu în canion peretele de apă, înalt și lucind 
în lumina lunii, care se îndrepta spre ei. 

Scoase un țipăt gâtuit și făcu un pas înapoi. Fu rândul lui 
Clark să privească pe geam și să înghetțe, înțelegând ce se 
petrece. 

Peretele de apă era acum la numai o sută de metri și, 
conștient că e prea târziu, scoase un strigăt de avertisment 
pentru colegul său. 

— Barajul! 

Dan Rogers, speriat, ridică privirea exact în clipa în care valul 
izbi căsuţa. Zidurile se prăbușiră instantaneu, acoperișul căzu și 
cei trei fură zdrobiți de șuvoiul amestecat în parte cu bucăți de 
beton smulse din baraj, în parte cu trunchiuri de copac smulse 
din rădăcini de apă, în drumul său prin canion. Într-o fracțiune 
de secundă cabana și ocupanţii săi fură înghiţiţi de potop. 

e 

În căsuţa ei, Reba Tucker, așezată toată seara în fotoliul din 
fața ferestrei și privind în întunericul de afară, aștepta următorul 
atac al demonilor care păreau să vină întotdeauna o dată cu 
căderea nopţii. 

Când primele tunete prevestiră potopul ce se prăvălea prin 
canion, Reba nici măcar nu le auzi. Dar zgomotul crescu și 
penetră până la nivelul conștientului; una din mâinile așezate în 
poală tresări. 

Mugetul crescu și ochii Rebei percepură valul furios ce se 
îndrepta spre ea, cu creasta de spumă sclipind în lumina lunii. 

Pentru Reba, aceste ultime clipe ale vieţii trecură încet; parcă 
s-ar fi uitat la niște fotografii vechi, studiindu-le una câte una și 
savurându-le. 

Nu înțelese ce se întâmplase sau cum avea să moară. 

Dar imaginile se întipăriră în ceea ce mai rămăsese din 
mintea ei. 

Un copac plutind ciudat, cu rădăcinile în sus și crengile 
îndreptate spre pământ, apăru în raza vederii ei, apoi dispăru 
pentru totdeauna în apele spumegânde. 

În faţă îi apăru brusc un bloc de beton mare cât întreaga 
căsuţă și Reba îl privi mută. 


Se apropie până umplu cadrul ferestrei, gonind spuma. 

Auzi zgomote, mai teribile decât cele pe care le auzise 
vreodată în zilele de tortură de aici, și simţi podeaua clătinându- 
i-se sub picioare. 

Apoi fereastra îi explodă în faţă și ochii, străpunși de cioburile 
zburătoare de sticlă, nu mai văzură nimic; de-acum însă nu mai 
conta. 

Masa uriașă de beton, propulsată de forţa a milioane de tone 
de apă o zdrobi sub greutatea ei, apoi trecu mai departe, după 
ce făcuse din căsuță o mână de surcele care se roteau în 
vârtejul de apă. 

Totul se sfârși în câteva secunde. 

Pe locul pe care fuseseră clădirea mare și câteva căsuțe 
împrăștiate prin crângul liniștit de plopi, acum nu mai rămăsese 
nimic. 

Nici o bucăţică de vegetaţie nu supraviețuise furiei potopului; 
nu rămăsese întreg niciun fragment din temeliile clădirilor. 

Nu se mai vedea decât fundul de piatră al canionului, perfect 
curățat; gresia avea răni adânci, dovezi ale unui atac pe care 
natura nu-l dorise. 

Apa își continuă drumul. 


e Capitolul 33 

Jesus Hernandez își începu ultimul tur de control. Aveau iar 
curent electric și, din nou, platforma de beton pe care era 
montată uriașa antenă era scăldată în lumina reflectoarelor cu 
halogen. Examină atent legăturile, apoi, în fine, dădu din cap 
către Kruger. 

— Gata. 

Kruger, care se plimbase tot timpul în sus și-n jos, 
îndemnându-l pe Hernandez să se grăbească, apăsă pe butonul 
aparatului de emisie-recepţie, luând legătura cu Kendall. 

— Spune-le să înceapă probele. 

Aproape imediat antena se trezi la viață. Discul începu să se 
rotească, apoi se înclină pe ax. Kruger spuse: 

— O.K. Pare să fie bine. Legătura e provizorie, dar sper să ţină 
până dimineaţă. 

Aflat în centrul de control, Kendall simţi cum încordarea 
începe să-l mai părăsească. Cu ochii pe ecranul unui computer, 
verifică din nou codurile, apoi îi făcu un semn lui Stan Utley. 

— Dă-i drumul, îi spuse. 

Utley aruncă o privire ecranului și fluieră ușor. 

— lisuse Hristoase! Ai să-i omori pe toţi! 

Se uită ezitând la Greg Moreland. 

Moreland aprobă scurt din cap. 

Utley șovăi, apoi ridică din umeri, acceptând ordinul. Mai 
apăsă pe niște butoane ale emiţătorului și pregăti aparatul 
pentru a primi comenzile computerului. Cu mâna deasupra 
butonului Intrare mai privi o dată întrebător la Kendall și la 
Moreland. 

Amândoi înclinară din cap și Utley apăsă pe buton. 

În timp ce antena se trezea la viaţă și începea să trimită 
primele valuri de unde peste Borrego, pe ecran începură să 
apară serii de numere. 

Apoi, brusc, se stinseră toate luminile. Grota se afundă în 
întuneric. 

Paul Kendall încremeni o fracțiune de secundă, pe urmă se 
lăsă cuprins de furie. Bâjbâi pe întuneric și găsi aparatul de 
emisie-recepţie. 

— Ce dracu' se petrece? răcni el. Aici jos nu mai avem curent! 

Pe buza canionului Otto Kruger trăia aceleași sentimente. 
Tocmai voia să se răstească la Jesus Hernandez când auzi un 


huruit, aproape ca o explozie, venit dinspre capătul estic al 
canionului. Se încruntă nedumerit, dar înțelese în clipa în care 
auzi în aparat vocea lui Kendall, în care enervarea era limpede, 
în ciuda paraziţilor. 

— Barajul, șopti el ca pentru sine. 

Cu toţi mușchii încordaţi apăsă pe butonul transmiţătorului pe 
care îl ţinea în mână. Strigă: 

— Barajul! Cred că s-a dus! 

Huruitul se apropiase și, în clipa următoare, Kruger și oamenii 
lui văzură zidul de apă dând un cot în canion și aruncând un nor 
de spumă peste marginea stâncii. 

leșit în întuneric, gonea prin canion ca un tren de marfă 
scăpat de sub control. Vârful său semăna cu capul unei reptile 
monstruoase, izbit pe rând de pereţii de stâncă. În urma lui, 
trupul umplea canionul până la o înălțime de treizeci de metri. 

Copaci, bolovani și bucăţi gigantice de beton apăreau aduse 
la suprafaţă de forța apei, pentru a se scufunda din nou și 
reapărea mai încolo. 

Kruger privea spectacolul acesta înfricoșător, cu fiecare 
părticică a trupului încremenită. 

Cu puţin înainte de locul unde se afla antena, canionul făcea 
un cot, iar Jesus Hernandez, înțelegând instinctiv ce-avea să 
urmeze, o rupse la fugă, încercând să se îndepărteze de buza 
canionului și împiedicându-se printre tufele de salvie și de 
ienupăr care acopereau platoul. Ajunsese la aproape o sută de 
metri depărtare când valul trecu peste margine și forța apei îl 
aruncă la pământ. Pe urmă aceeași apă, retrăgându-se, încercă 
să-l tragă cu ea în canion. 

Mâinile care zgâriau pământul găsiră în sfârșit crengile 
inferioare ale unei tufe mari de ienupăr. 

Apa, a cărei forță se irosise, îi dădu drumul. Se ridică în 
picioare și privi înapoi, spre antenă. 

Nu mai rămăsese din ea decât o grămadă de fiare încâlcite. 
Gardul de sârmă era turtit și singura camionetă rămasă după ce 
ceilalți patru muncitori plecaseră să închidă gura canionului, 
acum o jumătate de oră, zăcea pe-o parte, la douăzeci de metri 
de buza stâncii. 

Nu se zărea nici urmă de Otto Kruger. 

Sub privirile lui Hernandez, pământul începu să-i tremure și, 
fără veste, cincizeci de metri din marginea canionului se 


prăbușiră, dispărând în apa tulbure de dedesubt. Antena, 
platforma pe care era așezată și camioneta pieriră pentru 
totdeauna. 

Uluit, Jesus Hernandez își făcu cruce, apoi se lăsă să cadă în 
genunchi și, pentru prima dată după mulți ani, începu să se 
roage. 

Mugetul apei în canion începuse deja să scadă în depărtare. 

e 

În grota din spatele barăcii Paul Kendall auzise ultimele 
cuvinte ale lui Otto Kruger, dar, o clipă, sensul lor îi rămăsese 
străin. În clipa următoare însă, când auzise huruitul ameninţător 
al cataclismului care se repezea spre ei, aruncă transmiţătorul și 
porni în goană spre ușă. 

Se împiedică de un scaun, își pierdu echilibrul și căzu. Se 
ridică în picioare, dar, în întuneric, nu se mai putea orienta. 

Zgomotul creștea neîncetat și el se lăsă copleșit de panică. 
Bâjbâi prin beznă și dădu de un obiect dur. 

Un birou. 

Care? 

Nu știa. 

— Utley! răcni el. Greg! Unde sunteți? 

Nu primi niciun răspuns, dar îi auzea pe ceilalți mișcând în 
încăpere, încercând să se orienteze după sunete. 

Kendall dădu cu genunchiul într-un obiect tare și se întoarse, 
testând o altă direcţie. 

Greg Moreland, căutându-și drumul prin întuneric, găsi ceva 
ce semăna a ușă. Apoi simţi niște degete atingându-l. In clipa 
următoare o pereche de mâini i se încleștară în jurul gâtului și 
se trezi aruncat la podea în timp ce altcineva - Kendall? Stan 
Utley? - încerca să deschidă ușa. 

O dată cu zgomotul apei creștea și spaima lui Greg Moreland. 
Rațiunea îl părăsi. Începu să dea din mâini orbește, încercând să 
se îndrepte mai întâi într-o direcţie, apoi în alta. Dar, oriîncotro 
se îndrepta, calea îi era blocată. 

Zgomotul asurzitor se suprapuse trosnetului structurii fragile 
de lemn de la intrarea în grotă. Apoi, o dată cu apa care 
comprima aerul din incintă, fu lovit de o durere cumplită. 

Timpanele, nemairezistând presiunii, i se sparseră. Brusc, 
Greg Moreland se trezi înconjurat de o tăcere deplină. 


Dar nici tăcerea nu dură mai mult de-o clipă, înainte de a-l 
acoperi apa. Il aruncă la podea, apoi îl ridică numai pentru a-l 
strivi de peretele de piatră al grotei. 

O bucată de beton, smulsă din baraj și purtată de forţa 
curentului, îi strivi capul ca pe un ou, lovindu-l de gresia aspră. 

Apa se retrase, lăsând în urmă grota goală, ducând cu ea 
trupurile lui Greg Moreland, Paul Kendall și Stan Utley, măturând 
emițătorul și computerele, adăugându-le uriașei colecţii de 
resturi și rămășițe strânse de șuvoi. 

Când, în fine, valul de apă se duse, grota din stâncă rămase, 
ca și restul canionului, curățată de orice urmă a trecerii vreunei 
fiinţe omenești. 

Nu mult mai târziu, peretele canionului, săpat de furia apei, 
se surpă, marcând locul cu o grămadă de bolovani care, dacă 
nu-i mișca cineva, aveau să rămână așa o mie de ani, modelaţi 
încet de ploi și de vânt. 

Cei patru se apropiară încet de buza canionului. O linişte 
stranie părea să se fi aşternut în noapte. Mugetul apei se 
stinsese complet, dar nici sunetele obişnuite ale nopții - 
foşnetele produse de mişcările animalelor mici, bătaia de aripi a 
liliecilor în căutare de pradă, țârâitul insectelor care se cheamă 
una pe alta - nu se mai auzeau. 

Parcă tot ce era viu pe platou amuțise la trecerea forțelor 
dezlănțuite de prăbușirea barajului. 

Instinctiv, Judith își strecură brațul pe sub al lui Jed și se 
îndreptară împreună spre marginea prăpastiei. 

Poteca pe care urcaseră cu numai câteva clipe înainte 
dispăruse, iar marginea stâncii avansase cu șapte sau opt metri. 
Fața cea nouă a canionului, de gresie proaspăt ieșită la lumină, 
era aspră și neregulată, ca o piatră prețioasă încă neșlefuită. 

jos de tot stăteau împrăștiate fragmente din peretele 
sfărâmat, acoperind ceea ce fusese cândva albia pârâului, dar 
nu mai era acum decât stânca goală, aspră și umedă. 

La dreapta era fundul fostului lac, un strat întins de mâl adus 
de apa pârâului în ultimii cincizeci de ani și depus acolo. In cele 
din urmă, chiar dacă barajul nu s-ar fi prăbușit, lacul tot ar fi 
dispărut, iar canionul s-ar fi umplut cu aluviuni. Acum se 
întindea sub razele lunii, o pătură de mâl groasă de zece metri, 
cu suprafaţa gravată cu modele stranii, desenate de apă. 


Priveau ruinele rezervorului și ale canionului înspăimântați, 
neclintiți, fiecare cufundat în propriile gânduri. 

jed privea peisajul dezolant, copleșit de dimensiunile 
potopului pe care îl stârnise. În cele din urmă, își smulse privirile 
din canion, îndreptându-și-le spre cer. Luna și stelele îl mai 
liniștiră căci, spre deosebire de peisajul pământean, ele erau 
neschimbate, nepăsătoare la cataclismul ce măturase canionul. 
In timp ce le privea, o umbră trecu pe deasupra lunii. Jed simţi 
mâna bunicului pe umăr, strângându-l ușor. 

— Ce e? întrebă Jed încet, murmurat, ca și când vocea sa 
singură ameninţa să sfâșie tăcerea plină de venerație a nopții. 

Mâna de pe umăr îl strânse mai tare. 

— Nu vorbi, îi șopti Vulturul Cafeniu. Privește. 

Și Judith, și Peter își ridicaseră ochii spre cer. Ca și cum ar fi 
căutat lumina lunii, umbra reveni, desenată pe fondul discului 
argintiu, și porni să coboare leneș, în spirală. 

Era o pasăre, cu aripile întinse larg, plutind în voia curenților 
de aer. Se apropia tot mai mult, din ce în ce mai mare, uimindu-i 
pe toţi. Desenă un cerc deasupra lor, apoi se ridică spre est, 
bătând din aripile uriașe, tot mai sus, până regăsi curenţii care o 
purtau de  colo-colo pe deasupra canionului. Dispăru în 
depărtare, apoi, o clipă mai târziu, apăru din nou bătând din 
aripi, coborând până aproape de micul grup de pe marginea 
stâncii. 

Scoase un țipăt ascuţit care se lovi de pereţii canionului, apoi 
începu să urce, din ce în ce mai sus cu fiece bătaie de aripi, 
conturată din nou pe fondul strălucitor al lunii. În fine, când fu 
gata să piară din raza vederii, plonjă cu aripile strânse și cu 
gâtul întins, despicând aerul cu ciocul curbat, uriaș. 

Era deasupra canionului; și atunci, în clipa în care trecea pe 
lângă buza stâncii, ţipă încă o dată. 

Cu aripile larg deschise se apropie de peretele canionului, 
doar la câţiva metri deasupra stratului de mâl, și ţipă pentru a 
treia oară. 

Intinse ghearele și se prinse de stâncă goală, apoi, într-o 
clipă, dispăru. 

Priveau toți patru în tăcere, fără a fi convinși că văzuseră sau 
auziseră cu adevărat strania pasăre fantomă. Vulturul Cafeniu 
curmă tăcerea. 

— Rakantoh, spuse el încet. S-a întors acasă. 


Mergeau de un ceas, oprindu-se din când în când să privească 
în jos, în canion. 

Priviseră în liniște locul unde fusese sanatoriul. 

Acum, ca și în restul canionului, aici nu mai rămăsese nimic în 
afara câtorva bolovani aruncaţi parcă ironic ici și colo de ape. 

Ceva mai încolo se opriră din nou să privească grămada de 
bolovani rămasă de pe urma stâncii pe care fusese montată 
antena; grămada închidea intrarea în grota săpată dedesubt, în 
perete de piatră. 

În fine, începură să coboare panta lină către deșert. Departe 
se vedea orașul, cu câteva lumini în ferestre. 

Întinsă peste deșert, dispărând iute în nisip și crevase, intrând 
în nenumăratele albii minuscule care crestau podișul, se mai 
vedea încă o pojghiţă lucioasă de apă. 

Va dispărea până dimineaţă. 

Se opriră ca și cum s-ar fi vorbit, și Judith se întoarse spre Jed 
Arnold. 

— Ce vrei să le spunem? întrebă ea. 

Înţeleseră imediat ce voia să spună. 

Jed tăcu o clipă, dar când vorbi, o făcu cu glas limpede. 

— O să le spunem adevărul, spuse el. Că au încercat să ne 
ucidă pe toți. Așa că i-am ucis eu pe ei mai înainte. 

O porniră din nou spre oraș, cu calea luminată doar de razele 
lunii. 

Dar deasupra capetelor lor, în înaltul cerului, se rotea pasărea 
uriașă. 

Jed privi în sus la ea și zâmbi. 

